
Cuvânt înainte 


Rod al multor ani de trudă prin biblioteci şi arhive, publice 
şi private, din țară şi din străinătate, Prin Timişoara de odinioară, 
este o frescă a unei Timişoare care nu mai există azi. Cum, însă, 
oamenii ce au trăit aici în alte vremuri au lăsat urme, răspândite 
în timp şi spațiu, adunarea şi publicarea lor este o îndatorire plăcută 
istoricului. Sperăm să fie cu atât mai plăcută cititorilor. 

Paginile de față sunt, în acelaşi timp, închinate tuturor 
locuitorilor, de mai demult, de ieri dar şi celor de azi şi de mâine, 
care pot avea câteva elemente ce le reînvie istoria de demult a 
localităţii. Cum aceşti timişoreni sunt răspândiţi pe toate 
continentele lumii, la mii de kilometri distanţă, dar păstrează 
mereu în suflet Timişoara lor, pot considera că acesta este un 
omagiu închinat dragostei lor nestinse pentru oraşul inimii lor. 


Cu drag, tuturor, 
Dr. loan Haţegan 


Timişoara, 
ianuarie 2006 

Nota editorului 


Cele 169 titluri din cuprinsul cărții au fost publicate într-un serial 
din cotidianul timişorean „Prima oră” în cursul anului 2000. Acesta a 
început fără a şti dacă va avea sau nu succes de public. De aceea 
autorul a încercat să prezinte doar cele mai semnificative momente din 
istoria Timişoarei. Aşa se explică de ce capitolul II este mai redus față 
de cele următoare. Pe măsură ce cititorii aşteptau, cu sufletul la gură, 
apariţia noilor episoade, redacţia îi solicita autorului noi şi noi pagini. 
Autorul a considerat că perioadele vechi din trecutul Timişoarei se pot 
opri la anul 1716, anul cuceririi cetății şi oraşului de către trupele imperiale 
habsburgice, conduse de către prințul Eugeniu de Savoya. 

Timp de mai mulți ani dorinţa cititorilor (dar şi a autorului) de a 
vedea adunate toate episoadele între paginile unei cărți, a fost împiedicată 
de lipsa fondurilor şi a sponsorilor pentru o asemenea întreprindere. 

Editura Banatul, a Societăţii Culturale Banatul, consideră că a 
sosit momentul să ofere timişorenilor şi bănăţenilor o lucrare de largă 
respirație despre trecutul oraşului. A dorit să ofere şi ilustrații — parțial 
diferite de cele apărute în ziar — care să completeze şi să personalizeze 
o lume despre care se cunosc prea puţine lucruri. 

Pentru acei cititori care doresc să aprofundeze perioada 
Timişoarei otomane (1552-1716) Editura Banatul le recomandă volumul 
aceluiaşi autor Vilayetul de Timişoara, Timişoara, 2005 apărut ca 
volumul II, partea a 2-a, a Cronologiei Banatului şi volumul II, partea 
1 (Banatul de la Glad la cucerirea otomană 934—1552) care va 
apărea în cursul anului 2006. În ambele lucrări Timişoara este foarte 
bine reprezentată. 

Autorul şi editura doresc să continue acest prim volum din 
Timişoara de odinioară, cu un altul care se va intitula Timişoara — 
mica Vienă care va cuprinde aspecte semnificative (unele vizibile şi 
azi, altele dispărute între timp) din veacurile XVIII şi XIX. 

TIMIŞOARA — CETATE ŞI ORAŞ EUROPEAN 

Vârstele oraşului 


Vă invit să facem, împreună, o călătorie printr-o Timişoară care 
nu mai există. Rostul ei ar fi aducerea sau readucerea aminte a veacurilor 
care au trecut peste urbe. Şi pentru că fiecare dintre ele a însemnat 
ceva pentru destinul său iar locuitorii acestei întretăieri de milenii nu au 
mai apucat să citească vechile scrieri, îngălbenite de vreme, care ne 
vorbesc despre falnica cetate şi urbe Timişoara, îndrăznesc să vă propun 
o asemenea călătorie şi lectură. Sper să fie, şi pentru dumneavoastră, 
la fel de fascinantă cum este pentru mine. 

Cele mai vechi urme de viață omenească pe teritoriul actual al 
municipiului Timişoara datează de acum circa şapte mii de ani, din 
perioada neolitică. Acel magnific complex de vase de cult, descoperit 
la Pădurea Verde şi aflat la Muzeul Banatului, marchează prima dovadă 
certă a locuirii vetrei. Diverse culturi arheologice s-au perindat, apoi, în 
succesiune sau alternanță, pe această vatră. Să amintim bogatele 
mărturii din epoca bronzului, pe cele ale civilizaţiei dacice (din care 
unele chiar în Piaţa Unirii şi Parcul Botanic de azi), urme certe şi altele 
presupuse (un castru), dar neconfirmate — deocamdată — arheologic, 
ale unei aşezări rurale romane (ce dispute acerbe s-au creat în ultimul 
veac asupra lor!), apoi urme ale perioadei migraţiilor, cu aşezări ale 
localnicilor şi ale migratorilor. Şi, cândva, într-o perioadă uitată de timp, 
apare, aici, o fortificație ce va schimba destinul locului. Această fortificație 
va fi cetatea de pe râul Timiş, Timişoara de astăzi. 

Se cuvine să spulberăm o nedumerire, şi anume a râului ce curgea 
şi curge şi azi prin oraş. Acesta s-a numit Timişul Mic, Timişel — spre 
a-l deosebi de Timişul Mare — Timişul de azi. Acum vreo trei sute de 
ani, numele se schimbă în Bega. Şi astfel se explică de ce a fost şi este 
corectă denumirea oraşului: Timişoara, cetatea şi oraşul de pe râul 
Timişul Mic, Timişel. 

Având aceste jaloane istorice, este cazul să răsfoim câteva dintre 
paginile zbuciumate ale trecutului Timişoarei. 

Valul roman 


Din timpuri rămase necunoscute, Banatul este străbătut, de la 
nord la sud, de trei valuri uriaşe romane. Prin definiția general acceptată, 
ele se numesc valuri de pământ. Şi aceasta pentru că, dintre toţi cei ce 
au trecut pe aici, romanii păreau a fi singurii care aveau posibilitatea şi 
abilitatea sa le ridice. Dintre cele trei valuri, cel mijlociu trece şi prin 
Timişoara. El apare pe hărțile veacurilor al XVIII-lea şi al XIX-lea, dar 
în situaţii destul de neclare. Un inginer topograf austriac, Heinrich 
Kematmiiller, scrie o carte despre valul şi castrul roman, ce încă stârneşte 
comentarii. Naturalistul Alexandru Borza face, în anul 1940, o cercetare 
a izvoarelor şi a terenului şi reuşeşte să fixeze pe o schiţă (foto 1) traseul 
exact al acestuia şi să ofere o descriere. 

Valul este cel mai vizibil în satul Cerneteaz, pe care-l străbate 
prin mijloc şi are 10 metri lăţime şi circa 1,8 metri înălțime. Spre est are 
un şanţ adânc iar spre vest — un al doilea val, mai scund, şi un şanţ. De 
aici, valul merge spre Dumbrăviţa, pe care o atinge pe ultima stradă din 
S-V (pe locul hodăilor de odinioară), coboară spre sud, prin zona 
Agronomiei, peste câmpul experimental, şi ajunge în zona Căii 
Torontalului, pe locul unde se afla Fântâna Paşei („„Paschabrunnen”, 
apoi „Residenzgarten”). De aici 1 se pierde urma până în spatele Gării 
de Nord, unde, lângă stadionul „Chinezu” (C.F.R.), se mai observă o 
înălțime de circa 20-60 cm a valului şi o adâncime de 20-50 cm a 
şanțului. Cum zona fostului combinat Solventul, înainte plină de 
cărămidării, a fost excavată pentru multe scopuri, urmele sale sunt (în 
1940) abia sesizabile şi azi sunt dispărute. Valul poate fi revăzut într-un 
triunghi delimitat de calea ferată Timişoara Nord-Timişoara Sud, înainte 
de intersecția cu podul din Calea Şagului şi depoul de troleibuze. Taie 
şoseaua E70 prin dreptul benzinăriei „Shell”, se îndreaptă spre linia 
ferată, pe care o taie undeva în zona C.E.T.-ului, şi apoi o ia la sud, 
spre Şag şi Pădureni. Intensa activitate constructivă şi agricolă a ultimelor 
trei secole a contribuit la distrugerea cvasi-integrală a uneia dintre cele 
mai vechi urme de activitate umană. 

Întrebări şi ipoteze 


De mai bine de un veac, o discuţie aprinsă tulbură lumea 
specialiştilor: de când datează Timişoara? ŞI, în special, de când datează 
fortificațiile sale? Geograful antichității, Claudius Ptolemeu (secolul II 
d.Ch.), menţionează o localitate Tibiskon, Tabula Peutingeriană (secolele 
I-IV. d.Ch.) — un Tiviscos, geograful anonim din Ravenna — un 
Tibiscum (secolul VII d.Ch.) alături de o altă localitate omonimă, pe 
teritoriul Banatului. Geografi şi istorici serioşi ai Europei şi României 
consideră că prima dintre cele două este sau poate fi Timişoara. Alții 
susţin, cu aceeaşi ardoare, că nu este vorba despre Timişoara. Vă las 
pe dumneavoastră să apreciaţi care-i adevărul, conform dictonului „De 
unde nu iese fum nu este foc”. Discuţia se va mai purta până când 
arheologii vor descoperi (la 3—5 metri adâncime), pe teritoriul cartierului 
Cetate urmele respective sau inexistenţa lor. 

Oricum ar fi fost, existenţa unor grinduri neinundabile a facilitat 
de mult locuirea umană. Sigur au fost aici aşezări rurale tracice, dacice 
şi, probabil, romane şi postromane. Un arhitect italian din secolul al 
XV-lea, Paolo Santini de Duccio, construieşte aici fortificaţii şi susține 
că le-a făcut pe urmele fortificațiilor „avare”, deci anterioare mileniului 
II. Geograful arab Idrisi notează, în 1154, la sud de Tisa, oraşul TNS 
(citit Tanisu, Tensinova etc.), identificat şi el de unii cercetători ca 
fiind Timişoara. În anul 1005 împăratul bizantin vorbeşte despre râul 
Timiş, iar la 1019 apare o reşedinţă episcopală Dibiskon, aşezată fie 
la Jupa, fie la Timişoara. lată, aşadar, că şirul întrebărilor este lung şi 
rămâne fără răspuns. 

Doi arhitecţi, Mihai Opriş (foto 2) şi Paul Niedermaier (foto 3) 
oferă, poate, cele mai veridice elemente în identificarea terenului locuit 
al Timişoarei în secolele IX-XI. Partea sudică este locul castelului 
Huniazilor, partea notată cu C în foto 2 şi cu un pătrat în foto 3 reprezintă 
conturul cetăţii de pământ iar partea nordică — cea mai mare — 
reprezintă conturul satului de odinioară, azi parte a cartierului Cetate. 


Prin Timişoara de odinioară 17 


„Castrum de Tymes” — Cetatea Timiş—Timişoara 


Un document din anul 1177 aminteşte despre existența comitatului 
Timiş. Cum toate comitatele medievale bănăţene şi-au luat numele de la 
cetățile omonime (Cenad, Arad, Caraş, Cuvin, Torontal), aşa şi comitatul 
Timişului şi-a luat numele de la cetatea Timiş, Deci aceasta exista. Sub 
acest nume (cetatea Timiş) va fi amintită Timişoara în tot decursul secolelor 
al XII-lea şi al XIII-lea. Un important sediu administrativ, o cetate de 
pământ cu mare importanță strategică şi o aşezare de tip rural: aceasta 
era Timişoara acelor vremuri. Cetatea avea o formă aproximativ 
dreptunghiulară, de 170 x 110 metri, şi era cuprinsă aproximativ în 
perimetrul străzilor de azi Alba Iulia — Telbiz — Piaţa Huniade şi str. Bolyai, 
cu prelungirea spre str. Alba Iulia (peste clădirea diviziei de acum). În 
partea vestică, ea era străbătută de drumul comercial nord-sud ce intra 
prin zona clădirii diviziei şi ieşea prin Modex spre a străbate un braţ de 
apă. Pe o axă est-vest apare o altă stradă, şi pe ea, spre est, era şi 
biserica cetăţii. Străzile şi centrul cetăţii amintesc de oraşele vechi romane. 
Parcelele sunt mici, patrulatere şi indică o locuire densă, în legătură cu 
funcțiile administrative şi comerciale. Satul, aşezat în perimetrul aproximativ 
al Pieței Libertăţii — str. Eugeniu de Savoya — zona Hotel Continental — 
Piaţa Sf. Gheorghe, are parcele mari, de forme neordonate. Aici locuiau 
familii de țărani, în special. Se observă o biserică, în zona de azi a Pieței Sf. 
Gheorghe — vechea biserică a aşezării. Este probabil ca ea să fie biserica 
Sf. Gheorghe, atestată documentar în 1323. 

În privinţa evenimentelor legate de cetatea Timiş, iată câteva: în 
1212, regele donează un pământ aparținând cetăţii, unui nobil; în 1241 
este cucerită de către tătari; în 1266, un alt rege donează un alt sat al 
cetății altui apropiat al său (aflăm, însă, că cetatea Timiş era foarte bogată, 
cu pământuri întinse şi mulți țărani); în anul 1278, regele Ladislau IV 
„„Cumanul”” vine aici şi organizează armata care se va îndrepta împotriva 
voievodului român Litovoi. Peste zece ani — o altă donaţie regală, 
emisă în Timişoara. Secolul al XIII-lea este unul al certitudinilor şi 
promisiunilor de viitor. 

Castelul angevin din Timişoara 


Urcarea pe tronul regatului feudal maghiar a lui Carol Robert de 
Anjou avea să schimbe radical situaţia Timişoarei. Datorită condiţiilor 
strategice excepţionale de aici, regele vizitează locul în anul 1307 şi 
decide să-şi construiască reşedinţa regală. Tradiția spune că însuşi regele 
— priceput şi în arhitectură — trasează planurile castelului şi ale zidurilor 
fortificaţiei. Aduce, în acelaşi an, meşterii arhitecți italieni care ridică 
noile construcţii. Datorită terenului moale şi înconjurat de braţe de apă, 
meşterii aplică aici sistemul venețian de construcţie: în solul moale sunt 
înfipți în pământ piloni de stejar legați şi spațiul dintre ei este umplut cu 
piatră sfărâmată şi bătătorită până la obţinerea unei platforme drepte 
pe care se ridică zidurile din piatră. Piatra a fost adusă din Cula 
Vârşeţului, lemnul din pădurile din jur şi nisipul din apele Timişurilor. 
Amplasamentul castelului a fost stabilit la sud de vechea cetate, pe un 
grind neinundabil. Forma sa era pătrată, în jurul unei curți aşişderea, cu 
turn rotund la un colț. De jur împrejur, zidurile de apărare urmează 
conturul grindului inițial. Între castel şi cetate se construieşte un pod 
(mai sigur, reconstruit), cel care făcea legătura cu drumul comercial 
nord-sud. În partea nordică a castelului se ridică un donjon ce va 
controla accesul în incintă, dar şi accesul spre Cetate. Este, probabil, 
strămoşul acelui vestit turn al Porții apei de mai târziu. Interiorul era — 
sigur — bogat, împodobit cu fresce, stucaturi, mobilier — toate de 
influență italiană. Căci, din anul 1315, regele Carol Robert îşi stabileşte 
în el reşedinţa. Şi vin aici nobili din tot regatul, înalte fețe bisericeşti din 
lumea catolică (episcopi, cardinali dar şi călugări), comercianți din toată 
Italia şi soli ai împăraţilor şi regilor. Timp de opt ani, castelul din Timişoara 
este un loc extrem de vizitat. Au loc aici, petreceri fastuoase, demne de 
rangul unui rege originar din Italia. Se țes, aici, planuri politice şi militare. 
Ecourile se răspândesc în toată Europa creştină. Un singur efect: 
Timişoara este singurul oraş al României ce figurează pe hărțile italiene 
ale secolului al XIV-lea. 

Ce ziceţi? 

Cetatea angevină 


În acelaşi an 1307, Carol Robert de Anjou ia hotărârea de a 
fortifica, cu ziduri de piatră, şi cetatea de pământ existentă la Timişoara. 
Arhitecţii săi italieni ridică, între anii 1307-1315, pe vechiul amplasa- 
ment (Citat mai înainte) zidurile de piatră (de Vârşeţ, susţinem noi). În 
prealabil, pilonii de stejar, sumar prelucraţi, groși şi lungi de 3 metri, 
sunt înfipți adânc în pământ, legaţi în cruce cu tot felul de legături iar 
spațiul dintre ei, umplut cu cărămidă spartă şi nivelată. O discuţie 
amicală, prelungită, între un director de muzeu (Marius Moga) şi un 
pictor (F. Ferch), a dus la rezultate neaşteptate: observați în acest tablou 
rigoarea istoricului, dar şi talentul pictorului de a reînvia o realitate 
dispărută. Vederea este dinspre vest. Se observă castelul, cu turn şi 
ziduri, turnul, suprafaţa cetății cu bastioane rotunde la colţurile sudice 
dar şi biserica din cetate, de data aceasta sigur biserica Sfântul Gheorghe. 

Dintr-un studiu al arhitectului Mihai Opriş observăm şi conturul 
oraşului (vechiul sat) cu drumul comercial ce intra dinspre Mehala de 
azi, cu străzile neregulate ce respectă ordonarea fostei aşezări. Mai 
vedem, la sud de castel, un alt grind unde se ridică unele construcții ce 
deservesc castelul: este viitorul cartier Palanca Mică. Iar în partea de 
est — între braţe mari de apă (aproximativ în zona de azi a Hotelului 
Continental — podul Decebal şi Bd. C. D. Loga), conturul celui mai 
mare cartier al Timişoarei medievale: Palanca Mare. În timp, acesta se 
va extinde şi la nord de oraş, până spre Clinicile Noi. 

În cetate sunt adăpostiţi oştenii garnizoanei, alţi dregători şi oaspeți. 
Aici s-au construit clădiri mari, solide şi încăpătoare — aşa-numitele 
palate — ce dădeau un aspect plăcut zonei. Oraşul din afara zidurilor 
beneficiază, şi el, de grația regală. Primeşte dreptul de a-şi alege judele 
şi parohul. Este scutit de vamă şi are o autonomie juridică. Meşteşugurile 
şi comerțul sunt principalele ocupaţii. Timişoara devine şi un oraş 
important al întregii zone. 

Un sigiliu necunoscut al Timişoarei angevine 


Acum un sfert de veac apărea, în revista arhivelor maghiare, un 
studiu asupra celor mai vechi steme şi sigilii ale oraşului Timişoara; acesta 
era însoțit de fotografii şi de o reconstituire. Nu am întâlnit nici un element, 
în istoriografia românească, să reia această informaţie. Aşa încât atât 
publicul cât şi specialiştii vor vedea cea mai veche imagine a unei steme 
— şi singura din evul mediu — timişorene. 

Cum s-a ajuns aici? Simplu. Pe 8 martie 1582, Ştefan Hertzeg, 
judele principal al oraşului Timişoara, îi scrie papei Grigore al XIII-lea, 
în numele comunităţii catolice maghiare. Şi în calitatea sa de jude, 
sigilează scrisoarea cu sigiliul original al oraşului. O privire atentă asupra 
urmei lăsate de sigiliu în ceară arată că acesta era destul de uzat, semn 
al vechimii sale. Diametrul sigiliului este de 36 mm. Scrisoarea a stat 
îngropată în arhivele secrete ale Vaticanului (cota A.A. Arm. I-XVII. 
1851 Lettera — poate ajungeţi dumneavoastră, stimaţi cititori, mai 
repede acolo şi puteţi obţine o copie!) şi a fost descoperită în anul 
1841 şi comunicată lui J. N. Preyer, care o include în monografia sa. 
Nu, însă, şi sigiliul. Abia în 1975, Vajai Szabolcs publică studiul amintit 
la început. Apelează şi la o desenatoare pricepută, care reconstituie 
desenul de pe sigiliu şi-l transpune în câmpul unei steme. Avem, astfel, 
prilejul să-l vedem de aproape. 

Consideraţiile autorului studiului converg spre concluzia că acest 
sigiliu a fost acordat oraşului Timişoara de către regele Ludovic I de 
Anjou în luna iunie a anului 1368. De ce atunci? Pentru că motivul 
principal al stemei/sigiliu reprezintă un luptător (Sf. Gheorghe) omorând 
dragonul (balaurul). Balaurul simbolizat printr-un dragon era un semn 
distinctiv al bogomililor din Bosnia până-n Bulgaria. Iar o victorie asupra 
acestora obținuse regele chiar cu câteva săptămâni înainte, în timpul 
unei campanii în Bulgaria. Abia reîntors şi sub bucuria victoriei, regele 
oferă Timişoarei privilegii şi stema/sigiliu. Multe ar fi de discutat dar în 
cadrul unui studiu sau al unei cărți. Pentru cititorii ziarului, în premieră 
românească, cel mai vechi sigiliu. 

Timişoara în prima jumătate a veacului al XIV-lea 


— 1307 — vizita regelui Carol Robert de Anjou, care decide 
construcția unui castel şi a unei cetăți de piatră drept reşedinţă regală. 

— 1315 — instaurarea, la Timişoara, a curţii regale angevine. 

— 1317 — pe 13 decembrie moare, aici, Maria, prima soţie a 
regelui; este înmormântată pe 15 decembrie 1317. 

— martie 1319 — Carol Robert îşi aduce la Timişoara cea de-a 
doua soție, Beatrix, ce va muri la scurt timp. 

— 1322 — Carol Robert se căsătoreşte, a treia oară, cu Elisabeta 
(foto 12) şi o aduce la Timişoara. Pe 10 iunie 1322, regina emite un act 
din aceeaşi Timişoară. 

— 21 martie 1322 — regele scrie că este la Timişoara, împreună 
cu baronii şi prelaţii regatului, în dieta anuală. 

— 1323 — mutarea reşedinţei regale de la Timişoara la Vişegrad. 

— martie 1323 — magistrul George, fiul lui Paul, este vicecastelan 
de Timişoara. 

— 21 ianuarie 1323 — atestarea documentară a bisericii Sfântul 
Gheorghe (din piaţa de azi cu acelaşi nume pe locul clădirii „Bega 
Veche” de acum). 

— 1325 — Toma, voievodul Transilvaniei, este oaspete al cetății. 

— 1330 septembrie — Carol Robert este la Timişoara, de 
unde pleacă în campania din Țara Românească, împotriva lui Basarab I 
(foto 13). 

— 1332 — regele este din nou (pe 27 decembrie) la Timişoara. 

— circa 1333-1335 — plebanie catolică la Timişoara; Timi- 
şoara avea ca locuitori circa 300 de familii. 

— 1338 — invazia lăcustelor asupra oraşului. 

— 1339 — Timişoara devine primul (şi singurul) oraş al României 
menţionat pe harta italiană a lui Angelino Dulcerto. 

—1341 — atestarea documentară a coloniştilor („„hospitibus”), 
la Timişoara, semn al creşterii importanţei economice. 

Timişoara la mijloc de veac XIV 


— 1348 — marea molimă de ciumă, în care moare aproape 
jumătate din populaţia oraşului. 

— 1349, august — prezenţa regelui Ludovic I de Anjou la 
Timişoara. 

— 1358, octombrie — altă vizită regală la Timişoara. 
— 1 august 1361 — sunt amintiți doi cetăţeni ai Timişoarei: Balint, 
fiul lui Mihail şi Uthul Somlyos. 

— 1361, iulie — magistrul loan, fiul lui Deseu, este comite şi 
castelan. 

— 1362 — acelaşi Ioan şi fratele său Dionisie sunt comiţi şi 
castelani. 

— 1365 — Dionisie, voievodul Transilvaniei, vizitează cetatea. 

— 1366 — împăratul bizantin Manuel Paleologul vizitează 
Timişoara. 

— 1368, vara-toamna — vizite ale regelui Ludovic I la 
Timişoara; posibil să fi emis acum privilegiul, sigiliul şi stema amintite. 

— 1370 — atestarea breslei lemnarilor din Timişoara. 

— 1371 — magistrul Ladislau, fiul lui Andrei este vicecastelan 
de Timişoara; 

— aprilie, 4— papa Grigore XI acordă clericului Nicolae, 
fiul lui Ştefan, lui Nicolae, fiul lui Dionisie, şi soției sale, Margareta 
— toți din Timişoara — dreptul de a avea un duhovnic propriu. 

— 1375 — altă vizită regală la Timişoara. 

Timişoara la sfârşit de veac XIV 


— timp de 12 ani (1375-1387) lipsesc informaţii referitoare la oraş. 

— 1387 — stingerea dinastiei angevine a provocat un război 
civil. Timişoara şi Banatul au fost teatru de război. Cu acest prilej, partida 
nobiliară favorabilă noului rege, Sigismund de Luxemburg, cucereşte 
Timişoara de la „răzvrătiți”. Cu acest prilej este arsă şi casa nobilului 
Bartolomeu de Semlac. 

— 1387, iulie, 27 — cucerirea cetăţii Timişoara de către trupele 
lui Sigismund de Luxemburg, conduse de fraţii Losonczy. 

— 1389, ianuarie-februarie — Mihail, fiul lui Benedict, fost jude 
de Timişoara, avea posesiunea Pala din Haţeg. 

— 1389, septembrie, 29 — prima vizită a regelui Sigismund de 
Luxemburg — din cele câteva zeci — la Timişoara (ultima, la 10 aprilie 
1436). 

— 1390, ianuarie, 25 — Mihail, fostul jude, era tot cetăţean al 
oraşului; este amintit împreună cu Iacob, frate şi Benedict, fiu. 

— 1391, aprilie, 25 — Iacob, plebanul de Timişoara, şi biserica 
parohială Sfântul Eligius; este reamintită biserica Sfântul Gheorghe. 

— 1391, septembrie, 24 — amintirea oraşului (,„civitas”) 
Timişoara. 

— 1392 — amintit iarăşi Iacob, plebanul. 

— 1394, mai, 5— papa Bonifaciu IX donează lui Iacob, fiul lui 
Grigore de Timişoara, canonicatul şi prebenda bisericii Sfântul Martin 
din Arad, foste ale lui Ladislau, fiul lui Iacob de Timişoara (mort), în 
valoare de 20 de florini anual. 

— 1394, august, 10 — Nicolae Marezali şi Nicolae Csaky, cei 
doi castelani de Timişoara, se remarcă deja în primele lupte cu otomanii. 

— 1396 — cruciații Europei ajung şi rămân mult timp la Timişoara; 
de aici pleacă şi lupta la Nicopole; cronicarul Schiltberger îl cunoaşte 
personal pe castelanul de Timişoara, participant şi el la cruciadă. 

— 1399, noiembrie, 20 — altă atestare a statutului de „.civitas” a 
oraşului. 

Biserici şi mănăstiri timişorene 


Una dintre cele mai fascinante întrebări: câte biserici şi mănăstiri 
avea, pe atunci, Timişoara? — îşi află, parțial, răspunsul astfel: 


Biserica parohială Sfântul Eligius 

— atestată documentar la 1323, reatestată la 1391, 1394, 1398, 
1400, 1402, 1405; biserică romano-catolică. 

— la 13.05.1396, Nicolae, fiul lui Nicolae de Archy, este rectorul 
bisericii parohiale Sf. Eligius şi primeşte arhidiaconatul bisericii din Turda; 
pe 14.06.1398 este înlocuit cu un anume Luca; uzufructul anual al bisericii 
este în sumă de 120 de florini de aur. 

— 25.10.1400 — papa Bonifaciu LX concede acestei biserici 
posibilitatea de a acorda timp de şapte luni indulgenţele cele mai largi. 

— pe 1 iulie 1402, biserica parohială avea două capele: Sf. Maria 
şi Sf. Margareta şi, în subordine, bisericile Sf. Gheorghe şi Sf. Martin. 

Biserica Sfântul Gheorghe 

— atestată documentar pe 16 şi 27 ianuarie 1323. Locul preferat 
de întâlnire al prelaţilor şi curtenilor de la curtea regală din Timişoara. 
Reatestată în 1394, 1400, 1402. Sub otomani, transformată în moschee, 
resfințită în 1716; refăcută; dărâmată în 1913. 

Biserica Sfântul Martin 

— atestată documentar în anii 1391,1394 şi 1402. 

Mănăstirea dominicană 

— atestare documentară din anul 1323; mai apoi apare şi drept 
biserică cu hramul Sf. Ladislau, a fraţilor predicatori dominicani. 

Mănăstirea franciscanilor minoriți de Bosnia 

— atestată documentar la 1323; probabil, în Piaţa Libertății, unde 
a fost transformată în moschee, resfințită mai apoi, reconstruită în 1736, 
dărâmată în 1913. 

Mănăstirea Sfintei Fecioare Maria 

— atestată documentar în anii 1402 şi 1405. 

Un condotier la Timişoara — Filippo Scolari 


Este greu de vorbit în câteva cuvinte despre unul dintre oamenii 
Renaşterii, aşa cum a fost acest florentin născut la 1369 şi mort la 
Lipova, în decembrie 1426. A fost, rând pe rând sau alternativ, om de 
finanţe corect şi virtuos, a fost oştean viteaz şi cu noroc în lupte, a râvnit 
la un moment dat să întunece gloria condotierilor italieni, a fost un 
excelent administrator, de comitate (şi avea vreo 7-8 în grijă), sau ban 
de Severin, sau administrator al sării regale, sau mare trezorier, a mai 
fost un diplomat de talie europeană care a mijlocit împăcări între case 
regale şi domnitoare, din est până-n vest, din nordul scandinav până la 
curia papală, a mai fost şi paznic de papă. Dar, peste toate, a fost un 
credincios al regelui său. Această credință, dublată de cinste şi de restul 
calităților deja înşirate, l-a făcut pe acest florentin, poreclit şi Pippo 
Spano, una dintre marile figuri ale Renaşterii. La mijlocul veacului al 
XV-lea era considerat unul dintre primii şase florentini ai tuturor 
timpurilor. 

Acest om a fost numit, în anul 1404, comite de Timiş. Până la 
moarte s-a mândrit cu această funcție, deşi avea altele şi mai însemnate. 
A fost omul potrivit la locul potrivit, administrând cu mână forte, dar 
cinstită şi dreaptă, Banatul. Timişoara a devenit pentru el o a doua 
patrie. A renovat castelul angevin, a refăcut parte din fortificațiile cetății, 
a ridicat mai multe clădiri (numite de cronicari „palate”) pe care le-a 
împodobit în stilul Renaşterii italiene. La Timişoara s-au strâns armate 
întregi, care au plecat să lupte, sub conducerea sa, împotriva turcilor 
otomani. Scolari a fost un aliat de nădejde al domnilor români Mircea 
cel Bătrân, Mihail I şi Dan al II-lea, sprijinindu-i fie direct — prin 
atragerea asupra armatelor sale a ofensivei otomane — fie ajutându-i 
direct în dobândirea sau redobândirea tronului muntean. A fost, însă, 
un promotor activ şi fervent al Renaşterii italiene şi al umanismului, 
împreună cu discipolul său, Iancu de Hunedoara. 

Renaşterea şi umanismul la Timişoara 


La începutul secolului al XV-lea, funcțiile administrative şi militare 
ale întregului Banat sunt concentrate în mâna lui Filippo Scolari. Un 
adevărat om al Renaşterii, Scolari cunoştea, printre alte limbi, şi limba 
română, aşa de bine încât părea limba sa natală — spun cronicarii săi. 
Crescut în atmosfera renascentistă a Florenței natale, Scolari duce, 
oriunde ar umbla, această atmosferă. Cu atât mai mult, şi la Timişoara, 
care-i devenise o a doua casă. Scrieri vechi mărturisesc faptul că Scolari 
avea o bibliotecă frumoasă şi bogată, în care citea des. Multe dintre 
aceste cărţi au fost aduse la Timişoara. Amplele lucrări de refacere a 
castelului angevin s-au făcut cu meşteri şi artişti italieni. Ele pot fi 
aproximate la răscrucea primelor două decenii ale secolului al X V-lea. 
Picturi în stilul Renaşterii împodobeau pereţii castelului şi palatelor 
timişorene. Prin bogata corespondenţă cu artişti şi umanişti italieni îi 
convinge pe mulţi sa vină la curtea sa. Între Filippo şi vărul său — 
Andrea Scolari, episcop de Oradea — are loc o întrecere: cine aduce 
nume mai mari în zona sa. Unii dintre ei, arhitecţi, participă la fortificarea 
Timişoarei şi a altor cetăţi bănățene. Apoi sunt „împrumutaţi” regelui, 
pentru opere similare. O serie întreagă de florentini, artişti, dar şi mulţi, 
mulți negustori vin la Timişoara, unde sunt ocrotiţi de Scolari. Vin la el şi 
soli ai Florenței, care rămân impresionați de mecenatul cultural desfăşurat 
de comitele de Timiş. Putem spune, fără nici o exagerare, că Timişoara 
a fost (în perioada 1404—1426) cel mai estic punct al Europei în care 
au ajuns Renaşterea şi umanismul italian, la prima lor ieşire din Italia. Şi 
aceasta a fost, este şi va fi un punct de mândrie pentru noi. 

Şi a mai făcut ceva Filippo Scolari pentru români: printr-o serie 
de discuţii cu solul florentin Rinaldo degli Albizzi, consemnate în scris 
de către acesta, i-a demonstrat latinitatea limbii şi poporului român. 
Relatarea lui degli Albizzi este prima relatare laică (a unui om din afara 
bisericii catolice) despre această realitate. Şi faptele nu s-au oprit aici. 
Dar despre alte întâmplări deosebite, în episodul următor. 

Filippo Scolari şi loan (Iancu) de Hunedoara 


Legăturile familiei Huniazilor cu comitele de Timiş datează încă 
din primii ani ai prezenţei acestuia în Banat. Voicu de Hunedoara luptă 
în armatele conduse de Scolari, atât împotriva otomanilor, cât şi a 
ereticilor din Balcani. Diploma din 1409, de donație a domeniului 
Hunedoarei pe seama lui Voicu şi a familiei sale este întărită de o alta, 
din 10.02.1410, emisă la insistenţele şi rugămintea lui Scolari. Dacă 
acceptăm faptul că loan (Iancu), fiul lui Voicu, s-a născut — după 
propria sa mărturie — prin anul 1388, atunci ştim că ucenicia lui pe 
lângă celebrul comite Scolari a început cam în aceeaşi perioadă cu 
diploma amintită. Toate vechile cronici (italiene, în special) vorbesc 
despre o întreagă copilărie şi tinereţe petrecute de loan (Iancu) pe 
lângă florentin. Aceasta înseamnă că tânărul l-a urmat — ca paj, mai 
întâi, apoi, drept scutier — atât în campanii cât şi în solii. loan de 
Hunedoara a stat ani întregi în castelul Timişoarei şi a învăţat enorm de 
multe. Pe bună dreptate, italienii îl consideră urmaşul lui Scolari. Concret, 
ce a învăţat tânărul nobil de la marele condotier? În primul rând, tehnica 
alcătuirii armatei: din oameni ai pământului, care-şi apără glia. În al 
doilea rând a învăţat un lucru absolut nou: tehnica manevrelor cu corpurile 
de oaste, tehnică pe care Scolari o cunoştea din Italia; faptul 1-a adus 
multe succese mai târziu. A mai învăţat tânărul hunedorean să cunoască 
şi să admire arta italiană şi pe reprezentanţii acesteia. Mai târziu, el va 
întreţine chiar corespondenţă cu marii învăţaţi italieni. O strânsă legătură, 
aproape filială, s-a creat în aceşti ani între cei doi. Mărturie stă şi călătoria 
lui loan la Florenţa (în anii '30), când depune ofrande la biserica preferată 
a mentorului său şi, mai târziu, când trimite parte din capturile sale de 
război oficialităților Florenței. Şi mai face ceva loan (lancu) de Hunedoara: 
stă de vorbă îndelung cu Gian Francesco Poggio Bracciolini — umanist 
de seamă şi cronicarul oficial al Florenței — despre Scolari. Îi demonstrează 
curiosului florentin— cu exemple lexicale — latinitatea limbii şi poporului 
român. Date pe care învățatul italian le adună şi le publică într-o carte 
celebră în Europa vremii sale. 

Timişoara la începutul veacului al XV-lea 


Din file îngălbenite de vreme şi uitate de oameni am adunat câteva 
însemnări despre Timişoara acestor decenii, spre a vă face o imagine 
asupra a ceea ce au fost aşezarea, oamenii şi faptele: 

— 4.04.1400 — Sebastian, fiul lui George de Timişoara, primeşte 
recomandarea comitelui de Timiş pentru a primi o plebanie în zonă; 

— 2.03.1401 — posesiunea Ewke ţinea de domeniul cetăţii 
Timişoara; 

— 1402 — este amintit din nou Mihail Postăvarul, fostul jude 
urban, şi casa sa; 

— 1402 — piatra şi lemnul folosite la castelul Jebel sunt aduse 
pentru fortificarea cetăţii din Timişoara; 

— 1.07.1402 — Clericul Nicolae Andrei de Timişoara primeşte 
uzufructul de 60 de florini aur anual (ceea ce însemna foarte mult) al 
bisericilor Sf. Eligius, Sf. Gheorghe şi Sf. Martin, ca şi al capelelor Sf. 
Maria şi Sf. Margareta din Timişoara; 

— 1405 — George Parvus („cel Mic”) este castelan de Timişoara; 
om de încredere al lui Scolari, el va ocupa mulți ani acest post; 

— 30.08.1405 — congregația nobiliară a comitatelor bănăţene 
se ţine în imediata apropiere a oraşului; cu acest prilej, Scolari aminteşte 
atât existența mănăstirii Sf. Fecioare Maria cât şi pe un anume loan, 
cetățean din Timişoara; 

— 22.06.1409 — magiştrii Iacob („„maiori”= cel Mare) şi Osvald 
de Timişoara sunt canonici de Cenad; 

— 06.1411 — Sigismund de Luxemburg, aflat într-una din 
numeroasele sale vizite aici, emite un document pentru nobilii 
caransebeşeni; 

— 1415 (ianuarie şi septembrie) — din Elveţia, Sigismund 
de Luxemburg îi protejează pe negustorii saşi în special împotriva 
negustorilor din Timişoara, care acaparaseră comerțul cu amănuntul; 

— 13.01.1416 — sunt amintiți mai mulți cetăţeni: Paul zis Pyther, 
Banul Luca, Paul, fiul lui Majus şi loan „corrigiator”; 

— 3.09.1416 — amintirea Timişoarei drept „oppidum” (târg); 
— 3.12.1419 — aflat la Timişoara, regele Sigismund de 
Luxemburg înnobilează nişte români din ledu, Maramureş. 


Timişoara la mijlocul veacului al XV-lea 


Din aceleaşi colbuite cronici şi îngălbenite documente reies alte şi 
alte fapte şi oameni ai Timişoarei: 

— 1424— Benedict, fiul lui Mihail, zis Postăvarul din Timişoara; 

— 1426 — don Pedro, infante de Portugalia, vine (şi la Timi- 
şoara) cu o trupă de oşteni, ca să lupte împotriva turcilor, este oaspetele 
lui Filippo Scolari; 

— 1427 — Toma este castelan de Timişoara, vicecomite şi jude 
al comitatului Timiş; 

— 27.05.1429 — Iacob „Zygig”, cetăţean din Timişoara, are o 
posesiune pe lângă Jimbolia; 

— 1432 — Boldizsar este vicecastelan de Timişoara; 

— 22.02.1435 — Ştefan de Timişoara este vicearhidiacon de 
Timiş, iar Nicolae de Timişoara este arhidiacon de Caraş; 

— aprilie 1436 — regele Sigismund de Luxemburg, aflat la 
Timişoara, emite mai multe diplome pe seama unor cnezi şi nobili români 
din Maramureş şi Banat; 

— 9.07.1439 — comiţii de Timiş îl introduc pe nobilul Ladislau 
de Bizere în posesiunile sale; 

— 5 iunie 1443 — cutremurul de pământ de mare magnitudine 
dărâmă cea mai mare parte a clădirilor şi fortificațiilor; situaţia este 
dezastruoasă, aşa încât loan (Iancu) de Hunedoara va începe, în 
primăvara anului viitor, refacerea cetății, a castelului şi a oraşului; 

— 21.09.1444 — regele Vladislav I se opreşte la Timişoara, în 
drum cu armata cruciată împotriva otomanilor; 

— 9 iulie 1451 — Timişoara este custodele catolic al părților 
transilvane, mărturiseşte papa Nicolae al V-lea într-un document 


papal; 

— 1451 — Iacob „literatul” (adică absolvent de facultate — 
n.n.), cetățean al Timişoarei, îl împrumută pe nobilul Hinfy din Remetea 
şi primeşte zălog posesiuni pe care le înapoiază acum; 

Populația Timişoarei, în jurul anul 1450, putea fi de 400-450 de 
familii şi 2.000-—3.000 de locuitori. 


Timişoara — reşedinţă a Huniazilor 


În anul 1439, loan de Hunedoara devine ban de Severin. În anul 
1441, loan şi fratele său cel mai tânăr, cu acelaşi nume, devin comiţi de 
Timiş şi voievozi ai Transilvaniei. Timişoara — în calitate de reşedinţă a 
comiților de Timiş — devine una dintre reşedinţele preferate ale celor 
doi frați. Cum fratele cel tânăr moare într-o luptă, celălalt îşi va aduce 
aici şi familia, dar înainte de aceasta, va avea de făcut câteva lucruri 
însemnate pentru viitorul Transilvaniei. 

Pe 5 iunie 1443, un puter-nic cutremur de pământ dărâmă — în 
unele locuri, până la temelii — zidurile fortificaţiei şi multe clădiri din 
oraş. loan de Hunedoara se apucă de treabă: aduce piatră din Cula 
Vârşeţului, nisip de la Lipova şi lemn din pădurile din jurul Timişoarei 
(Bistra, Cioca şi altele). Demolează zidurile prăbuşite şi recuperează 
materialul. Castelul angevin era şi el la pământ. Noua sa construcţie se 
ridică doar parțial pe fundamentul vechi, căci este mai mare cu 10 metri 
spre est. Pentru fundament sunt folosiţi piloni de stejar, dar ceva mai 
bine prelucraţi decât cei angevini şi fără stratul de piatră intermediar. În 
general nu era prea diferit de cel anterior. În privinţa fortificaţiei, loan 
de Hunedoara aplică — prin arhitecții militari itaâ-lieni de la curtea sa 
— tehnica unor ziduri de piatră pe laturile nordice şi sudice (care erau 
mai lungi), cu turnuri (probabil rotunde) la colţuri. Latura de vest a 
cetății a rămas aşa cum fusese refăcută de către Scolari, şi mai joasă, 
întrucât era lângă mlaştini întinse şi inexpugnabile. A mai fost completată 
cu palisade de lemn. loan mai fortifică şi aşa-numitul „Oraş”, adică 
perimetrul cunoscut îndeobşte drept „cetate”. Palisadele sunt stâlpi 
înalți de câțiva metri, de stejar, groşi de aproximativ 40 cm, care sunt 

înfipți circa doi metri în pământ iar partea rămasă la suprafață este acoperită 
cu un strat gros de pământ ce alcătuieşte valul. La exterior, acesta avea 
un şanţ adânc, cu apă adusă din râul Timişul Mic. În această vreme, 
cetatea avea patru porţi: Praiko (sau a Lipovei), Aradului, Ardealului şi 
Poarta de la Turnul Apei (dintre castel şi cetate). 


Timişoara — posesiune a Huniazilor 


Lucrările descrise anterior s-au derulat între anii 1443 şi 1447 şi 
au fost temeinice, asigurând Timişoarei statutul de cetate puternică pentru 
încă aproape un veac. Ele au fost etapizate — întâi castelul, apoi cetatea 
şi, la urmă, oraşul. Vom vedea îndată de ce! În anul 1446, loan de 
Hunedoara îşi aduce la Timişoara, în castel, familia de la Cluj: soția Elisabeta 
(născută Szilagyi, dintr-o familie nobiliară din Horogszeg — în preajma 
Jimboliei) şi cei doi fii: Ladislau şi Matia. Timp de zece ani, aceştia vor 
continua să locuiască aici. De aceea, şi loan, ori de câte ori avea ocazia, 
venea mereu acasă, la Timişoara. Mărturie îi stau atât documentele emise 
aici, cât şi itinerariile anuale, publicate de diverşi istorici. Stă câteva zile, 
săptămâni, rareori o lună întreagă. De Timişoara îl leagă amintirile tinereții, 
funcţiile, iar acum, şi familia. Atunci când se retrage din funcțiile oficiale, 
regele îi donează, în schimbul unei datorii de 20.000 de florini (sumă împrumutată 
mai de mult), pentru vecie, cetatea şi domeniul Timişoarei. Actul de danie 
este din 20 august 1455, confirmat de capitolul din Cenad, pe 3 septembrie 
1455, şi reconfirmat de rege (conform obiceiului), pe 7 aprilie 1456. 

Lucrările anterioare de restaurare a castelului au fost făcute pe 
banii trezoreriei regale. Acum, familia Huniazilor începe alte lucrări masive, 
dar pe banii proprii. În urma acestora, castelul arăta astfel: clădire masivă, 
pe plan pătrat, cu două etaje şi un turn de 30-40 m înălțime (vechiul 
donjon). În partea nordică a castelului (în zona intrării de azi deci) se 
aflau: pe dreapta, sala cavalerilor, despărțită de stâlpi în mai multe nave 
(se observă şi azi acest lucru), portalul de intrare (vizibil parțial şi azi pe 
frontonul clădirii, dar şi la intrarea spre curte), camera de gardă, închisoarea 
şi, în continuarea încăperilor pe alte laturi, grajdurile şi dependinţele. 

Curtea interioară era sprijinită pe colonade, azi, zidite. La primul etaj 
se afla capela castelului, încăperile „regale” (apartamentele şi sălile mari 
de petrecere — se văd şi azi în colțul nord-vestic al etajului I), camerele 
pentru oaspeţii de seamă. 


Jurământul unui rege 


Odată săvârşite ceremoniile înhumării corpului lui loan de 
Hunedoara, în toamna anului 1451, noi evenimente fac să reînvie atenția 
asupra Timişoarei. În toamnă, regele Ladislau al V-lea, numit „Postumul” 
(fiul lui Vladislav I, cel mort la Varna fără a-şi fi văzut fiul), se deplasează 
la Belgrad spre a lua măsuri de apărare a acestei cetăţi, care, alături de 
Timişoara, era una din cheile Dunării. În fapt, loan de Hunedoara reuşise 
să schiţeze aceste măsuri chiar înainte de moarte. De la Belgrad, regele şi 
suita sa vin la Timişoara. O mențiune se impune pentru cei de azi: în acele 
decenii, regatul era sfâşiat de luptele dintre două mari partide nobiliare: 
cea a Huniazilor şi Ujlaki-Cilli. Ultimul, în calitate de unchi al regelui, l-a 
crescut. Şi cum partida adversă, a Huniazilor, câştigase până acum, dar 
conducătorul ei era mort, regele vine la Timişoara cu dorința de a împăca 
taberele şi a linişti temerile văduvei şi ale fiilor. La mijlocul lunii noiembrie 
1456, suita regală ajunge aici. Văduva cu fiii şi fratele ei, Mihail Szilagyi 
(vom mai vorbi despre el, căci merită), îi întâmpină în poarta castelului. 
Regele, pe un ton liniştitor, limpezeşte situația şi-şi oferă protecția. Vă 
închipuiți ce zile au urmat la castel şi-n tot oraşul: cu plimbări, cu ospeţe, 
cu discuţii. Vuiau sălile bătrânului castel de larma şi voioşia oaspeților şi 
ale gazdelor. Într-una din zile, mai precis pe 23 noiembrie 1456, tânărul 
rege adună întreaga sa curte şi pe Huniazi în capela mică a castelului (la 
etajul I, pe latura de nord, între poartă şi turn) şi rosteşte un jurământ 
solemn, legat cu blestem, că va oferi protecţie şi sprijin familiei Huniazilor 
şi posesiunilor lor din întregul regat. După un asemenea jurământ cumplit 
cine să se mai îndoiască de cuvântul regal? Nimeni. Drept urmare încep 
nenumărate jocuri cavalereşti în interiorul şi exteriorul cetăţii, urmate de 
seri de dans. Ele durează până pe 1 decembrie 1456 cel mai târziu, căci 

suita regală pleacă spre Buda. Cu ea, şi cei doi fii: Ladislau şi Matia. 
Peste doar câteva luni, primul va sfârşi sub sabia călăului, căci, provocat 
la luptă de unchiul regelui, Cilli, îl ucide în duel şi regele (în ciuda 
jurământului) ordonă judecarea, condamnarea şi decapitarea lui Ladislau. 
Matia, fiul cel mai tânăr, va fi exilat (închis) în palatul Hradcany din 
Praga, sub supravegherea lui Jiri Podiebrad, guvernatorul Cehiei. 
Văduva îşi plânge fiii, sorta şi ingratitudinea regală. lată însă că se 
împlineşte anul de la jurământ şi tânărul rege Ladislau al V-lea, 
„Postumul”, moare pe neaşteptate. Lumea, înspăimântată, zice că-i 
pedeapsa divină pentru nerespectarea jurământului. Unii, mai cinici, 
strecoară prin colţul gurii spusa că şi o mână omenească (o picătură de 
otravă într-un pahar sau în bucate) a ajutat la împlinirea voinţei divine. 


Un Huniad pe tronul Ungariei 


Moartea tânărului rege Ladislau V lasă regatul fără moştenitor. 
Dinastia Jagellonă se stinge. Magnatii şi prelații încep să-şi facă unele 
calcule privitoare la familia din care va fi ales noul rege. Acelaşi lucru îl 
face şi Mihail Szilagyi, cumnatul lui loan de Hunedoara, din importanta 
sa funcție de căpitan al Belgradului. Cum puternicul grup al Huniazilor 
rămăsese relativ unit, deplasările şi demersurile liderului îşi ating 
scopurile. Printr-o politică înțeleaptă de promisiuni (ținute mai apoi de 
noul rege), Szilagyi reuşeşte să dezbine partida adversă şi, astfel, în 
ianuarie 1458, în dieta regatului este ales la tron cine altul decât fiul mai 
mic al lui Ioan de Hunedoara, pe numele său de rege Matia Corvin. În 
cei 32 de ani de domnie, Matia va dovedi o adâncă înțelegere a realităților 
şi va fi considerat, în unanimitate, cel mai mare rege al Ungariei. Un 
proverb spunea că, odată cu Matia, a murit şi dreptatea în regat. 

Pentru a-şi putea ocupa tronul, tânărul are de înfruntat un obstacol 
important; temnicerul său, Podiebrad, nu vrea să-l elibereze decât în 
schimbul căsătoriei cu fiica sa Elisabeta. Cum altă cale nu era, Matia se 
căsătoreşte şi ajunge astfel pe tron. Printre primele lucruri făcute după 
eliberarea de la Praga este şi o călătorie la Timişoara, la mama sa. 

Detaliile revederi pot fi reconstituite de fiecare în parte. Faptul se petrece 
spre sfârşitul lunii ianuarie 1458. Un act din 29 ianuarie, acelaşi an, 
certifică prezenţa regală la Timişoara. La sfârşitul aceluiaşi an, regele 
mai vine o dată aici, pentru ultima oară însă — probabil marcat de cele 
întâmplate — stă toată luna decembrie 1458 şi pleacă în ianuarie următor 
la Szeged, unde convocase dieta. Aducerea mamei la curtea regală şi 
dimensiunea europeană a domniei sale fac ca Matia Corvin să nu mai 
poposească în vechiul castel, pe care-l administrează, prin oamenii săi, 
precum şi pe întregul domeniu al cetății. 


Pavel Chinezu 


A fostun adevărat fenomen militar. În zece ani a devenit, dintr-un 
simplu soldat, general şi, în alți zece ani, a ajuns comandantul suprem al 
armatei unui întreg regat. A fost cel care a câştigat absolut toate luptele 
purtate împotriva otomanilor. A fost credincios regelui său, Matia Corvin. 
A devenit unul dintre marii magnați ai regatului. Şi toate acestea pentru 
că a fost un adevărat luptător şi conducător de oşti. Născut în Satchinez 
(sat al cneazului), în jurul anului 1432, intră în armată odată cu 
înscăunarea lui Matia. Luptă împotriva duşmanilor regelui şi se remarcă 
prin calități deosebite. În 1468 este deja general. Luptă cu Vlad Ţepeş, 
în 1475 şi 1476, în campanii antiotomane, în Bosnia şi Serbia. În vara 
lui 1478 este numit comite de Timiş şi comandant suprem al armatelor 
regale, pe care le împarte în două: una nordică, ce va lupta împotriva 
creştinilor, şi sudică — condusă de el — ce va lupta exclusiv împotriva 
turcilor otomani. Sediul său este cetatea Timişoara şi, mai precis, castelul 
Huniazilor. În răstimp de un an creează un sistem de protecţie a frontierei 
dunărene — cea cu otomanii — care îl va face celebru. Pe o ploaie 
feroce pleacă, în octombrie 1479, şi ajunge la timp lângă Orăştie, pe 
Câmpul Pâinii, unde răstoarnă situaţia, aducând victoria ardelenilor 
împotriva beilor otomani de pe Dunăre. În anii 1480-1481 întreprinde 
două campanii „gemene” (datorită marii lor asemănări) în sudul Dunării, 
învinge orice rezistenţă şi aduce mii de familii de creştini în Banat. Unii vor fi 

colonizați chiar la Timişoara, în ceea ce va fi Palanca Mare de mai 
târziu. În 1482 respinge o incursiune otomană lângă Zrenjanin. 
Urmează şapte ani de pace, apoi vin flăcările războiului civil dezlănțuit 
la moartea lui Matia Corvin. După alte şi alte lupte şi victorii, ajunge 
şi judecătorul suprem al regatului. Salvează de mai multe ori Belgradul 
de asedii şi cucerire. Adoptând metodele lui Ţepeş, Pavel Chinezu va 
deveni sperietoarea şi groaza turcilor. Cei prinşi erau aduşi şi închişi în 
pivnițele castelului din Timişoara. Unii erau cusuţi în piei de bivol şi 
aruncaţi în Timiş (exact cum făceau sultanii), alţii, torturați şi apoi ucişi, 
iar alții erau dați, spre a fi mâncaţi, porcilor înfometați. Asprimea acestor 
pedepse, într-un veac plin de cruzime, totuşi, a avut efectele scontate: 
de puţine ori otomanii s-au încumetat să atace Banatul. Ele nu au fost, 
aşadar, gratuite, ci necesare. Ultima sa campanie, din toamna anului 
1494, este şi cea mai fructuoasă: anihilează orice rezistență otomană 
până la Adrianopole, dar — pentru prima şi singura dată în carieră — 
oastea prea plină de pradă îi cere să oprească înaintarea. O campanie 
militară ofensivă, demnă de marele său înaintaş, loan de Hunedoara. O 
viață de om, aşa cum a fost, şi legăturile strânse cu Timişoara epocii 
sale. 


Timişoara spre sfârşitul veacului al XV-lea 


O adevărată perioadă de înflorire, dar şi de linişte, va cunoaşte 
Timişoara în ultimele decenii ale acestui veac. Meritul principal îi revine 
lui Pavel Chinezu. Iată câteva aspecte din viaţa aceste epoci: 

— în anul 1474, Timişoara era menţionată drept civitas” (după 
mulţi ani în care apăruse doar ca „oppidum” (târg); 

— apar tot mai multe familii nobile cu supranumele „de Timişoara” 
sau „timişoreanul””, în diverse părți ale Banatului; 

— un Vincențiu de Timişoara este castelan de Hunedoara şi 
vicecomite, între anii 1479-1483; 

— Ştefan „Magnus” (Nagy, cel Mare) este vicecomite de Timiş 
în anii '80; 

— 1483, regele Matia Corvinul îl răsplăteşte pe viteazul oştean 
sârb Milos Belmosevic cu posesiuni, scoase de sub ascultarea cetății 
Timişoara; Belmosevic a fost unul dintre cei mai viteji; 

— acelaşi rege îi răsplăteşte pe viteazul Nicolae Prayk şi pe fratele 
său Rajko cu posesiunea lanova, pentru faptele lor de arme; 

— 1488, Timişoara este amintită drept loc de vamă; 

— 1491, Grigore de Davizhaza, castelan de Timişoara; până în 
1494; 

— 1491, cetatea Timişoarei este împresurată de otomani şi sunt 
incendiate suburbiile; 

— după 1490, cetatea Timişoara suferă transformări, efectuate 
de Pavel Chinezu cu banii papalității: se înalță o nouă linie de fortificații 
în faţa celei vechi; apar primele bastioane rotunde, pentru artilerie; curtina 
valului şi bastioanele de pământ aveau stâlpi de stejar de 40 cm 
diametru, înfipţi doi metri în pământ; 

— sunt amintiți țiganii, constructori de turnuri; 

— cetatea Timişoara are cinci porți: a Caransebeşului, Lipovei, 
Aradului, Tata şi a Turnului de Apă; 

— 25 octombrie 1494, vizita regelui Vladislav al II-lea la 
Timişoara; cu această ocazie, regele emite un privilegiu comercial 
pentru districtul Caransebeşului. Serbările desfăşurate aici au rămas 
vestite în anale; 

— cronicarul italian Antonio Bonfini, vizitând Timişoara, scrie: 
„Este un oraş frumos, plăcut, împodobit cu edificii alese şi palate 
pompoase” (în anul 1495); 

— Iosif sau Iosa de Som, crescut de Pavel Chinezu, devine comite 
de Timiş şi, până în 1509, apără Banatul de otomani; 

— pulberea fabricată la Timişoara începe să fie vestită în regiune; 

— Timişoara este, în aceşti ani, locul spre care se îndreaptă diverşi 
pretendenți munteni şi moldoveni, pentru sprijin militar în ocuparea 
scaunului domnesc (în 1497 Mihnea cel Rău, în 1498 Vlad, fiul lui 
Vlad Tepeş); 

— la sfârşitul acestui veac, Timişoara avea, cu aproximaţie, 4 
sau 5.000 de locuitori — număr însemnat pentru acea vreme. 

Studenţi timişoreni în universități europene 


Într-un răstimp de un veac şi jumătate (1397-1533), Timişoara 
— oraş în plină dezvoltare — a trimis la studii, în universităţi străine, 55 
de tineri. E mult, e puţin? Greu de răspuns. Oricum, Timişoara a fost, 
de departe, oraşul bănăţean cu cei mai mulți studenți, în comparație cu 
alte oraşe transilvane ca Alba Iulia, Baia Mare etc. Să urmărim, pe 
perioade, evoluția acestora: între anii 1393—1400, un student (la Viena); 
între anii 1401—1425, 3 studenți, toți la Viena; între anii 1426-1450, 
12 studenţi: 10 la Viena, 2 la Cracovia; între anii 1451—1475, 21 de 
studenți: 13 la Viena şi 8 la Cracovia; între anii 1476-1500, 9 studenți, 
dintre care 6 la Cracovia şi 3 la Viena; între anii 1501-1525, 8 studenți: 
4 la Cracovia, 3 la Viena, unul la Bologna; între anii 1526-1550, un 
singur student timişorean merge la Wittemberg. 

Dintr-un alt unghi de vedere: din cei 55, cei mai mulți — 32 — 
au ales drept loc de studii Viena, 21 au ales Cracovia, unul Bologna şi 
unul Wittemberg. Dintre cei 55, doar 11 îşi încheie studiile şi dobândesc 
diverse titluri academice: „baccalaureus artius”, „magister artium”, 
„doctor artium”. Un lucru obişnuit atunci era „peregrinatio accademica” 
(trecerea de la o universitate la alta). Iată două exemple: Ladislau Socol, 
fiul unui comite de Timiş, este student vienez în anul 1466, devine 
bacalaureat în 1468 iar peste şapte ani, în 1475, merge la Ferrara, în 
Italia, unde obţine titlul de doctor în arte. „Demetrius” de Timişoara 
este student la Viena în anii 1524 şi 1526, în 1530 este la Cracovia, iar 
în 1538 urmează cursurile universitare la Wittemberg. 

Dintre cei 55 de studenţi timişoreni, 11 au înscris în foaia matricolă 
cuvântul „pauper” (sărac) şi sunt în imposibilitatea de a-şi plăti cursurile 
(4 groşi pe semestru). 

Unii dintre timişoreni vor face cariere universitare frumoase. lată-l 
pe loan care este student la Viena în anul 1405, bacalaureat în arte în 
1409 iar în anul următor este profesor examinator. Nicolae este vienez 
ca student în 1411, magistru în 1418, bacalaureat în arte în 1421 iar în 
1422 îşi susține cu succes licenţa şi doctoratul în drept, devenind 

„decretorum doctor”. loan, fiul lui Iacob zis Zegen, este student la 1451, 
bacalaureat în 1454 şi magistru în arte în 1455. Gaspar, fiul lui Martin, 
este student cracovian în 1501, an în care-şi obține şi bacalaureatul, iar 
în 1514 urmează cursurile universităţii vieneze, fără să ştim dacă şi cum 
şi le-a încheiat. Grăitor este şi Egidius, student cracovian ce-şi încheie 
studiile în anul 1502 şi devine — atenție — consilier al asociației 
studenţeşti cracoviene. 

Acestea au fost, pe scurt, câteva exemple din viaţa studenților 
timişoreni de acum şase şi cinci veacuri. Despre cel mai celebru dintre 
toți, Pelbart de Timişoara, în continuare. 


Pelbart de Timişoara 


Este singurul autor de incunabule născut pe teritoriul României. 
Aproape uitat azi, el a fost — secole de-a rândul — o celebritate 
europeană. Numele său a fost Pelbart de Timişoara, aşa cum el însuşi 
scrie în matricola universităţii cracoviene unde a studiat. Viaţa sa este 
destul de puțin cunoscută şi rarele crâmpeie provin din operele sale. 
S-a născut la Timişoara, într-o perioadă apreciată ba la 1430, ba la 
1440. În vremea studenției purta şi patronimul Ladislau — probabil 
numele tatălui. Prin anul 1458 îşi începe studiile în Polonia. Le încheie în 
anul 1463 cu brio. Lipsesc date pentru următorii câțiva ani. Cum la 
1471 îşi începuse deja prima operă şi era călugăr franciscan, iar — tot 
el spune — în acest ordin a intrat abia la vârsta de 30 de ani (înainte 
neavând nimic de-a face cu ordinul), faptul s-a petrecut înainte de 1470. 
Timp de mai mulţi ani (1470-1480), Pelbart suferă de o boală grea (nu 
ştim ce anume). Prin anii 1479-1480, el este la Pesta. O mărturie de-a 
sa mai târzie l-ar duce spre localitatea Ozora (vă mai amintiţi de Scolari?) 
unde îl are printre învățăcei pe Oswald de Lasko, celebru mai târziu. 
Din faptul că fostul său învățăcel a scris ultima parte a unei lucrări, 
unii au interpretat că Oswald Pelbart ar fi numele întreg al 
timişoreanului. Între anii 1487 şi 1495, Pelbart locuieşte la Esztergom, 
iar din 1495, până la moarte, locuieşte la Buda. Moare la 22 ianuarie 

1504. Pelbart de Timişoara a devenit celebru în epocă prin predicile 
rostite în fața auditoriului, scrise în limba latină. Dintre ele, peste 400 
au fost tipărite la Hagenau, în Germania, începând cu anul 1498. Prima 
carte se numeşte Pomerium Sermonum, în mai multe volume şi ediții; 
a fost începută prin anul 1482. Urmează, apoi, Stellarium, Aureum 
Rosarium. Fiecare dintre acestea, împărțite în mai multe părți, a 
cunoscut ediții până la mijlocul veacului al XVI-lea. Prin tonul simplu, 
accesibil oamenilor din popor, prin tematica biblică dar presărată cu 
pilde populare, prin tonul satiric şi chiar acid la realitățile eclesiastice 
şi sociale ale epocii sale, Pelbart de Timişoara a cunoscut o faimă 
europeană iar operele sale au fost editate — se estimează — în peste 
50.000 de exemplare, fapt uluitor la începuturile tiparului. Adăpostite 
în chilii de mănăstiri pe tot cuprinsul Europei catolice, prin biblioteci 
universitare din aceeaşi zonă, lucrările acestea l-au consacrat pe 
Pelbart de Timişoara ca pe unul dintre umaniştii de seamă ai veacului 
al XV-lea. O asemenea carieră şi audienţă perene nu a mai cunoscut 
nici un autor născut pe pământurile româneşti. 


Timişoara la începutul veacului al XVI-lea 


Spre sfârşitul veacului anterior, Timişoara a devenit capitala unei 
întregi zone cu rosturi militare numită „Părțile inferioare ale regatului” 
sau, pe scurt, cu un termen latinesc: Partium. Comiţii de Timiş ce i-au 
urmat lui Pavel Chinezu fac unele lucrări de fortificare. Dezvoltarea 
oraşului este, însă, mai rapidă şi acum asistăm la o adevărată explozie 
a construcţiilor în jurul cetăţii. Aşa apare cartierul Palanca Mare, cu 
o întindere considerabilă. Iniţial era o suprafaţă de teren în zona 
(aproximativă) a Bd. Revoluţiei şi C. D. Loga de azi. Mai apoi s-a 
extins peste Bd. Take Ionescu, zona Clinicile Noi şi până spre 
Mehala. Cartierul a fost întărit printr-un şanţ cu apă şi o palisadă de 
lemn pe valul de pământ. Dezvoltarea cartierului s-a făcut fără plan, 
dovadă şi rețeaua stradală şi drumurile şi podurile ce străbăteau 
întregul cartier. Existau parcele mari de teren cu clădiri ce se tot 

îndesesc, dar şi multe grădini, ce dau un aspect plăcut oraşului. Un 
alt cartier medieval a fost Palanca Mică. Era situat la sud de castel, în 
zona catedralei ortodoxe de azi (pe atunci râul nu îşi avea cursul de 
azi). Dezvoltată inițial ca o anexă a castelului, zona — mică în 
comparaţie cu restul — a fost străbătută de drumul comercial principal 
şi avea chiar şi o biserică. Era înconjurată de două şanţuri cu apă şi 
un val de pământ cu palisade. Un alt element des amintit în cronici 
creştine şi otomane este câmpia numită „Ulicia”. Era o suprafață de 
teren neinundabilă, aşezată la sud-vest de cetate. A fost locul preferat 
de campare pentru aproape toate oştile (creştine sau otomane) care 
apărau sau asediau Timişoara. Ca să ajungi acolo trebuia să ieşi din 
cetate prin poarta Forforos — adică prin intersecția străzilor de azi 
Eugeniu de Savoya şi Mărăşeşti. Şi încă un element deosebit: moara 
de apă din șanțul cetății. Pe toate stampele medievale apare o clădire 
cu trei roţi de moară pe un braţ al râului Timiş, ce producea făină 
pentru oraş. Sigur, au mai fost şi altele, dar aceasta este singura rămasă 
în memoria colectiv. Unde oare era ea amplasată? Dacă ne uităm pe 
aceleaşi citate stampe, observăm că era aşezată între castel şi cetate, 
mai aproape de ultima. Cum, însă, stampele sunt, de multe ori, 
întoarse, nu poți să spui dacă e la vest sau la est. Mulţi timişoreni au 
căutat, în timp, amplasamentul vechii mori. Căutând pe planurile 
cetăţii din veacul al XVII-lea observăm că în spațiul de azi de la 
încrucişarea străzilor Telbis şi Bolyai, în imediata apropiere a bisericii 
catolice Sfânta Ecaterina, se aflau vechiul braţ de apă şi moara. Atunci 
când s-a construit Cazarma Transilvaniei, o parte a cursului a fost 
deviat, şanţul a fost parțial umplut şi tasat. Mai târziu s-au construit 
clădiri iar zona a fost demolată. În zidurile bisericii citate se află 
încastrată o piatră din vechea moară, semn că la data construcției 
acesteia aici se mai aflau diverse urme. lată, aşadar, o posibilă imagine 
a Timişoarei la începutul unuia dintre cele mai zbuciumate veacuri pe 
care le-a avut. 


Prin Timişoara de odinioară 41 


Turnul de Apă 


Una dintre cele mai fascinante întrebări care se leagă de vechea 
Timişoara este: unde anume a fost construit Turnul de Apă? Ce a fost 
acest turn? Datorită specificului fortificației timişorene medievale, 
compusă din două dreptunghiuri (cetatea şi castelul) despărțite de un 
braţ de apă al Timişului Mic, legătura dintre cele două părți trebuia 
asigurată. Cum? Soluţia a fost construcția unui pod, iar pe acesta a 
unui turn de apărare solid, puternic, care închidea sau deschidea, după 
caz, intrarea în oricare dintre cele două părți. Sigur că acest turn, 
probabil creaţie a veacului al XIV-lea, a fost construit, reconstruit şi 
refăcut de mai multe ori. Prima dată, probabil că după asediul lui 
Doja din 1514, apoi în primăvara lui 1552, după primul asediu otoman 
şi apoi, de câteva ori, în vremea stăpânirii otomane. Se estimează că 
acest turn constituia cheia fortificației din Timişoara. De ce? Pentru 
că aşezarea sa strategică era dublată de zonele inundabile şi 
mlăştinoase din imediata apropiere. Acest fapt făcea imposibilă 
apropierea oricărui duşman. Apoi, forțele armate din turn, dotate şi 
cu armament greu (inclusiv tunuri în secolul al XVI-lea), puteau rezista 
multor asalturi. Semnificative pentru importanţa acestui turn sunt 
mărturiile creştine şi otomane care — în 1552 — vorbeau despre 
3.000 de morţi lăsaţi de otomani pentru cucerirea sa. O cifră care, 
chiar dacă exagerată, dovedeşte rolul militar decisiv al Turnului Apei. 
El este amintit şi în cronicile otomane şi în jurul său s-au creat adevărate 
legende. Le vom lectura ceva mai târziu. 

Unde, anume, a fost acest turn celebru? După îndelungi dispute, 
cercetătorii vechii Timişoare s-au pus de acord: în actuala Piaţă 
Huniade. Pe vremuri, aici era braţul de apă ce despărţea cetatea de 
castel (cu prilejul amenajării pasajului subteran din Piața Operei am 
avut ocazia să constat pe viu urmele acestui braţ de apă). Dar în care 
parte, mai exact? Unii susțineau că Turnul Apei se afla undeva între 
palatele Modex şi Löffler de azi. Alţii susțineau că se afla la vest, şi 
anume pe spațiul liber dintre turnul castelului şi liceul M.I.U. de azi. 

Opinia personală înclină spre ultima variantă, fiind cea mai posibilă şi 
datorită terenului inundabil din parcul de acum. Turnul de Apă sau 
Turnul Apei mai avea o funcţie: cea de rezervor de apă pentru apărători. 
Când acesta era cucerit, cetatea trebuia să fie predată, căci fără apă 
nimeni nu poate rezista. De aceea şi turnul acesta — dispărut deja la 
1716— figurează în stema oraşului liber regal Timişoara, în 1781, şi de 
atunci până azi, figurează în toate stemele oraşului. O longevitate a 
simbolului heraldic demnă de importanţa sa extraordinară în istoria 
cetății ! 


Timişoara sub asediu: 1514 


Primăvara şi vara lui 1514 au fost însângerate de flăcările 
războiului țărănesc izbucnit din cauza abuzurilor nobiliare împotriva 
celor rămaşi acasă din lumea satelor, întrucât majoritatea ţăranilor 
porniseră în cruciada antiotomană. Aşadar, dintr-o cruciadă proiectată 
s-a ajuns la un război civil. Venită spre Transilvania, oastea țărănească 
condusă de micul nobil secui Gheorghe Doja — fost luptător de elită 
în trupele antiotomane conduse, odinioară, de către Pavel Chinezu 
— dă mai multe lupte cu oastea nobiliară, în Banat. La Nădlac, la 
Cenad, la Arad şi Lipova, țăranii ies învingători. Noâ-bilimea se 
refugiază în puternica cetate a Timişoarei, considerată inexpugnabilă. 
Cereri disperate de ajutor trimite comitele Ştefan Bathory către 
voievodul ardelean loan Zapolya. Până una-alta, Doja şi armata sa 
ajung sub zidurile Timişoarei prin 10 iunie 1514. O înconjoară şi 
începe un asediu în toată legea. Oştean călit în lupte, Doja cunoaşte 
bine Timişoara şi din interior, şi din exterior, aşa încât ştie ce are de 
făcut. Spre marea groază a asediaților, Doja îşi pune țăranii la treabă 
Şi începe să sape un canal, lung de circa 7 kilometri, cam din zona 
Fabricului până-n Giroc, dorind să devieze cursul principal al 
Timişelului de lângă cetate. În timp ce o parte a oastei stă pregătită 
să răspundă vreunui contraatac nobiliar, restul sapă şi iar sapă. Şanţul 
se adânceşte, văzând cu ochii. Sunt pregătite şi pontoane, şi 

mănunchiuri de nuiele pentru asaltul final, care se apropie. Fără braţele 
de apă şi mlaştinile din jurul lor, cetatea era uşor de cucerit. Mai 
lipseau 1-2 săptămâni de lucru. Dar armata țărănească nu le-a mai 
avut, căci armata voievodală apare în fața Timişoarei. Bătălia decisivă 
se dă pe 15 iunie 1514, cel mai sigur pe acel câmp — Ulicia — 
destul de mare spre a cuprinde oştile. Centrul oştirii ţărăneşti este 
comandat de Gh. Doja, un flanc de fratele său, Grigore, şi altul de 
Laurenţiu Meszaros, preot. O mare de sânge a fost în acea zi: fiecare 
tabără ştia că cine nu învinge, va muri. Până la urmă, nobilimea învinge. 
Mulți țărani rămân pe câmpul de luptă, o parte se degajează şi trec 
spre nord, iar câteva mii sunt făcuți prizonieri. Printre ei şi frații Doja. 
Capii sunt închişi în castel, pe aripa vestică, la etajul I — acolo unde 
azi se află expoziţia epocii dacice. Timp de cinci zile, nobilimea îşi 
savurează victoria şi pregăteşte judecata. Chiar şi cronicile vremii se 
cutremură de o asemenea judecată. Pe 20 iulie, în piaţa judecății din 
fața zidurilor cetăţii are loc execuţia căpeteniilor: ceilalți fuseseră 
executați înainte, fără judecată. Cei 20 de condamnaţi sunt aduşi şi, 
rând pe rând, sunt decapitați, ciopârțiți, sfârtecaţi în faţa lui Doja. 
Penultimul a fost Grigore. Iar pentru „regele țăranilor”, cum îl numeau 
— acum în derâdere, mai înainte cu groază — nobilii, s-a pregătit un 
tron înroşit în foc, pe care a fost aşezat, pe cap 1 s-a pus o coroană, 
de asemenea, înroşită şi, cu cleşti mari, 1 s-au smuls bucăţi din corp, 
până ce tortura combinată a dus la moartea sa. Corpul i-a fost tăiat în 
patru bucăţi ce au fost atârnate la porțile celor mai mari cetăţi ale 
regatului. 

Tradiţia timişoreană susține că martiriul lui Doja s-ar fi petrecut în 
zona Pieței Maria de azi, drept pentru care, cândva, acolo s-a aşezat o 
mică statuie a Fecioarei, refăcută în 1906. Personal opinez că martiriul 
s-a petrecut ceva mai aproape de zidurile cetăţii, dar, ca să nu contrazic 
legenda, să rămână aşa cum zice ea. 

Timişoara în cumpănă: 1500-1551 


Dacă începutul veacului apărea frumos, norii negri încep o 
dată cu războiul țărănesc şi continuă, apoi, cu apropierea primejdiei 
otomane. La 1526, bătălia de la Mohâcs pune capăt regatului şi 
familia Zapolya se străduieşte să obțină recunoaşterea domniei 
sale în Transilvania şi Banat. Datorită unei politici transilvane abile 
şi a sprijinului domnului muntean, regiunea are parte de o perioadă 
de linişte. Din această perioadă, iată câteva amintiri despre 
Timişoara: 

— în 1508, un Nicolae Raț de Timişoara este soldat la Sibiu 
cu o soldă de 3 florini; 

—1514, un Ioan, fiul lui Gheorghe, este şcolar la gimnaziul 
din Kosice; 

— circa 1515, Neagoe Basarab, domnul Ţării Româneşti, 
acordă privilegii negustorilor ardeleni în ţara sa, dacă şi negustorii 
munteni pot umbla nestingheriți cu mărfurile lor: „pretutindeni, şi la 
Oradea, şi la Cluj, şi la Timişoara”; 

— 1517, Ştefan Taurinus — călător pe aici — scrie că 
Timişoara este o cetate foarte tare, pe care a asediat-o Gheorghe 
Secuiul (Doja); 

— 1520, Elisabeta, văduva lui Petru Kys din Timişoara; 

— 11 mai 1529: Timişoara nu vrea să se supună împăratului 
Ferdinand, aşa că morile de pe Timiş sunt arse, sunt asediate 
suburbiile oraşului şi, cum trupele fidele lui Zapolya se retrag, cetatea 
trebuie să accepte noua prezență politică habsburgică; 

— 1537, umanistul Nicolaus Olachus scrie despre „puternica 
cetate Timişoara, numită după acest râu”; 

— 1539, domeniul cetăţii Timişoara cuprinde şapte sate 
(Majsa, Cyra, Kis — Gyarmath, Berlew, Nemsti — Beregsău Mic, 
Györöd — Giroc, Csoka); 

— 1540, Egregius loannis Nagh de Thamesvar este familiar 
al principelui loan Zapolya şi este trimis ca sol în Imperiul Otoman. 

În vara lui 1550, Banatul intră în sfera politică şi militară 
habsburgică, în urma tratatului încheiat cu văduva lui Zapolya. 
Administraţia este schimbată şi comisari imperiali vin şi controlează 
starea de fapt de aici. Cum echilibrul, de până acum, al Banatului se 
sprijinea pe o politică elastică față de otomani, această ocupare a 
provocat îngrijorarea şi, apoi, mânia sultanului. Solii peste solii se 
îndreaptă spre Transilvania şi Viena, cerând respectarea situației 
anterioare. Refuzul noilor stăpânitori provoacă pregătirea unei 
intervenţii armate. Ingineri şi arhitecți militari italieni sunt aduşi în 
grabă în Banat şi Transilvania, să fortifice cetăţile. La Timişoara 
lucrează, între sfârşitul lui 1550 şi până în primăvara lui 1552, mai 
mulți dintre aceştia, ridicând aici bastioane, în sistem italian, şi întărind 
zidurile de piatră şi pământ existente. Martino de Spazio este singurul 
nume cert, restul nefiind atestaţi nominal. Aşadar, Timişoara se 
pregăteşte de luptă. Dar sunt emblematice cuvintele rostite de fostul 
comite de Timiş, Petru Petrovici, în 1550, la predarea funcției şi 
cetăţii: „Mă oblig să fiu grăjdarul aceluia care va reuşi să apere 
Timişoara de turci în timp de trei ani”. 


Asedierea Timişoarei în 1551 


Pe 10 iulie 1551 regina Isabella renunţa definitiv la Transil- 
vania si Banat în favoarea lui Ferdinand de Habsburg, iar pe 26 
iulie, dieta ardeleană confirmă schimbarea de domnie. Pe 20 
august, Petru Petrovici preda Banatul lui Andrei Bathory şi 
Timisoara lui Ştefan Losonczy, oamenii împăratului Ferdinand, 
rostind şi profeticele cuvinte. Vin aici trupe de mercenari din 
întreaga Europă: 200 de husari din Ardeal, Casparo Castelluvio 
din Sardinia şi Rodriguez de Villandrando cu 600 spanioli, alături 
de mercenari germani, italieni. Li se alătură trupe transilvane 
formate din maghiari, români şi sârbi şi trupele de haiduci, aşa 
încât garnizoana are 2.020 călăreţi şi 1.550 pedestraşi. Reacţia 
otomană nu se lasă aşteptată şi, după cucerirea multor cetăți 

bănăţene, beilerbeiul Rumeliei ajunge, pe 16 octombrie 1551, la 
porțile Timişoarei. Mai întâi aduce, de la Lipova, 6.000 călăreţi 
otomani şi sârbi care încep obişnuita hărțuială — atât de dragă 
evului mediu — cu apărătorii cetăţii. Ultimii ucid 11 duşmani şi 
fac prizonieri alți 11, pierzând unul singur. Tunurile încep să tragă. 
Începuse asediul. 

Pe 17 octombrie soseşte şi grosul armatei otomane, iar 
beilerbeiul ordonă săparea de şanţuri în dreptul porţii de nord, 
pentru adăpostirea bateriilor de tunuri. O poveste interesantă cu 
o scrisoare — primită de Losonczy — şi trimisă beilerbeiului, 
marchează ziua de 18 octombrie. Tot acum începe şi bom- 
bardamentul cu două tunuri mari de asediu. Ca răspuns, apărătorii 
trimit un grup de călăreţi şi infanterişti să oprească săparea 
tunelurilor la poarta de nord. Un alt punct atacat de otomani 
este Insula (Palanca Mică). Aici cei 100 spanioli ai lui Aldana se 
apără vitejeşte. Un nou contraatac creştin stopează lucrările 
subterane; se remarcă Mihai Dombay, căpitan de haiduci. La fel 
şi pe 19 octombrie. 

Pe 20 are loc un bombardament masiv asupra grajdurilor 
şi a porţii de est, la care se răspunde cu lovituri de tun şi puşti. 
Se remarcă caransebeşanul George Vajda. 

Pe 21 octombrie, otomanii dau o raită prin jur, dar un 
detaşament din cetate anihilează acțiunea. Urmează apoi un atac 
asupra Palancii Mari, dar spaniolii îl resping. Tunurile otomane 
fac stricăciuni zidurilor de piatră şi clădirilor din oraş, aşa că, pe 
22 şi 23 octombrie, toţi apărătorii şi locuitorii repară de zor 
întăriturile. Un nou atac este respins pe 24 octombrie. Şi, tot 
atunci, otomanii trimit — printr-o săgeată — o scrisoare în limba 
română apărătorilor, promițându-le libertatea dacă predau 
cetatea. Stau şi mă întreb: oare de ce au scris-o tocmai în 
româneşte? A doua zi, otomanii ridică asediul, căci ploile diluviene 
şi frigul cumplit anulau orice şansă de reuşită. 

Din vremea asediului, 1551 


Dintre multele fapte consemnate de documente, cronici sau tradiții, 
iată, pentru început, o descriere a cetăţii, făcută de un anume Centorio: 
„Cetatea, mică, înconjurată de fortificații de pământ şi lemn, are lacune 
spre partea apei dar adâncimea șanțului şi palisadele o apără bine. 
Artileria nu o poate bate. Altă parte este alcătuită din ziduri în stil vechi, 
la care au început lucrările de fortificare pe o lungime de 150 de paşi. 
Turnul din mijloc este fortificat pentru archebuzieri. Laturile de sud şi 
est, din pământ şi din lemn, au fost transformate în sistem bastionar, cu 
bastioane de pământ. Iar pe laturile de nord şi vest a fost construit un 
zid de 100 de paşi, cu o lățime de aproximativ 2 metri. Turnul Apei a 
fost transformat în cazemate pentru artilerie”. Odată sosită armata 
otomană, aceste pregătiri şi-au vădit rostul. Turcii foloseau balimezuri 
şi culevrine, care trăgeau zilnic 25 de lovituri; în total au fost 250. 
Locuitorii şi apărătorii ieşeau zilnic la repararea stricăciunilor provocate 
de aceste lovituri. Uneori lucrau şi noaptea, cum s-a întâmplat pe 22 şi 
23 octombrie. 

Vom începe, acum, să urmărim tonul cu care cronicarii otomani 
au apreciat rolul şi importanta cetăţii Timişoara. Textele — fie ele 
lungi, fie scurte — merită citite, pentru că vin de la duşmani şi reflectă 
şi poziția celeilalte părți. Ele sunt pline de savoare orientală şi de 
termeni duri la adresa creştinilor („ghiaurilor”). Pentru început, iată 
un text al cronicarului Mustafa Gelal-Zade: „Mehmed paşa... a mers 
cu toate forțele împotriva Timişoarei. Oraşul Timişoara era foarte 
mare şi cetatea sa, foarte bine întărită, dar aceste părți nu erau sub 
stăpânire turcească. Fortăreţele, bisericile şi turnurile sale cu 
clopotniţe erau apărate de apele şi mlaştinile din jur. Întăriturile sale 
erau puternic înarmate. În lăcașurile sale de închinăciune se găsesc 
diferite lucruri artistice, frumos ornate, precum şi tot felul de cruci. 
Timişoara, care era în mâna dușmanului, trecea drept unul dintre 
oraşele cele mai însemnate din țara ghiaurilor. Dar aici încă nu 
călcase picior de musulman. Mehmed paşa, odată ajuns la 
Timişoara, a înconjurat cetatea şi oraşul, a aşezat tunuri în mai multe 

locuri şi le-a îndreptat asupra cetăţii. Ambele părți s-au pregătit şi 
au luptat cu străşnicie. Când se trăgea cu tunurile turceşti, cetatea se 
cutremura, stând gata să cadă. Dar, din pricina timpului care se înrăutățise 
brusc, Mehmed paşa a renunțat pentru moment la cucerirea cetății”. 


Timişoara — 1551 


Într-o zi de 20 august a anului 1551 de la naşterea Mântuitorului, 
Maiestatea Sa Imperială Ferdinand se pregătea să meargă la slujba de 
dimineaţă; era deja ora 7. Apare un sol şi-i înmânează o scrisoare: era 
din partea comisarilor săi, însărcinați cu primirea noilor teritorii. Domnul 
Castaldo îl înştiințează pe împărat că a preluat deja cetățile Timişoara şi 
Becicherecu Mare (Zrenjanin) şi descrie condiţiile în care s-a făcut 
predarea-primirea. Petru Petrovici — comitele de până acum al Timişului 
— predă cetatea Timişoarei comisarilor imperiali. Raportul spune că, 
mai întâi, s-a preluat castelul, care este situat pe o insulă puternică, 
aşezată pe o câmpie. Castelul este construit mai de mult, are locuinţe şi 
camere dar şi o fântână cu apă cristalină, după care s-a săpat mult timp 
şi în adâncime. Pe lângă castel curge râul Timiş, care apără fortificația. 
Au fost aduse aici provizii pentru un timp îndelungat. Ba chiar şi muniții 
(pulbere şi ghiulele de plumb). La poalele acestui castel este aşezat 
orăşelul, care are aproape 2.000 de case. Garnizoana sa era alcătuită 
2.000 de călăreți imperiali, 1.000 de călăreți localnici şi 100 de haiduci. 
În castel era o garnizoană de 400 de archebuzieri şi mercenari. De jur 
împrejurul oraşului, pe o distanță de o jumătate de milă, sunt numai 
mlaştini, şi, printre ele, există un singur drum, cu un pod, care — la 
primejdie — poate fi ars. Castelul şi oraşul se află aşezate într-o regiune 
între Transilvania şi Țara Românească. Luptătorii ținutului — români şi 
sârbi — erau buni călăreţi şi, de aceea, erau folosiți atât de transilvăneni, 
cât şi de voievozii români; în castel se mai afla o cisternă cu multă apă. 

Acestea le-a citit împăratul Imperiului roman de neam germanic, 
în acea dimineaţă de 20 august 1551, despre o ţară recent cumpărată 
şi pe care se străduia să o fortifice. Ceea ce nu ştia atunci împăratul era 

mânia otomanilor, care — preţ de un sfert de veac — se străduiseră să 
păstreze Ţările Române în sfera lor de influență şi care, acum, vedeau 
acest fapt năruit. Sultanul — care până acum ascultase de sfaturi 
înțelepte — ordonă scurt: armata otomană trebuie să ocupe Banatul şi 
Transilvania şi să le readucă în Casa păcii otomane. Soarta Timişoarei 
este pecetluită: decât în mâna Habsburgilor, mai bine în cea a turcilor 
otomani. Nu va trece nici un an de zile şi dorința sultanului Soliman 
Magnificul se va îndeplini. lar odată eu ea, pentru oraş va începe o 
nouă epocă. 


Cronica lui Ibrahim Pecevi despre cucerirea Timişoarei, 
în anul 1552 (1) 


Pentru că sunt pline de savoare, de întorsături stilistice, dar, mai 
ales, pentru că oferă imaginea din cealaltă tabără, cronicile otomane 
sunt un izvor preţios pentru a înţelege atât asediul, cucerirea cât, mai 
ales, soarta viitoare a Timişoarei. lată câteva fragmente din cronica lui 
Ibrahim Pecevi. Citiţi cu atenţie fiecare cuvânt şi vă veţi apropia de 
mentalitatea unei alte lumi: cea otomană. 

„Tărăgănarea cuceririi cetăţii Timişoara (din 1551 —n.n.)şi noua 
biruință a ghiaurilor în timpul atacului asupra cetăţii Lipova au mărit 
mânia padişahului. Fiind numit mare serdar (comandantul suprem al 
armatelor otomane — n.n.) cel de-al doilea vizir, Ahmed paşa, acesta 
a pornit ieşind din Adrianopol, în ziua de 27 a lunii rebiul-ahâr (pe 22 
aprilie 1552 anul erei creştine — n.n. ), împreună cu seg-banbaşi, cu 
câteva mii de ieniceri; cu patru bulucuri conduse de aga de buluc, cu 
tunari şi gebegii, precum şi cu mulți alți ostaşi aleşi din armată. De 
asemenea, şi victoriosul mirimiran a adunat la Belgrad, lângă el, pentru 
expediție oastea din Rumelia (Romania, partea europeană a imperiului 
otoman —n.n.), precum şi pe ceilalți oameni, construind pe Dunăre un 
pod puternic spre a se trece dincolo. Îndată după venirea vizirului 
amintit, toți aceştia, împreună cu ostașii însărcinaţi să meargă în expediţie, 
au trecut podul şi, în ziua a cincea a lunii ramazan (25 iunie) cel 

binecuvântat s-a răspândit ştirea despre asedierea Timişoarei de către 
oastea victorioasă. Un număr de 16 tunuri mari (balimeze), aşezate în 
diferite locuri potrivite, au început să bată cetatea. Comandantul ei era 
necredinciosul Loşandja (Ştefan Losonczy — n.n.) care fusese asediat 
în anul ce trecuse. Înlăuntrul cetăţii, în afară de maghiari, croați şi alți 
nedemni, se mai aflau şi vreo 300-400 de puşcaşi spanioli şi vreo 200 
de luptători nemți. În cronicile ghiaurilor s-a scris că în ziua când 
musulmanii s-au aşezat lângă cetate, acela (Losonczy) a venit şi a intrat 
în ea. Craiul cel rătăcit (împăratul) se afla la Turin. Acesta (Losonczy), 
mâniindu-se, a spus: „Anul trecut eu mi-am făcut datoria, acum oastea 
islamică se pregăteşte să meargă asupra ta. Podul este în curs de 
construire; se fac de asemenea şi alte pregătiri. Din partea voastră nu 
văd nici un fel de ajutor; cei care se închid acolo, se închid pentru 
moarte”. Dar în cronica ghiaură s-a scris că toți beii creştini şi 
comandanții şi însuşi craiul cel rătăcit l-au rugat foarte mult pe acesta 
(Losonczy) şi, fiind convinşi că nu se vor mai întâlni unii cu alții, ei — 
cei care plecau — şi-au sărutat copiii şi familiile şi şi-au luat rămas bun. 
Venind şi numărând oastea sa încercuită, el ar fi găsit că acolo (la 
Timişoara) se aflau 2.500 de luptători. 


Cronica lui Ibrahim Pecevi despre cucerirea Timişoarei, 
în anul 1552 (2) 


„Într-adevăr, afurisitul Loşandja a făcut o seamă de vitejii şi 
nu s-a dat înapoi de la sforțări şi de la lupte. Dar emirii musulmanilor 
şi ceilalţi gazii au săvârşit fapte de eroism şi vitejie de neînchipuit. În 
iureşuri se duceau la moarte, unii după alţii, şi nu se dădeau înapoi; 
ei se aruncau aşa precum oile merg la sare. La un moment dat calul 
de sub mirimiranul cel victorios a fost lovit, dar el, încălecând îndată 
alt cal, n-a părăsit iureşul. Luptele au continuat, astfel, 35 de zile. În 
cele din urmă, ghiaurii au cerut aman. Cetatea a fost cucerită prin 
capitulare. Apoi, capitularea nefiind respectată, au fost făcuți prizonieri 
şi măcelăriți cu toții. Motivul stricării capitulării a fost acela, că atunci 

când, în urma capitulării, Ulama paşa a ieşit din Lipova (1551) 
creştinii au încălcat pacea şi l-au măcelărit. De aceea şi turcul a călcat 
condițiile capitulării Timişoarei şi, pe când ghiaurii părăseau cetatea, 
un ienicer s-a agăţat de un inoş (în limba lor inoş înseamnă paj) la 
care ţinea foarte mult Loşandja. Atunci, nemaiputând să rabde, l-a 
ucis cu sabia pe ienicerul acela şi astfel capitularea s-a stricat. 
Loşandja fiind grav rănit în două locuri, a fost dus la Ahmed paşa, 
în faţa căruia el a spus următoarele: «Eu ce să fac? Raialele nu m-au 
lăsat în pace. Jurasem şi le făgăduisem să mor o dată cu ele. De 
altfel, până ce veţi fi luat Timişoara, tot ar fi murit atâția oameni de 
la voi». Afară de tunurile trimise dincolo şi în afară de cele care, 
intrând în străfundurile zidurilor, nu mai puteau fi scoase, el mai 
adusese înăuntrul cetăţii atâtea tunuri încât socotea că, salvând 
cetatea, le va da, probabil, craiului în dar. Rana lui Loşandja 
neputând fi vindecată, Ahmed paşa a poruncit, atunci, să 1 se taie 
capul. Ei (ghiaurii) au mai descris amănunţit că şi capul său a fost 
trimis la norocosul padişah. Dat fiind că cetatea de mai sus era locul 
cel mai însemnat al acelor locuri şi hotărându-se să fie beilerbeilâc 
pentru supunerea şi apărarea ţării, beilerbeilâcul a fost acordat 
gaziului Kasâm paşa”. 


„Cucerirea măreței fortărețe a Timişoarei” 
de Solakzade Mehmed Hemdeni (1) 


„Locuitorii Timişoarei ştiau că oastea islamică, în acea primăvară 
(1552) plăcută, va veni cu siguranţă, iarăşi, asupra lor. De aceea, 
tot timpul, în iarna aceea, ei au săpat un şanţ adânc în interior 
pentru întărirea cetăţii lor şi, îndeplinind toate cele trebuincioase, 
au pregătit muniții într-o măsură foarte mare. Toate acestea au fost 
făcute arz la măria sa marele suveran al lumii. Socotind că ocuparea 
Timişoarei numai de către oastea rumeliană va fi grea, au numit ca 
serdar pe al doilea vizir — Ahmed paşa — împreună cu sekbanbaş, 
cu câteva mii de ieniceri şi cele patru agale de bulucuri cu bulucurile 

lor şi cu tunuri şi cu gebegii precum şi cu multe alte oşti. În a douăzeci 
şi şaptea zi a lui rebiiil-ahâr din 959 (22 aprilie 1552), mai sus- 
pomenitul vizir a ajuns la Belgrad cu oastea victorioasă arătată mai 
sus. Trecând Dunărea în apropiere de Belgrad împreună cu mai 
sus-numitul Mehmed paşa, beilerbeiul de Rumelia, au asediat din 
nou cetatea Timişoara, în a cincia zi a lui regeb din anul mai sus 
arătat (adică începând cu 27 iunie 1552). Pe de o parte oastea de 
Poartă şi pe de alta vitejii din Rumelia, înconjurând cetatea din toate 
părțile, au aşezat, în acelaşi timp, şi un număr de 16 tunuri balimez 
care nu ştiu de glumă. Timp de o lună încheiată, dându-se lupte 
crâncene cu tunuri şi cu puşti, duşmanul dinlăuntrul cetăţii a rămas 
neputincios din cauza atacului victorios al gaziilor (luptători pentru 
cauza sfântă a islamului, n.n.). Duşmanul a scris în cronicile sale că 
era capudan al cetăţii unul cu numele de Loşanga, care fusese asediat 
şi anul trecut. Afară de maghiari, croați şi alți creştini, în cetate mai 
erau vreo trei sute sau patru sute de puşcaşi spanioli şi, de asemenea, 
vreo sută sau două sute de luptători austrieci. Chiar în ziua când 
musulmanii s-au aşezat lângă cetate, sosind aceştia în grabă au intrat 
în cetate. Între timp, craiul cel rătăcit făcuse un mare turvin, cuvânt 
care, în limba lor, înseamnă sfat. Se spune că îndărătnicul de mai 
sus — Loşanga, era un îngâmfat, un câine afurisit. Acesta fiind 
prezent la sfat, când i s-a conferit din nou apărarea cetății Timişoara, 
a spus cu oarecare indiferență: «Eu mi-am făcut datoria anul trecut, 
acum să plece aceia care pretind că sunt viteji şi să se închidă acolo 
în cetate; cel care intră se închide pentru a muri». În sfârşit, el a mai 
spus: «Cel care este capabil de efort şi eroism nu fuge de moarte şi 
nu renunță, din laşitate, la cinstea sa. Eu pot să-mi sacrific trupul şi 
sufletul pentru fericirea voastră, a tuturora. Fără îndoială, voi merge 
să îndeplinesc această slujbă». Şi el se îngâmfa, spunând toate 
acestea”. 

Cucerirea măreţei fortărețe a Timişoarei (2) 


„Beii duşmani, susținându-l pe acesta, l-au trimis pe sus numitul 
orgolios la apărarea Timişoarei. Când să pornească, îmbrățişându-şi 
familia şi copiii şi luându-și adio unii de la alţii, au prezis că nu se vor 
mai revedea. După ce a venit şi a intrat în cetate, Loşanga, trecând în 
revistă oastea asediată, a găsit două mii cinci sute de războinici. Aşa 
s-a scris în cronicile duşmane. Se mai spune că afurisitul era, în acelaşi 
timp, un mare viteaz şi capabil de fapte mari, fiind un priceput rar întâlnit 
între duşmanii de o seamă cu el. Făcându-se eforturi, timp de mai multe 
zile, pentru cucerirea cetăţii, s-a aflat că cetatea nu putea fi luată din 
pricina sforțărilor acestuia. Atunci şi vitejii musulmani au arătat atâta 
bărbăţie şi vitejie încât prin breşele deschise s-au întrecut, în iureş, unii 
pe alții. Fără ca, măcar, vreunul să dea înapoi, ei înaintau, mergând ca 
oile care aleargă la sare. Paşalele, vizitând zilnic întăriturile, încurajau şi 
aduceau laude gaziilor aflaţi în rânduri. În acel timp, calul lui Mehmed 
paşa, beilerbei de Rumelia, fiind împuşcat, darel, prin grija preînaltului 
Allah, rămânând teafăr şi încălecând din nou pe un cal iute ca vântul, a 
înaintat neatins şi s-a repezit în luptă. În cele din urmă, apărând semiluna 
cuceririi, în prima zi a lui şahan (23 iulie) a fost cucerit în întregime 
oraşul cetăţii mai sus amintite. În luptele care s-au dat în oraşul cetăţii a 
fost ucis seraschierul şi comandantul oştii puşcaşilor spanioli, numit Avri, 
chiar în timpul luptelor din oraş, iar nenorocosul său cap a fost adus 
serdarului. Apoi duşmanii umili asediați în cetatea interioară (castelul 
—n.n.), când au slăbit şi au rămas neputincioşi, au strigat aman, predând 
fortăreaţa. Norocosul serdar acceptând strigătul de aman al duşmanului, 
le-a dat chiar învoire să plece şi să meargă în vilaieturile lor. Dar, pe 
când ghiaurii ieşeau din cetate şi se retrăgeau, un inoşa care în limba lor 
înseamnă paj, scump căpeteniei lor, Loşanga, s-a încăierat cu un 
ienicer. Mai sus arătatul Loşanga, fără să vrea, a lovit pe ienicer cu sabia, 
rănindu-l. Atunci, deodată, în jurul său făcându-se o învălmăşeală, 
într-o clipă n-a rămas măcar un suflet, deoarece toţi au fost trecuți 
prin ascuțişul săbiei. Câţiva dintre demnitari fiind făcuți prizonieri şi puşi 

în lanţuri, au fost înfățişaţi serdarului. A furisitul numit Loşanga, rănit grav 
într-un loc sau două, era, în acelaşi timp întristat şi se credea rob. L-au 
luat şi nedemn, necăjindu-se că a fost salvat, şi-a deschis gura şi a 
vorbit astfel: «Păcat că populația cetății nu m-a lăsat să fac ce vroiam; 
n-aţi fi reuşit chiar dacă aţi fi dat o mie de capete pentru fiecare piatră 
a cetății. Nici n-aţi fi visat şi nici prin gândul vostru n-ar fi trecut». 
Zicând acestea, el a spus multe cuvinte fără noimă. În cronicile lor ei 
au scris în mod amănunțit că măria sa marele serdar, mâniindu-se din 
pricina unui astfel de răspuns fără sens şi dat fiind că rănile lui erau 
nevindecabile, a dat poruncă fără întârziere să i se taie capul şi 
desprinzându-l de nefericitul său trup, l-a trimis la glorioasa Poartă a 
împărăției”. 


Mustafa Gelal-Zade şi cronica sa despre Timişoara, 1552 


„În ziua a cincea a lui regeb din anul 959 (27 iunie 1552), forțele 
turceşti fiind în împrejurimile Timişoarei, şi-au întins acolo corturile. 
Cetatea semăna întocmai cu o insulă. În împrejurimile sale fiind multe 
întortochieri de ape, acolo se făcuse mult stufăriş şi erau mlaştini. Cetatea 
era plină cu oşti austriece, sârbeşti şi maghiare. Banii acestor neamuri, 
deşi stăteau separat, erau, totuşi, sub stăpânirea unei căpetenii numite 
Boşniak. Acesta era un comandant de oaste numit de către împăratul 
Austriei. Oştile turceşti înconjurând cetatea din toate părțile şi aducând 
tunurile lor mari, le-au aşezat în locurile cele mai potrivite şi, de teamă, 
au săpat şanţuri, apoi a început o luptă crâncenă, tunurile din amândouă 
părțile înroşindu-se de atâta tras. Oştile, tunurile şi puştile cruciaților 
fiind foarte multe, făceau să cadă în partea turcească o ploaie de gloanţe 
şi de ghiulele de tun. Din această pricină au căzut foarte mulți ostaşi 
turci, găsindu-şi o moarte de martiri. Cu toate acestea, moralul ostaşilor 
fiind foarte ridicat, nu se speriau de gloanţe şi ghiulele. În cele din urmă, 
Mehmed paşa, spre a înlesni căderea cetăţii, începu să dea dese iureşuri, 
ajungând, uneori, până sub zidurile cetăţii. O dată o ghiulea de tun 
duşmană lovi calul paşei şi-l omorî. Dar paşa nu se lăsă şi, încălecând 

pe calul său de paradă, nu s-a întors decât după terminarea treburilor 
sale. Deci turcii au luptat cu zel şi cu suflet pentru luarea cetății. Dar şi 
duşmanul făcea faţă de ei ultimele sale eforturi şi zvârcoliri, depunând 
mult zel pentru apărare. Această stare de lucruri a durat 25 de zile. Cei 
din cetate, neavând odihnă şi răgaz din cauza turcilor, ba vroiau să 
predea cetatea, ba promiteau că vor plăti haraci. Turcii, însă, dându-și 
seama că aceasta este o viclenie, nu le dădeau nici o clipă de răgaz. În 
prima zi a lunii şaban, paşa s-a pregătit să dea un nou iureş asupra 
cetăţii şi, începând din dimineaţa aceleiaşi zile, loviturile de tun s-au 
întețit tot mai mult, deschizând multe breşe în zidurile cetății. În cele din 
urmă, asediul turcilor s-a încheiat cu ocuparea suburbiilor cetății. Aici 
au avut loc lupte foarte grele şi focurile puștilor au doborât un foarte 
mare număr de duşmani. Oştile duşmane aveau pe cap căşti de oţel, pe 
mâini, zale iar pe piept şi pe gât, scuturi. La rândul lor, şi turcii înarmați 
cu iatagane, topoare şi buzdugane şi trunchiuri de copaci făceau ca 
duşmanii să-şi găsească moartea în fel şi chip. Unele din capetele lor 
tăiate erau potrivite cu grijă. În această luptă a fost tăiat şi capul lui 
Loşangi. În acea zi, cu ajutorul lui Allah, ordia turcă a luat cetatea. De 
aceea, bisericile sale au fost transformate în geamii, clopotele au fost 
aruncate din clopotniţele cu turnuri şi s-a început acolo citirea rugăciunii. 
Timişoara fiind cetatea cea mai însemnată din tot ținutul Transilvaniei, 
turcii, pentru diriguirea treburilor lor de acolo, au transformat-o într-un 
centru de eyalet (provincie — n.n. )”. 


Cronica unui sfârşit de lume (1) 


Sugestiv pentru sfârşitul puterii creştine în Timişoara ni se pare un 
alt text al cronicarului otoman Mustafa Gelal-Zade. Veţi citi aprecieri 
elogioase privind importanţa acestei cetăţi, ca şi la adresa vitejilor 
oşteni otomani care au reuşit să o ducă — drept o podoabă — în 
lumea islamului. lată cum începe acest text: „Fortăreaţa Timişoara 
este o cetate pizmuită în lumea aceasta care se roteşte şi avea turnuri 
şi ziduri foarte puternice, fiind cu neputinţă de a fi trecute. De aceea 


56 loan Haţegan 


era greu să se poată pune mâna pe ea. Ea era cea mai însemnată şi 
cea mai puternică dintre cetățile țării Transilvaniei. Uneltele ei de 
pază sunt desăvârşite, turnurile sunt înalte iar, în ceea ce priveşte 
rezistența, este proverbială. Craiul austriac, răufăcătorul numit 
Ferdinand, a depus strădanii să numească în apărarea ei pe 
seraschierul său zis Loşandja (Losonczy — n.n,), care era un afurisit 
purtător de rătăcire şi de nenorocire. De asemenea, pentru stăpânirea 
şi pentru paza ei fuseseră aduse oşti şi arme de luptă şi de la regii 
ghiauri cei umili, încât aceasta, spre deosebire de trecut, devenise 
un fel de Kaff (munte din legendele islamului) fără seamăn şi se 
umpluse cu tot felul de unelte şi de arme şi de alte muniții de luptă. 
De aici se pricinuiau mereu pagube ținuturilor islamice, iar oamenii 
cu inimile negre, aflați în ea, se gândeau cum să aducă pagubă țărilor 
bine păzite (adică cucerite şi stăpânite de otomani — n.n.). De aceea, 
supunerea ei devenise o trebuinţă pentru zelul padişahului. Astfel, în 
primăvara lui 959 (1552 — n.n.) şahul cel măreț a pornit de la 
Poarta împărăției spre Adrianopol şi, în zilele când acel loc a fost 
cinstit cu prezenţa sa, i-a dat celui de-al doilea vizir, Ahmed paşa, 
pe toți cei din bulucul silahdarilor aflați în slujbă la Poarta Fericirii 
(Imperiul Otoman — n.n.), de asemenea, şi pe cei din celelalte 
bulucuri, împreună cu agalele lor, slujbaşi aleşi, precum şi o ceată 
numeroasă dintre vitejii ieniceri. Totodată, i-a dat şi unelte de luptă, 
poruncindu-i să supună cetatea mai sus amintită. Numindu-l serdar 
peste oastea cea norocoasă, i-a dat drepturi depline”. Pentru a marca 
importanţa acestei expediţii, cronicarul inserează şi două versuri, 
considerate aducătoare de noroc: „Şahul lumii i-a spus vizirului său: 
«Du-te şi cucereşte cetatea Timişoaray”. Şi cel de-al doilea vizir 
şi-a luat oastea şi a plecat să supună Timişoara — cea atât de 
păguboasă pentru lumea islamică. Recitiţi textul şi veţi începe să 
înțelegeți importanța strategică excepţională, mascată în cuvinte 
ascunse. 


Prin Timişoara de odinioară 57 


Cronica unui sfârşit de lume (2) 


„Ahmed paşa, pregătind în grabă uneltele pentru expediţie, a 
ridicat din Adriandpolul cel bine păzit, în ziua de 27 a lui rebiul-ahâr al 
anului mai sus amintit 959 (22 aprilie 1552, după era creştină — n.n.) 
steagul războiului sfânt şi a onorat cazaua (unitate administrativă — 
n.n.) Adrianopolului cu steagurile purtătoare de victorie ale sultanului 
şi, potrivit măsurilor sultanului cel drept, s-a îndreptat pentru adunarea 
oştii de Rumelia, străbătând multă cale şi parcurgând menziluri (etape 
de marş —n.n.). În a cincia zi a lunii regeb (27 iunie — n.n.) din anul 
mai sus amintit, el a preschimbat zidurile acelei cetăţi în loc de şedere a 
steagurilor şi a ostaşilor victorioşi. La poalele fortăreței curgea ca un 
torent de primăvară râul numit Dimeş (Timiş — n.n.) şi împrejmuirile 
erau acoperite cu mlaştini şi cu stufăriş. De aceea, mişcarea şi trecerea 
mai departe se făceau anevoie. Din această pricină, au construit îndată 
un pod puternic, lung de patru sute de zira (arşin = 0,711 m — n.n.) şi 
l-au trecut ca vântul de primăvară. Cete de musulmani au asediat 
împrejmuirile cetății, aşezând totodată tunuri şi construind metereze. 
Stând în poziție de luptă, ei au tras cu tunurile în zidurile şi în turnurile 
cetăţii”. lată alte versuri din textul citat: „Suflul ghiulelelor zguduia aerul/ 
Şi, ajungând la cetate, aceasta se cutremura”. „În ziua aceea, beilerbeiul 
şi serdarul cel viteaz şi paşa cel neînfricat, încălecând pe calul său iute 
ca vântul, a intrat în foc, şi-a făcut adăpost şi s-a dus înainte ca să 
aleagă locul pentru tunul care va cuceri victoria şi ca să ia măsurile 
cuvenite pentru a ușura calea iureşului. În felul acesta, el îi vizita pe cei 
din meterezuri. Dar, atunci, pe neaşteptate, cetele cele pline de păcate 
ale ghiaurilor, zărindu-l, l-au ochit pe apărătorul împărăției şi au tras din 
tunuri şi din darbzenuri cu gândul de a-l străpunge cu săgeata pe acel 
soare al lumii. Ei au lovit atunci în piept calul pe care îl călărea şi l-au 
trântit la pământ. Prin grija lui Allah, adăpostul l-a apărat pe acel ocrotitor 
de fericire, încât corpul său nu a fost vătămat deloc”. 

Cronica unui sfârşit de lume (3) 


„Fortăreaţa fiind distrusă iar locul lor de şedere devenind 
asemenea iadului, pentru a înlătura starea aceea, ei au cerut iertare iar 
Ahmed paşa i-a iertat, încrezându-se în vicleniile lor. (Mai pe scurt, 
asediaţii au cerut armistițiu, dorind să predea cetatea — n.n.) Atunci, 
afurisiţii, la rândul lor, ocupându-se de cetate, au refăcut părțile dărâmate 
şi au părăsit calea supunerii (au existat două partide în cetate: prima 
voia predarea, cealaltă — continuarea rezistenței; până la urmă au ales 
rezistența — n.n.). Aflându-se despre ce este vorba, a început din nou 
bătălia. Duşmanii, umili, văzând că vor fi înfrânți, au cerut din nou iertare 
şi au obținut îngăduință de la Ahmed paga, dar apoi iarăşi s-au opus. 
Dat fiind că această purtare a lor s-a repetat, porțile iertării le-au fost 
închise. Atunci, serdarul Mehmed paga, fiind însărcinat să aducă lemne 
pentru supunerea cetăţii, a pus de s-au cărat multe sute de mii de poveri 
de lemne. În felul acesta, lemnele din pădure au fost folosite împotriva 
rebelilor şi lupta s-a întețit. Atunci, afurisiții s-au străduit să dea foc cu 
titei grămezilor de lemne dar gaziii, la rândul lor, au udat locurile care 
ardeau, aruncând apă. Pentru înlăturarea răutăților răufăcătorilor, ei au 
făcut roți mari pentru a trage apă şi au făcut jgheaburi uriaşe. Pe măsură 
ce apa se scurgea pe jgheaburi, ele erau îndreptate în partea aceea şi 
stingeau flăcările. În felul acesta, ele loveau în inimile duşmanilor. Focul 
luptei şi al măcelului s-a întețit timp de 25 de zile, fără întrerupere, locul 
acela fiind distrus cu totul. În prima zi a lui şaban (23 iulie —n.n.), cel 
purtător de victorie, s-a dat iureş din toate părțile. Atunci, ostile cele 
numeroase ca marea au cucerit cetatea (adică oraşul fortificat — n.n.). 
Au intrat numai vitejii din Rumelia şi au nimicit peste 500 de ghiauri. 
Afurisitul de răufăcător, care era seraschierul craiului Spaniei (Alfonso 
Perez —n.n.), a pierit prin lovituri de sabie”. 

Cronica unui sfârşit de lume (4) 


„Atunci, serdarul oştii otomane a dat aman (iertare — n.n.) pentru 
salvarea sufletelor lor şi le-a îngăduit să plece, cu condiţia să nu ia nimic 
din uneltele de luptă şi din avuţii. Dar afurisiţii, nerespectând cuvântul 
dat, au luat banii pe care-i aveau şi au plecat din cetate cu viclenie, 
astupând gurile prinşilor musulmani şi ascunzându-se în care. Atunci, 
unul dintre prinşii legați la gură, ajuns la disperare, strigând în gura mare, 
a înștiințat în clipa morţii viclenia ghiaurilor şi gaziii, aflând de această 
purtare rea a afurisiţilor, nemaiuitându-se la amanul (iertarea) dat mai 
înainte, i-au nimicit într-o clipită pe acei nenorociţi şi s-au săturat cu 
avuţiile şi cu familiile lor, precum şi cu multe prăzi. Slobozindu-i pe 
prizonierii turci, cu gurile legate şi cu inimile pârjolite, ei au făcut 
nemuritoare cinstea Islamului. Cetatea aceea puternică, dorită de toți 
sultanii, intrând în mâinile luptătorilor credinței şi locul acela împreună 
cu localităţile din jur, având întinderea unui beilerbeilâc, au fost date lui 
Kasâm paşa, cel nimicitor de duşmani şi mai mare decât cei de o seamă 
cu el. Dintre emirii de margine, el era cel mai potrivit pentru acest rang 
deoarece de la început şi până acum se luptase mereu cu ghiaurii şi, 
udându-se cu sânge de duşman, preschimbase câmpurile de bătălie în 
grădini cu lalele şi străpunsese cu săgeți inimile inamicilor. Au fost, de 
asemenea, pregătite cele necesare pentru repararea şi pentru întărirea 
ei (Timişoarei), aşa cum trebuie”. 

lată-ne, aşadar, după patru episoade, în momentul în care 
Timişoara intră— pentru 164 de ani — în stăpânirea Imperiului Otoman. 
O dată cu această dată începe o nouă lume. Începutul ei a fost marcat 
de masacrul garnizoanei. Fapta nu era deloc gratuită şi lipsită de sens, 
deşi cronica de față se străduieşte din răsputeri să arunce „vina” pe 
umerii creştinilor, inventând fel de fel de situații: prizonieri legaţi la gură, 
avuţii şi bani ascunși etc., etc. În realitate, măcelărirea apărătorilor 
Timişoarei a fost un act de răzbunare. În toamna lui 1551, pe când 
trupele imperiale asediaseră Lipova şi aceasta capitulase, comandantul 

lor, Andrei Bathory, deşi garantase retragerea garnizoanei, ordonă 
măcelărirea tuturor apărătorilor, în frunte cu Ulama paşa. Otomanii erau 
viteji în lupte şi îşi respectau cuvântul dat. Încălcarea unui jurământ sau 
a unei înțelegeri era considerată una dintre cele mai grave fapte de pe 
pământ. Actul sadic şi gratuit al lui Bathory i-a consternat, dar şi îndârjit 
pe otomani. În iulie 1552 — la capitularea garnizoanei din Timişoara 
— el au pregătit în amănunt regia declanşării incidentelor şi a măcelăririi 
apărătorilor. 


Jurnal de asediu: Timişoara, iunie-iulie 1552 (1) 


După ce am citit opiniile cronicarilor otomani despre un eveniment 
cu profunde implicaţii europene (cucerirea Timişoarei de către armata 
otomană), să încercăm, acum, un mic jurnal de asediu, cu cele mai 
importante momente ale acestei dramatice încleştări. 

— 24 iunie: Mehmed Sokolovici, beilerbei de Rumelia şi Kason, 
paşa de Zrenjanin, ajung cu 1.500 de călăreți sub zidurile cetăţii; Alfonso 
Perez şi Nicolae Vaida ies cu 400 de husari şi 100 de mercenari spanioli 
la harță, ucid şi prind peste 20 de otomani. 

— 25 iunie: Losonczy închide cetatea şi o declară sub stare de 
asediu; împarte sectoarele de apărare. 

— 26 iunie: otomanii înconjoară cetatea şi încep lucrările 
pregătitoare de asediu; într-o luptă purtată cu cavaleria cetăţii, moare 
şi primul apărător: tânărul nobil Ştefan Sulyok. 

— 28 iunie: încercuirea cetăţii este încheiată şi otomanii 
declanşează primul bombardament; totodată, partea estică a cetății îi 
revine beilerbeiului Rumeliei, Mehmed Sokolovici, iar cea vestică— 
beilerbeiului de Anatolia, Hasan paşa; începe săparea meterezelor pentru 
tunuri şi a şanţurilor de apropiere spre cetate; se taie lemne pentru 
acoperirea drumurilor printre mlaştini. 

— 29 iunie: primul atac otoman asupra cetăţii: este atacată 
Palanca Mică (numită şi Insula), poarta de nord a cetății şi fortificația 
de piatră şi pământ din fața acesteia; bateriile otomane au două tunuri 

foarte mari, 12 tunuri de asediu şi 14 tunuri obişnuite; podul spre Insulă 
este bombardat şi dărâmat; atacul durează patru ore şi se soldează cu 
1.500 de morţi de la otomani şi 150 de la apărători. 

— 6 iulie: al doilea asalt asupra fortificațiilor: pregătiri intense s-au 
făcut încă după primul asalt, în ambele tabere; Losonczy îi trimite pe frații 
Pitar din Caransebeş într-o solie printre liniile duşmane; intervine şi Iliaş, 
domnul Țării Româneşti; soarta cetății începe să-şi schimbe fața. 


Jurnal de asediu: Timişoara, iunie-iulie 1552 (2) 


Scrisorile disperate de ajutor ale lui Losonczy, trimise lui Castaldo, 
comandantul trupelor imperiale din Transilvania, s-au soldat doar cu 
vorbe. Trupele mobilizate şi trimise, fie că nu au mai plecat în ajutorul 
Timişoarei, fie că „s-au împotmolit” pe drum. Doar un detaşament a 
ajuns prin Banat, dar a fost spulberat uşor de otomani. 

— 3-6 iulie: Turnul apei este distrus atât în partea nordică dar şi 
în cea sudică; apele din jur sunt, în iulie, mai scăzute iar otomanii lucrează 
temeinic pentru depăşirea acestui obstacol. 

— 6 iulie; alt asalt otoman, concentrat asupra Insulei şi Turnului 
apei; zidurile fortificaţiei par tot mai aproape pentru asediatori. 

— 12 iulie: peste 2.000 de infanterişti se apropie de şanţul cu 
apă al Insulei apărate de spanioli; lucrările de reparaţie a stricăciunilor 
se desfăşoară susținut dar nu pot suplini şi înlătura dezastrul; timp de 
aproape o zi, otomanii asaltează — de trei ori la rând — cetatea; tunurile 
desăvârşesc distrugerea bastioanelor. 

— 18 iulie: una din cele două încercări de tărăgănare a asediu-lui: 
creştinii cer două zile pentru a capitula; le folosesc, însă, pentru refacerea 
întăriturilor atât de distruse; în fond, este o luptă între cetăţenii oraşului, 
care vor predarea cetății, şi oştenii creştini, care doresc continuarea luptei. 

— 19 iulie: otomanii aduc noi baterii de tunuri şi le pun în poziţie. 

— 20 iulie: asediu împotriva cetăţii: tunurile bat cu îndârjire Turnul 
apei; ienicerii cuceresc cel de-al doilea val de apărare; distrugerile 
zidurilor (în special de nord şi vest) sunt atât de mari încât — practic — 

toți apărătorii şi locuitorii cetății încearcă să repare ce se mai poate. 

—24 iulie: Turnul apei este distrus de bombardamente şi cucerit 
de otomani; bastioanele şi zidurile sunt aproape total dărâmate şi cea 
de-a treia centură de apărare cade în mâna asediatorilor. 

— 25 iulie: nou asalt otoman asupra rezistenţelor creştine; peste 
7.000 de ghiulele au aruncat otomanii asupra cetății Timişoara; discuţii 
între apărători şi cetăţeni, care insistă pe predare. 

— 26 iulie: discuţii cu mercenarii spanioli şi germani, care nu mai 
văd posibilă menţinerea cetăţii: moartea celebrului Mendoza — un 
simbol printre mercenari; solie — un localnic şi un spaniol — la Ahmed 
paşa, propunând capitularea şi stabilind condițiile acesteia; pregătirile 
pentru părăsirea cetăţii. 

— 27 iulie: prin poarta Prajko (sau a Lipovei), oastea creştină 
începe retragerea; în față, cetățenii, apoi husarii şi călărimea la mijloc, 
după ei, infanteria cehă şi germană, urmaţi de haiduci şi încheietori de 
coloană, infanteriştii spanioli; incidentul ce declanşează măcelul. 

Şi astfel iau sfârşit o epocă şi o lume la Timişoara; începe o alta. 

II. 


TIMIŞOARA — CETATE ŞI ORAŞ OTOMAN 

Timişoara — sediul vilayetului otoman 


În urma cuceririi Timişoarei şi a altor cetăți, situația Banatului era 
următoarea: partea vestică şi cea centrală au fost cucerite şi organizate 
ca orice altă provincie otomană (paşalâc, vilayet, eyalet). Partea de 
est, constituită în aşa-numitul Banat de Lugoj-Caransebeş, a rămas 
liberă, fiind alipită Principatului Transilvaniei. Un rol extraordinar în acest 
fapt l-a avut voievodul muntean, care l-a convins pe sultan de utilitatea 
acestei zone-tampon. La 1658, principele Acațiu Barciai dă sultanului 
şi aceste ținuturi, ce vor fi încorporate eyaletului. 

Timişoara a fost — timp de 164 de ani — sediul acestei provincii 
otomane, considerate printre cele mai importante. Circula chiar o vorbă 
printre beii otomani de Dunăre asupra importanţei Timişoarei: cine 
cucereşte Buda cucereşte un oraş, pe când cine cucereşte Timişoara 
cucereşte o ţară. Kasâm paşa a fost primul beilerbei (beiul beilor) sau 
mir-i mir-am, adică comandantul provinciei. El avea în subordine mai 
mulți bei, un locțiitor (caimacam) şi un defterdar (adică mai-marele 
finanţelor), ce era întotdeauna trimis de la curtea sultanului. Din punct 
de vedere administrativ, teritoriul ocupat de otomani a fost împărțit în 
unități numite sangeacuri; la început au fost opt, apoi, doar şase. În 
fruntea lor era câte un sangeac-bei. Sangeacurile mai mari au fost 
împărțite în unități administrative mai mici numite nahii. 

Sediul beilerbeiului era vechiul castel al Huniazilor, loc şi al defder- 
darului şi al bogățiilor adunate acolo, dar şi al depozitului de artilerie şi 
praf de puşcă. Mai existau o casă a paşei şi o reşedinţă de vară. Otomanii 
şi creştinii formau două lumi distincte în cadrul Banatului. Primii se 
autonumeau drepteredincioşi, iar pe creştini îi numeau ghiauri sau „raia” 
(supus creştin, plătitor de biruri). Musulmanii erau toţi egali în drepturi şi 
urcau pe scara socială prin propriile merite. Nu exista avere transmisibilă, 
proprietate funciară. Sultanul era stăpânul tuturor pământurilor şi 
bunurilor. De placul său depindeau toate. El dona fidelilor săi uzufructul 
unor posesiuni (nu proprietatea asupra lor), valorizat într-un număr de 

aspri; raialele erau, la rându-le, în aceeaşi situație. Oamenii fiscului imperial 
controlau toate veniturile. Defterdarul era, în fapt, omul cel mai puternic, 
administrativ. El era ajutat de kiatib-i (secretari) şi de sagirte (funcționari). 
Inspectorii financiari locali erau numiți naziri Şi îi aveau în subordine pe 
comisarii numiți emin-i (de unde provine, oare, numele de Eminovici, 
dacă nu de la un asemenea funcționar creştin?) şi de ageriți fiscali —amil-i. 
Dar, despre ei, şi alții aşişderea, vom mai vorbi de acum încolo. 


Armata otomană — garnizoana Timişoara 


Cea mai puternică armată a lumii — în secolul al XVI-lea — îşi 
afla garnizoana la Timişoara: armata otomană. Nu este nici o exagerare 
pentru că, prin modul de recrutare, de organizare şi de tehnică a luptei, 
trupele otomane au reuşit să obțină victorii pe trei continente: Europa, 
Asia şi Africa, şi să constituie un imperiu imens. Din ce se compuneau 
trupele staționate la Timişoara? În primul rând, din pedestrime, alcătuită 
din ieniceri — soldaţi recrutaţi îndeobşte dintre copii de creştini crescuți 
în religia islamică, ce aveau o organizare militară de tip mercenar. Aceştia 
alcătuiau nucleul cel mai puternic al oricărei garnizoane. O categorie 
specială a ienicerilor erau muhafiz-ii (cei mai viteji), din rândul cărora 
se alegea — invariabil — şi dizdarul (comandantul cetăţii). Fiecare 
unitate se numea „bölük” (buluc pe româneşte) şi avea 10 oameni 
conduşi de un serbölük. Purtau un doman lung până la poale, peste 
şalvarii vârâți în cizme. Aveau o puşcă lungă, un pumnal (hanger), cuțite 
şi pistoale. Ei erau încazarmați şi primeau soldă şi alimente. Mai primeau 
stofa pentru îmbrăcăminte şi o lingură pe care o purtau înfiptă în turban. 
Trupe pedestre erau şi azapii sau reis-ii, recrutate dintre musulmani. 
Erau împărțiți în ode de câte 10 oameni, apoi în djemanet ce avea 4 
ode. Aveau sergenţi şi agă. Cavaleria era alcătuită din ode ce cuprindeau 
câte 10 călăreți, reuniți în formaţii de 100 de oameni. Numele generic 
cunoscut este de spahii; în realitate se numeau ulufegii şi aveau steagurile 
roşii pe sulițe şi garigegii cu steaguri albe. O secțiune specială era alcătuită 
din caii neînfricaţi (könülük), trupe de elită folosite la spargerea frontului 

duşman. Dar cel mai important element al armatei otomane era alcătuit 
din topcii (artilerişti). Încă de la începuturile acesteia, sultanii i-au acordat 
prioritate, aşa încât au beneficiat de cea mai bună artilerie din lume. Un 
întreg cartier din Stanbul — Top-chane din Dolma bagci — era împânzit 
cu arsenale şi pulberării. Bateria — elementul de bază — era comandată 
de un „ser-topci” şi el era ajutat de un nazir (funcționar) însărcinat cu 
aprovizionarea bateriei, fiind secondat de un kiatib. Trupa era împărțită 
în bölükuri sau beilâcuri, cum li se mai spunea. Cu ajutorul acestei artileri, 
otomanii au reuşit să cucerească cetăţi considerate — până la ei — 
inexpugnabile. O dată cucerită, Timişoara s-a transformat într-unul dintre 
cele mai importante fabrici de salpetru (pulbere pentru artilerie) iar 
depozitul de aici aproviziona toată partea europeană a imperiului. Un 
element interesant: în cadrul bateriei exista un „dnagu” — un fel de 
diacon care avea ca singură sarcină să se roage zilnic lui Mahomed 
pentru a feri depozitele de pulbere de explozii. Că aceste rugăciuni nu 
au fost ascultate întotdeauna stă mărturie şi puternica explozie a 
pulberăriei timişorene din secolul al XVII-lea, care a dărâmat şi o 
parte a zidurilor cetăţii, acestea trebuind urgent reparate. 


Garnizoana otomană a Timişoarei la 1590 


Într-un registru de plăţi al soldelor din anul 999—1000 după 
Hegira (anul musulman datat după fuga lui Mahomed de la Meca la 
Medina — 622 d.Ch.) figurează 258 de oşteni. Iată, pe scurt cum 
erau împărțiți, pe arme și diviziuni, şi ce soldă primeau. În primul rând 
figurează călăreți (ulufegii), în escadroane. Primul escadron era sub 
comanda lui Amrullak aga, ce avea 32 akge (aspri) pe zi; sergent era 
Salih Ahmed cu 10 aspri şi apoi 8 călăreți, fiecare cu 8 aspri zilnic. A 
doua odă, sub comanda sergentului Kurd Abdullah cu 10 aspri, era 
compusă din 6 călăreţi cu aceiaşi 8 aspri zilnic. Cea de-a treia se afla 
sub comanda lui Hasan Ida cu 9 aspri şi avea 8 călăreţi cu 8 aspri 
zilnic. Cea de-a patra îl aveau ca sergent pe Hasan Abdullah cu 9 aspri 
şi 8 călăreţi cu câte 8. Cea de-a cincea era comandată de sergentul 
Djafer Husein cu 10 aspri şi opt oşteni fiecare cu câte opt aspri zilnic. 

Cea de-a şasea şi ultima îl avea în frunte pe Oroslan Ferhad, sergent 
cu 10 aspri şi 8 oşteni cu câte 8. Cel de-al doilea escadron de ulufegii 
era condus de Hamza aga cu o soldă zilnică de 20 aspri, ajutat de 
stegarul Halii Behram cu opt aspri şi era compus din patru ode a câte 
zece oameni fiecare. 

Al doilea corp era format din azapi şi reis-i, împărțiți în două 
grupări cu 75 şi 44 de oameni. Primul grup era sub conducerea lui 
Husein aga cu o soldă zilnică de 15 aspri, ajutat de chehaia Durak cu 
10 aspri. Grupul era împărțit în 3 rias, fiecare cu câte două ode şi respectiv 
20 de oameni. Primul rias se afla sub comanda lui Mahomed reis cu 12 
aspri, pe zi şi avea două ode a 10 oameni fiecare. Al doilea rias condus 
de Behram Bosna reis cu o soldă de 11 aspri zilnic, era compus din 
aceiaşi 10 + 10 oameni, Ali-reis conducea cel de-al treilea rias cu o 
soldă de 12 aspri şi cu aceleaşi două ode a câte 10 + 10 luptători. Al 
doilea grup avea ceva mai puțini oameni — doar 44 — fiind sub 
comanda lui Ahmed aga cu 27 aspri, ajutat de Hajdar chehaia cu 12 
aspri, iar în fruntea primului rias se afla Djame Mahmud reis cu 9 
aspri, în timp ce fiecare din componenții celor două ode (10 + 10) 
avea o soldă zilnică de 5-6 aspri. Al doilea rias asculta de poruncile 
lui Djafer Mohamed reis iar componenţa şi soldele erau identice. 

Martologii — fie ei musulmani ori creştini — se aflau sub comanda 
lui Halil aga, ce primea pe zi 10 aspri. Erau organizați tot în grupuri de 
câte 10 (ode), conduşi de un sermaie sau ser (adică sergent). lată câteva 
nume de creştini din acest corp al martologilor: Dimitrie Vuici, Jovan 
Vancas, Petru Radosan, Nicola Mili, Petru Jova, Pavel Mihăilă, Stoian 
Mihăilă, sergentul Nicola Ivan, Pavele Dimitrie, Nedelco Radici, Stoian 
Dimitrie, Petru Mihăilă, Nicola Masarovici, Giura Palcik, Nicola 
Radovik. Interesant, în sfârşit, corpul miiteferik-ilor era condus de Bali 
chehaia cu 20 aspri zilnic, de Huseain aga cu 13 aspri, de Zulfikar, 
Mustafa cu 10 aspri şi Ali Celebi cu 16 aspri pe zi. Datele vorbesc prin 
ele însele şi nu mai merită comentate. În anumite perioade pline de 
confruntări militare, sultanul delega, pentru apărarea cetății, şi alte trupe, 
specificând perioada serviciului şi sumele zilnice primite, inclusiv din ce 
fonduri proveneau şi cine trebuia să le plătească. 

O scrisoare către papă (8.03.1582) 


În anul 1841, Ignaţiu Fabry, canonic de Cenad, ajuns la 
Vatican, descoperă o scrisoare trimisă din Timişoara (8 martie 1582) 
pe adresa papei Grigore al XIII-lea, ce zăcuse aproape trei veacuri 
în arhiva Vaticanului. O copiază şi o trimite lui Johan N. Preyer, 
primar şi istoriograf al Timişoarei, care o aminteşte în monografia 
sa. Peste o jumătate de veac o foloseşte şi Szentklaray Jeno în 
scrierile sale. De la cei doi, acest document a fost folosit în fel şi 
chip de către toţi cei interesaţi. În esenţă, documentul este o relatare 
a comunităţii catolice maghiare (erau şi alţi catolici) către papalitate, 
privitoare la soarta acestei mici comunităţi. Plângerile se referă la 
lipsa unor preoți care să cunoască limba maghiară şi să predice în 
ea; ultimii trei preoţi nu ştiau, nici unul, limba maghiară. În plus, 
copiii nu pot învăţa să scrie şi să citească în limba maternă, căci, în 
lipsa unui învățător, preotul ar fi putut suplini acest fapt. Lucrurile 
erau extrem de serioase pentru această comunitate catolică de limbă 
maghiară şi, de aceea, apelul lor, trimis Sfântului Scaun avea accente 
patetice. Pentru ca veridicitatea acestei situaţii să fie certificată, 
semnează şapte dintre cei mai de seamă membri ai acestei comunități. 
În primul rând, Ştefan Herceg, judele principal al oraşului Timişoara, 
care scrie personal scrisoarea, dar şi în numele creştinilor catolici. 
În al doilea rând, Petrus Hercheg Ungarius; sigur rudă cu primul. În 
al treilea rând, Simon Mihalyfja; în al patrulea rând, Martin, fiul lui 
Gaspar, Ungarus, în nume propriu şi al tuturor catolicilor din oraş. 
În al cincelea rând semnează Thomas Borcovius, în numele 
comunităţii şi al său. În al şaselea rând semnează Petrus Balomi 
Ungarus, în numele tuturor credincioşilor catolici şi al său propriu, 
în al şaptelea rând, şi ultimul semnează Zabo Tamas, maghiar, în 
numele credincioşilor. Într-adevăr, o mare parte a catolicilor 
timişoreni rezistase ofensivei protestante din prima treime a secolului 
al XVI-lea. Cum, însă, papalitatea „arondase” zona Banatului — 
încă din secolul al XIV-lea — franciscanilor minoriți din Bosnia iar 

aceştia, fie slavi, fie raguzani (vezi cazul călugărilor Bonifaciu de 
Raguza, din 1581, şi al bosniacului Dominic Georgevici), nu ştiau 
maghiara, disperarea membrilor comunităţii era reală. Biserica 
catolică, pe care comunitatea reuşise să o salveze din mâinile otoma- 
nilor, era mică şi veche dar suficientă pentru serviciile religioase 
destinate comunităţii. O biserică romano-catolică în funcțiune este 
atestată şi la 1663 — semn că această comunitate timişoreană (fie 
ea cea inițială, fie a negustorilor catolici din Dalmația) rezistă în 
condiţii vitrege. 


Banatul, Timişoara şi răscoala antiotomană — 1595 


O serie întreagă de factori au contribuit la declanşarea — încă 
din ianuarie 1594 — unei mari răscoale antiotomane în Banat. Cauzele 
interne au constat în nivelul mare al fiscalității şi al abuzurilor. Cele externe 
au fost pricinuite de planurile ofensive ale Ligii Sfinte, ce aveau nevoie 
de declanşarea unei răscoale pe linia Dunării, pentru a porni un nou 
război. La început s-au răsculat câteva sate. Apoi, cetele răsculaților 
se unesc în ianuarie 1594, atacă şi cuceresc cetatea Vârşeţului, ce devine 
centrul răscoalei. Cetele au fost conduse de către Petru Majos, român 
din satul Obad, ce avea sprijinul banului de Lugoj-Caransebeş, George 
Palatici, şi formase mai multe cete de haiduci. Cei mai mulți dintre 
răsculați au fost, inițial, sârbii, lor adăugându-li-se mai târziu şi românii. 
În Valea Almăjului se declanşează un alt centru al răscoalei, conduse de 
loan Lugojanu. Este atacată şi distrusă, în martie, cetatea Bocşa, apoi, 
în aprilie, cetatea şi târgul Margi-na. Cum şi imperialii declanşaseră 
ofensiva în Ungaria, răscoala bănăţeană a luat avânt. Aceştia au ars 
podul de vase peste Dunăre al oştirii otomane. Au ridicat la luptă sute 
de aşezări bănăţene. La sfârşitul lui martie, Hasan, paşa de Timişoara, 
porneşte cu oastea sa împotriva țăranilor, dar, în ciuda cruzimilor 
deosebite făptuite, nu reuşeşte să-i învingă. Până la urmă este schimbat 
de către Sinan paşa. Acesta mai arde moaştele sfântului sârb Sava şi 
dezlănţuie infernul: sârbii nu mai au ce pierde. Principele ardelean 

speculează aceste victorii creştine şi menţine legătura cu răsculații, 
fără a le da şi ajutor practeic. Răsculaţii stăpânesc Dunărea între 
Horom şi Pancevo şi au Vârşeţul drept capitală. Pe 1 iulie, răsculații 
cuceresc Zrenjanin-ul iar atacul din iulie al lui Sofu Sinan, paşa de 
Timişoara, este respins şi ridiculizat: din 11.000 de luptători otomani 
scapă doar o mie. La fel păţesc şi a doua oară. Însă răsculații se 
dispersează prea tare şi încep să sufere înfrângeri. Un episod interesant 
şi puţin cunoscut îl reprezintă venirea incognito a lui Mihai Vajda pe 
Valea Cernei, apoi, prin Valea Almăjului, până la tabăra de la Vârşeţ. 
Aici, el aduce noi încurajări dar şi pune la punct un plan comun de 
luptă cu răsculații. Conducătorii răsculaților sunt coordonaţi de vlădica 
Teodor de Vârșeț, de un Doţian, de banul Sava, de Velil Mironici. 
Marele vizir şi hanul tătar dezlănţuie o puternică ofensivă, la sfârşitul lui 
iunie, şi cele câteva sute de oşteni imperiali sosiți nu pot face mare 
lucru. Noul paşă de Timişoara, Hasan paga cel tânăr, vine cu oștile sale 
şi, pe 10 iulie, are loc, la Zrenjanin, bătălia decisivă în care, cu toată 
vitejia, răsculații sunt înfrânți. Dispersarea resturilor este doar o problemă 
de câteva săptămâni. Şi, astfel, ia sfârşit o răscoală care, dacă ar fi fost 
sprijinită aşa cum s-a promis, ar fi putut schimba soarta Banatului şi a 
Timişoarei. 


În ce fel a fost aprins oraşul Timişoara — 1595 


Obiceiul Europei occidentale era de a edita aşa-numite avisse 
sau zeytung, adică ziare cu informaţii despre întâmplările militare şi politice 
ale vremii. Aşa se întâmplă că, în 1595, un asemenea zeytung, tipărit în 
vechiul oraş Praga, cu aprobarea episcopului, narează şi ştiri despre 
Banat. El este editat în germană, sub titlul Vom Ghickstigen Sieg... 
(Despre strălucita victorie...) şi povesteşte despre luptele din Banat, 
din vara şi toamna lui 1595. lată câteva fragmente referitoare la 
Timişoara, traduse în româneşte: „În aceeaşi zi (3 septembrie 1595 — 
n.n.), ai noştri au aprins, la Timişoara, aproape toate casele şi fiindcă 
duşmanul a văzut focurile din depărtare, a lăsat Lipova (asediată de 

banul George Borbely — n.n.) şi s-a grăbit spre Timişoara. Cei din 
Timişoara, fiindcă au văzut şi au ştiut că Lipova este asediată şi că ai 
noştri sunt puţini, nu s-au speriat de duşmani dar domnul Balatisch 
(George Palatici, fost ban de Lugoj-Caransebeş, până anul precedent, 
şi acum comandant al cetăţii Lugoj — n.n.) a trimis 400 de trabanți 
într-o expediție la Timişoara şi, când au ajuns, în mare grabă, acolo, 
nu s-au pus la odihnă, ci au aprins suburbiile şi au bătut toba în mijlocul 
Timişoarei (laudă fără rost, căci nu cuceriseră cetatea — n.n.) în 
cinstea Măriei Sale; aşa cum se spune, a fost pradă frumoasă, dar, 
fiindcă au fost prea puțini, n-au putut sta prea mult, ci s-au dus acasă, 
întâmpinați pe drum de domnul Balatisch împreună cu restul şi i-au 
condus în cetatea Lugojului. De asemenea, ai noştri au eliberat în jur 
de 1.000 de creştini (cam exagerat, nu credeţi?), prizonieri în 
Timişoara, şi i-au adus la Lugoj”. Acesta este pasajul despre incursiunea 
făcută asupra cetăţii Timişoara. Ajustând exagerările, ştim că a fost o 
simplă incursiune care a atacat suburbiile, au ars case de acolo, au 
luptat, probabil, cu câțiva oşteni otomani, au jefuit. Cam la atât s-a 
redus incursiunea. Principele Bathory nu a îndrăznit mai mult asupra 
acestei puternice cetăţi. În schimb, banul Borbely a desfăşurat o 
adevărată campanie în Banat, în acest an. Pe 19 iulie cucereşte cetatea 
Bocşa, pe 22 iulie, Vârşeţul, iar Deli Kurt aga de aici este ucis. Paşa de 
Timişoara, cu ajutorul beilor de Cenad, Ineu, Lipova şi Gyula, pustieşte 
malul Mureşului. Pe 8 august, banul cucereşte Vărădia de Mureş şi, pe 
14, Făgetul. În ziua următoare, 15 august 1595, intervenţia celor 8.000 
de otomani, în frunte cu paşa, este strivită, iar cei doi bei, cel de Lipova 
şi cel de Ineu, sunt făcuți prizonieri. Paşa scapă cu greu, căci cel de-al 
doilea cal al său este găsit împotmolit în mlaştini. Banul pleacă imediat 
spre Lipova, care, după un scurt asediu, cade, pe 19 august. Dar, cum 
evenimentele militare din Țara Românească captează atenția Europei, 
Banatul trece într-un con de umbră. 

„Știri scurte şi adevărate” — Timişoara, 1596 (1) 


Fără comentarii inutile, iată conţinutul unui asemenea avisso/ 
zeytung, despre ce s-a întâmplat (şi ceea ce ştiau occidentalii) la 
Timişoara, în anul 1596: „Ştiri scurte şi adevărate, ardeleneşti, tătărăşti 
şi turceşti”, în care se relatează cum s-a întâmplat înainte şi după 
asedierea Timişoarei, cu atacuri şi trageri, lupte şi hărțuiri, relatate de 
o persoană nobilă, care a participat la acestea şi le-a descris. 
Consemnare oficială cum înalt slăvitul şi înalt nobilul domn Sigismund, 
domnul Transilvaniei, al Țării Româneşti şi al Moldovei, comite şi 
domn al secuilor, s-a retras din faţa şi din Timişoara şi ce s-a întâmplat 
acolo, relatat veridic de un nobil transilvan şi descris în amănunt, 
precum urmează: — după ce nobilul domn i-a alungat pe turci şi tătari, 
cu mari pagube pentru ei, din faţa Lipovei, înălțimea sa, cu aceeaşi 
armată, s-a deplasat spre Ferolach (Felnac — n.n.) şi a cucerit, într-o 
zi, această localitate şi i-a lăsat să plece pe turcii staționaţi aici, care, 
fără nimic, s-au îndreptat spre Timişoara; între timp, câțiva tătari, în 
jur de 6.000, s-au apropiat de Lugoj, în scopul cuceririi acestei 
cetăți şi a celor din jur. Între timp, însă, ai noştri, aflând de aceasta, 
cei din Lugoj, cei din Lipova şi cei din castelul Posa (Coştei — 
n.n.), împreună i-au atacat pe tătari, au ucis în jur de 3.000 şi i-au 
pus pe fugă. Săracii prizonieri creştini, care au fost cărați de tătari 
prin toate locurile, au fost salvaţi; toate animalele furate au fost 
recâştigate, restul tătarilor s-au deplasat la Sarad, pe râul Timiş, şi 
s-au salvat în apropierea Timişoarei, ocupată de ai lor. După aceea, 
ai noştri, sosind în faţa Timişoarei în duminica Trinitatis (pe 9 iunie 
— n.n.), s-au plasat între Galad şi Sarad şi şi-au făcut câteva tranşee, 
în aceeaşi noapte. Au început să tragă, după aceea au cucerit 
suburbia rasciană, fără pagube deosebite, pe 13 iunie, apoi s-au 
oprit, iar cu tunurile şi cu armele au spart zidul, între cele două 
bastioane, încât puteau intra între şase şi opt căruţe, ceea ce s-a 
întâmplat în inima zidurilor de apărare, cum apoi domnul Chernitzen 

(Gaspar Kornis — n.n.) a trecut peste şanţ să facă multe pagube cu 
ajutorul armelor de foc şi de aprindere şi turcii nu au reuşit prin 
nimic să împiedice aprinderea focurilor în cetate, ce au fost stinse de 
turci, cu diferite lucruri ude. 


„Știri scurte şi adevărate” — Timişoara, 1596 (2) 


„Fiindcă s-a văzut că aruncarea de focuri a fost zădărnicită de 
zelul turcilor, s-a început în fața unei biute să se ridice pământ şi, într-un 
răstimp de două zile, s-a ajuns să se poată intra printr-o gaură mare în 
bastion, după cum s-a hotărât aceasta în ziua de cinci a acestei luni, în 
consiliul de război. În timp ce ai noştri dezlănţuiau, zilnic, atacuri 
periculoase, au fost şi hărțuieli împotriva turcilor şi tătarilor din 
apropierea Timişoarei. Fiind de multe ori atacați de către aceştia, 
pierzând provizii prin mutarea a o sută de căruțe, începând cu 17 iunie 
s-a pregătit un atac general şi s-au luat toate măsurile necesare de 
strângere a proviziilor iar în zorii zilei s-a trecut la atac. În această 
dimineaţă, la ora trei, în lagărul nostru a venit voluntar un tătar şi, 
întrebat de santinele, el a spus că a venit de bunăvoie la creştini şi a 
mai spus că a auzit din gura hanului că acesta vrea să atace tabăra 
creştinilor când aceasta va ataca serios cetatea şi de aceea au amânat 
atacul. Şi s-a dovedit acest lucru, căci, la ora şapte, circa 700 de 
tătari au atacat tabăra. Le-au fost opuşi 200 de husari, care au fost 
obligați să se retragă, apoi au mai fost trimişi în ajutorul lor muschetari 
şi s-au descotorosit de tătari, trăgând asupra lor şi cu tunurile. Au 
murit peste 50 de tătari iar dintre ai noştri nu au murit, dar au fost 
răniți destul de mulţi cai şi oameni de săgețile tătăreşti. Unii, care 
păreau arici din cauza săgeţilor, au murit pe urmă. După ce tătarii 
au fost puşi pe fugă, hanul a venit cu mare tam-tam spre tabără, cu 
urlete îngrozitoare: „Alla, Halla” („Allah, Allah” — corect, n.n.) şi 
i-au atacat pe cei din afara taberei şi i-au mânat până în careul de 
căruţe, dar s-au îndreptat din nou tunurile asupra lor (tătarilor — 
n.n.) şi au fost nimeriţi în plin; apoi au fost trimişi mai mulți oameni 

decât data trecută împotriva lor, aşa încât i-am pus pe fugă, iar 
tătarii — furioşi din cauza pierderilor — au înconjurat timp de trei 
ore tabăra, pentru a găsi un loc potrivit pentru înaintare, dar au fost 
în aşa fel întâmpinați încât foarte mulți au rămas pe câmp. Atunci, 
turcii din Gyula şi mulți tătari şi-au încercat norocul, crezând că pot 
cuceri artileria sau cel puţin să o distrugă, şi cei din cetate au ieşit în 
număr mare, dar domnul Albrecht Kiral (Albert Király — n.n.) a 
avut mare grijă de artilerie, a încărcat tunurile şi a tras în desimea 
turcilor, făcând prăpăd printre aceştia. Marile pierderi i-au făcut pe 
turci să se piardă cu încetul. Numărul lor total a fost de data aceasta 
8.000 de călăreţi, din care sigur jumătate nu au mai părăsit câmpul; 
ei aveau şi un mare număr de trupe regulate în spate, unde erau şi 
femeile tătare, îmbrăcate ca şi bărbaţii şi puse pe cai pentru ca 
numărul lor să pară mai mare”. 


„Știri scurte şi adevărate” (3) 


„În 16 iunie erau făcute pregătirile (şanţul fusese umplut) însă 
turcii primiseră (prin sârbi) ştirea că şi ai noştri vor să atace cu toate că 
trupele erau de părere să nu se atace ci să se facă noi poziţii de tragere, 
dar, până la urmă, s-a hotărât să nu se mai piardă vremea ci, în ziua 
următoare, să se încerce norocul cu ajutorul Domnului şi Înălțimea Sa 
să păstreze tabăra. Deci, în această noapte au sosit din Gyula şi Szolnok, 
în cea mai mare taină, 100 de călăreți, fără pedestraşi, şi s-au retras în 
stufăriş, la aproximativ o milă depărtare, şi au hotărât — pentru a împiedica 
atacul nostru — să atace tabăra împreună cu tătarii. În 17 iunie, dimineaţa 
devreme, ai noştri s-au pregătit de atac — pentru care promiseseră să 
sară în ajutor şi sârbii — dar răufăcătorii s-au ascuns în pivnițele suburbiilor 
şi în alte locuri ascunse, aşa încât trabanții noştri au trebuit să atace singuri, 
lucru ce s-a şi făcut la modul serios căci ai noştri au început foarte 
curajos atacul. În timp ce porneau tunurile noastre, turcii au trebuit să 
se retragă şi, în curând, au fost cucerite câteva steaguri turceşti, dar, 
până la urmă, ai noştri au trebuit să se retragă datorită numărului mare 

de turci care au vrut să pătrundă în oraş şi au şi pătruns la început în 
tabără, dar au fost respinşi. Când cei din cetate au observat acest lucru, 
au făcut mult rău cu pulbere şi foc, dar la fel de mult şi propriilor oşteni. 
Un locotenent a căzut în luptă şi un căpitan a fost rănit la braț. Ai noştri 
— presaţi de acest contraatac — au fost nevoiţi să lase atacul şi, ca 
urmare, turcii iarăşi au ieşit dar au fost întâmpinați de ai noştri cu foc şi 
pulbere, aşa fel încât au rămas pe loc peste 2.000 de turci iar turcii şi 
tătarii din afara Timişoarei au înconjurat — vreo două ore — cu multă 
larmă tabăra noastră. Când, însă, ai noştri au văzut că au început să 
obosească bidivii adversarilor, au dat ordin de atac unui număr destul de 
mare de călăreți şi pedestraşi. Tătarii au observat acest lucru şi au început 
să fugă, în timp ce ai noştri i-au urmărit vreo două zile şi pe mulți i-au 
răpus. Când au ajuns la un loc plin cu muşchi, tătarii au crezut că sunt în 
siguranță, dar ai noştri i-au urmărit prin locul acela şi i-au atacat”. 


„Știri scurte şi adevărate” (4) 


„lar când tătarii au văzut aceasta, nici unul nu s-a mai împotmolit, 
ci, lăsând totul baltă, au început să fugă atât cât i-au putut duce caii 
obosiţi, apoi fiecare s-a salvat cum a putut. Atunci ai noştri au omorât, 
au împuşcat, au prins ce au vrut şi au găsit multe arcuri, săgeți, săbii 
tătăreşti şi multe alte lucruri, şi au sosit în tabăra noastră cu toată prada 
şi prizonierii, inclusiv 500 de boi pe care hanul îi ascunsese într-un 
stufăriş. S-au grăbit să trimită ştire în tabără că şi hanul ar fi prins, dar 
mulți nu au crezut asta şi nici faptul că au omorât 40.000 de turci. Cu 
mult noroc, ai noştri au ajuns la Timişoara şi puteau chiar şi să atace 
cetatea, fiindcă tătarii nu mai erau, dar turcii au săpat necontenit şanţuri 
şi alte apărători şi trăgeau mereu într-ai noştri şi se apărau mai bine ca 
înainte. De asemenea, înălțimea sa aflase prin spioni că în Timişoara 
este o forță mare, bine aprovizionată cu muniții şi hrană asigurată de 
sârbi şi de jefuitorii liberi (aici se referă la haiducii liberi — n.n.), dar şi 
faptul că mulți dintre aceştia au fugit întrucât se răriseră rândurile lor 
Înălțimea Sa a mai aflat că promisiunile de ajutor întârzie şi, astfel, nu a 

întreprins nimic deosebit împotriva dușmanului. În schimb, turcii aşteptau 
şi acționau aşteptând ajutorul lui Kiafer paşa (Djafer— n.n.) ca să vină 
cu o armată de 60.000 de oameni. De aceea, principele transilvan a 
considerat înțeleaptă măsura de a-i ierta pe duşmani, de data aceasta, 
ŞI să se retragă disciplinat şi în ordine, mai ales că se aştepta la un mare 
pericol pentru ai lui şi pentru întreaga creştinătate. (Scuză puerilă pentru 
a motiva retragerea ruşinoasă — n.n.) S-a retras, deci, la Lipova şi a 
făcut tabără acolo. Voia să vadă încotro se îndreaptă duşmanul, să 
adune mai mult popor, să-i cheme pe secui şi să mobilizeze țărănimea. 
Aştepta şi ajutorul promis, pentru a se opune duşmanului cu puteri 
înzecite şi cu ajutorul Domnului. Când principele s-a retras, două mii 
de turci din Timişoara l-au urmărit, dar el îşi organizase atât de bine 
retragerea şi ascunsese mai multe trupe organizând o capcană, iar turcii 
au căzut în ea, aceştia 1-au înconjurat, astfel că nici unul n-a mai ajuns în 
cetatea Timişoarei”. 


Asediul Timişoarei din anul 1597 


Într-un avviso din începutul lui 1598, intitulat pompos Discurs 
despre acțiuni..., se narează evenimentele anului 1597; printre ele, şi 
asediul Timişoarei. Ştirile sunt noi dar par influențate de cele din 1596 
campanii asemănătoare, acţiuni identice, rezultate nule. În esenţă, ştirile 
despre Timişoara constau într-o scrisoare a paşei de aici către serdarul 
otoman (comandantul corpului expediționar otoman — n.n.), în care 
comunică asediul cetăţii de către ardeleni şi cere ajutor, întrucât proviziile 
şi banii sunt puțini şi neîndestulători. Principele Transilvaniei vine cu 
armata sa în fața Timişoarei iar câțiva bărbaţi şi câteva femei nobile din 
Timişoara au venit înaintea lui şi l-au rugat să cucerească mai repede 
cetatea. lată un pasaj semnificativ din timpul acestui asediu: „Ahmed 
paşa a anunţat că, la Timişoara, s-au montat trei pisici mari (e vorba 
despre bastioane — n.n.) şi al patrulea bastion este încercuit şi că turcii 
au încercat o ieşire puternică în șanțul ardelenilor, dar aproape toţi au 
fost măcelăriți. De asemenea, sunt neînţelegeri în cetate: unii vor 
predarea, iar alții nu... Fiindcă totul le reuşise ardelenilor cu mare atenție 

şi având informaţii bune, au început să asedieze mai serios cetatea, să 
tragă mai puternic (cu artileria — n.n.) şi chiar au adus 10 sau 12 tunuri 
mari, din Alba Iulia, după care cancelarul a dat ordin ca, în 12 noiembrie, 
să atace şi aşa s-a făcut timp de patru ore, fără pagube pentru 
transilvăneni. De astă dată, turcii au încercat o ieşire puternică, despre 
care principele aflase dinainte, drept care turcii au fost întâmpinați cu o 
ploaie de focuri, fiind nevoiţi să se retragă cu mari pierderi. în această 
ieşire au fost prinşi cinci turci nobili, care au spus că nu este posibil să 
se mai țină Timişoara dacă nu vine ajutor şi că ar fi mari neînţelegeri 
între locuitorii Timişoarei, mulți vrând să predea cetatea principelui, iar 
alții nu sunt de acord. De aceea, transilvănenii au sporit eforturile ca să 
o cucerească mai curând. Pe 14 noiembrie, înălțimea Sa a comandat şi 
mai multe tunuri de la Alba Iulia şi să se facă totul ca să atace Timişoara 
cu mai mult entuziasm... Fiindcă nu le plăcea să plece aşa din fața 
Timişoarei, au mai atacat o dată serios. Pe 25 noiembrie, de dimineaţa 
până seara, au atacat şi cetatea a fost distrusă de către tunuri, încât cel 
care ar fi văzut-o altădată nu ar fi recunoscut-o. Dar turcii, cu lemn şi 
pământ, au refăcut-o şi au opus o dârză rezistență, iar ai noştri, şi datorită 
timpului nefavorabil, s-au hotărât să renunţe şi să alerge în ajutorul Orăzir”. 


Timişoara şi Mihai Viteazul 


La prima vedere, nici o legătură nu pare posibilă. La o analiză 
atentă a documentelor de epocă, se reliefează câteva. În primul rând, 
Mihai a cunoscut bine cetatea şi oraşul Timişoara, încă dinainte de a fi 
domn. A înţeles importanţa strategică deosebită a acesteia. Începuturile 
luptei antiotomane l-au ținut deoparte. A intrat incognito în Banat, în 
vara anului 1594, sprijinindu-i pe răsculații de aici. În 1599, atunci când 
a cucerit Transilvania, a început să-şi dispună trupe în cetățile bănăţene, 
semn că voia Banatul. Pe 11 februarie, oamenii săi au făcut o incursiune 
şi au ars mahalalele cetății Timişoara, ucigând (după unele surse) patru 
sute de turci. Aceste trupe cuceresc — tot pe atunci — alte patru 
castele bănăţene. Ştiri în germană, franceză şi italiană despre aceste 

isprăvi bântuiau (în primăvara lui 1600), toată Europa. În martie, un 
turc de vază fuge din Timişoara la Alba Iulia şi spune voievodului că 
acolo s-au adunat mulţi turci şi tătari. În iunie se ştie că numărul lor este 
de circa zece mii de luptători. 

Aflat la Iaşi în aceeaşi lună, Mihai Viteazu scrie că „dacă domnii 
mei nu ar fi zăbovit atâta, cu ajutorul lui Dumnezeu aş fi ocupat până 
acum, fără măcar o ghiulea de tun, Timişoara, Gyula şi Becicherecul 
(Zrenjanin —n.n.), căci aşa mi-a arătat mie Cel de Sus”. La tratativele 
cu comisarii imperiali, purtate, în iulie, la Alba Iulia, Mihai scrie textual 
că doreşte de la împărat: „Cum cetăţile de pre margini ce se vor slobozi 
din mâna păgânilor spre Domnia Lui: Timişoara, Felnacul, Cenadul, 
Becicherecul, Panciova, Beriniul, cu toate ținuturile câte sunt până 
la Dunăre — să fie moşie, fir pre fir şi pre feate”. O dorinţă foarte clar 
exprimată: Banatul să fie o posesiune personală a sa. În septembrie, 
împăratul răspunde că, dacă Mihai recucereşte ținutul, atunci al său va 
fi. Dar, cum întâmplările vieţii i-au scos în cale, voievodului muntean, 
alte primejdii de înfruntat, nu a mai apucat să-şi ducă la îndeplinire 
dorinţa. O dată ratat prilejul din primăvara lui 1600 de a cuceri Timişoara, 
lucrurile au luat alte întorsături. 


Meserii şi ocupații timişorene 


Ocupațiile locuitorilor din cetatea şi oraşul Timişoara erau: 
agricultura, viticultura, albinăritul, creşterea animalelor — în special 
oi — diferite meserii şi comerțul. Agricultura se făcea pe câmpurile 
din afara palăncilor; oricum, cantitatea de produse agricole recoltată 
nu putea acoperi necesarul locuitorilor şi al garnizoanei, aşa încât se 
aduceau grâne şi din restul paşalâcului. Viticultura era practicată doar 
de români şi sârbi, întrucât musulmanii aveau interdicție la băut şi nu 
puteau nici cultiva viţa-de-vie. Albinăritul era o ocupaţie străveche şi 
aducătoare de profit. Mierea era un aliment de bază, dar şi un 
ingredient indispensabil bucătăriei orientale. Ceara se folosea la 
confecționarea lumânărilor pentru cei avuţi. O dată cu stăpânirea 

otomană, creştinii bănăţeni continuă creşterea animalelor dar schimbă 
mărimea celor crescute: în loc de bovine trec la ovine şi caprine — 
animale preferate de otomani. Grădinăritul şi pomicultura erau ocupații 
secundare agricole dar importante la Timişoara, cel puţin în palănci şi 
mahalale, întrucât călătorii ce au văzut oraşul mărturisesc că era 
cufundat în verdeață; în stampe de epocă apar grădini cu pomi la 
periferie. O categorie specială o constituiau meseriaşii. În primul rând 
erau cei obişnuiţi oricărui oraş: croitori, cizmari, fierari, dogari etc. 
Producția acestora acoperea nevoile interne şi doar o mică parte a 
mărfurilor luau drumul pieţelor străine. Lumea orientală, aplecată spre 
lux şi fast, aduce cu sine noi meserii. Una era cea a cordovanilor 
(pielari specializați în prelucrarea artistică a pieilor tip „Cordoba”). 
Gustul pentru bijuterii din aur şi argint a adus, la Timişoara, meşteri 
aurari şi argintari ce executau întreaga gamă de bijuterii, inclusiv în 
filigran. Au apărut şi cuiungiii — ce făceau vasele de uz casnic din 
aramă bătută cu ciocanul. Mai erau, apoi, muncitorii de la fabrica de 
praf de puşcă. O categorie cu totul specială în Imperiul Otoman o 
constituiau negustorii. Greci, evrei, armeni sau de alte naţii, aceştia 
câştigau bine de pe urma cuceririlor otomane dar şi din comerțul 
obişnuit. În Timişoara a existat şi o categorie numeroasă de negustori 
raguzani şi aromâni . 


O încercare de asediere a Timişoarei: 1603 


Dispariţia lui Mihai Viteazul a însemnat şi eşecul campaniei 
ofensive declanşată de Liga Sfântă. Cu toate încercările lui Basta şi a 
armatei imperiale, operaţiunile militare nu mai au amploare. O pată de 
culoare pe acest amalgam de ambitii îl reprezintă campaniile domnitorului 
muntean Radu Şerban. Dar cum cu o floare nu se face primăvară... Aşa că 
visurile lui Basta de a cuceri linia Dunării şi a asigura protecția creştinătăţii 
sunt simple aberaţii. lată un exemplu despre cum îşi duce acest 
general campaniile. Anul este 1603 şi teatrul de operațiuni — Banatul. 


80 loan Haţegan 


Pe 1 septembrie se ştia, la curtea imperială habsburgică de la Praga, că 
Basta aşteaptă să-i sosească infanteria pentru a porni la asedierea 
Timişoarei. Ne întrebăm: de ce abia la începutul toamnei îşi adună 
trupele un general? Tot pe atunci, o scrisoare a paşei de aici îi cere 
serdarului să-i trimită de urgenţă 5.000 de oşteni, muniții şi alimente 
suficiente pentru a se împotrivi asediului creştin, pe care-l ştie 
iminent. Cum Basta nu se mişcă nici în septembri, cetele de haiduci 
liberi, al căror număr se ridică la 1.500 de oameni, se „apucă”, 
singure de treabă: intră în Banat şi încep să cucerească cetăţile şi 
fortificațiile mai mici, măcelărind sau alungând garnizoanele otomane. 
Radu Şerban, însănătoşit, se află cu familia la Braşov şi-i spune lui 
Basta că ar fi cazul să înceapă de urgenţă asediul puternicei cetăţi 
Timişoara. Îi oferă şi ajutorul trupelor sale. Aceste lucruri se ştiu pe 
25 septembrie, la Viena. La începutul lunii octombrie a anului 1603, 
Basta se hotărăşte, în sfârşit, să acționeze. Coboară pe la Alba şi 
Deva, apoi pe valea Mureşului, până la Lipova şi, de acolo, cu 
12.000 de oameni coboară la Timişoara. Lui urmează să i se alăture 
şi Radu Şerban cu circa 20.000 oşteni călare şi pedeştri. Cum frica 
păzeşte pepenii, Basta se asigură scriind (pe la 15 octombrie) că un 
mare număr de turci şi tătari au intrat în Banat şi vin şi ei spre zisa 
cetate. Aşa că „viteazul” general se retrage la Lipova, pasămite spre 
a observa mai bine intențiile duşmanilor. Cum numărul duşmanilor 
este „umflat” de general la 32.000, scrisorile sale ascund panica. În 
noiembrie şi decembrie 1603, ciuma începe să bântuie şi să facă 
victime numeroase iar Basta se retrage în grabă: acum are un motiv 
cât se i poate de plauzibil. lată, aşadar, o mostră de plimbare cu o 
armată, pe câteva sute de kilometri, fără a face nici măcar un gest 
de luptă sau de asediu. 

Un cojocar şi un paşă timişorean, prin 1605 


Cronici otomane mărturisesc vitejia lui Deli Hasan, dar şi 
duşmănia față de imperiu. Fratele său, Kara Yazâdji, fusese un răzvrătit. 
Ca răsplată a vitejiei lui Hasan, marele vizir l-a numit paşă în Bosnia. 
Nemulțumit, paşa trimite scrisori venețienilor şi papei, propunându-le, 
în schimbul unei sume de 100.000 de galbeni, să le predea mai multe 
cetăți de pe malul Adriaticii. Cum o asemenea ofertă nu era un lucru 
obişnuit, răspunsurile creştinilor întârzie, în anul 1603/1604, Deli Hasan 
(ce-şi ascunsese cu abilitate intenţiile) este numit beilerbei de Timişoara. 
Aici stăpâneşte timp de aproape doi ani. Aceleaşi cronici otomane — 
subiective, de obicei — susțin că ar fi stârnit mânia locuitorilor şi a 
garnizoanei pentru multele fărădelegi săvârşite. S-a creat, astfel, o stare 
de nemulțumire. Din câte un capăt de frază se poate, însă, observa că 
aceasta era indusă de la Stanbul şi întreţinută artificial, semn că Poarta 
aflase câte ceva din faptele ascunse ale paşei de Timişoara. Ce-a mai 
făcut beiul răzvrătit? A intrat în discuţii cu un „Kiirkcii” (cojocar sau 
blănar creştin local) pe care l-a convins să plece în Italia şi să ducă noi 
propuneri Veneţiei şi papei. I-a dat şi 100 de galbeni de drum. După 
luni de zile, cojocarul nostru se întoarce, dar nu singur, ci însoțit de soli 
italieni şi spanioli care să discute concret cu paşa. Cum, însă, cojocarul 
nostru ştie ce-l aşteaptă pentru asemenea faptă, el se opreşte direct la 
Stanbul, la marele vizir Lala-Murad paşa, şi-i povesteşte totul. Răsplata 
vizirului este promptă: porunceşte uciderea sa şi a solilor creştini. Apoi, 
ca un înţelept vizir ce era, ordonă oamenilor săi credincioşi din Timişoara 
să aţâţe lumea împotriva paşei. Ceea ce se şi întâmplă. Într-o zi, pe 
când Deli Hasan iese la vânătoare, oamenii vizirului se răscoală, ucid 
gărzile paşei şi fug după el. Îi prind doar suita, pe care o măcelăresc, în 
timp ce beiul fuge la Belgrad, drept la conacul caimacanului 
(împuternicitul) serdarului, pe numele său Tiryakii Hasan paşa, care-l 
închide în cetate şi cere instrucțiuni la Stanbul. De acolo vine, prompt, 
o „fetva”, un ordin viziral pentru a-l ucide. Zis şi făcut: Deli Hasan este 
ucis. Dar nu singur, ci împreună cu nepotul său. 

Allah ecber, la ilahi il Allah! 


Titlul de mai sus este, de fapt, ultimul strigăt al muezinului, atunci 
când — din vârful minaretului — cheamă drept credincioşii musulmani la 
rugăciune. Căci, în traducerea completă a textului, chemarea muezinului 
sună astfel: „Mare este Alah! Mare este Alah! În afară de Alah nu-i alt 
Dumnezeu iar Mohamed este profetul lui. Veniti, grăbiţi la darul lui, la 
mântuire. Mare este Alah şi-n afara lui nu există alt Dumnezeu”. Această 
chemare, repetată de cinci ori pe zi, s-a auzit timp de 164 de ani din 
vârful minaretelor timişorene. Pentru toți locuitorii — fie ei musulmani ori 
creştini — era o realitate între ceasurile căreia se desfăşurau evenimentele 
— mari şi mici — ale zilei respective. Acelaşi strigăt îl auzeau şi oștile ce 
campau în cetate sau în apropierea acesteia. Aşa a fost şi-n vara lui 1602, 
atunci când beilerbeiul Anatoliei a venit la Timişoara, să atace şi să ocupe 
ținuturile din Partium ce încă nu erau ale Semilunii. Şi tot pe atunci — 
septembrie 1602 —, Moise Secuiul, în dorinţa sa de a deveni principe 
ardelean, se aliază cu Bektaş paşa de aici. Şi tot în strigătele muezinilor se 
trezeau şi adormeau pribegii munteni şi moldoveni de os domnesc ce 
aşteptau, aici, sprijin turcesc spre a-şi dobândi ori redobândi scaunele 
părinteşti. Pe 13 iunie 1604, un asemenea pretendent — Ştefan vodă, 
fiul lui Petru Cercel — îi scrie banului lugojan asupra celor ce trebuiau 
pentru dorinţa sa. În 1607, Mihai, fiul lui Simion Movilă, iar, în anul următor, 
Gavrilă, fratele primului, sunt la Timişoara şi aşteaptă ajutor otoman sau, 
cel puţin, pe cel al condotierilor români din Banatul de Lugoj-Caransebeş. 
În vara lui 1604, o sută de mii (?) de tătari se ascund într-o pădure de 
lângă Timişoara așteptând derularea campaniilor. În 1606, paşa de 
aici pleacă împreună cu 6.000 de oşteni, la asediul Orăzii. Mai aflăm, 
apoi, că unul dintre răsculații asiatici, Ali paşa, fiul lui Djanpulad, a 
fost numit, în 1608, paşă la Timişoara dar a fost — la nici un an 
distanţă — descoperit că a deturnat zahereaua (proviziile), aşa că 
este schimbat. Prin 1612, Gabriel Bethlen, din neamul nobiliar din 
Ictarul bănăţean, se refugiază la Timişoara şi apoi la Belgrad. Peste 
nici un an va fi înscăunat principe al Transilvaniei; în august 1613 

el ajunge din nou aici şi îşi trimite solul — alt bănăţean, Francisc de 
Măcicaş — să-i netezească drumul spre scaunul Ardealului. Şi, toate 
acestea, sub chemările muezinilor. O lume, o credință si obiceiurile sale. 


Scrisori din Timişoara 


Mii şi mii de scrisori s-au scris în acest veac XVII în mândra 
cetate a Timişoarei. Au scris beilerbeii: către padişah, către viziri, către 
domnii români şi principii Transilvaniei, către alții. Au scris, apoi, cadii 
de Timişoara, scrisori de mărturie şi de adeverire. Au scris funcționarii, 
de la defterdar până la sagirt. Au scris, apoi, locuitorii creştini. Au scris 
chiar şi vizitatorii cetății, creştini în special, dar şi alţii. Doar o mică 
parte au fost puse în circulaţie; restul zac prin cine ştie ce colț de lume, 
din Orient şi până-n America. (E bine de ştiut că un anume nobil englez 
John Smith, ajuns mai apoi guvernator într-o colonie britanică prin Lumea 
Nouă, a fost pe aici în anii de cumpănă ai lui Mihai Viteazul). Dintre 
acestea, acum, câteva exemple, doar. În 1613, iezuiţii trimit aici doi 
călugări. În 1618 apare un frate Tugelinus care slujeşte într-una din 
puţinele biserici creştine. În 1616, beilerbeiul local scrie o grămadă de 
scrisori privitoare la campania acelui an. Un anume Deli Derviş, numit 
paşă aici, se face urât prin faptele sale şi, pe când se pregătea asasinarea 
sa, cade de pe cal şi moare; vestea face înconjurul Dunării şi ajunge şi 
la Stanbul. Prin 1629, un Ibrahim paşa de Timişoara se îngrijorează, în 
mai multe scrisori, despre situația din zonă şi trimite fie porunci, fie 
rugăminți să o liniştească. În 1636, Bekir paşa scrie teancuri de scrisori 
în legătură cu luptele pe care le poartă cu Gh. Rakoczy al Ardealului. A 
fost, într-adevăr, o luptă grea. Nobilii ardeleni Ştefan Haller, Ştefan 
Szalânczi şi Francisc Farkas scriu — în decembrie 1636 — din 
Timişoara despre treburile încurcate ale Ardealului şi dorinţele lui Ştefan 
Bethlen de a urca pe tron. Ahmed, fiul lui Mahmud, cadiu de Timişoara, 
adevereşte faptul că un creştin numit Marako ce are o boltă (o 

Pe 

dugheană) în marele mecet (azi, aproximativ în Piaţa Sf. Gheorghe) pe 
care a moştenit-o, plăteşte pentru ea 80 de aspri dare. Mai aminteşte şi 
de catolicul Peter, şi el cu afaceri prin acel mecet. 

Prin 1657, Hubiar aga îi scrie lui Acațiu Bârcian despre 
problemele politice ale principatului. Peste un an, marele vizir este aici 
iar solul ardelean Francisc Sebesi poartă discuţii cu acesta, privitor la 
soarta domnului muntean Mihnea Vodă. În 1659, Seidi Ahmed de Buda 
îi scrie aceluiaşi principe că vine la Timişoara ca să-l ajute în menţinerea 
pe tron. Nobilul loan Király îi scrie soției că este în tabără la Timişoara, 
la fel ca şi Petru Budai, aflat în aceeaşi tabără, în acelaşi timp. Şi tot din 
Timişoara scrie şi principele Acațiu Bârcian despre necazurile sale cu 
Gh. Rakoczy. Şi înşiruirile ar putea continua la nesfârşit. Căci oamenii 
doreau şi atunci să-şi comunice gândurile şi faptele. 


Timişoara pe 13 octombrie 1624 (1) 


Un document otoman aflat în păstrare la Biblioteca Naţională 
Austriacă sub cota Mxt 619 şi publicat acum mai bine de cinci sferturi 
de secol dar rămas necunoscut multor specialişti şi marelui public, oferă 
date excelente despre Timişoara. În fond, este o simplă listă de plăţi ale 
soldelor garnizoanei otomane, ale salariilor personalului religios al 
moscheilor şi geamiilor şi ale funcționarilor civili otomani. La prima 
vedere, o simplă listă. La o lecturare atentă, o bogăţie de informaţii 
despre înfăţişarea şi amplasarea diverselor instituţii şi clădiri pe care 
doar un orb nu le vede. Să sperăm că, de acum încolo, nimeni nu va 
mai fi orb, iar aceste date vor întregi imaginea Timişoarei „turceşti”. 
Lista cuprinde numărul persoanelor din cetatea Timişoara care vor fi 
plătite pe un interval de 160 de zile din anul Hegirei 1034 (1624 d.Ch. 
—n.n.), cu începere din 13 octombrie 1624. Membrii cultului islamic 
şi personalul unităților şcolare (medrese) musulmane sunt 51 de 
persoane. Administraţia de stat otomană retribuie 61 de persoane în 
perimetrul cetății. Numărul membrilor personalului militar otoman este 

de 960. Lornu le sunt alăturate trupele de spahii cu timaruri (uzufructul 
unor posesiuni primite în schimbul serviciului militar), ca şi alte trupe 
neregulate, al căror câştig se realiza din jaful în timpul oricărei expediții. 
Pentru a înţelege corect cuantumul plăţilor trebuie să cunoaştem 
însemnătatea funcțiilor înşirate în listă. Pentru început, funcțiile din rândul 
trupelor otomane. Aga este un ofițer de rang inferior, ce comandă o 
unitate sau subunitate. În garnizoana Timişoara, numărul agalelor este 
de 16 iar suma zilnică primită variază în funcție de numărul oştenilor de 
sub comandă sau de rolul acestui corp în garnizoană. Există agă cu 20, 
30, 31, 35, 40, 46, 50, 56 şi 60 de akçe (aspru — monedă otomană 
—n.n.). Kiatibul este secretarul care ține socotelile trupei şi primeşte 
între 12 şi 17 aspri pe zi. Serbulucul (sergentul ce comandă un buluc) 
are o plată de 12-20 de aspri. Ostaşii înzăuaţi (cuirasierii — n.n.) 
primesc între 4 şi 10 aspri pe zi. Kehais/kethuda, adică intendentul, 
primeşte o soldă între 20 şi 30 de aspri zilnic, portarul, până la 10 
aspri. Capudanul, adică comandantul flotilei ce plutea pe Timişul Mic 
(Bega de azi), avea 40 de aspri zilnic. În total, pentru cei 960 de 
oşteni, defterdarul (trezorier) plătea 16.525 de aspri, zilnic. Pentru 
160 de zile, suma soldelor se ridica la 2.644.000 de aspri, iar pentru 
un an, la 6.031.725 de aspri. 


Timişoara pe 13 octombrie 1624 (2) 


Câteva detalii despre această garnizoană otomană timişoreană. 
În primul rând, ea se împărțea în paza interioară şi exterioară. Cea 
interioară era compusă din 11 bulucuri (grupe a câte 10 oameni) 
conduse de un kiatib — Ibrahim şi 10 serbiilok (sergenți): Ali Divane, 
Iusuf Abdulah, Ibrahim Divane, Zulfikar, Mohamed Abdulah, Ibrahim 
Mustafa, Mahmud, Hasan Divane, Mansur şi Jusuf. Erau în total 97 
de oameni. Lor li se adăugau topcii (tunarii) din interiorul cetăţii, în 
număr de 23, aflaţi sub comanda lui Zulfikar aga, avându-l kiatib pe 
chehaia Khalil, ca stegar pe Ali şi sergent pe Jusuf. Plata lor costa 
trezoreria 244 aspri pe zi. Tunarii pazei interioare erau cei ai 

castelului şi al bastioanelor sale. Cei ai pazei exterioare numărau 54 
de oameni, îl aveau în frunte pe chehaia Selim ce primea 30 
aspri pe zi. Paza exterioară a cetăţii era asigurată de mai multe 
trupe. Sub comanda lui Jusuf aga (cu 40 aspri/zi) se aflau stegarul 
Hasan şi sergentul Hasan Mahmud cu alți 23 de oameni, împărțiți 
în două bulucuri. Un punct extrem de important — magazia de 
muniții — era păzit cu stricteţe de Hamza aga cu 31 aspri pe zi 
şi de sergentul Jusuf Abdullah împreună cu alți 14 oşteni. Tot 
atât de importantă, dacă nu şi mai şi, era manufactura de pulbere, 
ce era păzită de 75 de oameni. În frunte era aga Mahomed, urmat 
de chehaia Ahmed, Ali calfa, Ali narizul şi Jusuf kiatibul. Ştim că 
Timişoara era una dintre cele mai mari pulberării ale imperiului, 
aşa încât măsurile severe de pază nu ne mai miră. O altă unitate 
de 17 oameni, aflată sub conducerea lui Ferhat aga, îi ajuta pe 
primii. O altă unitate specială era alcătuită din muteferik şi 14 
oameni aflaţi sub ascultarea lui Regep aga. Capudanul de 
Timişoara (comandantul flotilei — n.n.) era un anume Gaspar şi 
primea 40 aspri pe zi. Ulufegii erau trupele de cavalerie, împărțite 
şi ele în grupe: 12, cu 112 oameni în total. Solda zilnică era de 
1.241 aspri. Comandant era —la prima grupă — Moharem aga, 
ajutat de Ali kiatib, Ali stegar, Ali Dede — duagu (cel ce se ruga 
zilnic pentru victoria şi sănătatea sultanului —n.n.). A doua grupă 
de călăreți era condusă de Selim aga şi avea 70 de oameni. A 
treia grupă îl avea în frunte pe aga Mustafa şi cuprindea 64 de 
călăreţi. Cea de-a patra şi ultima grupă cuprindea 10 ode cu 74 
de oameni comandaţi de aga Mohamed ce avea — singur — 60 
de aspri pe zi. Azapii erau împărțiți în două grupe: prima, cu 10 
ode, îl avea drept şef pe Ibrahim aga, iar cea de-a doua pe 
Husein aga ce ducea în luptă 5 ode cu 62 de oameni. Martologii 
erau şi ei împărțiți în trei grupe comandate de Hasan aga şi, 
respectiv, Mohamed aga, şi un alt Mohamed aga; în total erau 
77 de luptători, majoritatea creştini. 

Moschei şi geamii timişorene în 1624 (1) 


Din aceeaşi listă de plăți aflăm, poate, cele mai interesante 
lucruri despre Timişoara, urmărind numărul aşezămintelor islamice, 
al slujitorilor lor şi modul în care se făceau plăţile către aceştia. 
Iată, pe scurt, conţinutul. Prima geamie era slujită de 13 oameni, ce 
primeau pe zi, 215 aspri. Abdelbaki khalfa era reis şerif khan (prim 
imam Şi cântăreţ cu un salariu zilnic de 20 aspri; pentru cele 160 de 
zile primeşte 7.200 aspri din care se scad 2 % impozitul şi rămân 
7.065 din care 2.000 aspri se vor plăti din veniturile Ciacovei, 1.000 
din veniturile oraşului Timişoara şi 140 aspri din vistierie. Al doilea 
ca importantă este Ali khalfa ce era kiatib (ce cânta zilnic o rugăciune 
pentru sănătatea sultanului), cu un venit zilnic de 15 aspri ce vor fi 
plătiți ca şi celui de mai sus. Îl urmează Ali khalfa ce este muezin, 
derviş şi tensidkhan (cântărețul rugăciunii de dimineaţă), dar şi 
ihlazkhan (cântărețul rugăciunii de victorie), ce are 34 aspri zilnic, 
plătiți din veniturile oraşului şi din vistierie. Un Saban khalfa ce este 
muezin şi derviş (căugăr otoman — n.n.) are 14 aspri zilnic, pe care 
îi primeşte de la vistierie. Un Bekr (Bechir — n.n.) khalfa, muezin şi 
derviş, are doar 12 aspri ce-i sunt daţi de vistiernic. Ali kajim 
(paznicul, îngrijitorul şi curățitorul geamiei) are 10 aspri pe zi, tot 
din partea vistieriei. Şaban ciakir (slujbaş) are doar 4 aspri iar Ali 
dervişul — câte 3 aspri pe zi. Un anume T. Salin kajim — îngrijitor 
— are 10 aspri zilnic, în timp ce Ali siradji (curățătorul lămpilor din 
geamie) şi Mohamed siradji au câte 10 aspri pe zi. Mohamed khalfa 
este vaiz (predicator) şi ihlaz şerif khan cu 31 aspri pe zi. lar Jusuf 
khalfa este imam al mecetului lui Testvidj-paşa cu 12 aspri zilnic, 
plătiți din veniturile oraşului, din vama acestuia şi din vistieria 
imperială. 

Cea de-a doua geamie are ca personal 12 oameni, plătiți zilnic 
cu 152 aspri, după cum urmează: Mustafa khalfa imamul cu 15 aspri 
— din dările oraşului; Abdel-baki khalfa kiatib şi cântăreţ cu 35 

aspri din vistierie; Ali khalfa derviş şi muezin are 13 aspri, la fel ca şi 
Mustafa khalfa, cu aceleaşi însărcinări; îngrijitorul geamiei (kiajim) 
Ismail are 13 aspri; Hasan khalfa, care este reis-serif khan (adică 
primul cântăreţ), are 60 aspri zilnic. Un Hasan khalfa, muezin şi 
derviş, primeşte 10 aspri, în timp ce Ali khalfa mekteb (profesor la 
şcoala islamică — n.n.) are 12 aspri pe zi iar un alt profesor, pe 
nume Mohamed khalfa, are doar opt aspri; un Zulfikar khalfa engam- 
khan (cântăreț) şi Mustafa khalfa reis serifkhan au câte 10 aspri 
zilnic. 


Moschei şi geamii timişorene în anul 1624 (2) 


Până astăzi ştiam denumirile cartierelor timişorene după numele 
vechi, creştin. Aflăm acum, în 1624, denumirile a trei cartiere, aşa 
cum erau ele numite de otomani: Segesd, Hizr-aga, Mahmud chehaia. 
Nu vi se pare curios că niciunde nu au mai apărut? Deci, la 1624, trei 
cartiere ce aveau geamii sau meceturi (lăcaşe mici de cult) poartă 
denumirea a două agale. În privinţa geamiei din zona Segesd, notăm 
10 slujbaşi cu 123 de aspri zilnic: Haidar khalfa sermahil are 25 de 
aspri plătibili din veniturile Panciovei; Hasan khalfa, imam şi profesor 
de şcoală, are tot 25 de aspri pe zi din veniturile oraşului şi ale vistieriei,; 
Mustafa khalfa, muezin şi Husein khalfa reis şerif khan au câte opt 
aspri, în timp ce un alt Husein khalfa, muezin, are nouă aspri; Mustafa 
khalfa, al doilea imam, primeşte 15 aspri pe zi în timp ce Saban khalfa, 
muezin Şi derviş, are doar 10 aspri; Ahmed Ibrahim siradji (îngrijitorul) 
primeşte şase aspri iar Jusufkhalfa kiajim şi siradji are 11 aspri; ultimul 
îngrijitor se numeşte tot Ahmed Ibrahim şi are tot şase aspri ca şi tizul 
său. Geamia cartierului agăi Hizr este deservită de 11 slujitori: Hasan 
khalfa, imam şi kiatib, are 12 aspri zilnic; Rizvan khalfa are 10 aspri; 
Ahmed khalfa temdjid-khan primeşte doar cinci aspri; Perviz kiajim 
are şase aspri; Mustafa muezin şi salakhan (copist şi cântăreţ) primeşte 
13 aspri; un alt Mustafa khalfa imam şi reis-serif khan are 20 de 
aspri; Husein khalfa mekter şi mukajim (profesor de şcoală) are 

15 aspri zilnic; Abdelbaki mukajim, doar 12 aspri; dervişul Mohamed 
khalfa are nouă aspri iar Hasan khalfa ihlaz-serif-khan primeşte 12 
aspri în timp ce muezinul Ahmed khalfa are 12 aspri în fiecare zi. 

Ultima moschee înşirată în lista plăţilor este cea din cartierul 
chehaiei Mahmud, care este, de fapt, un mecet (lăcaş mic musulman 
—n.n.). Este slujit de doar şase slujitori, din care Salih khalfa, imamul, 
are 30 de aspri, Mohamed khalfa, muezin şi kiajim, are 15 aspri, 
Osman mutekaid (preot musulman bătrân şi pensionat) primeşte 20 
de aspri, Ismail siradji, doar 5 aspri, iar Ibrahim khalfa, cântăreț şi 
copiator de texte, primeşte 12 aspri pe zi în timp ce Isa khalfa are 
acelaşi venit zilnic. 

Iată, aşadar, cinci lăcaşuri de rugăciune musulmane din Timişoara, 
nominalizate cu slujitorii lor şi cu poziţionarea în cetate şi cartiere. 


Funcţionari otomani la Timişoara, 1624 (1) 


Cum în lumea otomană, dominată de preceptele Coranului, 
distincția dintre o funcție religioasă şi una civil-administrativă era, 
uneori, greu de făcut, vom întâlni oameni care au o dublă 
ascendență: religioasă şi administrativă. Pentru o mai bună 
înțelegere a funcțiilor acestea, dăm o scurtă traducere a atribuţiilor 
care intrau în competenţa lor: mutekaid = preot musulman bătrân 
şi pensionar, ce poate face munci uşoare; duagu = cel ce spune 
rugăciunile pentru sultan, preot de tabără, şagird (de aici vine cuvântul 
bănăţean şăgârt = ucenic) = inspector care face controlul financiar 
şi bilanțul financiar sau copist de cancelarie ce concepe documente; 
mehter = muzicant; mehterhana = muzică, orchestră; mechteb-khalfa 
= ajutor de profesor la şcoală; medresă = şcoală musulmană; 
mukajim = cel ce mânuieşte cheltuielile; muhabis sau mohasih = 
contabil; nazir = administrator; ciakir = slujbaş, slugă; ceauş = sol, 
diplomat, purtător de veşti. 

Numărul acestor funcţionari timişoreni era de 62, plus 5 ceauşi. 
lată-i aşa cum erau ei în octombrie 1624: Husein khalfa este mukajim 

şi profesor; Ali khalfa, profesor, cântăreţ şi muzicant, are 17 aspri; 
Muhajedin este khalfa-medrese (profesor la şcoala superioară) şi are 
20 de aspri pe zi; Abdelbaki este ihlaz-serif-khan (cântăreţul cântecului 
de victorie, prim-cititor al Coranului şi profesor) şi este plătit cu 15 
aspri; Hasan khalfa este cititorul Coranului şi are opt aspri zilnic; Ali 
khalfa este pensionar dar munceşte pentru 25 de aspri zilnic; Mohamed 
khalfa mukajim are 24 de aspri; Ismail este profesor şi cântăreț pentru 
19 aspri; Halil duagu (preot militar) are şi el 15 aspri; Mustafa Dede 
este ihlaz-khan pentru opt aspri; Ahmed khalfa este şeful cântăreților 
pentru 35 de aspri; Muslimedin este ihlaz-khan pentru 15 aspri; la fel şi 
Mustafa khalfa, dar pentru opt aspri; Murteza este secretarul financiar 
al trezoreriei imperiale de la Timişoara (kiatib bejtiil mal), pentru doar 
12 aspri; Cender khalfa este cântăreţ şi muzicant pentru 12 aspri iar 
Muslimedin khalfa este cântăreţ cu 15 aspri; Chia Veli este controlorul 
cântarului oficial pentru 20 de aspri; cântăreţul (mehter) Jusuf primeşte 
15 aspri iar colegul său, Bektas, doar 12 aspri pe zi. 


Funcţionari otomani la Timişoara, 1624 (2) 


Mohamed kiatij disr — supraveghetorul podurilor, vameş, 
lucrează pentru 19 aspri; Abdelbaki khalfa, cântăreţul, pentru 10, iar 
Ali khalfa, cântărețul rugăciunii de dimineață, doar pentru opt aspri; 
Salih este sagir-druznamce (adică funcționar ce ține evidența zilnică a 
plăţilor) şi are opt aspri; Omar sagird-muktataa (casier) are tot opt 
aspri; Mustafa este ofiţer de intendență (sagird-muhaseb) şi primeşte 
zilnic 15 aspri; Hasan khalfa este şerif khan pentru 5 aspri; Mustafa 
este ihlaz-khan pentru 10 aspri; un Mohamed este miideris pentru 30 
de aspri iar un alt Mohamed, pensionar, are trei aspri pe zi; un alt 
Mohamed, pensionar, primeşte 20 de aspri, semn că are o funcție 
superioară; un preot militar (duagu) Mahmud lucrează pentru 5 aspri, 
ca şi colegul său, Bekr (Bechir— n.n.), în timp ce un alt duagu, numit 
Bekr khalfa, primeşte opt aspri, iar un Mohamed khalfa duagu cântă 
zilnic rugăciunea victoriei pentru 13 aspri; oare de ce aceste departajări — 

din cauza glasului, a tăriei cu care cântau? Un cântăreț pe nume Rizvan 
khalfa primeşte 10 aspri, un Rizvan Dede şeic are, însă, 15 aspri; 
Mohamed, profesor la şcoala din cartierul Segesd, are doar opt aspri 
zilnic; un Hasan, preot militar, primeşte, însă, 15 aspri; Rizvan, nazirul 
unei geamii, primeşte mai mult; Saban, aga muslimanilor, este pe listele 
de plată dar lipseşte cifra asprilor; un Salih este cântăreţ şef (beit-serif 
khan) pentru doar opt aspri; Abdelkader este şeful muzicii pentru 15 
aspri iar contabilul (muhasib) Suleiman lucrează şi el pentru opt aspri; 
preotul militar Hasan cântă pentru 12 aspri; Abdelbaki este sagird- 
muhasib (ofiţer contabil) pentru 12 aspri; şeful profesorilor, Ibrahim 
diac-aga, are, însă, 20 de aspri pe zi; un Seic Muslimhedin are tot opt 
aspri; cântăreţul cântecului victoriei Salih khalfa are 10 aspri; 
Abdelkader, secretar al şcolii şi un tiz al său, cu aceeaşi funcție, au tot 
şapte aspri; Muslimhedin, pensionarul, are şase aspri iar Baba Husein, 
şapte aspri; Husein este şeful seraiului pentru 12 aspri, preotul militar 
Zulfikar primeşte 10, Ali, 8, Ibrahim pensionarul 10 iar cântăreţul 
Mustafa, 11 aspri; Ahmed khalfa este imam în geamia răposatului Kasim, 
cu doar 10 aspri pe zi. În Timişoara mai erau şi cinci ceauşi ai divanului: 
Halil, Ahmed, Husein, alt Husein şi Rizvan, ce primeau între 20 şi 30 de 
aspri pe zi. 


Cetatea otomană Timişoara 


Pare ciudat, dar informațiile despre Timişoara sub ocupaţia 
otomană, deşi puţine, sunt cele mai corecte şi despre ele se vorbeşte, 
în genere atunci când ne referim la cetatea medievală. Cetatea angevină 
şi, apoi, cea refăcută de Huniazi sunt mult mai puţin şi precis cunoscute. 
Modificarea tehnicilor militare de asediu a impus modificări şi în structura 
şi, mai ales, modul de realizare a fortificației. Pentru veacul al XVII-lea 
cunoaştem faptul că fortificația consta într-o întăritură de pământ cu o 
palisadă din lemn de stejar (adus tot la 40 de ani de locuitorii Banatului, 
pentru a înlocui părțile distruse). Stând în apă, lemnul se impregna şi 
devenea ca oţelul. Peste palisade era aşternută viță-de-vie sălbatică, 

legată, care — în timp — dădea consistență întăriturii. Spațiul dintre 
întărituri, ridicat, era umplut cu pământ. Acest spațiu era destul de lat 
pentru a trece o căruţă sau chiar doi călăreți. Ba, pe aceste ziduri se 
juca şi celebrul joc al călăreților, „geridul” sau „gheridul”, ce consta din 
aruncarea din fuga calului a unei sulițe într-o ţintă. În trei colţuri ale 
cetăţii existau şi trei chioşcuri de pază cu terasă. Aici cânta, de obicei, 
meterhaneaua — muzica militară otomană. Această fortificație 
timişoreană avea cinci porți. Ele au purtat diferite nume, în funcție de 
descrierea unuia sau altuia dintre cronicari. Prima ca importanţă era 
Poarta Turnului Apei (despre care am mai vorbit), pe scurt Poarta Apei, 
ce se va numi a Lugojului din anul 1722. Poarta Azapilor de la mijlocul 
veacului al XVII-lea devine, în 1716, Poarta Aradului iar din 1727 — 
Poarta Mortoros (sau cu z la urmă). Poarta Cocoşului, sub otomani 
devine, în anul 1716, Poarta Prințului Eugen şi Poarta Forforos din anul 
1727; ea dispare ceva mai târziu (în anul 1767), pierzându-și utilitatea. 
Poarta Nouă otomană devine a Belgradului în perioada anilor 1716- 
1727. Poarta Turnului Sângeriu sau însângerat (după alte cronici) devine, 
sub austrieci, Poarta Turnului. Ele au avut, fiecare, turn de apărare. 
Numele acestor turnuri corespundeau — în general — celor ale porților. 
Iată, însă, şi alte denumiri, probabil duble sau triple, pentru unele turnuri 
şi porți: Poarta Gărzii; Poarta Ugrun; Poarta Transilvaniei; Turnul Rotund 
(al pulberăriei); Turnul Tunarilor etc. Porţile aveau aproximativ 
următoarea poziţionare: cea a Cocoşului la N-NV; cea a Turnului 
Sângeriu la SV; cea a Azapilor la vest de cetate. 


Castelul cetăţii Timişoara 


Ştirile despre destinaţia castelului timişorean sunt, şi ele, puţine. 
Ştim că aici îşi aflase locul defterdarul (şeful vistieriei imperiale) împreună 
cu slujbaşii săi şi cu tezaurul. Tot aici mai locuia imamul (cel mai înalt 
prelat otoman). Aici se mai aflau depozitate şi arme. Unele izvoare 
amintesc despre el şi ca reşedinţă a paşei de Timişoara. Cum arăta 
acest castel? Geograful şi călătorul Hieronimus Ortelius, ce l-a văzut 

pe la începutul anilor 1600, spune că era „o clădire veche care a fost 
construită de Huniade şi pe care turcii nu s-au străduit să-l renoveze 
decât pentru a-l face locuibil”. Zidurile sale erau din piatră. Era apărat 
de un zid de formă pătrată („ici-kale” în turca osmană) cu fiecare colţ 
apărat de un turn de piatră, în interior se afla o curte în stil horasanic 
(adică în forma unei table de şah). În afară, zidul era înconjurat de 
mlaştini şi braţe de apă ale Timișului Mic. În acest fel, castelul era — în 
realitate — o insulă foarte bine apărată şi extrem de greu de cucerit. La 
nord-estul castelului se afla un turn (celebrul Turn al Apei) ce era legat 
de castel printr-un coridor. În fața turnului Apei se bătea zilnic toba, 
anunțând drepteredincioşilor musulmani orele rugăciunilor. ŞI, în acel 
moment, activitatea lor înceta: îşi luau covoraşele de rugăciune, le 
întindeau pe jos, se descălțau şi se spălau pe mâini şi picioare, după 
care îşi înălțau cuvenitele rugăciuni. Pe fața nordică a acestui Turn al 
Apei (la întretăierea străzii L. Blaga cu Piaţa Huniade de azi) se afla o 
ieşire cu porți triple, ferecate. În faţa acestora se afla un pod mobil — 
în opinia noastră, probabil, cel mai important al fortificației. După podul 
mobil, la nord, deci în Oraş, se mai afla un turn, distrus în asedii. 

Dacă privim o stampă contemporană (oricare ar fi aceasta) vom 
putea observa existenţa celor cinci turnuri ale castelului (cele patru laterale 
şi Turnul Apei). Ele vor deveni simbolice şi vor intra în conştiinţa 
contemporanilor dar şi a urmaşilor. 


Oraşul Timişoara în veacul al XVII-lea 


Descrierile otomane exultă în a preaslăvi frumuseţea şi bogăția 
oraşului Timişoara. Cele creştine sunt mai reținute. Oricum ar fi cronicile, 
sunt câteva lucruri reale şi definitorii pentru Timişoara. Exista Oraşul, 
adică zona cuprinsă între fortificații. Existau două mari cartiere: Palanca 
Mare şi Palanca Mică, în afara centurii principale de fortificații, la 
rându-le protejate printr-o palisadă. În timp ce Oraşul era împărțit în 
patru părți, palăncile aveau 10 diviziuni administrative. Clădirile (cu mici 
excepții) erau construite din lemn şi chirpici, cu unul-două etaje, 

acoperite cu şindrilă sau olane; hornul singur era din cărămidă sau piatră. 
Străzile erau înguste, cu un traseu sinuos, şi pavate — unele — cu 
dale de lemn. O surpriză pentru arheologii de azi: acum un veac s- 
a descoperit fostul pavaj „turcesc”, ce a fost degajat la intersecția 
străzilor Eugeniu de Savoya şi Ceahlău, la peste un metru adâncime, 
acoperit cu argilă mlăştinoasă. În oraş lipseau curţile. În periferii 
existau şi curți şi grădini. Aceste străzi duceau, toate, spre piaţa 
centrală ce se afla în zona Pieței Libertăţii — şi Sf. Gheorghe de 
azi, pe locul central fiind bazarul, apoi cearşia. Ultima era acoperită 
de o structură din lemn peste care erau întinse piei de capră. De jur 
împrejur funcționa bazarul oriental, cu zeci de mici dughene înşirate, 
ce vindeau absolut orice aveai sau nu aveai nevoie: cai arăbeşti şi 
europeni, cămile, asini, bovine, ovine; tot aici îşi făceau veacul 
zarafii (evrei, armeni ori aromâni). Afacerile se făceau ca şi azi în 
lumea orientală islamică: strigând, târguindu-se şi licitând. De la 
cearşie spre poarta Cocoşului (a prințului Eugen de mai apoi) 
ducea o stradă întortocheată (ca şi restul), unde se afla un 
caravanserai (hotel, restaurant etc.) cu un cat deasupra străzii, cu 
multe grajduri; locul era celebru în Timişoara vremii şi a dăinuit de 
prin 1630 până la cucerirea austriacă. Edificiile de cult domină cu 
înălţimea lor clădirile oraşului. Dacă, la început, ele au fost 
transformate din vechile biserici, în secolul al XVII-lea au fost 
construite locaşuri speciale, orientate spre sud-est — deci spre 
Mecca. În zona primăriei vechi de azi se aflau două băi: una a 
Porții apei, alta a porţii de la Mal. Casa Paşei se afla spre nordul 
oraşului, deci în zona străzii Eugeniu de Savoya — Piaţa Unirii. 
Din stradă intrai, întâi, într-o curte, apoi, pe nişte trepte ajungeai 
într-un pridvor şi abia apoi intrai în reşedinţa privată a pașei de 
Timişoara; cel puţin aşa descriu mai multe solii creştine de epocă 
intrarea. 

Mitropolitul Timişoarei 


Sfântul Iosif cel Nou (zis şi de la Partoş — după locul 
înmormântării) a fost o figură charismatică dar şi enigmatică a Evului 
mediu bănățean. Lipsesc multe date despre viaţa şi faptele sale. Azi, el 
este unul dintre sfinții bisericii ortodoxe române şi patron al Mitropoliei 
Banatului. S-au scris multe — unele reale, altele simple fabulații. Pentru 
a nu cădea în acelaşi păcat, am ales calea unei povestiri de la mijlocul 
veacului al XVI-lea în care îi este descrisă viata. lată, aşadar, textul 
intitulat Minunile Sfântului Iosif cel Nou, cules de smeritul Nichifor, 
egumenul de la mănăstirea Partoş, în anul 1748, din însemnările 
contemporanilor — în special Damaschin Udra, învăţăcelul sf. Iosif 
care — după moartea bătrânului ierarh — ajunge dascăl, apoi rector al 
Şcolii gramaticeşti din mănăstirea Sf. Gheorghe din Caransebeş. Titlul 
manuscrisului este: Viaţa şi petrecerea sfântului Iosif, mitropolitul 
Banatului. Textul curge: „Acesta a fost, încă de timpuriu închinat lui 
Dumnezeu şi viaţa sa din pruncie la Sfetagora (Muntele sfânt, adică 
muntele Athos — n.n.) şi-a petrecut. Încă în mănăstirea din acest sfânt 
Munte petrecând, a tămăduit, prin rugăciunile sale, pe mulţi bolnavi şi 
betegi căci avea, încă de atunci, darul ceresc al tămăduirilor. Şi de 
multe arătări a avut parte, şi prorociri a făcut. Iară în suta a şapte- 
sprezecea, la ani 1650, când în ţara Banatului şi în cetatea ei de căpetenie 
stăpâneau turcii cei păgâni, văduvindu-se scaunul străvechi al mitropoliei 
Banatului, sfântul Iosif a venit de la sfântul munte, mitropolit al Timişoarei 
şi al întregii Ţări a Banatului, de la coltul Tisei şi până la Râşava (Orşova 
după pronunția locală — n.n.) şi de la Murăş până la Dunăre. Ajungând 
cu rădvanul pe malul drept al Dunării, însoțit de diacul său Damaschin, 
au fost nevoiţi să treacă Dunărea ca să vină în Ţara Banatului, pe podul 
umblător de la Palanka (azi Banatska Palanka — n.n.). Dar caii se 
temeau şi nu vroiau să coboare de pe mal pe pod. A încercat să-i 
pornească diacul Damaschin, luându-i de zăbele şi îndemnându-i cu 
vorbe blânde, dar bietele dobitoace tremurau de groază şi s-au făcut 

peste tot albe de spume. Vizitiul a încercat cu răul, cu sudălmi şi strigăte 
şi lovituri de bici, mai pomenind şi de necuratul. În cele din urmă a 
coborât sfântul mitropolit din rădvan, a dojenit, cu vorbe blânde, vizitiul 
pentru cuvintele sale nesocotite, a luat din mâinile diacului frâiele cailor, 
le-a grăit dobitoacelor îngrozite câteva cuvinte blânde, de îmbărbătare, 
ŞI caii s-au făcut, deodată, ca mieii şi au coborât pe podul bătut de 
valuri, stând blânzi şi nemişcaţi până când podul a ajuns la malul stâng 
al Dunării, la Palanca”. Astfel debutează Iosif, mitropolitul ortodox al 
Banatului, pe pământul acesta. 


Sfântul Iosif şi aga Ismail 


O întâmplare plină de pitoresc, dar şi de tâlc se petrece chiar în 
prima seară pe pământul bănăţean. Dar să lăsăm vorbele meşteşugite 
ale cronicii de odinioară să ne povestească: „lar când a fost să ajungă, 
în drum spre Timişoara, la Vârșeț, era în fapt de seară. Dinspre Dunăre 
s-a pornit o vijelie de s-a întunecat tot pământul de jur împrejur, încât 
nu se mai vedea nici degetul înaintea ochilor; şi cădea o ploaie ca din 
rupere de nori, cum nu s-a mai pomenit. Amândoi vizitiii au pierdut 
drumul, rătăcind vreme îndelungată, fără să mai ajungă la Vârşeţ, unde 
trebuiau să sosească la întâiul înnoptat. În acest timp, sfântul mitropolit 
ŞI cei împreună cu dânsul au aţipit toată vremea, semn bun. Când s-a 
potolit vijelia şi a început cerul să se răzbune, mijea de ziuă. Atunci au 
zărit un sat înaintea lor şi s-au pomenit că, la intrarea în sat, o ceaţă de 
călăreți turci le ațin calea. Când s-a oprit rădvanul, sfântul mitropolit a 
scos capul de sub ţolul rădvanului. La acestea s-a apropiat călărețul 
din frunte şi a întrebat: cine şi unde este marele preot «ghiaur» care 
merge la Timişoara. Această întrebare i-a înspăimântat pe toți. Dar 
sfântul mitropolit a răspuns că el este acela. Atunci aga Ismail, căci el 
era cel cu întrebarea, a coborât din şa şi, cu vorbe blânde, a rugat pe 
sfântul mitropolit, în numele lui Alah şi al lui Isus, să se întoarcă la Vârşeţ, 
unde întâia lui cadână zace de trei zile în chinurile facerii. I s-a arătat în 
vis îngerul ei creştin şi i-a spus că, până nu trece rădvanul preotului 

celui mare care merge la Timişoara prin faţa porții haremului, nu-i va da 
Allah uşurare. Acelaşi înger i-a mai vestit ca, în zori, să meargă aga să-l 
aştepte pe mitropolit la Sama, un sat din apropiere, şi să-l întoarcă prin 
Vârşeţ şi iată că arătarea s-a împlinit. Pentru aceasta şi-a îngăduit să 
oprească rădvanul şi el, aga, roagă pe sfântul mitropolit să se întoarcă 
la Vârşeţ, că-i dă cât cere. Iară acesta a dat poruncă vizitiilor să-ntoarcă 
şi i-a spus agăi că nu pentru bunuri lumești se întoarce, ci pentru a 
împlini voia lui Dumnezeu şi a slăvi numele lui. Protopopul din Palanka, 
care era soţ de drum al mitropolitului, voia să-l sfătuiască pe ierarh să 
nu dea ascultare unui păgân. Sfântul mitropolit, însă, l-a dojenit pentru 
astfel de vorbe, spunând: Dumnezeu unul este în Sfânta Treime, pentru 
toți şi nimeni a cunoaşte căile Lui nu s-a învrednicit. Dar ascultare a-i 
da dator este fiecare om, prin gura căruia ar grăi Domnul. Deci, sfântul 
nu a mai rostit nici un cuvânt şi s-a adâncit în rugăciune. lar când a 
trecut prin fața porții, unde zăcea lehuza, cadânei i s-au uşurat durerile 
şi a născut un prunc”. Mai adaugă cronica despre acest copil că a fost 
botezat creştin, s-a călugărit la Vărădia, a trecut prin Muntenia, prin Ardeal 
şi a ajuns episcop de Caransebeş sub numele de Gherasie. 


Mitropolitul Iosif şi beilerbeiul Fasli 


În acel an 1650, când noul mitropolit se apropia de locul pe 
care urma să-l păstorească, iată ce i s-a mai întâmplat: „Iar când s-a 
apropiat sfântul mitropolit de Timişoara, chiar la vadul Timişului, l-au 
întâmpinat 50 de călăreţi turci, trimişi de paşa Fasli al Timişoarei, care 
a auzit de minunea întâmplată la Vârșeț. Fiind şi el copil de creştin de la 
marea Dalmației, s-a turcit în robie, rămânând, totuşi, bun cu creştinii. 
Când a intrat în Timişoara, mare alai şi paradă l-a aşteptat. Mulţime 
multă şi fără număr s-a adunat din toate colţurile paşalâcului şi din toată 
Țara Banatului, ba chiar şi de la îndepărtata Buda şi de dincolo de 
Dunărea ungurească. lar când s-a sfârşit cu parada şi sfântul mitropolit 
a fost dus la casa sa, trecând pe ulița argintarilor, înainte de a apuca pe 
calea bisericii, veniră feciorii lui lovan Capră care au scos pe targă pe 

tatăl lor care era ologit de 20 de ani şi l-au aşezat în calea sfântului 
mitropolit care, oprindu-se lângă olog, şi-a pus mâna pe capul lui şi cel 
ce, până aici, era purtat de alții, s-a sculat singur şi a umblat. Şi lumea 
s-a minunat şi s-a închinat şi toţi au căzut în genunchi sârguindu-se să 
sărute poala sfântului mitropolit, chiar şi turcii. În anul următor (1651 
— n.n.) aplecat paşa Fasli, venind, în locul lui, paşa Korisanţ,; care a 
fost om neîngăduitor şi rău la suflet, ca unul ce suferea de ficat. Dar 
sfântul mitropolit vorbea cu el blând şi-i dădea daruri din aur şi argint 
şi aşa l-a înduplecat de nu s-a legat de bisericile din Timişoara”. 

Iată cât de frumos curge povestea — în cea mai mare parte, 
adevărată — a sosirii lui Iosif, mitropolitul Banatului. Bătrâneţea sa era 
o armă pe care înaltul ierarh — ce a slujit până la optzeci de ani la 
muntele sfânt al ortodoxiei — a ştiut să o folosească cu destoinicie. lar 
credinţa sa nestrămutată în bunul Dumnezeu şi ştiinţa de a ajunge la 
sufletele oamenilor — fie ei buni, ca Fasli paşa, fie ei răi, ca şi Korisanţ 
paşa — i-au adus faimă binemeritată. Sub un asemenea păstor, creştinii 
ortodocşi din Banat au avut parte de trei ani de linişte şi pace. 


Timişoara — Sfinţii Petru şi Pavel, anul 1652 


Un pasaj din cronică — Minunile Sfântului Iosif cel Nou — 
oferă detalii extrem de precise despre înfăţişarea Timişoarei din vremea 
sa, pe care nu le-am întâlnit niciunde altundeva. Ascultaţi aşadar: „în 
anul 1652, la sfinții apostoli Petru şi Pavel, care era hramul sfintei biserici 
vlădiceşti cea veche din lemn, din maidanul Răduților, sfântul mitropolit 
s-a dus să slujească de hram. În timpul sfintei liturghii de la Palanca 
cârnă (unul dintre cartierele de atunci, din afara cetăţii — n.n.) la început 
a ieşit fum şi foc, care s-a arătat cu vâlvătăi până la cer şi vânt mare s- 
a pornit, ducând focul către Palanca Mare (cartier la vest-nord şi est 
de cetate — n.n.) şi peste cetate, încât s-au aprins şi dughenele de sub 
zidul losimii. De acolo, focul s-a întins către casele turcilor şi a început 
să ardă şi cetatea; şi au ars din trei părți palăncile, până a ajuns focul la 
oborul vaidei (probabil al voievodului — loc absolut necunoscut — 

n.n.), de acolo la casa pașei şi până aproape de biserică, unde slujea 
sfântul mitropolit. Lumea fugea, țipând de groază, căci ardeau case şi 
oameni, bărbați şi femei, copii şi bătrâni. Atunci sfântul mitropolit a ieşit 
în odăjdii din biserică şi s-a întors cu faţa la foc, privind prăpădul care 
se apropia, acum, de sfânta biserică, şi lumea înnebunită de spaimă. 
Apoi, a căzut în genunchi pe treptele bisericii şi a atins țărâna cu fruntea 
şi a stat aşa şi s-a rugat. Deodată, de la miazăzi nori negri s-au văzut 
înălțându-se şi fulgere au tunat cu grozăvie; într-o clipită s-a pornit o 
ploaie cum nu s-a mai pomenit, de curgeau apele ca la potop şi au 
înecat focul şi au stins tăciunii şi au spălat toate urmele prăpădului. 
(ertată-mi fie comparaţia: cam aşa s-a întâmplat şi-n noaptea de 17/ 
18 decembrie 1989!) Iar când a fost aproape de chindie s-a luminat 
cerul şi s-au arătat şapte curcubee, unul peste altul. Atunci, sfântul 
mitropolit s-a ridicat în genunchi şi odăjdiile îi erau uscate, neatinse de 
nici un strop de ploaie. Întorcându-se acasă s-a închis în chilia sa şi 
timp de trei zile, n-a ieşit şi nu s-a arătat la nimeni. La urmă, când a ieşit 
şi s-a arătat la lume, avea semnul sfintei cruci ars pe dosul palmei de la 
mâna stângă. Dar acest semn nu era roşu, ca de arsură, ci galben, ca 
aurul curat şi lumina la umbră şi la întuneric. Acest semn l-a purtat până 
l-au aşezat în mormânt”. 

Retineti, vă rog, elemente de topografie a aşezării ce nu au mai 
fost consemnate de nici un alt izvor; biserica arhierească din lemn se 
afla pe maidanul Răduților; Palanca Cârnă (poate cea mică); zidul losimii 
ce avea lângă el multe dughene; oborul vaidei. În timp, aceste informaţii 
îşi vor găsi locul în toate lucrările despre Timişoara medievală. 


În pelerinaj de la Timişoara la Partoş: 1652 


Una dintre cele mai vechi mănăstiri ortodoxe bănăţene — cea 
din Partoş — îşi serba, în Evul mediu, hramul la Sfinţii Apostoli Mihail 
şi Gavril. Cu prilejul hramului din anul 1652, starețul mănăstirii de aici l-a 
invitat şi pe bătrânul mitropolit să vină să-i cinstească lăcaşul şi să oficieze 
sfânta slujbă. Acest moment al hramului bisericii — deosebit de 

important, şi azi, în aşezările bănăţene — a însemnat ceva cu totul 
deosebit în acel an, 1652. Dar să ascultăm cronica cu parfum de 
vremuri demult apuse ce spune atât de lin şi de frumos povestea 
sărbătoririi acestui hram: „De ziua hramului sfintei mănăstiri Partoş, 
adică la sfinții arhangheli Mihail şi Gavril, igumenul mănăstirii l-a poftit 
pe sfântul mitropolit să vină să slujească la mănăstire, căci multă lume 
o să se adune şi lumea dornică este tare a-l vedea la față pe sfântul 
mitropolit cel făcător de minuni. Şi sfântul mitropolit făgădui că va 
merge. Iar cu trei zile mai înainte a plecat pe picioare din Timişoara, 
neavând drept însoțitor pe fratele Arion, care era îngriji-torul său şi 
pe diaconul său Damaschin. Dar pe drum s-au înşirat toate satele pe 
urma lui, aşa că a ajuns la mă-năstire cu un alai de peste o mie de 
oameni, încât s-au speriat cei din Partoş, crezând că vine vreo armată 
străină. Când s-au apropiat şi l-au văzut pe sfântul mitropolit în frunte, 
i-au sărutat hainele. Din depărtări mari au adus la sfânta mănăstire 
bătrâni şi schilozi de i-au aşezat la intrarea bisericii şi când a trecut 
sfântul mitropolit printre ei — mergând a doua zi la slujbă — aceştia 
de pe jos sau de pe tărgi, au întins mâinile către el milogindu-se. lar 
sfântul mitropolit a grăit către ei, zicând: «Nu-mi cereți mie tămăduire, 
ci credeţi tămăduitorului de oameni — Domnul nostru Iisus Hristos, 
rugaţi-vă Lui şi vă veţi tămădui». Şi s-a oprit în mijlocul lor, a îngenunchiat 
şi s-a rugat. Când s-a sculat şi a intrat în biserică, optsprezece ologi şi 
bolnavi s-au ridicat în picioare sănătoşi şi au intrat şi ei în biserică, 
lăudând pe Domnul”. După aproape un an de zile bătrânul mitropolit 
s-a retras din Timişoara — părăsindu-şi de bună voie scaunul — şi 
s-a dus în sihăstrie, la Partoş. Aici a vindecat mai mulți credincioşi 
până la adormirea Maicii Domnului 1656, când a adormit, la rându-i, 
întru Domnul. 


Prin Timişoara de odinioară 101 


Moartea Sfântului Iosif cel Nou 


În preajma sărbătorii de Sfânta Măria Mare (15 august) a anului 
1656, losifîl cheamă pe egumenul mănăstirii Partoş, unde sălăşluia 
de trei ani, şi îl anunţă că „ceasul se apropie pentru dezlegarea de 
viaţa asta pământească”. Îi lasă cu limbă de moarte să le rânduiască 
toate cele. Mormântul îi era deja pregătit în faţa altarului bisericii celei 
noi, pe care a zidit-o din piatră, lângă cea veche, ce era din lemn. 
Bătrânul monah îşi cheamă lângă el tovarăşii şi îşi ia creştineasca 
iertăciune. Apoi se împărtăşeşte cu sfintele taine. Pe la apusul soarelui 
şi-a dat duhul, înconjurat de toți călugării şi o mulțime de popor adunat. 
În acea clipă, clopotele bisericii noi au început, singure, să bată şi au 
zvonit vreme de un ceas, fără ca nimeni să le atingă. La acest semn, 
lumea tare s-a mai minunat, şi a dat semn că răposatul a fost sfânt. Pe 
15 august — zi de mare praznic, dar, acum, şi de doliu — au venit 
episcopii: Ioanichie al Caransebeşului, Isachie al Vârşeţului şi Moise 
al Lipovei; lângă ei erau 12 protopopi şi 21 de preoţi, care au făcut 
cele de cuviinţă şi, apoi, l-au pogorât în mormânt. O altă întâmplare 
cu tâlc se petrece în momentul în care meşterul cioplitor Lungu cu cei 
şase meşteri vor să aşeze lespedea, frumos cioplită peste mormânt: 
nu puteau nici măcar să o urnească, d-apoi să o aşeze! Lungu îşi 
aduce aminte că, atunci când sfântul a venit să-l vadă cum ciopleşte 
slovele şi frunzele pe lespede, a scăpat o vorbă urâtă în faţa sa. Pe 
loc se aşază meşterul în genunchi şi înalță o rugăciune, cerând iertare. 
După aceasta, cei şase au ridicat uşor piatra şi au aşezat-o la locul 
ei. Momentul a fost consemnat de diacul sfântului — Damaschin — 
pe un minei grecesc. Şi apoi, cititor după cititor, au dus faima mai 
departe. Până într-atât, încât bătrânii satelor ştiau pe de rost 
întâmplarea. Dar mai ştiau bătrânii şi multe din minunile făptuite la 
mormântul lui Iosif. 


102 loan Haţegan 


Minunile Sfântului Iosif cel Nou 


Multe mai povestesc oamenii despre minuni întâmplate lângă 
mormântul sfântului. Unele sunt mai impresionante decât altele dar toate 
arată puternica credință a oamenilor în acest sfânt monah ce este, azi, 
sfântul protector al Banatului. Dintre cele multe, iată câteva. Era în anul 
1658, de Sfinţii Petru şi Pavel, când— după două zile de mers pe jos— 
lanăş Enuică din Ramna ajunge cu fetița sa surdomută la Partoş. Fata 
este împărtăşită de stareț, se cufundă în rugăciuni pe mormântul sfântului 
şi adoarme; dimineaţa călugării o trezesc şi fata întreabă, mirată, unde 
se află. În anul 1672 chinezul (enezul satului, primar) Ilie Micuş din 
Ciacova o duce aici pe fiica sa Anca, ce suferea de epilepsie. Un episod 
se consumă înainte de începerea Liturghiei, apoi apropierea de 
mormânt îi aduce liniştea iar la terminarea Liturghiei, se ridică „citavă” 
(adică sănătoasă). La Sântămăria Mică (8 septembrie) a anului 1685, 
negustorul Pavel Grecu din Timişoara — suferind de lepră — se roagă 
la mormântul sfântului şi scapă de această cumplită boală. În 1692 vin 
aici din Caransebeş, doi ologi (Ilie Daia şi Gheorghe Avidei); se roagă 
şi se vindecă, plecând pe propriile picioare. În 1703 „doisprezece ciumaţi 
se roagă şi se leapădă de ciumă. O întâmplare crâncenă se petrece la 
Partoş, cu câteva zile înainte de Sânnicoară, în 1705. Atunci, 25 de 
aidamaci (haiduci) pătrund în sat, ard casele, jefuiesc, violează şi ucid. 
Călugării zăvorăsc porțile mănăstirii dar aidamacii pătrund cu forța şi 
omoară cinci călugări. Restul, cu stareţul şi cu 18 fecioare, s-au încuiat 
în biserică. Nelegiuiţii sparg uşa şi intră. Căpetenia lor scuipă pe piatra 
de mormânt a sfântului şi dă să apuce fetele. Din senin, a izbucnit un 
fulger care i-a ologit de mâini şi picioare pe jefuitori, care au căzut la 
pământ şi mugeau ca vitele. Când au venit şi restul din sat şi i-au 
văzut aşa, au luat-o la fugă. Oamenii rămaşi în sat s-au adunat, câți au 
mai rămas, i-au scos pe nelegiuiți din biserică şi i-au ucis cu topoarele. 
De Sântilie în anul Domnului 1709, iată că vin la poarta mănăstirii doi 
turci, ducându-l pe targă pe aga Mustafa, ce zace ologit, de şase luni. 

Cer slobozenie să-l pună pe lespedea mormântului sfânt. Starețul le 
acceptă rugămintea şi începe să se roage. După câteva minute, aga 
s-a sculat în picioare, a privit lumea adunată, s-a pus în genunchi şi a 
sărutat lespedea iar, după sfârşitul slujbei, s-a dus sănătos la ale sale. 
Şi aceste minuni s-au petrecut doar în prima jumătate de veac de 
după urcarea la ceruri a sfântului. Oare câte alte şi alte minuni nu s-au 
petrecut, de atunci încoace, în cele trei sute de ani? Cine le mai ţine 
minte numărul”? Asemenea minuni nu s-au petrecut prea des în Banatul 
nostru atât de bântuit de meritele Sfântului Iosif cel Nou de la Partoş, 
şi, de aceea, trebuie ținute minte şi povestite din bunic în nepot, până 
în veacul veacurilor. 


Timişoreni creştini ortodocşi, 1660-1666 


La mijlocul veacului al XVI-lea, un sârb, trecut la mahome- 
danism şi devenit mare vizir, înființează („în Albania”, susțin izvoarele, 
în fapt, la actuala graniţă sârbo-albaneză) o mitropolie ortodoxă: 
cea din Ipek, Pec sau Pecs. Acesteia îi sunt subordonate episcopiile 
ortodoxe din sudul şi chiar nordul Dunării, inclusiv Banatul. Ierarhia 
superioară era sârbă, prin excelență, şi influenţa sa se va resimţi 
secole de-a rândul, atât în rândul sârbilor, cât şi al altor ortodocşi. 
Cum numeroasele mănăstiri cereau fonduri, călugării — la îndemnul 
mitropoliților — colindă lumea ortodoxă, adunând obolul adus 
credinţei. În anii 1660 şi, apoi, în 1666, aceşti călugări din Ipek trec 
Dunărea în „Vlaska” (adică într-o ţară românească — n.n.) — care 
este Banatul. Aici scriu în ceaslov daniile credincioşilor. Din multele 
donaţii, ne rezumăm doar la cele ale timişorenilor ortodocşi, 
români şi sârbi. Este greu să detaliezi naționalitatea unuia sau altuia 
dintre credincioşi doar după nume întrucât sub unul sârbesc (sau 
sârbizat) se ascunde fie un sârb, fie un român. Dar nu aceasta este 
problema credincioşilor de atunci, ci credinţa: era cea ortodoxă 
comună, care-i unea. Dintre cei mai de seamă timişoreni, iată-i pe: 
Cragui Odobaşa (probabil, martolog în trupele otomane), popa 

Drăgoilă cu nevasta sa, lagoda; loan Giurgea, Miloş Obradovici, 
tatăl său, Radomir şi fraţii Teofil şi Vucaşin; Petcu Hogea (cel ce 
a fost în pelerinaj la locurile sfinte) cu nevasta Ana şi mama sa 
Ana; Cragui cu soția Despina şi fiul său Radivoi; meşterul Isac şi 
nevasta sa lovanca; Andrei, tatăl lui Mircea şi mama lui, Miliţa; 
Hagi Andrei; Mihail Odobaşa; Giuriţa Rujici; Raca cu tatăl său 
Bacea şi mama sa Complena; Alimpie şi tatăl său Marian; Marin, 
bulucbaşa de tunari. Aceştia au fost cei mai importanţi donatori ai 
anului 1660. Peste şase ani, călugării revin şi află, bucuroşi de 
daruri, chiar în preajma Crăciunului, pe: Marincu covaciul (fierarul), 
Bogdan Marcu; protopopul Marcu cu nevasta Petruşa; Ivan 
fruntaşul (grad în armata otomană — n.n.) Cosma pentru sine şi 
pentru mama sa Petra şi soția Anca; Obrad şi soţia Vişna; Boia, 
Iacov, Ştefan, Vuc, Chira, Radivoi, meşterul Isac (cel din 1660); 
Marian, Sava şi tatăl său Marcu. Îi urmează loan, Radivoi, Milisav, 
Jicvo covaciul; popa Gvozden; Peia ghiurcibaşa (alt grad din 
armată) cu tatăl Stoica; Nicolae, Stanişa. Şi înşiruirea continuă pe 
pagini întregi. Dintre cei mai înstăriți îi mai amintim doar pe: Ştefan 
Covaciul, Ivan ecmegiul (meseriaşul), Stoica ecmegiul, Pavel Hagi 
Giuriţa, Hagi Vartolomei, Ştefan Ianăş odobaşa, Radivoi puşcaşul. 
Un lucru foarte interesant şi foarte puţin cunoscut azi îl reprezintă 
categoria „becherilor”, adică a feciorilor neînsuraţi. lată mândria 
ortodocşilor timişoreni, feciori zdraveni şi frumoşi: Miloş, Dumitru, 
Radosav, Gavrilă, Vuici, Ieremia, Vaselin, loan, Jivco, Păun, Stere, 
Nica, Dima, lana, Nicula, Ivul, Ion, Zamfir (erau trei fraţi), Nica, 
Vuc, Jivco, Stoica, Ianca, Luca, Sima. Călugării i-au notat, 
conştiincioşi, pe toți şi menţionează că au petrecut la Timişoara 
10 zile. 

Caravanseraiul timişorean 


Multe poveşti s-au scris despre caravanseraiurile otomane. Unele 
au fost scrise de cei ce le-au văzut şi au înnoptat în ele. Altele, de către 
oameni ce le-au văzut, doar, şi — ceea ce-i mai rău — de oameni care 
au ascultat doar povestiri. Acestea au avut cel mai mare succes. În 
realitate, aceste hanuri aveau un statut privilegiat în lumea otomană. 
Ospeţia fiind un lucru sfânt la musulmani, aceste localuri erau protejate 
de orice drepteredincios, cu atât mai mult de sultani, viziri, paşale. 
Rareori s-a întâmplat ca acestea să fie prădate şi incendiate. Şi atunci 
când a fost cazul, au fost bandiți de drumul mare, care au fost urmăriți 
şi pedepsiți exemplar de otomani. Povestea adevărată a unuia dintre 
caravanseraiurile timişorene (cuvântul vine din arabă şi înseamnă loc de 
popas pentru o caravană) a fost menţionată, de către autorul povestirilor, 
despre viteazul paşă Cafer Ali din Timişoara. 

Spune diacul că demult, acum vreo optzeci-nouăzeci de ani, adică 
prin anul 1630 (în anul 1040 al Hegirei), un om vine la Timişoara şi 
începe discuţiile pentru a ridica un caravanserai în Cetate, chiar în fața 
Porții Azapilor. După discuţii cu paşa, obţine dreptul, îşi aduce lemnul 
de construcţie şi începe lucrul. Odată terminat, locaşul devine repede, 
locul preferat de găzduire pentru călătorii vremelnici, dar şi pentru cei ce 
— având funcţii aici — nu reuşesc să-şi cumpere o casă. Diacul 
mărturiseşte că şi părinții săi au stat aici iar el a revenit după ani şi ani în 
cetate şi s-a dus să vadă hanul. Vechiul hangiu murise, între timp, şi fiul 
i-a luat locul. La această ultimă vreme, caravanseraiul era deja mic față 
de noile clădiri din preajmă, dar avea aceeași căutare. Îi mai povesteşte 
tânărul hangiu, diacului, că şi vestitul Cafer paşa, pe vremea când era 
vizir la Buda şi venea la Timişoara, tot aici trăgea, peste noapte. La fel 
procedau şi comandantul porților, Mahmud paşa, fiul lui Canpulad paşa 
(celebru în lumea otomană — n.n.). Aici au stat şi mulți dintre creştinii 
veniţi cu treburi prin Timişoara: negustori, soli, oşteni fugari din lumea 
creştină, pretendenți la tronul Transilvaniei etc., etc. Unii îl vor aminti — 
fugar — în poveştile lor, aşa cum vom vedea în alte episoade. 

Evlyia Celebi şi Timişoara: 1660-1664 


Sigur, cea mai bună şi complexă descriere a Timişoarei „otomane” 
ne-a lăsat-o celebrul călător otoman Evlyia Celebi. El a călătorit în toată 
lumea supusă imperiului şi chiar a fost plătit să călătorească şi să scrie 
despre ceea ce vedea. Cu toate acestea, sau poate în pofida lor şi în 
concordanță cu spiritul oriental, relatările sale de călătorie sunt pline de 
pitoresc şi de (unele) exagerări. Şi acestea din dorinţa ca aceia care vor 
citi manuscrisele sale să aibă imaginea unei lumi mirifice, dezvoltate. Cum 
la fel au procedat şi creştinii cu descrierile în care se refereau la lumea lor 
şi — dimpotrivă — „înnegreau” lumea otomană. Şansa lui Celebi a fost 
că — încă acum un veac şi mai bine — manuscrisele sale au fost traduse 
în câteva limbi occidentale. Mai târziu au fost traduse şi în limba română. 
Veţi putea observa, citind cele ce urmează, că tonul este optimist în privința 
lumii islamice iar aşezările sunt prezentate mai frumoase, mai mari, mai 
bogate, mai... tot ceea ce vreţi, decât în realitate. Şansa istoricilor a fost 
că scrierile sale au putut fi coroborate cu alte scrieri, tot otomane, dar şi 
cu relatări de călătorie occidentale. A şa s-a reuşit ca exagerările să fie 
identificate şi adnotate. Evlyia Celebi are o afecțiune aparte pentru 
Timişoara, pentru că aici a luptat şi tatăl său: „Toate aceste întâmplări de 
seamă le-am aflat din povestirile răposatului meu tată, fiind de față la 
acele lupte sfinte (pentru cucerirea Timişoarei — n.n.). Îmi povestea 
astfel...” Şi acum începe povestea despre cucerirea cetăţii Timişoara cu 
date pe care le-aţi aflat deja. Ceea ce este interesant este rolul Timişoarei 
în cadrul Banatului: „Fiind sub stăpânirea islamului, această cetate a înflorit 
şi a prosperat şi, potrivit conscripțiilor lui Suleiman han, a devenit un 
eyalet (provincie — n.n.) separat, al cărui paşă e un beilerbei cu două 
tuiuri, dar de multe ori a fost încredinţat şi unor viziri cu trei tuiuri. Hassul 
(venitul — n.n.) paşei este de 806.790 de aspri; mai au în unsprezece 
locuri şi voievozi de hassuri; dar, în afară de aceste venituri, îi mai revine 
anual, şi suma de 87.000 piaştri din vama târgurilor, din amenzi, crice şi 
altele provenite din judecăţi. Este un eyalet cuprinzând şase sangeacuri: 
Timişoara, Lipova, Cenad, Gyula (în Ungaria), Moldova Veche, Orşova. 

În anul 1059 (1660), vizirul Köprülü, cucerind cetăţile Ineu, 
Caransebeş şi Lugoj, a anexat aceste trei sangeacuri la eyaletul 
Timişoara”. 


Who’s who? în Timişoara anilor 1660-1664 


Iată cuvintele lui Evlyia Celebi despre personalităţile otomane ce 
comandau cetatea Timişoara şi Banatul vremii sale: „Cetatea Timişoara, 
însăşi, este reşedinţa paşei, iar în elaietul ei sunt 59 de zeamete şi 290 
de timaruri; împreună cu ostaşii gebegii, are, de regulă, 7.800 ostaşi — 
împreună cu ostaşii paşei se ajunge la un total de 10.000 oameni înarmați. 
Are alaibei, ceribaşi şi iuzbaşi. Când sunt trimişi în expediţie, merg laolaltă 
sub drapelul paşei, iar dacă nu merg în expedițiile la care sunt angajați, 
atunci, prin arzul (porunca) paşei, timarurile şi zeametele lor sunt acordate 
altor îndreptățiți. În eyalet (provincie) se găsesc: defterdarul vistieriei, 
chehaia defterdarului, defterdarul de timaruri, chehaia de ceauşi, 
intendentul ceauşilor, intendentul de condici, intendentul oraşului. Hassul 
defterdarului de vistierie este de 110.000 aspri iar hassurile intendentului 
de zeamete, al chehaiei defterdarului şi al intendentului de defter sunt de 
câte 6.488 aspri; judecătorul după Şeriat are rangul de cinci sute de 
aspri iar molla obţine un venit anual de 20 de pungi pentru dreptățile pe 
care le face. Unul dintre stăpâni este dizdarul, care are, în total, 24 de 
agale cu tui şi steag, ca: aga azapilor, beşliilor, voluntarilor, martologilor, 
tunarilor, gebegiilor, al oştenilor din cetate, al pandurilor şi alții. Ostaşii din 
cetate stau acolo zi şi noapte şi primesc solda cuvenită anual din hasuri şi 
haraci, iar soldele şi le iau de la defterdar. Unul dintre judecători este 
şeiciil-islamul; un alt judecător este nakibul. Se mai află şi chehaia de 
spahii, serdar de ieniceri, care este aga peste trei odale de ieniceri. Atât 
serdarul gebegiilor cât şi cel al tunarilor sunt trimişi din Stanbul, nu sunt 
ostaşi localnici. De asemenea, mai sunt: un intendent de vamă, un muhtesib- 
aga şi un intendent al hambarelor, un vameş, un staroste al zidarilor, un 
subaşi orăşenesc, un agă pentru haraci. Se găsesc 36.000 creştini de la 
care se ia gizia, plătindu-se cu ea soldele şi drepturile ostaşilor. 

Înfăţişarea cetăţii Timişoara la 1660-1666 

Acelaşi Evlya Celebi „se dezlănţuie” într-o descriere extrem de 
pitorească şi sugestivă a cetăţii şi oraşului Timişoara: „Podoaba acestei 
cetăți constă în faptul că e aşezată pe un pământ înverzit, mănos şi e 
înconjurată de grădini şi parcuri de trandafiri. Pe aceste câmpii nu se 
află piatră nici măcar cât un bob de fasole; pe un astfel de loc e construită 
această cetate. Râul trece prin șanțul cetăţii şi pe la poalele cetăţii 
interioare (castelul de azi — n.n.), vărsându-se, apoi, în Dunăre, mai 
jos de cetatea Panciova; e o apă dătătoare de viaţă. Înfăţişarea cetății 
Timişoara: această cetate e astfel aşezată în mlaştinile râului Timiş (atentie, 
e Timiş, nu apăruse încă numele nou, cel de Bega, pentru acest râu) 
încât seamănă cu o broască țestoasă culcată în apă; cele patru turnuri 
stau ca cele patru picioare ale broaştei, cetatea interioară i-ar fi capul, 
iar corpul îl formează cetatea în totalitatea ei. Are formă pentagonală. 
Nu e construită nici din cărămidă, nici din piatră, ci e o fortificaţie făcută 
în întregime din lemn gros de stejar şi de ulm. Împrejmuirea este făcută 
din împletituri de nuiele şi pare un zid subțire şi lustruit. Meşterul 
constructor a împletit această împrejmuire din viță sălbatică, pe care a 
tencuit-o cu argilă şi var alb, construind astfel o cetate albă de tot. 
Cetatea interioară, de pământ, este construită din două rânduri de 
trunchiuri înalte, iar îndemânatecul meşter a umplut spațiul dintre ele cu 
ciment, var şi argilă, pe care le-a bătătorit atât de bine încât, chiar dacă 
obuzele nimeresc între ziduri, nu se pot produce spărturi ca la cetățile 
de piatră şi cetatea nu se teme de nimic. Dacă cineva ar zice: să aprindem 
lemnul cetăţii, aceasta nu e cu putință, fiindcă nimeni nu se poate apropia 
de cetate din cauza întinderilor nesfârşite de apă şi de mlaştini; terenul 
fiind mlăştinos, nu se pot construi metereze. Turnurile aşezate în cetatea 
interioară şi pe cele patru bastioane, aşezate în foarfecă, nu-l lasă pe un 
om nici măcar să se apropie, nicidecum să pună foc palăncii. Astfel 
stând lucrurile, ocuparea cetăţii e cu neputinţă; în afară de asediere, alt 
mijloc nu există, căci cetatea e bine întărită”. 

Cetatea de lemn nu putrezeşte? 


Evlyia Celebi se întreabă, dar îşi şi răspunde: „Oare cu timpul, 
cetatea de lemn nu putrezeşte? Dar stâlpii care încep să putrezească, în 
decurs de zeci de ani, sunt înlocuiţi unul, câte unul, cu alți stâlpi, de cele 
şaptezeci de sate din Jur, care au în grijă repararea lor. De altfel, în 
mlaştină, bârnele au devenit cu timpul, tari ca lemnul de abanos şi oţelul 
de Nahcivan (oraş la frontiera iraniană, vestit pentru calitatea oțelului 
său —n.n.) iar zidul de umplutură a devenit ca stăvilarul de la Şirvan 
(oraş iranian — n.n.). Lăţimea acestui zid e de cincizeci de picioare 
(circa 12 m—n.n.), în unele locuri chiar de şaizeci de picioare; locul 
nu e prea îngust nici dacă oștenii ar executa pe el exerciţii cu sulițe pe 
cai. De jur împrejur, zidul e înconjurat cu un şanţ adânc, având în trei 
părți încăperi pentru observaţie, cu vederea spre şanţ; în toate serile 
cântă nouă meterhanele (orchestre — n.n.) şi toţi paznicii străjuiesc 
până dimineaţa, dând semnalul cu strigătul „Allah e unic, Allah e unic!” 
În fiecare noapte, 12 din cele 24 de agale îi supraveghează continuu pe 
ostaşi şi, Allah să-i țină, aşa este vechiul lor obicei. Cetatea aceasta nu 
are creneluri şi nici turnulețe de pază dar are multe deschideri pentru 
tunuri. Se găsesc, în total, 200 de tunuri frumoase ca: balimezuri, 
darbzenuri, şaicale, colomborna şi tunurile împărăteşti. Numai bunul 
Allah ştie numărul munițiilor şi al altor lucruri trebuincioase (ba îl ştim şi 
noi, dar îl spunem ceva mai târziu — n.n.), al alimentelor şi al proviziilor 
din această cetate. Peste cele cinci întărituri ale cetății, odăile ienicerilor 
strălucesc ca nişte arici. Tunurile topciilor stau gata pregătite pe care, 
încât în momentul în care soarele îşi aruncă razele pe aceste tunuri, 
ochii omului se întunecă. Mergând pe aceste bastioane, cetatea poate 
fi ocolită în timp de o oră. În fiecare noapte, un agă înconjoară în timp 
de o oră cetatea iar ceauşul oştenilor săi strigă: „Un paznic de noapte”. 
Atunci ei stau şi, sculându-se alt agă, înconjoară cetatea cu soldații săi. 
Iarna, ca şi vara, până în zorii zilei, aceasta este o regulă la ei; în alte 
cetăți nu există acest obicei. Ba chiar şi în timpul zilei stau de pază alte 
agale, care scrutează câmpia din împrejurimile cetății. 

Porţile cetăţii Timişoara (1660) 


Puţini au fost cei care au acordat o importanță atât de mare porților 
şi, mai ales, descrierii lor, cum a făcut-o Evlyia Celebi. Datele lui sunt 
esenţiale pentru a înţelege înfăţişarea şi faima pe care le avea atunci 
cetatea Timişoara. Dar să-l lăsăm să-şi depene firul povestirii: „Cetatea 
are cinci porţi: acestea sunt nişte porţi de fier fixate în lemn, boltite, 
duble, puternice, înalte şi late. În faţa fiecărei porţi se află un pod de 
lemn, atârnat cu macara. Porţile se închid în fiecare noapte iar podurile 
sunt, şi ele, trase cu macarale şi aşezate înaintea porților pentru apărare. 
Prima este Poarta Azapilor, pe care se află următoarea inscripție: 
«Oricare duşman ar nutri gând rău acestei cetăţi/ va fi înfrânt de sabia 
oamenilor lui Allah/ Abidi Hatif-i Kudzi a spus data/ Slavă lui Allah! 
Cetatea cea mare s-a sfârşit în anul 1052» (adică a fost terminată 
refacerea ei în anul 1643 — n.n.). Această poartă se deschide spre 
latura de miazăzi şi e o poartă foarte mare şi solidă. Spaţiul dintre două 
porți e plin de felurite arme iar paznicii sunt înarmaţi zi şi noapte. Cheile 
acestor porți se păstrează, în toate nopțile, la agaua ienicerilor, care nu 
le dă nici pașei, dacă acesta i le-ar cere. Poarta Azapilor are şi o altă 
inscripție: «Fie că e mic, fie că e mare, acesta e un oraş minunat/ Allah 
să dăruiască tuturor, în clipa din urmă, credinţa cea dreaptă/ Doresc ca 
păzitorul acestei cetăţi să fie în veci Allah. Anul 1053» (anul creştin 
1644; dorinţa lui Kevseri a durat încă 72 de ani, apoi Allah şi-a întors 
faţa de la ea şi au cucerit-o creştinii — n.n.). Cea de a doua poartă a 
azapilor dă spre răsărit; deasupra ei se află o clădire mică şi înaltă, iar 
spre șanțul cetăţii există o întăritură pe care este aşezată o odă de 
ieniceri. Inscripţia de pe Poarta Cocoşului: «Allah, să nu ne lipseşti 
niciodată de mila ta/ Să înveseleşti şi să dai din nou nădejde inimilor 
căzute în deznădejde/ Hatif şi Aibdi, împreună cu oamenii mari ai lui 
Allah au pus data/ Ajută Allah şi apără această cetate de viclenia 
duşmanului». Această poartă mare, fiind dublă, dă spre miazănoapte. 
Deasupra ei se află o clădire înaltă şi deschisă în toate părțile; deşi e 
construită numai din lemn, totuşi, este lucrată cu multă măiestrie. Orice 

trecător ori musafir poposeşte acolo. Tot acolo e şi turnul cu orologiu, 
iar deasupra lui se află un cocoş din fier. Când vântul atinge cocoşul, 
acesta se mişcă, scârțâind, şi arată direcția vântului. E lucrat cu foarte 
multă măiestrie şi după el i s-a dat denumirea de Poarta Cocoşului. 
Poarta dinspre Apă e o poartă simplă. I se zice Poarta Malului. Este 


Pai 


trainică”. 


Cetatea şi castelul Timişoara la 1660 


O lume fascinantă se desfăşoară înaintea ochilor, atunci când 
citim descrierea lor făcută de acelaşi globetrotter otoman, Evlyia Celebi. 
Să-l lăsăm, aşadar, să ne încânte: „În cetate sunt patru mahalale. În 
mahalalele de la Porţile Azapilor, Cocoşului şi a Apei sunt 1.200 de 
case, mai scunde sau mai înalte, rânduri, rânduri, toate acoperite cu 
şindrilă; coşurile lor sunt țuguiate. Sunt case strâmte, construite în forme 
diferite, fără curţi şi fără grădini. În acest oraş, în afară de coşuri, nu 
există alte construcții de piatră; toate casele au sobe. În cetate sunt 
patru geamii: geamia lui Suleiman han a fost un lăcaş de rugăciune dar 
acum e șubredă. E o clădire din calcar, şi nu din piatră. În prezent, 
această geamie e plină cu grămezi de pesmeţi pentru gazii musulmani. 

Mai sunt geamia Cincime, geamia Şiket, patru lăcaşuri pentru 
dervişi, şapte şcoli pentru copii, trei hanuri şi patru băi frumoase, dintre 
care baia de la Poarta de Apă şi cea de lângă Poarta de la mal se află 
în interiorul porţilor. În Cetate se găsesc patru sute de dughene, bazarul 
este împodobit iar toate străzile sunt pardosite cu scânduri; pavaj de 
piatră nu există, dar nici nu e cu putință. Prin interiorul cetății trece, prin 
două locuri, prin canale, râul Timiş, şi toată populaţia de acolo ia apa 
şi-şi potoleşte setea; cişmele nu sunt deloc. Toate murdăriile se aruncă 
în râul Timiş şi plutesc pe el; în această cetate se află şi cafenele, precum 
şi hambare pentru grâu. Cetatea interioară (castelul de azi — n.n.) este 
o cetate frumoasă de piatră, de formă pătrată şi aşezată în colţul de 
miazăzi al cetăţii exterioare. E înconjurată de râul Timiş şi de aceea 
cetatea stă ca pe o insulă de pământ. Este o clădire solidă, frumoasă şi 

simplă iar prin șanțul ei curge râul Timiş. Spre oraş se află trei rânduri 
de porți de fier, boltite, iar între două porţi se găsesc poduri 
suspendate, ce se ridică cu macarale. Bolţile sunt construite din 
cărămidă. De jur împrejur, această cetate interioară are cinci turnuri 
frumoase din cărămidă, care se termină cu vârfuri foarte ascuţite, 
acoperite cu scândură, iar în vârf au steaguri. În această cetate se 
află, chiar în faţa palatului, o piață spațioasă care e pardosită nu cu 
scânduri, ci cu un strat tare de mortar. în afară de dizdar şi de chehaia 
şi de iman, şi de muezin, aici nu mai locuieşte nimeni. Turnurile şi 
magaziile sunt pline de comori, de echipamente şi de provizii şi nimic 
altceva nu se mai află acolo. Un străin nu poate intra nici măcar s-o 
vadă; iar dacă cere voie să intre, poate intra numai după ce a predat 
armele străjilor de la poartă. Aceasta este o cetate frumoasă şi 
atrăgătoare”. 


Oraşul Timişoara la 1660 


După atâtea descrieri de ziduri, fortificaţii, armament, iată-l 
pe locvacele Evlyia Celebi că se îndură să mai vorbească şi despre 
oraşul şi locuitorii lui. Cum arăta acesta? Iată: „Oraşul e alcătuit cu 
totul din zece mahalale (cartiere — n.n.). Are o mie cinci sute de 
case spațioase, mai scunde sau mai înalte, acoperite cu şindrilă, 
având curți împrejmuite cu scânduri. Fiecare casă are două porți: 
printr-una circulă călăreții şi căruțele iar prin cealaltă intră şi ies 
pietonii; aceasta este poarta cea mică. În acest oraş sunt zece 
locaşuri de închinăciune; mai întâi, în afara Porții Cocoşului, la 
marginea șanțului, se află moscheea lui Seidi Ahmed paşa, lăcaş 
nou de rugăciune. Fiind situată în centru şi în bazar, are mulți enoriaşi 
şi mulţi slujitori (am văzut numărul lor din anul 1624 —n.n.). 
Ferestrele fiindu-i aşezate pe partea mihrabului, ele privesc râul Timiş 
care curge prin șanțurile cetăţii. Deasupra porții (moscheei — n.n.) 
se găseşte următoarea inscripţie: «Cel care l-a ucis pe Rakoczy cel 
rău/ Adică vizirul cel milostiv şi biruitor,/ A clădit această geamie/ 

pentru zi şi pentru/noapte, până la reînviere/ Luptătorii pentru 
credință vor preaslăvi neîncetat bunătatea lui/ Când Kevsefi l-a 
întrebat pe Hatif despre dată, acesta a spus/ Geamia este a viteazului 
Seidi Ahmed paşa cel drept. Anul 1070 (adică 1660 — n.n.)». 
N-are bazar de pânzeturi dar se găsesc tot felul de mărfuri. Străzile 
acestui oraş sunt, de asemenea, toate, pardosite cu scândură. Când 
plouă în oraş, în locurile mocirloase din afara oraşului se 
împotmoleşte până şi un elefant. Printre ciudăţenile oraşului se 
numără şi faptul că nu are deloc țânțari, după cum nu s-a pomenit 
până acum nici epilepsie. Populaţia paşnică e formată din oameni 
milostivi. Aici se află ostaşi veseli, negustori şi oameni învăţaţi. 
Locuitorii poartă mai ales haine de postav, şalvari de postav cu 
copci şi cu genunchii acoperiți cu piele de safian; pe cap poartă 
căciulă de postav verde, iar în picioare papuci groşi. Datorită apei 
şi climei bune, locuitorii sunt oameni veseli şi cumpătați. Oraşul 
este vestit pentru țipău (un fel de pâine), prin turta sa cu unt, plăcinta 
cu miere, ciorba neagră, varza şi dovlecii umpluţi. Dintre băuturi 
sunt vestite vişinata şi miedul. În această regiune e o ruşine mare să 
bei vin (se referă doar la musulmani, căci creştinii produceau şi 
consumau mult vin — n.n.); se bea de obicei mied. Dintre speciile 
de animale care trăiesc în împrejurimi, caii, bivoli, boii, oile şi mieii 
sunt aşa de mulți că numai Allah le mai ştie numărul (îl ştiau şi 
defterdarii otomani, şi chiar foarte exact, căci, după numărul de 
animale, erau impuşi la dare oamenii — n.n.). Când văd catâri, 
cămile şi măgari, raialele (creştinii — n.n.) se sperie de cămilă şi fug 
lângă măgari. Mierea şi untul de aici sunt vestite în toată lumea. 
Acesta este un ţinut foarte bogat, pe ale cărui dealuri cresc soiuri 
atât de diferite de vişini, fragi, pruni şi afini aşa cum nu se mai află în 
alte țări. Acesta fiind, însă, un ţinut rece (pentru musulmanul venit 
din Asia Mică sau Centrală — n.n.), nu cresc aici smochini, măslini, 
rodii şi bumbac; în schimb se găsesc foarte mulți peri”. 

De la Viena la Timişoara în 1662—1663 


Unul dintre mijloacele tradiționale de stingere a conflictelor dintre 
două părți beligerante erau soliile. Compuse din diplomați de carieră 
sau din sfetnici de taină ai conducătorului, pe lângă care se mai aflau 
unul sau doi ofițeri, unul sau mai mulți tălmaci, servitori, soliile au jucat 
un rol important, uneori determinant în lumea medievală. O asemenea 
solie trimite şi împăratul Imperiului romano-german către paşa din 
Belgrad, la mijlocul lunii decembrie a anului domnului 1662. Scopul 
declarat: să netezească asperităţile ivite între cele două părți. Scopul 
nedeclarat: de a testa puterea armatei şi administraţiei otomane, în special 
cetăților mai importante. Acestea erau scopurile soliei conduse de către 
baronul de Goess. Unul dintre membrii săi era Henrik sau Heinrich 
Ottendorf, care îşi notează, zilnic, itinerariul şi cele mai importante lucruri 
despre cetățile vizitate. Pe 20 decembrie 1662, solia vieneză ajunge la 
Buda şi, de acolo, coboară înspre Timişoara, unde ajunge pe 9 ianuarie 
1663. De ce nu la Belgrad? Pentru că otomanii „s-au prins” de scopurile 
nedeclarate ale soliei şi i-au îndrumat spre Timişoara. Timp de şase 
luni, membrii soliei stau aici, vizitează oficialitățile, vizitează cetatea şi 
oraşul. Ottendorf— un excelent observator şi desenator — bate toată 
ziua, în lung şi-n lat, cetatea. Baronul von Goess ajunge singur la Belgrad; 
apoi se întoarce fără nici un rezultat. Abia în vară solia ajunge la Belgrad, 
apoi se întoarce din nou la Timişoara şi, de aici, înapoi spre Buda şi 
Viena. Materialele în ciornă ale lui Heinrich Ottendorf vor fi trecute pe 
curat în anul 1667, la solicitarea curții imperiale vieneze. Ele vor constitui 
material de studiu pentru Statul major imperial şi vor servi — două 
decenii mai târziu — la stabilirea planurilor de asediu imperiale. Căci 
manuscrisul acesta de 97 de pagini are şi 24 de desene, unele destul de 
mari şi extrem de precise. Dintre ele, două reprezintă Timişoara. Sunt 
extraordinare prin concizie şi precizie. Stampa de mai sus a fost publicată, 
pentru prima dată în România, acum aproape două decenii, în „Orizont” 
şi în „Magazin istoric”. Planul străzilor Timişoarei va fi, însă, inedit. 

Călătoria lui Ottendorf prin Banat 


Descriere a Banatului: 

Scrisul lui Ottendorf este sobru, parcă uşor cazon. Descrie cele 
văzute dar nu are înfloriturile de stil şi uşurinţa scrierii ca şi Evlyia Celebi. 
În schimb parcă-i un ofițer de stat-major: poziţionează exact obiectivele 
militare, dă distanţele în mile vieneze, descrie greutăţile sau uşurinţa 
drumurilor ce sunt de străbătut. În privinţa Timişoarei, este extrem de 
precis, desenând zidurile de apărare, străzile, locurile de încartiruire, 
numărând bisericile şi moscheile. Vom vedea imediat. Dar, până atunci, 
ascultați o scurtă descriere a Banatului, având ca punct strategic 
Timişoara: „Oraşul Timişoara, care-şi are numele de la râul Timiş şi 
de la war, care, pe ungureşte, înseamnă cetate, este situat dincolo de 
Dunăre şi Tisa în 7??? care este socotită a face parte din Ungaria de 
Jos şi este numită de aceştia, comitatul Timiş. Puţine dintre casele 
oraşului se văd de departe, decât doar turnurile moscheilor, fiind aşezat 
pe şes întins şi acoperit, în mare parte, de pomii grădinilor din jurul 
oraşului. Către răsărit are câmpurile de la Maxond (zona nisipurilor 
de la Alibunar-llandza — n.n.) şi, peste Dunăre, Bulgaria. A fost 
construită mai înainte (cetatea — n.n.), de regii maghiari. Către 
miazăzi are oraşul Belgrad sau Griechische Weissenburg (Alba Iulia 
grecească, în traducere ad litteram — n.n.) şi Dunărea la 13 mile. 
Către apus are Tisa, lângă o cetate, şi un orăşel pe nume Potsch 
(Novi Becej — n.n.) la opt mile. Către miazănoapte, Porţile de Fier 
(ale Transilvaniei — n.n.) şi Transilvania la nouă mile, după cum se 
văd de la Timişoara munţii Transilvaniei. În suburbie, către răsărit şi 
miazănoapte, o milă aproape de jur împrejur, se întinde un câmp mare 
şi neted, unde mai mulţi ani la rând, şi-a făcut tabăra Ali paşa. În 
dosul acestui câmp se înalță o pădure şi un stufăriş care se întind spre 
Denta pe patru mile; sunt aici şi diferite poduri căci Timişul străbate 
aşezările, fiind foarte întortocheat. Pe de altă parte, pădurea aceasta 
nu e mai lată de o milă iar prin ea drumul trece ca printr-o cameră. 
Trecând de pădure, se întinde o câmpie netedă şi nelocuită, pe care 

nu se vede nici o rufă sau un deal şi puţine sate, ale căror case sunt 
toate sub pământ, (este vorba despre bordeie — n.n.); acest şes se 
întinde până la palanca Pancevo, două mile sub Belgrad şi mai departe, 
până la Dunăre”. Nu credeți că e prea puţin spectaculoasă această 
descriere? Să fie de vină formația germană a autorului ei sau cea 
ofițerească? Recitiţi cu atenţie rândurile de mai sus şi veţi înțelege cum 
se poate apropia orice armată de Timişoara, pe unde-i mai uşor, unde 
poate face tabăra, şi multe altele de acest gen. 


Castelul şi oraşul Timişoara 


Iată, în fine, traducerea textului german din 1663 despre Timişoara. 
Este pentru prima dată când este publicat în româneşte: „Pe bună 
dreptate, Timişoara este împărțită în trei părti: cetatea, oraşul şi mahalalele 
(suburbiile) care, de asemenea, sunt de două feluri, iar o parte se numeşte 
Insula şi cealaltă Oraşul Rascian. Castelul, situat către miazăzi, este o 
clădire veche, în patru laturi, cu un zid şi patru turnuri puternice, pătrate, 
înconjurată din toate părțile de mlaştini adânci şi de Timiş. A fară în faţa 
castelului, stă încă un turn mare în patru laturi care, asemenea celorlalte, 
este unit de castel printr-un zid şi are o poartă mare iar în faţa acesteia, 
un pod peste care trebuie să treci ca să intri în cetate. După descrierea 
asediului Timişoarei de către Ortelius (e vorba de cel din 1552 —n.n.), 
pare să fie Turnul de apă care, aşezat între oraş şi castel şi cucerit 
primul de către turci, a fost una din cauzele predării căci, prin aceasta, 
legătura dintre oraş şi cetate era tăiată. În castel locuieşte caimacamul 
paşei de Timişoara sau guvernatorul, pentru că, de data asta, paşa nu 
era el însuşi prezent, iar acesta veghează veniturile, muniția, proviziile şi 
prizonierii, el nu a vrut niciodată să-i lase pe vreunul dintre ai noştri înăuntru 
(vă mai amintiţi aceleaşi spuse şi la Evlyia Celebi? — n.n.). În rest, în 
turnul mare din faţă bate zilnic, toba de trei ori, după obiceiul lor, la vremea 
rugăciunii. Oraşul este înconjurat de un zid de palisade puternice, înalte 
şi cu împletitură din nuiele lipită cu lut, în numeroase locuri zidit puternic, 
în acest fel, şi umplut cu pământ, astfel încât stau pe el piesele de artilerie. 

În dosul acestui zid, pe alocuri şi, mai ales, la Poarta Azapilor, stă oarece 
zidărie veche care a rămas de la vechile clădiri ale cetății şi ale oraşului, 
care, în anul 1577, a fost dărâmat în întregime din cauza exploziei pulberii, 
cauzându-se mari pagube. Şanţurile care înconjoară oraşul sunt destul 
de adânci şi Timişul face aceasta în numeroase locuri de la natură, în 
altele cu ajutor; cum, însă, turcii nu se îngrijesc prea mult de întreţinerea 
acestor lucrări, le lasă să se astupe şi nu le curăță decât puţin” . 


Porţile cetăţii 


„Cinci sunt porţile oraşului, iar prima se numeşte «Kucuk Kale 
Kapi» (mica poartă a cetăţii — n.n.) şi nu este, de altminteri, decât o 
poartă făcută din palisade înalte, dar solidă prin aceea că e situată într-un 
unghi aproape sub cetate; aici locul fiind foarte mlăştinos, are un pod 
lung către suburbie. Cealaltă poartă se numeşte «Soukapi» sau Poarta 
Apei şi este un puternic turn pătrat şi deoarece Timişul se adună, aici, 
dinspre cetate, şanţul oraşului şi Insulă, apa este limpede şi proaspătă, 
bună de băut, din care pricină notabilitățile oraşului pun să li se aducă 
de aici, de către matararschirlar sau «purtătorul de sticle». Ceilalţi 
locuitori care stau în alte părți ale oraşului şi în suburbii, îşi iau apa din 
şanțul oraşului, care este îndeobşte destul de murdară pentru că se 
spală şi se aruncă în ea tot soiul de murdării, astfel încât unul îşi spală 
picioarele sau cârpele ori aruncă în ea intestinele oilor tăiate, iar altul, 
alături, îşi umple cana pentru băut. Există şi fântâni pe la case şi chiar o 
fântână deosebit de bună în afara oraşului la Dervişi (mănăstire a 
călugărilor musulmani — n.n.), dar, majoritatea apei fiind cu salpetru şi 
pentru că turcii preferă să bea apă curgătoare în locul celei mai bune 
ape din fântână, în general o iau din Timiş. După Ortelius, aceasta este 
poarta unde în timpul asediului, atât creştinii cât şi turcii au şi luptat, dar 
au şi păgubit atât de mult. A treia poartă se numeşte «Assap Kapi» sau 
Poarta Azapilor; ea şi-a primit numele de la un fel de oşteni turci numiți 
azapi, care, însă, sunt mai neînsemnaţi decât ienicerii. Acesta este un turn 
frumos, dreptunghiular, ridicat de generalul imperial Castaldo înaintea 

acestora (a turcilor — n.n.). De trei ori, zilnic: în zori, cu două ore înaintea 
zilei, după-amiaza cu două ore înaintea serii şi seara la două ore după 
apusul soarelui pe el bat tobele obişnuitului imn de laudă al turcilor în 
acompaniament de schalmeye. Sub acelaşi turn sunt agăţate, spre 
aducere aminte, numeroase ghioage mari, pinteni şi alte însemne ale 
uriaşilor sau giganților. Astfel, şi lângă poartă, într-o ladă lungă zac oasele 
şi tibiile unui om de o mărime incredibilă. În mijlocul turnului atârnă o 
placă de fier groasă cam cât degetul mare în care este înfiptă o săgeată 
trasă în urmă cu cinci ani de un aga al ienicerilor cu atâta putere încât a 
străpuns-o şi a fost agăţată aici spre luare aminte”. 


Porţile şi oraşul Timişoara 


„A patra poartă se numeşte «Herros Kapi» sau «poarta hanului» 
(opinia noastră că este vorba despre caravanseraiul din preajmă şi nu 
de un han tătar — n.n.) şi este de asemenea un turn frumos făcut din 
piatră de talie, sus cu un foişor acoperit, construit tot de Castaldo. Pe 
acesta se mai află un orologiu mare care bate orele şi le arată pe cadran. 
Dar pentru că turcii nu se prea pricep să-l mânuiască, rareori merge 
bine şi decade alături de alte lucruri care la noi se caută a fi întreținute. 
A cincea şi ultima poartă se numeşte «Kana Kapi», adică «poarta 
sângelui», cu toate că este un turn în patru laturi, dar mai prost zidit, şi 
pentru că stă la capătul oraşului, prin ea se trece mai puţin. În mijlocul 
oraşului este o răspântie cu căpriori deasupra şi acoperiş de scânduri 
care loc se numeşte bazar sau piață, iar aici în bolte se vând tot felul de 
lucruri Şi, pe loc, oameni, cai şi alte lucruri, prin strigare sau prin haraciul 
obişnuit, la ei trec dintr-o mână în alta şi marfa e a celui ce oferă mai 
mult. De asemenea, aici pe străzi au băncile de schimb, căci schimbă 
tot felul de monedă în schimbul unui anume câştig, îndeletnicindu-se ei 
cu cămătăria. La capătul uneia dintre străzile acoperite care dă spre 
poarta hanului se ajunge la o străduţă unde se află un han cu o curte şi 
numeroase grajduri şi diferite camere deasupra lor, dar şi acesta decade. 
Suburbia se împarte în două părţi: Insula şi Oraşul Rascian. Insula se 

află în apropierea cetăţii, în faţa Porții de Apă. Timişul o înconjoară de 
Jur împrejur. Pe o potecă îngustă se poate ajunge la această poartă iar 
în rest se poate călători pe drumul obişnuit peste podurile Porții Mici a 
cetăţii. Pe aici trece, de asemenea, un drum spre Belgrad, care, însă, 
nu e folosit decât de cei ce locuiesc în această parte a oraşului. Această 
Insulă e des pomenită în descrierea asediului Timişoarei, căci turcii şi-au 
aşezat, aici, piesele de artilerie şi de aici au tras asupra cetăţii, folosind 
din această parte cea mai mare putere”. 


Moscheile Timişoarei 


„Cealaltă parte a suburbiei se numeşte Oraşul rascian iar acesta 
este, de asemenea, despărțit printr-un braţ îngust al Timişului şi este tot 
o insulă, dar fiind construite peste tot case şi poduri, nu se prea observă. 
Pe aici trece drumul obişnuit spre Belgrad şi, pentru că, la urmă Timişul 
trece prin faţă, trebuie traversate o poartă şi un pod lung. Celelalte 
părți ale suburbiei se întind către apus de-a lungul Timişului şi aceasta 
este deschisă dinspre toate părţile fără porţi. În ceea ce priveşte 
moscheile din Timişoara, sunt cu totul opt mari cu tunuri înalte, construite 
după obiceiul lor şi acoperite cu ţigle, iar turnurile cu plumb. În oraş 
stau două, de fiecare parte a bazarului câte una, în Insulă stă una iar în 
restul suburbiilor sunt cinci moschei. Prima care stă afară în suburbie se 
numeşte Kadintza-metschit (moscheea cadânei — n.n.) şi se află într-o 
piaţă, lângă hanul de acolo. Cealaltă se numeşte Kilissa-metsckit 
(moscheea transformată din biserică — n.n.) şi este în suburbie pe 
drumul care duce la Belgrad. A treia este în oraş de partea aceasta a 
bazarului sau a pieţei, se numeşte Hunkiartzameteschi (sau «bisericile 
îm-părăteşti», adică ale sultanului — n.n.) şi după ea trebuie să-şi 
potrivească celelalte strigăte de rugăciune. De cealaltă parte a bazarului, 
către Cetate, stă a patra, numită Cincime. A cincea stă în suburbie, în 
apropierea porţii hanului şi lângă șanțul cetăţii şi este o moschee nouă, 
frumoasă, ce se numeşte Seiditzametschit (moscheea lui Seidi Ahmed 
—n.n.), clădită de Seidi Ahmed paşa, care a fost strangulat în urmă cu 

doi ani de către Ali paşa, la ordinul împăratului turcesc iar mormântul 
său — construit din piatră de talie de înălțimea şi forma unei mese de 
altar de pe la noi — stă în curtea moscheii, având la căpătâi un stâlp de 
piatră octogonal cu turban, iar la picioare îi stă unul care este doar 
ascuţit în vârf. În insulă se află a şasea moschee pe nume Solitartza- 
metschit. A şaptea se află în suburbie nu departe de poarta hanilor şi se 
numeşte Aischakaddintza-metschit (moscheea cadânei Aişe —n.n.). 
A opta şi ultima se află afară, aproape de capătul suburbiei, şi se numeşte 
Muradie (a sultanului Murad — n.n.). În afara acestor moschei, în 
suburbii mai sunt încă trei, mici şi proaste, clădite numai din lemn şi cu 
turnuri joase din lemn, sus, însă, deschise într-atât încât muezinul lor 
poate să meargă de jur împrejur şi să strige timpul obişnuit al rugăciunii. 
Ultima dintre acestea este lângă Poartă Azapilor, cealaltă la Timiş, 
aproape de biserica sârbească, iar a treia la capătul Insulei”. 

P.S. Mulţumirile noastre doamnei Marlen Negrescu pentru 
traducerea materialelor într-o limbă românească ce păstrează savoarea 
textului german. 


Zona Timişoarei la 1663 


„Numeroşi creştini de religie catolică şi ortodoxă care stau în 
acest timp la Timişoara, precum şi cei din satele apropiate au 
bisericile lor deosebite. Biserica catolică stă în suburbie nu departe 
de Poarta de Apă într-o străduţă îngustă; este înconjurată de o curte 
şi de case, iar alături locuieşte un franciscan. Aceasta cuprinde ca 
mărime între cinci şi şase sute de persoane. Rascienii sau ortodocşii 
îşi au biserica lor, la capătul suburbiei, într-o grădină; deşi nu este 
atât de mare precum cea catolică, este bine construită şi împodobită 
cu multe culori şi picturi. Alături de ea, într-o casă mică, locuiesc 
câteva călugăriţe bătrâne sau femei cucernice. 

Nu departe de biserica rasciană, afară, este o moară de 
pulbere, pe un braţ al Timişului, înconjurată de un zid înalt de palisade 
şi lut şi păzită de o sentinelă, ca nimeni să nu poată intra. Ali Paşa 

are, aici, numeroase piese de artilerie pe care le ia în bătălii. Nu departe 
de aici se află numeroase alte mori de grâne, pe un alt braț al Timișului, 
care trece de-a lungul Insulei.Cât priveşte Timișul, acesta izvorăşte în 
apropierea munților Transilvaniei, la granița românească numită Severin; 
curge dinspre răsărit spre Timişoara şi se întinde in jurul oraşului, către 
apus, aici se întoarce din nou şi curge o jumătate de milă dinspre oraş 
către răsărit, apoi pe o milă bună prin pădurea mai înainte pomenită, se 
întoarce, din nou, către apus, către lacul Becskerek (Berzerek) de unde 
se întinde până la două mile sub Belgrad către Pancevo (Palanke Panska 
sau Pankota) şi se varsă în Dunăre la jumătate de oră de acolo. 

Lângă oraş, către miazăzi, sunt diferite mlaştini dar în rest, aproape 
de jur împrejurul oraşului, sunt multe grădini cu numeroase fructe; pe 
unele dintre acestea le-am vizitat adesea însă sunt întreținute în 
neorânduială şi prost, după obiceiul lor. 

Atât străzile oraşului cât şi ale suburbiilor sunt podite cu lemn 
tare asemenea unui pod; cauza este că acestea nu sunt pavate şi pământul 
este adânc şi noroios dacă plouă cât de puţin”. 


Descrierea Timişoarei 


„Locuitorii oraşului sunt, toţi, turci; creştinii locuiesc în suburbii şi 
asemenea multor turci se întreţin din negoţ, cultivarea pământului, 
creşterea animalelor şi alte semenea. Pentru că, prin aşezarea sa, locul 
este foarte roditor şi populat, turcii înşişi spun, despre Timişoara, că 
cine a cucerit Buda, n-a obţinut decât un oraş, cine, însă, a luat Timişoara 
a primit o ţară întreagă. Aici se găseşte de asemenea o mulțime de 
vânat, parte datorită pădurilor din jur, parte pentru că e puțin urmărit; 
deoarece şesul din jur este neted, se găseşte puţină viță-de-vie, precum 
câteva vii în jurul oraşului, care însă nu produc atât cât este nevoie, 
căci, deşi turcilor le este interzis vinul, ei îl beau pe ascuns iar negoţul cu 
vin este al rascienilor, care nu numai că au aproape în fiecare din casele 
lor vin de vânzare, ci îl beau ei înşişi cu deosebită plăcere. ÎI cumpără 
din satele dinspre munte şi în mare parte dinspre Belgrad. 

Țiganii, ale căror ocupaţii sunt bine cunoscute, fiind fierari, de 
asemenea muzicanți, geambaşi, iar, în unele localităţi, se lasă folosiţi în 
locul călăului, locuiesc în apropierea bisericii ortodoxe şi adunătura 
aceasta stă amestecată ca porcii. Când ortodocşii îşi ţin Pastele sau 
este târg la Timişoara, țiganii au obiceiul să-i oprească pe trecători, atât 
femei, cât şi bărbaţi, şi să le ceară o plată; pe cei care nu vor să le dea 
nimic sau nu atât cât li se cere îi aruncă în cea mai apropiată groapă de 
apă sau noroi, astfel încât stârnesc râsul. 

În afara suburbiei, către miazănoapte, cam la o lovitură de tun 
depărtare, locuiesc nişte dervişi sau călugări turci, la mormântul unuia 
dintre sfinții lor. Trăiesc din munca câmpului şi cerşesc; au o fântână 
deosebit de bună, din care se ia zilnic apă. Pe unul dintre aceşti sfinți 
l-am văzut de mai multe ori şezând în apropierea Porții Azapilor, acesta 
cumpăra pâine de banii pe care îi cerşea şi hrănea cu ea vrăbiile, care îl 
cunoşteau şi erau într-atât de blânde, încât i se aşezau adesea pe cap. 
Şi suburbiile sunt clădite după felul turcesc, unele mai rău, altele mai 
bine, parte acoperite cu țiglă, parte cu şindrilă”. 


Străzile Timişoarei 


„Cum domnul baron von Goes a fost trimis la Ali Paşa pentru 
tratatul de pace, a fost încartiruit în suburbie, aproape de Poarta Azapilor 
şi trimişii au fost găzduiți după cum urmează: nr. 1 — locuinţa domnului 
von Goes, 2: căpitanul locotenent cu aprovizionarea şi hrana a străbătut 
grădina pentru că nu se putea trece pe străzi, 3: domnul Peres era, de 
asemenea, în grădină, 4: locuinţa mea, 5: domnii părinţi iezuiţi, 6: 
trompeţii, bărbierii şi alții, 7: domnul Tullio, 8: curierii, 9: domnul 
Mennin, 10: domnul de Breueg şi colonelul Gruter, Ali Paşa şi-a avut 
locuinţa la nr. 11, nu departe de Poarta Hanului, nr. 12: chihaia sau 
intendentul şef al acestuia, 13: teftedarul sau casierul, 14: imbrechorul 
sau comisul, 15: zachyretschiul sau ofiţerul cu aprovizionarea, 16: 
schuebascha nostru sau căpitanul ienicerilor care ne asigura paza, 17: 
Ireis effendi sau cancelarul, 18: tselibiul, 19: Hussain Aga, care a venit 

cu noi de la Viena; 20: Hatschy Bekirbeg, secretarul sau 
kalletescherebbi, 21: Hatschi Hallil, un căpitan bătrân, în rest un turc 
cinstit şi cunoscut la noi, cum puţini am văzut la ei. 

De altminteri, despre Timişoara trebuie să amintim că, în anul 1551, 
a fost asediată fără succes de turci, în anul 1552, însă, a fost cucerită de 
ei prin predare, dar, de cum s-au retras, promisiunea n-a fost respectată 
şi toți, chiar şi căpitanul lor, Stephanus Losoncius, au fost nimiciți, locuitorii 
au fost însă din nou mânaţi la casele lor. În anul 77: foarte stricat prin 
explozia pulberii. În anul 97: asediat fără succes de transilvăneni, dar 
suburbia a fost incendiată, iar turcii şi tătarii învinşi cu această ocazie. În 
anul 1603: suburbiile incendiate de două ori de către haiduci, iar acum, în 
1663, tratatul de pace cu Ali Paşa întreprins fără rezultat. 


Drumul de la Viena la Timişoara 


Viena pe apă mile mici 
Bratislava oraş şi cetate 10 
Somorja (Sumarien) sat 2 
Suly (Schmuhlen) mori 4 
Raro-Asvany (Roriven) sat 6 
Wenek (Weini) sat 2 
Comorn (Komarom?) fortăreață şi târg 2 

pe jos mile mari 
Dunaalmas (Alssmat) sat l 
Gran oraş şi cetate 4 
Veresvar (Sebesswar) palancă 3 
Alt Ofen târg 1 
Ofen sau Buda oraş şi cetate 
Hamsewe palancă 2 
Ertschin palancă 2 
Jancourteran palancă 2 
Penteli palancă 2 
Fedwar palancă 2 

Paxum palancă 3 
Tolna palancă 2 
Ovar palancă 1 
Szekszard palancă 1 
Bataszek palancă 1 
Seksitz palancă 1 
Mohacs palancă 2 
Birnebar palancă 2 
Veresmarkh palancă 1 
pe Dunăre mile mici 
Sella (trecerea la Bezdin) sat 1 
Zombor (Sambor) palancă şi oraş l 
Crvenka (Sallasch) sat 3 
Vrbas (Serbas) sat 3 
Turija (Tuna) sat 2 
Novi Becej (Petsch an der Theiss) palancă şi oraş 2 
Galad sat sat 3 
Novi Kozarci (Totzin) sat 3 
Horatzin sat l 
Jimbolia (Tomba) palancă 1 
Checea sat 1 
Bobda sat 2 
Timişoara oraş şi cetate 1 


Drumul de la Timişoara la Belgrad, aşa cum am călătorit eu 
(H. Ottendorf) 


Timişoara mile mici 
Denta (Dente) Palancă şi sat 4 
Margita (Marietta) sat sub pământ 2 
Lokve (Senhail) sat sub pământ 2 
Nordak (Nortek) sat sub pământ 2 

Panske palancă şi târg pe Timiş, care la o jumătate 
de oră de aici se varsă în Dunăre 1 
Belgrad 2 
N.B. De la Timişoara la Denta este pădure, restul, până la Belgrad 
este şes întins, fără vreun pom sau deal. 


Drumul de la Belgrad la Timişoara, cum l-am 
străbătut la întoarcere 


Belgrad pe apă mile mici 
Panske palancă 2 
Kovacica (Koslowatz) sat 2 
Tomasevac (Tomasin) sat la Timiş 2 
Krajisnik (Schuplan) sat sub pământ 2 
Medja (Parda) sat 2 
Timişoara 4 


N.B. De la Belgrad până la o milă de Timişoara, drumul acesta e 
tot şes întins, pe care nu se vede nici un pom. 


Drumul de la Timişoara la Belgrad, cum l-a călăuzit 
Hussein Aga pe domnul Goes 


Timişoara mile mici 
o poiană 2 
o poiană 2 
o poiană la Timiş 4 
Orlovat (Horlohad) un sat la Timiş 2 
Am lăsat lacul Becskerek (Petzerek) la stânga, 
până la Tisa 2 


De la Tisa am călătorit în jos, pe un braț al acesteia, 
până dincoace de Dunăre, la un mal înalt, pe care ei 
î] numeau Sardek 2 
Belgrad 3 

Un timişorean din secolul al XVII-lea: Osman Aga 


O viaţă plină de întâmplări senzaţionale, cu răsturnări de situații 
imprevizibile, întinse pe parcursul a mai bine de un sfert de veac — aceasta 
a fost cea trăită de Osman Aga, fiul lui Ahmed aga bin (fiul lui) Mahmud, 
născut la Timişoara în anul 1671, ca al doilea dintre cei nouă copii ai familiei. 

Copilăria i se scurge fericită şi ferită de primejdii în casa părintească 
din „Cetate”, în grija mamei. Părinţii îi sunt înmormântați în cimitirul 
cartierului, în preajma moscheii transformată din fosta biserică iezuită. 
Osman, devenit major, îmbrăţişează meseria armelor, ca şi tatăl său; 
ajunge cavalerist cu titlul de agă (ofiţer inferior). 

lată-l povestindu-şi istoria: „În anul 1098 al hegirei (1688), pe când 
era valiu al Timişoarei răposatul Koca Cafer paşa, au sosit la începutul lunii 
saban (iunie) de la înalta Poartă lefurile pentru ienicerii, artificierii şi artileriştii 
padişahului de la Timişoara, aflaţi în garnizoană la Arad. Însă fiindcă erau 
înconjurați pretutindeni de duşmani şi astfel drumurile erau nesigure, 
răposatul paşă a comandat pentru aceasta unitatea mea, primul escadron, 
şi mi-a dat misiunea să duc cu oamenii mei banii la Lipova, în timpul 
nopții. Conform ordinului, am călătorit cu steagul şi cu oamenii mei afară 
din oraş, pe câmpia Baba Huseyin, şi la o oră înainte de seară, după ce 
am ajuns cu cei 80 de oameni ai mei, a venit excelența sa Cafer paşa în 
persoană şi ne-a inspectat. Apoi ne-a dat banii şi ne-a trimis la drum, 
binecuvântându-ne. Am pornit, apoi, călări şi am lăsat caii numai de două 
sau trei ori să se destindă, altfel nu am poposit deloc. Dimineaţa am ajuns 
la poarta Timişoarei a cetății Lipova şi am predat banii neatinşi în cetate. 
Noi am fost găzduiți în casele agăi şi ale timarioților din Lipova. Această 
Lipova este vestită prin viile şi grădinile sale de fructe, şi acolo se găsesc din 
belşug cele mai splendide şi mai gustoase cireşe, şi atunci era tocmai vremea 
cireşelor. O oca costă abia o aceea, însă nimenea nu le caută şi zac în 
grămezi pe piaţă. Ne-am hotărât aşadar să rămânem o zi acolo şi să ne 
săturăm de cireşe”. Osman revine locotenentului Fischer cu care se înțelege 
să plece la Timişoara pentru banii de răscumpărare. La 28 iunie plecară 
spre casă iar la 1 iulie se reîntoarce prin Cenad spre Mureş. 

Osman Aga. Întoarcerea la Timişoara 


„M-a adus stăpânul meu la sine şi mi-a cerut bani de răscum- 
părare. Mi-a dat să înțeleg — parte prin slujnica (cariye) lui în limba 
românească (Eflăk lisaninda) şi parte prin semne — că atunci are să 
mă lase liber. Ne-am târguit o bucată de vreme asupra sumei de 
răscumpărare. Eu n-am mărturisit rangul meu adevărat ci am spus că-s 
un om sărac, şi aşa ne-am înţeles, în sfârşit, la 60 de ducați. El voia să 
aibă un chezaş şi eu am găsit pentru asta un om din unitatea mea, pe un 
oarecare Muhziroglu Ibrahim, care fusese distribuit ca prizonier unui alt 
ofițer din acelaşi regiment şi a primit să fie chezaş pentru mine, cu condiţia 
să-i aduc banii de răscumpărare pentru sine, 9 ducați. Ne-am înţeles 
ca să mă întorc în 7 zile la Seghedin şi stăpânul meu îmi dădu o hârtie 
corespunzătoare, sigilată, în limbile latină şi germană. În afară de mine 
mai erau 4 musulmani, în aceeaşi situaţie”. „Am plecat la 28 şaban (28 
iunie) din lagărul nemților şi am mers în susul Mureşului spre Arad. 
După vreo două ceasuri de drum am luat-o spre sud. Prin locuri 
neumblate am apucat, bâjbâind, spre Timişoara, şi am mers până în 
seara acelei zile, făcând drum de 6 ceasuri. Cam la vreo 3 ceasuri 
înainte de Timişoara am petrecut noaptea într-o pădure, căci, pe atunci 
majoritatea raialelor (re'âvă) în turcește având sensul de «ţărani, 
cultivatori pământului», cuvântul fiind de origine arabă (în cazul nostru 
se aplică ne-turcilor) — din vilaietul Timişoarei se împrăştiaseră în toate 
vânturile şi satele lor stăteau pustii, întregul ținut era ca mort şi, de aceea, 
foarte nesigur, încât un astfel de drum pe jos era extrem de anevoios”. „În 
sfârşit, am intrat, împreună cu tovarăşii mei, în dimineaţa zilei de-a doua 
zi, norocoşi, în Timişoara, unde fiecare s-a dus la casa lui sau la gazda lui. 
Când am ajuns acasă şi i-am văzut, în fine, pe frații mei, ne-au năpădit 
lacrimile. Le-am povestit nenorocirea ce a dat peste mine, însă ei m-au 
liniştit că problema sumei de răscumpărare e o nimica toată şi aşa i-am 
mulțumit din adânc lui Allah că ne-a fost dat să ne vedem iarăşi...” „Am 
stat la Timişoara numai 4 zile, în care am strâns banii de răscumpărare, 
cumpărând nişte ţesături de preţ şi alte cadouri. Apoi i-am înștiințat pe 

tovarăşii mei şi, la 2 ramazan (1 iulie 1688), ne-am întâlnit toţi cei 5 şi 
am plecat cu banii noştri de răscumpărare la Cenad”. Insă proprietarul 
său era plecat. 


Osman Aga — prizonieratul 


După o serie de alte piedici ivite în cale-i din cauza formelor de 
extrădare întreţesute cu viclenia ofițerimii habsburgice, Osman Aga 
ajunge, împreună cu ceilalți turci aflaţi în situația lui, pe când umbla să-i 
găsească pe proprietarii lor, să fie prins de o formaţie de haiduci. Aceştia, 
după cum se ştie, nu erau „haiducii” cântecelor populare româneşti, ci 
erau, în Ungaria, un fel de mercenari pedeștri organizați paramilităreşte, 
iar la slavii balcanici erau cete de partizani care luptau împotriva turcilor, 
însemnând, uneori, şi curieri. Cuvântul este de origine turcească şi 
înseamnă „tâlhar, hoț”. Faptele s-au petrecut în pusta dintre Du-năre şi 
Tisa. Aceşti hajduk pun mâna pe turcii noştri timişoreni, îi chinuiesc, îi 
despoaie până la piele, îi bat, pe unii îi ucid şi le fură tot ce aveau la ei şi 
pe ei, mai cu seamă banii de răscumpărare, deşi ei posedau hârtiile 
necesare de la comandamentul austriac. 

Osman Aga reuşeşte să scape şi dă de austrieci şi de proprietarul 
său, la Erdut pe Dunăre. Toate aceste scene, povestite cu talent, au 
savoarea paginilor unui roman picaresc. Tâlharii hajduk, însă, sunt prinşi 
în zorii zilei, pe o corabie, unde dormeau, de locotenent-auditorul Fischer. 
Acesta întreabă: care a luat banii? lar Os-man Aga continuă istorisirea 
sa tragică dar savuroasă ca unele pagini din romanul Colas Breugnon, 
de Romain Rolland. „Am arătat spre mişelul de la picioarele mele şi am 
zis: «Acela i-a luat şi i-a dat femeii de acolo!” „Imediat au început 
soldații nemți să dea cu carabinele în ungur, în cap, în față, lovindu-l 
oriunde, încât a început curând să-i curgă sângele din mai multe răni”. 
„Pe scurt, ungurii împărțiseră banii între ei şi, când ticălosul de jos şi-a 
dat seama cum stau lucrurile, l-a prins o frică grozavă şi s-a apucat să 
scoată banii din punga de piele ce-o avea legată de nădragi, însă Allah 
singur ştie câte lovituri n-a primit până atunci. Abia a întins mâna spre 

bani, că nemții i-au şi smuls punga întreagă, luându-i tot ce avea în ea. 
La fel au procedat cu toţi ceilalți. Au trecut, pe urmă, la femeie, pe care 
au trântit-o pe podea. Ea a trebuit, de asemenea, să predea partea ei 
de galbeni, a căpătat o bătaie zdravănă şi pe deasupra i s-au luat toți 
banii ei proprii. Fiindcă ungurii m-au tratat aşa de viclean şi de mişeleşte, 
am declarat, în mod intenționat, suma galbenilor ce mi i-au furat ca fiind 
mai mare; iar fiindcă nu puteau ieşi atâţia bani cât am spus eu, au fost 
bătuţi şi mai crunt şi loviți până la sânge”. 


Osman Aga. Peripetii 


„În faţa certitudinii că-şi pierde toţi banii şi capătă şi bătaie pe 
deasupra, un ungur s-a hotărât să fugă. Tocmai când era rândul la el, a 
sărit peste bord în Dunăre, ca să înoate la un alt vas. Însă stăpânul meu 
păzea, şi abia a sărit acela în Dunăre, şi-a scos pistolul şi l-a îndreptat 
spre el ca să-l împuşte. Ungurul se cufunda mereu sub apă, ca o rață, 
însă când a ieşit o dată deasupra şi oferea o ţintă bună, stăpânul meu a 
apăsat pe trăgaci şi l-a lovit exact în căpăţâna goală! Imediat s-a răsucit 
ungurul împrejurul său, cu capul în jos şi cu picioarele în sus. Călăreții 
nemți l-au pescuit cu căngile vasului, l-au tras afară şi i-au luat toţi banii 
ce-i avea la el. Ghiaurul nu mai dădea nici un semn de viață; şi-a suflat 
negrul său suflet şi era trecut dincolo. După ce i-au luat banii, l-au azvârlit 
iarăşi în fluviu, unde a dispărut cu curentul”. 

Deşi avea din nou suma de răscumpărare, Osman Aga nu a 
obținut libertatea. Era să fie vândut pe o galeră italiană. S-a îmbolnăvit, 
şi povestirea lui arată cât de inuman erau tratați bolnavii în armata 
Habsburgilor — fie proprii soldați, fie prizonierii de război — căci turcul 
a fost pur şi simplu aruncat de gradați pe un bălegar, unde a zăcut multe 
zile în şir, în stare de inconştienţă şi cu friguri, fiind considerat mort. 
Întremându-se, a fost închis într-o celulă a închisorii din cetatea 
Kostajnica, pe râul Una, un an de zile. O încercare neizbutită de fugă 
l-a dat pe mâna comandantului cetăţii Ivanic, în Croaţia, pe atunci 
generalul graf Stubenberg. Închis, iarăşi, un an, a ajuns, pe urmă, datorită 

priceperii sale la îngrijirea cailor, să ducă o viață mai bună, dar în acelaşi 
timp, vedea depărtându-se tot mai mult posibilitatea întoarcerii pe 
pământul Islamului. Mai târziu a fost dus în Stiria, la Kapfenberg, unde, 
murind graful Stubenberg, văduva acestuia l-a tratat cu blândeţe. Scene 
idilice de dragoste se amestecă, acum, în memoriile sale cu altele, de 
suferință. I se propune să-şi lase religia, să treacă la creştinism, însă 
refuză. Pe urmă trece în serviciul altui graf din consiliul de Război al 
Curţii (Hofkriegsrat), generalul von Schellenberg. 

În memoriile sale îşi face loc, de astă dată, viaţa de la Viena şi, 
uneori, fulgerător, splendorile de la Curte, nunţi princiare, bătăi 
primejdioase în crâşme vieneze, cu soldați şi alți derbedei, alternându-se 
scenele din mediul înalt cu acelea din al mişelimii. Se bucură, la un moment 
dat, şi de binevoitorul sprijin al cardinalului Kollonics, episcop de Wiener 
Neustatd şi arhiepiscop de Esztergom, vestitul prinţ al bisericii catolice. 


Osman Aga — fuga din prizonierat 


În sfârşit, i se prezintă ocazia să scape din prizonierat. În anul 
1699, în urma păcii de la Karlovaci, granița habsburgo-otomană este, 
din nou, deschisă, pentru călătorii din ambele imperii. Osman Aga, care 
de-acum, vorbea şi scria perfect nemţeşte şi cunoştea multe lucruri 
de-ale „ghiaurilor”, a fugit din Viena, de la stăpânul său, graful von 
Schellenberg, şi, îmbrăcat ca ofițer austriac, având un paşaport fals, 
împreună cu alți trei musulmani, a coborât pe Dunăre în jos, până la 
Petrovaradin. De acolo, printr-o serie de peripeții, a reuşit să ajungă la 
Belgrad şi, în sfârşit, acasă, la Timişoara. 

Cartea acestor Memorii a scris-o Osman Aga după ce a părăsit 
Timişoara, în 1716, apoi Belgradul, în 1718 — ocupate de austrieci — 
pe când era stabilit definitiv la Istanbul, în cartierul Tophane de pe 
malul european al Bosforului, încheind-o la şaban 1136, adică la 18 
mai 1724. 

Recapitulând păţaniile sale, ca bun musulman, el se află în starea 
de grație oferită de fatalismul orientalului, şi notează (1, 112): „Este 

dovedit prin cinstita tradiție (hâdis, din arabul hâdith, care cuprinde 
ansamblul tradiţiilor, consemnate meticulos cu numele transmiţătorilor 
din tot ce a spus profetul Mohamed, şi care au valoare aproape egală 
cu textul sacru al Coranului), că tocmai adevăratului credincios nu-i 
lipseşte niciodată unul din cele trei rele. Primul este slăbiciunea, adică 
boala trupului şi neputința lui, al doilea este sărăcia în ceea ce priveşte 
posesiunea lucrurilor dinafară şi al treilea este disprețul, anume poziția 
de jos din această lume. Dacă adevăratului credincios îi este lipsit cel 
puţin unul din aceste trei rele, atunci lăudat să fie Allah cel Preamărit!, 
eu le posed pe toate trei... Şi mă mai gândesc la cinstita tradiţie care 
spune: Pentru adevăratul credincios, lumea pământească e o groapă a 
iadului, însă pentru ghiaur e un paradis”. 

Această primă lucrare a autorului nostru are un caracter 
precumpănitor literar, unde, faptelor şi persoanelor real istorice li se 
acordă o funcțiune relativă, în raport cu reflexul autobiografic al 
povestirii, în care Osman s-a complăcut să exceleze ca un adevărat 
kader silâhşoru, „armaş al destinului”, fără să se fi lăsat vreodată turtit 
şi zdrobit de destin. 


Osman Aga — dragomanul 


După o perioadă de readaptare la modul de viață otoman, 
Osman Aga este chemat de către beilberbeiul de Timişoara, Sari (cel 
galben) Ahmed paşa, care, luând în considerare faptul că fostul 
prizonier şi cunoaşte la perfecție limba germană (scris, citit, vorbit) 
cât şi uzanțele diplomatice ale epocii, îl numeşte în funcția de dragoman 
(terdziiman în turcă), de unde-i provine şi supranumele de Terdziiman 
Osman aga. Va servi ca dragoman (interpret şi reprezentant al paşei) 
timp de 17 ani, sub 11 paşale. Misiunea lui Osman Aga la Munkács, 
pe lângă Răkoczy, unde a tratat mai ales cu secundul acestuia, cu asprul 
Bercsenyi, este descrisă de el însuşi. Acolo se găsea şi marchizul des 
Desalleurs, ambasadorul lui Ludovic al XIV-lea la Poartă, care venise 
la Timişoara, unde a stat două luni, apoi s-a dus să-l întâlnească pe 

Râkoczy, cu care Franța se aliase împotriva Habsburgilor. Tot acolo a 
apărut o nobilă poloneză, pe care Tercüman Osman Aga o înfăţişează 
astfel (II, 35-36): „Doamna aceasta era soția principelui Sieniawski, a 
vestitului boier polonez şi prim-ministru al regatului Polonia, şi petrecea 
pe atunci, venită din țara ei, în vizită la Răkoczy, cu care era înrudită de 
departe. Cu cei vreo 200 de însoțitori polonezi şi cu cele 7 sau 8 caleşti 
trase de câte 6 perechi de cai, era o aşa de distinsă damă, încât nu se 
poate descrie. În plus, o femeie frumoasă ca o icoană, cu un 
temperament nestrunit şi totdeauna cu voie bună. Nimerea orice 
țintă cu flinta şi cu pistolul, din galop, şi mai stăpânea şi alte arte 
similare”. Osman Aga arată cum s-au întreținut amândoi asupra 
obiceiurilor conjugale turceşti şi musulmane şi asupra altor lucruri, 
amuzându-se enorm. 

„La urmă m-a întrebat: Sunteţi căsătorit? Da, sunt căsătorit, am 
răspuns. Şi câte femei aveţi? voi ea să ştie; şi eu am trişat în glumă: 
Am două soții legitime şi vreo câteva țiitoare. Ea a întrebat apoi: Cum 
vă aranjaţi atunci cu femeile d-voastră? E foarte simplu, spusei eu. 
Fie pe rând, în fiecare noapte cu alta, fie că intru dup'olaltă de la una 
la cealaltă. Asta 1-a plăcut aşa de mult, încât a izbucnit într-un râs 
sonor. La acestea am adaus: La noi, femeile se supun, potrivit credinței 
noastre, poruncii lui Allah şi cuvintelor profetului său. Cel care e în 
stare, poate să ia patru soţii legale şi, în plus, să ţină atâtea țiitoare, 
cât este el în stare. Cu privire la aceasta, femeile noastre nu au de 
pierdut nici un cuvânt de prisos”. 


Arsenalul cetăţii, la 1686 


Undeva, într-un fund de arhivă, tocmai la Sofia, în Bulgaria, zace 
un document ce lămureşte, pentru ziua de 6 decembrie a anului 1686, 
inventarul militar de care dispune cetatea Timişoara. Datat pe 20 
muharem 1098, anul Hegirei, documentul este un adevărat inventar al 
tuturor armelor şi al altor obiecte de luptă aflate între zidurile cetății. Să 
vedem şi noi ce anume tipuri de arme deţinea cetatea noastră. În primul 

rând sunt tunurile: 3 balimezuri, 15 columburne, 16 sahi, 3 saica, 6 
havan, două sacime, 8 muschete şi 4 altele; dintre ele erau distruse o 
columburnă, două saica, două şahi şi o muschetă. Mai există: 750 
cântare de praf negru de puşcă, 350 cântare de gloanţe de puşcă, 
108 cântare fitile pentru puşcă, 1.346 puşti, 402 arcuri, 11.760 săgeți, 
286 scuturi, grenade de mână, 5.156 bucăţi, 1.000 obuze, 578 lăncii 
scurte, 1.242 ciocane de luptă, 98 cântare fier, 50 făclii, 32 cântare 
de sacâz, 16 cântare de diverse uleiuri, 2 cântare de catran (smoală) 
123 bucăţi de pâslă, 49 bucăţi de piele prelucrată, 5 cântare de ceară, 
97 topoare de luptă, 150 sape, 24 fierăstraie de mână, 97 funii mici şi 
mari, 300 rezervoare de praf de puşcă, 12 cântare cupru, 15 cântare 
de cuie, 50 burghie, o funie împletită, 15 ocale seu de oaie, 10 ocale 
de slănină, 0,5 cântare de sacâz şi multe altele, pe care nu le mai 
enumerăm. Aceste cantităţi nu sunt, însă, suficiente pentru o apărare 
eficientă, aşa încât responsabilii cu aprovizionarea au făcut un tabel 
cu necesarul, pentru ca orice asediu să afle cetatea cu magaziile pline. 
Dintre acestea, unele, cum ar fi 150 zira de cânepă, ne pot părea 
ciudate, dar să ne gândim la multiplele sale întrebuințări în epocă. Mai 
era nevoie de 10 ocale de sacâz pentru arcuri, metri întregi de pânză, 
de mătase, ba chiar şi rumeguş. Ceva mai de înţeles ca nevoie sunt 
cele 100 de garnituri pentru pompele de apă. Şi pentru că tot am 
amintit de apă, iată şi povestea şanţurilor cu apă ce înconjurau cetatea 
Timişoara. Erau trei şanţuri într-o parte a cetăţii, primul având lungimea 
de 550 zira (unitate de măsură a lungimii), al doilea de 100 zira, tot în 
lungime, iar al treilea avea 20 zira Lăţime. În cealaltă parte erau cinci 
şanţuri de apărare. Primul avea 325 zira lungime, al doilea 3.325 zira 
lungime, cel de-al treilea — aşezat între Poarta de Vest şi Poarta 
Cocoşului — avea lățimea de 25 zira. Cel de-al patrulea şanţ, dintre 
aşa-numitul Şant Negru şi Poarta Apei, avea aceeaşi lăţime iar ultimul 
şanţ are 2.850 zira şi înconjoară părțile oraşului. 

Răscoala oștirii timişorene (1688) 


„În urma zorbalelor ivite, au avut loc încercări de răzvrătire şi 
răscoală şi din partea unor cete de ostaşi ieniceri care se aflau în 
unele cetăți de margine ale ținuturilor otomane. De asemenea, şi cei 
din cetele de ostaşi care se aflau în cetatea Timişoara, datorită 
intriganților şi răzvrătiților care se găseau printre ei, înțelegându-se şi 
unindu-se, l-au atacat pe gloriosul vizir Ibrahim paşa, muhafiz de 
Timişoara, sub pretextul cererii de solde. Adunându-se în seraiul său, 
ei s-au dedat la răutăți iar vizirul mai sus arătat, neavând cunoştinţă 
de această situaţie, nu a găsit cale să fugă. Câţiva ambiţioşi şi 
îndărătnici, dintre acei călăi care nu dădeau aman, l-au făcut martir 
pe vizirul mai sus arătat. Când această ştire tristă a ajuns la urechile 
vizirului Hasan paşa, care se afla ca serascher la Belgrad, acesta l-a 
numit pe Djafer paşa pentru paza cetății mai sus arătate şi l-a sfătuit 
pe ascuns să-i prindă şi să-i pedepsească pe răufăcătorii care erau 
cauza dăinuirii acestei tulburări. 

El a raportat la reşedinţa împărătească precum că apărătorul 
Timişoarei, vizirul Giirgi Kör Ibrahim paşa, a pus mâna pe magaziile 
miriei şi a necăjit pe locuitorii cetății, din care pricină aceştia, răsculându-se 
cu toţii, l-au omorât şi că, de aceea, el, «Hasan paşa», l-a numit pe 
vizirul Giafer paşa cu apărarea Timişoarei şi l-a trimis într-acolo. 

Când a sosit la serascherul Belgradului, vizirul Hazinedar Hasan 
paşa, vestea că apărătorul Timişoarei, vizirul Girgi Ibrahim paşa, punând 
mâna pe şapte hambare, a asuprit pe păzitorii cetății şi aceştia, 
răsculându-se cu toţii, l-au omorât, precum şi vestea că a murit şi 
beilerbeiul de Oradea, vizirul Kadiköyli Mehmed paşa, atunci «Hasan 
paşa» l-a chemat pe beilerbeiul de Diarbekir, vizirul Giafer paşa, care-şi 
petrecea iarna păzind «cetatea» Irik. După ce acesta i-a dat mită 
însemnată, l-a numit să păzească Timişoara şi l-a trimis, îmbrăcându-l 
cu haină de blană”. 

Valul cu peşti din Timişoara 


Printre întâmplările povestite de scribul ce narează întâmplările 
Leului din Timişoara (Ca’ fer paşa sau Djafer paşa — n.n.), iată şi una 
ce aminteşte, parcă, de una din poveştile biblice. Într-o perioadă de 
sărăcie şi asediu, populaţia înfometată asistă la un fenomen nemaiîntâlnit. 
Într-o bună zi, pe râul ce curgea prin mijlocul Timişoarei apare un val 
plin cu peşti. Dar erau atât de mulți încât erau mai mulți peşti decât apă 
în râu. Şi peştii veneau şi veneau. Copiii şi femeile s-au năpustit imediat 
să-i culeagă, unii cu baticuri, alţii cu şaluri, fulare sau pături. Au intrat şi 
în apă şi prindeau peştii care, parcă, dinadins veneau să fie prinşi. Copii 
de opt-nouă ani stăteau în apă şi prindeau, necontenit, peşti. Şi peştii 
parcă ziceau: „Noi vă suntem trimişi, prindeţi-ne în linişte şi nu vă rețineţi”. 
Pentru că hrana aceasta a venit pe neaşteptate, fiecare locuitor a prins 
cât a putut, în răstimp de trei zile, cât a durat minunea asta. La început 
l-au fript, bogaţii cu sare, săracii fără sare şi l-au mâncat imediat. Mai 
apoi au început să-l depoziteze în diverse feluri: prăjit şi, ţinut aşa, pus 
în butoaie la sărat, sau în alte şi alte feluri, cum puteau. În acest fel, 
locuitorii şi-au făcut provizii de peşte pentru circa două luni şi nu 
conteneau să-i mulțumească lui Allah (zice cronicarul otoman, iar noi 
ne întrebăm cui îi mulțumeau creştinii). Un fenomen absolut inexplicabil 
pentru oamenii acelei vremi, care l-au luat aşa cum a fost. La Timişoara 
a mai fost un episod cu aflux neobişnuit de mare de peşti, chiar în vara 
lui 1716, dar atunci peştii înotau vioi prin râu şi erau mai greu de prins. 
Cu toate acestea, câţiva locuitori au prins aceşti peşti şi i-au mâncat. 
Dintre ei, însă, unii s-au îmbolnăvit de tuse, alţii de diaree. Şi opinia 
generală era că au plătit pentru acest păcat: au prins peştii vioi ce nu le 
erau destinaţi. Dacă am fi cusurgii, am interpreta povestea aceasta ca 
pe un avertisment pentru otomani: aşa cum înoată peştii în aval, aşa şi 
voi veţi părăsi repede această cetate. Cum, însă, ne mărginim la rolul 
de simpli povestitori, ne mulțumim cu consemnarea acestor fenomene 
neobişnuite, lăsând altora — cu mai mult har — deschise porțile 
feluritelor interpretări. 

Leul din Timişoara 


Unul dintre beilerbeii sau paşii de la Timişoara ale cărui figură şi 
fapte sunt mai bine cunoscute a fost Ca”fer (sau Djafer) paga. Şi aceasta 
deoarece a beneficiat de prezenţa unui spahiu pe nume Ali, care, având 
ştiinţă de carte şi talent la scris, s-a apucat — la bătrâneţe — şi a 
povestit cele întâmplate beilerbeiului de Timişoara şi lui însuşi. 
Manuscrisele lui Ali despre Leul din Timişoara au ajuns în arhive creştine, 
de unde au fost scoase de cercetători pasionaţi şi rostuite. Apoi, au fost 
publicate în germană în Austria şi au intrat astfel în circuitul public. 
Fragmente au apărut în germană şi, parțial, în română şi în presa 
timişoreană, însă, până acum ele nu au avut succes. Ar merita, într-adevăr, 
o traducere românească corectă, pentru că informațiile oferite de Ali 
despre Timişoara şi Banatul anilor 1688-1691 sunt foarte diverse, bogate 
şi inedite (multe dintre ele) pentru istoriografia românească. Pentru a vă 
convinge, vă oferim, acum, doar câteva mici mostre din scrisul lui Ali, 
cu speranța că veţi înțelege nevoia unei traduceri integrale. 

„În vara lui 1688, paşa de Timişoara — Ibrahim pașa — autorul 
unor măsuri nepopulare față de garnizoana şi populația Timişoarei, este 
ucis de către aceştia. Vestea ajunge şi în tabăra otomană de la Belgrad. 
Marele vizir îi îmbie, pe rând, pe mai mulți bei să accepte această funcție, 
dar toți o refuză. Până la urmă, mai bine zis, în disperare de cauză, acesta 
îl roagă pe Ca’ fer (Djafer) paşa să accepte funcția şi să facă ordine acolo. 
Invitatul răspunde scurt: «Am înțeles, la ordin» şi preia însărcinarea. După 
trei zile pleacă din Belgrad şi ajunge la Timişoara. A intrat, a studiat situația 
(timp în care o parte dintre răsculați au fugit), apoi a restabilit disciplina în 
gamizoană şi chiar în restul cetăților bănăţene. În primăvara anului următor 
a început acțiunea de reparare a unor şanţuri, bastioane şi ziduri ale 
cetăţii, urmărind zilnic stadiul lucrărilor. În aceeași vară, armata imperială, 
sub comanda lui Caraffa, a intrat în Banat cu gândul de a asedia Timişoara 
dar planurile imperiale vizau Belgradul, pe care l-au şi cucerit. Aşadar, 
cetatea Timişoarei a scăpat, în acel an, de un alt asediu iar Djafer paşa a 
avut parte de mai multă linişte pentru planurile sale. 


Prin Timişoara de odinioară 137 


Preţuri în lumea otomană 


Imaginea pe care omul de azi o are despre lumea medievală este 
una superficială. Şi aceasta din mai multe motive: diferenţa enormă de 
mentalitate dintre cele două lumi, dar, mai ales, lipsa unor preocupări 
pentru înţelegerea mentalității medievale de către noi, cei de azi. Au 
apărut, astfel, situaţii hilare în care oamenii evului mediu sunt judecaţi 
după felul de a gândi al omului de azi. Cu atât mai mult sunt nereale 
informaţiile şi aprecierile creştine asupra lumii musulmane şi, în special, 
a celei din Europa cucerite de aceştia. Va fi nevoie de multe decenii şi 
sute de cercetători oneşti pentru ca această lume să fie corect cunoscută 
şi receptată. Dintre multele fapte mărunte, cotidiene, care au compus 
această lume otomană, iată, acum, câteva valori ale unor bunuri lăsate 
prin testament de câţiva mici şi mari funcţionari otomani. Averea unui 
asemenea funcționar a fost evaluată la 46.437 aspri sau echivalentul a 
929,46 galbeni şi se compunea din multe şi mărunte. Dintre ele amintim 
preţul de 1.070 aspri pentru un cal murg de trăsură, cel de 30.005 
aspri pentru fiecare din cei doi cai suri, 1.050 aspri o pătură argintie 
pentru cal, 500 aspri pentru o dulamă albastră, 150 aspri pentru o 
velinţă roşie, 350 aspri pentru o pătură roşie, 200 aspri pentru un caftan 
alb, 810 aspri pentru un palton roşu, 170 aspri pentru o cupă de cristal, 
257 aspri —un turban nou, 108 aspri — un pumnal lung, 202 aspri — 
o sabie dar şi 1.060 aspri un scut de luptă. Un spahiu lasă moştenire 
urmaşilor: un cal ce valorează 256 aspri, o sabie veche de 30 aspri, un 
pumnal vechi de 52 aspri, dar şi un cal sur de 876 aspri, o puşcă de 
1.006 aspri, un buzdugan vechi ce valora doar 31 aspri, două farfurii 
de aramă, fiecare valorând 95,5 aspri, şi altele. Un emir lasă în urma sa o 
casă de 3.105 aspri, un cal de 250 aspri, două cuțite de 122 aspri, o 
cămaşă de 67 aspri, o cămaşă de pânză de 18,5 aspri, o ceaşcă de 121 
aspri, un dulap de haine de 27 aspri, două pahare, 1 piepten de fier de 
7 aspri dar şi o cămaşă pentru baie ce valorează 107 aspri, o batistă 
brodată de 24 aspri. Obiecte mărunte au preţurile: 8 aspri ştergarul, 20 
aspri blidul, 3 aspri lingura, 77 aspri turbanul, 7 aspri scaunul, 3 aspri 

cearceaful, 50 aspri patul, 33 aspri dulapul, un aspru farfuria, un aspru 
paharul etc., etc. 


Ignat — ghiaur timişorean 


Printre sutele de istorii datorate scribului lui Cafer paşa — Leul 
din Timişoara — iată una ce-l are ca erou pe Ignat, un ghiaur ce nu se 
mulţumeşte cu strălucita situație, ci doreşte o alta. Iată-i întâmplările: în 
perioada asediului Vienei de către otomani (1683), în Timişoara trăia 
un creştin care a luat religia austriecilor (catolică — n.n.) şi care a fost 
ani de-a rândul tălmaci şi medic al lui kethuda Ahmed. Beilerbeii se 
schimbau însă Ignat al nostru rămâne la post: traducea din şi în patru- 
cinci limbi, se pricepea de minune la vindecat diferite boli. Şi-a luat şi 
pământ, a câştigat şi respectul celor din jur; ba chiar s-a şi însurat. Cu 
diverse prilejuri a şi luptat împotriva creştinilor, a tras împotriva lor, a 
ucis pe unii, aşa încât a câştigat încrederea tuturor, inclusiv a celebrului 
Cafer paşa (Djaver — n.n.). Era stimat şi prețuit de întreg eyaletul. 
Apropo, se specializase şi-n astrologie, fiind chemat la diverse 
personalități să le prezică viitorul şi câştigând şi de aici foarte bine. Cu 
toate acestea, într-o bună zi, Ignat îşi părăseşte această situaţie şi 
dezertează la creştini. Unde anume: la comandantul austriac al 
Transilvaniei, generalul Heissler. Acesta îi apreciază inteligenţa şi valoarea 
cunoştinţelor, mai ales că proaspăt convertitul Ignat îi spusese absolut 
tot ce ştia despre Timişoara şi Banat — şi nu era deloc puţin. Dar Ignat 
mai avea un plan: să cucerească cetatea Ciacova, aflată la patru ore de 
Timişoara, şi, de aici, să pornească lupta pentru eliberarea Timişoarei 
de sub otomani. Primeşte călăreți şi pedestraşi cu care acesta atacă 
fortificația dorită. Generalul îi oferă sprijinul comandanților cetăților 
Lugoj, Sebeş (Caransebeş), cu forțele lor. Cucerirea Ciacovei a fost 
uşoară. De aici, Ignat făcea incursiuni şi captura sau ucidea solii şi 
convoaie otomane, făcea schimb de prizonieri. Ca astrolog şi-a prezis 
că, în curând, va avea reşedinţa în cetatea Timişoarei. A şi început 
pregătirile de adunare a mii de oşteni pentru a asedia cetatea dorită ca 

reşedinţă. Djafer paşa i-a întins o cursă în zonă, l-a urmărit, l-a prins şi 
legat. Până la urmă oştenii l-au decapitat şi i-au dus capul paşei, care i 
l-a înfipt într-un stâlp de gard din cetate. Aşa încât auto-horoscopul a 
fost corect întocmit, cu un mic amendament: nu a specificat dacă 
reşedinţa sa definitivă la Timişoara va fi în viață sau mort. Ceea ce l-a şi 
costat viaţa. Iată, aşadar, un episod al unei situații generale în lumea 
creştină de atunci: cum să alegi o viaţă bogată slujindu-i pe otomani sau 
să renunti la ea în schimbul luptei pentru alungarea lor din Banat. Ignat 
a ales, a jucat şi a plătit pentru acest joc. 


Cronica unei campanii anunțate: 1695 


Dintre multele şi stufoasele cronici otomane, iat-o pe cea scrisă 
de Silahdar Fândâklâlî Mehmed Aga, ce poartă titlul Nusretname. Din 
multitudinea de evenimente şi interpretări, le-am ales doar pe cele ce 
prefigurează şi povestesc evenimentele tumultoase ale anului 1695, atunci 
când sultanul ia măsuri de apărare a cetății, apoi de aprovizionare, ajunge 
chiar în cetate, de două ori într-un răstimp scurt, pentru ca, apoi, să 
urmeze luptele cu imperialii comandaţi de celebrul general Veterani, 
Dar, pentru început, iată preambulul acestor evenimente. 

„+. ŞI pentru a rămâne la paza Timişoarei, au fost numiţi, cu câte 
cincisprezece aspri la început şi cu condiția de a-i spori mai târziu, opt 
sute de spahii, silahdari de sacrificiu şi cavaleri, iar cu câte zece aspri, ca 
soldă de pensie, au fost înscrişi trei sute de ieniceri, două sute de gebegii, 
şaizeci de tunari, precum şi zaimii şi timarioții eyaletului Sivas, împreună 
cu alaibeii lor, şi beilerbeiul de Sivas, cu toată oastea sa de gardă... 

Pentru soldele muhafâzilor care se aflau dinainte în cetățile 
Timişoara şi Gyula, ca şi ale celor înscrişi din nou, au fost trimise, cu 
oşstile desemnate, trei sute paisprezece pungi de aspri, care s-au scos 
acum din vistierie, şi au fost duse cu bine la Timişoara, trecându-se a 
treia zi prin Panciova. Dar nu s-a putut trece peste podul de pe râul 
Mureş, care se află la o distanţă de peste paisprezece ore de Timişoara 
şi în drum spre cetatea Gyula. S-a mai primit ştirea că, dintre trecătorile 

aflate la margine, două cetăţi, numite Lipova şi Cenad, erau, de 
asemenea, în mâinile duşmanului credinței. 

Afară de aceasta, Veterani, care venea din partea Transilvaniei, 
detaşându-se cu vreo douăsprezece mii de afurisiți de tabăra nenorocită, 
a săpat cu ei metereze la capetele trecătorilor şi a aşezat tunuri, având 
de gând să împiedice trecerea în partea cealaltă. În urma acestor ştiri, 
s-a emis înaltă poruncă, adresată gloriosului vizir (Topal) Husein paşa, 
care era muhafâz de Timişoara, în sensul ca zahereaua şi soldele cetății 
Gyula, despre care s-a pomenit, să fie păstrate în cetatea Timişoara, 
spre a se depune sforțări ca să fie trimise, cu ajutorul preaînaltului 
Allah, în zilele de iarnă...” 


Importanţa strategică a Timişoarei 


Acelaşi cronicar Silahdar Mehemd-Aga narează învăţămintele 
unui sfat de război convocat de sultanul otoman. lată-i cuvintele ce 
vorbesc de la sine: „... La 2 ale lunii (muharrem), vineri (13.08.1695), 
s-a dat poruncă împărătească să aibă loc un sfat pentru cercetarea 
situației dușmanului. 

«În această privinţă este zadarnic să pierdem timpul cu 
împresurarea Varadinului, care va pricinui o pierdere de materiale şi 
oşti. De aceea, lăsând în urmă 2.000 de ostaşi la Belgrad şi 1.000 la 
paza podului care se va aşeza peste Dunăre, restul forţelor noastre să 
fie trecute la Panciova şi este mai potrivit să mergem asupra cetăţii 
Timişoara. În cursul ultimilor ani, Timişoara a rezistat cel mai mult la 
ruină şi, în acelaşi timp, se repară uşor, putându-se lăsa într-însa atâta 
oaste, muniții, depozite de arme (cebehane) cât este trebuință. Apoi, 
odată ce suntem în împrejurimile Timişoarei, pentru a tăia drumurile 
spre această fortăreață se pot cuceri, dacă vor fi piedici, cetățile 
întărite Pofcea, Bocşa, Sebeş, Lugoj, Lipova şi Ineu. În caz că vor fi 
făcute una cu pământul, atunci apărarea Timişoarei se poate întări. ŞI, 
astfel, se vor putea obţine foloasele aşteptate în acest an, de la 
expediția împărătească, şi va fi cu putinţă întoarcerea. Trebuie să 

fie ştiut că cetatea Belgradului fără Timişoara şi Timişoara fără 
Belgrad nu se pot «închipui». Dacă, în timp ce ordia împărătească 
va fi în împrejurimile Timişoarei, duşmanul va încerca să împresoare 
Belgradul, acesta, fiind o cetate rezistentă, nu va ceda uşor în mâna 
duşmanului şi noi, de asemenea, din spatele duşmanului putem să 
ajungem la ajutorarea Belgradului. După noi, acest lucru este cu 
putință». Zicând astfel, şi-au explicat gândurile lor. Această părere 
fiind găsită potrivită de toți cei care au participat la adunare, după 
ce s-a hotărât plecarea spre cetatea Timişoara, citindu-se rugăciunea 
fatiha, adunarea a luat sfârşit. 

Spre a ura bun venit padişahului nostru, duminică s-a prezentat 
o solie de cinci oameni din partea muhafâăzului de Timişoara, Topal 
Husein paşa, şi a apărătorilor acestei cetăţi. Aceştia s-au înfățişat 
padişahului. Poftiţi la Timişoara, aceasta va bucura mult pe supușii 
care păzesc această cetate, In-şallah — dacă vrea Allah! După 
repararea acestei cetăţi, care s-a ruinat, se pot cuceri cetăţile 
puternice din împrejurimile sale: Sebeşul, Lugojul, Lipova şi Ineul şi 
astfel puteți da un prilej de onoare supuşilor şi gaziilor voştri». Prin 
aceste cuvinte, ei au trezit zelul padişahului. După ascultarea celor 
de la serhat, padişahul a poruncit ca fiecăruia să 1 se dea în dar câte 
cinci galbeni”. 


Un sultan la Timişoara 


Iată-l pe Silahdar Mehmed Aga povestind: „În a 23-a zi 
(muharrem 1107 — 3.09.1695), într-o zi de vineri, deşi ordia a rămas 
în urmă cu unitățile sale, padişahul nostru a trecut în partea din față la 
locul unde au prânzit şi şi-a pus pe cap un mic turban, şi-a aranjat 
deasupra un surguci de gazii, pe umeri şi-a pus o blană de cacom de 
serhat iar peste şold s-a încins cu o sabie de aur, în timp ce pe umăr 
şi-a agăţat o tolbă de cerchez. Apoi a încălecat pe falnicul său armăsar 
ŞI, cu alaiul aranjat, a venit sub cetatea Timişoara. Muhafizul de 
Timişoara, Topal Husein paşa, valiul de Timişoara, Deli Omer paşa, 

beilerbeiul de Silistra, Cetrefilzade Iusuf paşa, mutasarriful sangeacului 
de Nicopol, Şarkan Ibrahim paşa, Bostangi Mahmud paşa, Bagdadli 
Mehmed paşa, Gyulali Mehmed paşa şi împreună cu ei cadiul, dascălii 
(miiderrism), hatipii şi şeyhii din Timişoara, precum şi agalele de oști 
ale vilaietului, ostaşii localnicii, ienicerii emigraţi, armurierii, tunarii, 
spahiii şi populaţia cetăţii l-au salutat pe padişah. Până să ajungă la 
cortul împărătesc, aşezat în interiorul cetății, padişahul a salutat pe 
fiecare şi în momentul când a descins în cort l-a chemat înăuntru, pe 
Topal Husein paşa, muhafiz de Timişoara. Husein paşa, fiind şchiop 
(topal) şi neputând să meargă pe jos, a venit călare până la uşa 
cortului. Aici, după ce s-a deschis uşa cortului, a fost îmbrăcat pe cal 
cu blană de samur de sus până jos. Începând din ziua naşterii sale, 
Topal Husein a cutreierat serhaturile, a crescut în acele locuri şi şi-a 
purtat viaţa pe căile expedițiilor. Fiind un vizir în vârstă, s-a ținut seama 
de părerile sale în timpul expediției împărăteşti. Cu învoirea sa, luat 
de la paza Timişoarei, se găsea împreună cu ordia iar în locul său a 
fost numit vizirul Karidilgi Husein paşa, beilerbei de Sivas; fiind printre 
paşalele angajate pentru expediţia împărătească şi trimise mai înainte 
pentru ajutor, beilerbeiul de Silistra şi valiul de Nicopol ieşiseră din 
cetetea. Marele vizir, după ce a intrat în cetatea Timişoarei, a cercetat 
oastea Porții, a distribuit lefurile pe patru câşturi dar a constatat că 
veniturile fundațiilor pioase (vakâf) ale geamiilor şi moscheelor din 
cetate nu sunt suficiente pentru susținerea expediției. Cei care se ocupau 
de aceste slujbe se împrăştiaseră. Lefurile unor astfel de slujitori ai 
fundațiilor pioase nefiind plătite în trecut iar acum dându-li-se din 
visterie, s-au înseninat inimile multor oameni din Timişoara, întristate 
de luni de zile. 

Derviş şi sultan 


În a 24-a zi (muharrem 1107), sâmbătă, padişahul a venit la 
cetatea Timişoara şi a ieşit la Turnul Tunarului (Topçu Kulesi), legat de 
fortăreaţa interioară. Aici, padişahul, care primise vizita celor din cetate, 
a distribuit daruri fiecăruia, câştigând inimile tuturor. Deoarece, până la 
sultanul Mustafa, nici unul dintre strămoşii săi nu călcase în acest ţinut al 
stăpânirii, toți cei care trăiau aici, fie bogaţi, fie săraci, abia dacă ştiau 
numele padişahului lor... Cinstea acordată cetăţii Timişoara din partea 
padişahului nostru a făcut ca războinicii, care de atâția ani încoace se 
războiseră cu duşmanul, înfruntând mii de greutăţi, să învioreze viața 
gaziilor de serhat. Această vizită a făcut să se uite atâtea şi atâtea suferințe 
îndurate. De aceea, toți timişorenii, de bucurie, au ridicat imn de slavă 
şi glorie lui Allah. Fericirea şi bucuria simțită de ei nu se pot explica cu 
vorbe şi descrie cu pana, ci numai simţi. Padişahul, care ştia de legăturile 
lui Halveti Şeyhi Selim Dede cu sfinţii, i-a pus întrebări despre situația 
expediției. Selim Dede i-a răspuns: „Padişahul meu, sunteţi învingător, 
duceţi-vă o clipă mai înainte şi veți vedea”, dând, astfel, padişahului 
vestea victoriei. După vizita timişorenilor, a fost chemat să se înfățişeze 
„sultanului” Kandilci Hiisein paşa, adus la paza cetății. După ce paşa a 
fost îmbrăcat de sus până jos cu blană de samur, padişahul nostru 1-a 
zis: „Rugămintea mea este să fii prevăzător în slujba cu care ai fost 
însărcinat. Dacă vrea Allah (Inşallah), nu va fi pagubă, se vor procura 
materiale, muniții şi tot ce este necesar pentru repararea şi restaurarea 
cetăţii Timişoara. Allah să vă binecuvânteze pe toţi...”. După aceea a 
căftănit vreo şase agale de oști iar lui topgubaşi şi cumbaracibaşt le-a 
dăruit galbeni. 

Schimbarea garnizoanei 


În a 9-a zi (safer 1107, 19.09.1695), zi de duminică, padişahul a 
sosit în cetatea Timişoara, descinzând la Turnul Tunarilor. Au fost scoşi 
din Timişoara, aduşi mai înainte la paza ei, beilerbeiul de Sivas, vizirul 
Kandilci Husein paşa, fostul beilerbei al sangeacului Ineu (Yanova), 
Deli Omer paşa, fostul mutasarrâf al sangeacului Ceankâri, Kara, Kara 
Mehmed paşa din Bagdad, fostul mutasarrâf de Gyula (Güleli), Mehmed 
paşa; din 14 companii (oda) de ieniceri care se găseau în cetate, 4 
companii de armurieri şi tunari şi 1.800 de spahii silahtari, care se aflau 
în cetate. În locul acestora au fost numiţi „pentru paza Timişoarei” 
mutasarâful sangeacului de Hamidili, Tătar Salih paşa, mutasarrâful 
sangeacului de Mentese, Bostangi Mahmud paşa, Katana Mustafa paşa 
adus de guvernământul (valia) Ineului, betul de Cruşovăţ, Bektaş bei, 
căruia 1 se acordase beilicul sangeacului de Amasia, spahiii de timare 
şi feude viagere ai ținuturilor Adana şi Maraş cu agalele marilor feude 
ale Rumeliei, care trebuiau să vină şi 250 de iamaci, 5 companii de 
ieniceri, 5 companii de gebegii, 4 odăi de tunari şi 500 de spahii 
serdenghecidii, dar cu condiția să li se plătească leafă peşin pe câte 
un câşt. Tot cu condiția de a rămâne la paza Timişoarei până la trecerea 
a 20 de zile de la Kasâm a anului viitor, s-a dat porunca şi spahiilor 
de timare şi feude ai ținutului Sivas, lui Kiiciiik Giafer paşă, care trebuia 
să vină de la Belgrad, căpitanului de buiuc (bölük başi) Bosnali Fazlî 
cu 2.000 de ostaşi pedeştri de beilic şi 900 de viteji dintre silahtari. Şi 
peste aceste forțe a fost numit comandant (başbug) vizirul Hagi Mustafa 
paşa. Înfăţişat padişahului, Hagi Mustafa paşa a fost îmbrăcat cu 
blană de samur de sus până jos, în timp ce Mehmed aga, locţiitorul lui 
yeniceri agasi, a fost numai căftănit. Fiind cinstit cu onoarea 
împărătească, „padişahul” i-a zis: „Acum să te văd, în slujba în care ai 
fost numit, să nu ai cusur; bunăvoința mea este cu tine!”. După ce s-a 
văzut că Timişoara a fost întărită aşa cum trebuia, cu tunuri care se 
găseau în ordia împărătească, două colonborne, unul pentru ghiulele 
de 5 ocale, altul pentru ghiulele de 3 ocale, cu 40 de tunuri şahi, au 

mai fost predate cetăţii şi cele mai bune depozite de muniții (cebehane). 
Se hotărâse ca, pentru aceasta, să se aducă 15.000 de stâlpi mari 
din satele din împrejurimi iar arhitectul neamţ, căzut în captivitate la 
Lipova a fost însărcinat cu treburile reparării acestei cetăți 
„ Timişoara”. Apoi, după ce a fost dată beilerbeilor de Rumelia şi 
Anatolia, să curețe interiorul şi șanțul cetăţii, norocosul padişah s-a 
întors la cortul împărătesc. 


O scrisoare din Timişoara 


Cronicarul Silahdar Mehmed aga comentează scrisoarea paşei 
de Timişoara către sultan şi cercurile sale: „În a şaptea zi (zilhigge 1107 
— 30.06.1696), zi de sâmbătă, Mestan Mehmed aga, omul muhafăzului 
vizir Hagi Mustafa paşa, a adus, în nouă zile, scrisoarea paşalei din 
Timişoara la Sofia. În această scrisoare, paşa înştiinţa repararea şi 
restaurarea fortăreței între poarta Kanli şi Poarta Horos şi deschiderea, 
aici, a unui maidan pentru tragerea cu tunurile, precum şi că, cu ajutorul 
lui Allah, cetatea a fost reparată cum trebuie. Apoi, între timp, începând 
de la şanţul cel mare al cetății, au fost zidite şapte redute mari, în locurile 
unde trebuia. În partea exterioară a redutelor, după ce au fost aşezate 
şarampoaie, au fost săpate şanţuri; mai scria că șanțul cel vechi a fost 
bine curățit. În acelaşi timp, ruga să fie adresată porunca cea cuvenită 
vizirului Celebi Ibrahim paşa, muhafâz de Belgrad, ca să fie trimise o 
clipă mai devreme la Timişoara: magazia de muniții cu tunarii şi pionierii 
şi ostaşii pentru paza cetății pregătiți la Belgrad. Apoi, paşa înştiinţa în 
scrisoarea sa, tot ce aflase despre situația serhatului. Astfel, după spusele 
duşmanilor prinşi şi ale prizonierilor turci scăpaţi cu fuga, duşmanul 
trecuse apa Mureşului cu gândul de a merge împotriva Timişoarei dar, 
între timp, aflând de apropierea oştii turceşti, se întoarse din drum şi îşi 
alese loc de conac într-un loc mlăştinos, numit Nadlak. Mai spunea că 
muniţiile şi armele dușmanului, deşi erau într-o formă desăvârşită, totuşi 
încă mai aşteptau tunurile balyemez care trebuiau să fie trimise din părțile 
Budei, Gyulei, ale Seghedinului şi Transilvaniei. O dată cu sosirea acestor 

tunuri, după aşezarea a patru poduri, urmau să înainteze de la Tutak la 
Arad şi, de acolo, până în faţa cetăţii Timişoara, pe care hotărâseră s-o 
împresoare şi s-o asedieze. În timpul asedierii, ostaşii austrieci urmau 
să fie hrăniți cu pâini, numite profund, coapte la Arad şi apoi transportate 
cu harabalele la Timişoara. Aproape 3.000 de ostaşi au rămas la Arad, 
pentru îndeplinirea acestor munci. Dacă, în timpul asedierii Timişoarei, 
acesteia îi va veni în ajutor ordia turcă, atunci vor ridica asediul şi vor 
veni la Arad; mai hotărâseră ca, după ce vor intra în șanțul făcut aici, să 
pornească lupta, iar în cazul când va exista amenințarea s-o piardă, 
atunci vor trece dincolo de apa Mureş. Dacă oastea turcă nu va sosi în 
zece zile, vor lupta până la ultimul om spre a pune mâna pe Timişoara”. 


O încercare de asediu, 1696 


„Mai înainte, pe când ordia se apropiase de Belgrad, a fost chemat 
vizirul Hagi Mustafa paşa, muhafâz de Timişoara, spre a şti mişcările 
duşmanului, a cunoaşte serhatul şi a stabili căile de luptă. La sosirea 
unui astfel de firman din partea padişahului, Mustafa paşa lăsă în locul 
său pe vizirul Cerchez Ibrahim paşa, muhafâz de Silistra. Luând pe 
lângă el garda sa, împreună cu aproape 2.000 de pedestraşi de-ai 
beilerbeiului de Bosnia, şi pe căpitanul de buluc Fazli aga, într-o zi dis- 
de-dimineaţă porni la drum, spre a ajunge la Belgrad. În scurt timp 
după aceea a fost ajuns din urmă de către Osekli Abbas. Acesta îl 
înştiința că Rabutin fusese însărcinat, cu 15.000, de pedestraşi şi călăreți, 
pentru paza ţării Transilvania, în timp ce doi generali austrieci, numiți 
Vovodmend şi Bolend, erau cu 6.000 de călăreţi la trecătoarea Braşov; 
apoi, un număr mai mic de pedestraşi şi 6.000 de călăreţi au fost lăsaţi 
în cetățile Transilvaniei; două tunuri kolonborne, 10 tunuri şahi şi 400 
de harabale de zaharea cu câte trei perechi de boi au fost date armatei 
austriece. În afară de acestea, împreună cu forțele de ajutorare, strânse 
din împrejurimi, împreună cu tunurile mari şi mici pentru asediere, trimise 
din Buda şi Ossek, în armata austriacă se găseau 40.000 de pedestraşi, 
20.000 de călăreţi, 60 de tunuri şahi, 20 de balyemeze, 8 kolonborne 

şi 20 de tunuri havane. După ce îşi procuraseră atâtea muniții câte 
aveau nevoie, s-au pus în marş, apucând drumul Nagylak. Apoi, după 
trecerea râului Tisa, pe la Cenad, în a treia noapte a lunii (muharrem 
1108, 2.08.1696), se aşezară la Berkesu şi în ziua următoare, vineri, 
ajunseră lângă Timişoara. Aici începură să împresoare această cetate 
de la un capăt la altul, de la Poarta Cocoşului şi până la tabia Kanh, 
pe o distanţă de o aruncătură de tun. Între timp, avangărzile aruncate 
în luptă înaintară până la capătul șanțului de la Poarta Cocoşului, 
încercând, din răsputeri, să pătrundă în cetate. Şi numai la focurile 
tunurilor şi puştilor vitejilor gazii din cetate au fost nevoiţi să se retragă. 
Din această cauză, muhafâzul vizir Ibrahim paşa înmâna această 
scrisoare, cu vestea asedierii, lui Gazi Abbas, trimiţându-l înainte de 
amiază la Belgrad. După mărturia lui Gazi Abbas, Timişoara, fiind o 
cetate veche, construită din scânduri, putea fi foarte uşor aprinsă şi 
dacă într-o săptămână nu sar în ajutorul ei, Allah s-o păzească, putea 
să încapă în mâna duşmanului”. 


Divanul sultanului 


„În ziua a şasea (muharrem 1108 — 5.08.1696), duminică, au 
fost chemaţi la cortul principal, spre a discuta situația Timişoarei, toți 
vizirii, ulemalele, beilerbeii, beii, căpeteniile oştii, veteranii hotarelor şi 
gazii cei mai viteji şi cu experienţă. Spre a participa la sfatul demnitarilor 
împărăteşti, padişahul a intrat în cortul principal şi după ce a luat loc, i-a 
poftit pe cei care erau de față să şadă. Apoi a deschis adunarea, cerând 
ca fiecare să-şi spună deschis părerea despre lupta cu duşmanul. După 
discuţii care au avut loc în acest sens, cu toții într-un glas au spus: «Acum, 
când duşmanul credinţei asediază Timişoa-ra, a merge în alt loc ar 
însemna o lipsă de judecată şi o greşeală enormă. Odată ce însăşi țara 
noastră este în gheara amarului provocat de asediere, ar fi o utopie să 
se ia o altă măsură. Părerea cea mai justă, asemenea unui verset din 
Coran, este sosirea noastră cu o oaste numeroasă în ajutorul lor. Dacă 
noi renunțăm şi ne întoarcem, atunci duşmanul va salva cetatea prin 

înşelăciune». După această hotărâre a fost citită rugăciunea pentru odihna 
morţilor, mantia profetului a fost deschisă, apoi slujba religioasă a fost 
îndeplinită de către şeihul Hafiz Mehmed efendi şi de Mustafa efendi. 
Cei care au luat parte la această adunare au rostit atâtea discursuri 
înflăcărate şi sfâşietoare, din inimă, încât a explica aceasta prin cuvinte, 
aici, nu este cu putință pentru pana mea. 

Apoi, a fost împărțită hrană oştii iar poverile şi vistieria au fost 
lăsate la Belgrad sub răspunderea chehaielei de visterie. O gardă a 
meterhanelei şi haremul împărătesc s-a găsit că este potrivit să rămână 
la saraiul paşalei din Belgrad şi tuiul împărătesc a fost înălțat îndată. 
Oştile paşalelor, cu ogeacul ienicerilor, cu 77.000 de cântare de pulbere, 
30.000 de lopeţi-sape, ogeacul armurierilor, cu magazia de muniții, 6 
tunuri kolonborne de câte 5 şi 3,3 ocale, 85 de tunuri şahî-darbzen, 4 
tunuri havane de câte 35 ocale, ogeacurile de tunari şi căruțele de tunuri 
cu 15.000 de ghiulele (guvarlak) au trecut zi şi noapte, fără răgaz, 
Dunărea, unii pe podul Vişniţa, iar alții cu bacurile: apoi, cu toții s-au 
aşezat dincolo, de partea Panciovei. 

În ziua următoare, sâmbătă 7 (muharrem 1108 — 16.09.1696), 
a trecut podul şi padişahul nostru, care a descins într-un cort aşezat în 
partea cealaltă”. 


Un asediu ratat (1696) 


O viziune otomană despre anul 1696 şi întâmplările sale 
timişorene: Nusretname. Cronica lui Silahdar Mehmed Aga „În 
ziua de 9 (muharrem 1108, 8 august 1696), miercuri, au sosit doi 
gazii viteji de la serhat, spunând: «Armata austriacă, după o 
aşteptare de trei zile în faţa Timişoarei, îndată ce a auzit că 
padişahul a sosit aici, sâmbătă, cu oastea sa, s-a retras din fața 
cetății şi s-a aşezat la o depărtare de patru ceasuri, pe pământul 
satului Hadfil, între râurile Timiş şi Bega». Au mai spus că, pe 
timpul împresurării, duşmanul, fără a trage vreun foc din tunuri 
asupra cetăţii, o singură dată a trecut la atac cu pedestraşii şi 

călăreții săi. Abia, însă, înaintară până la geamia ruinată, când, 
văzând că sunt aşteptaţi de vitejii noştri gazii pregătiți pentru luptă, s-au 
retras; de asemenea, au arătat că săpau şanţuri şi adăposturi, în 
împrejurimile cetății. În acelaşi timp, au făcut cunoscută dezertarea a 
60 de nemți, maghiari, croaţi, francezi... şi refugierea lor la Timişoara. 
Celor doi grăniceri care aduseseră ştirea salvării Timişoarei li s-a dăruit 
câte un pumn de galbeni. Hagi Mustafa paşa, care pornise mai înainte 
la drum, spre a veni la oastea împărătească împreună cu 2.000 de 
oşteni, oastea pedestră din Bosnia a marelui vizir şi 500 de oameni 
de sub comanda căpitanului de buluc, au arătat, astăzi, alai. În ziua a 
12-a (muharrem 1108, 11.08.1696), sâmbătă, se întoarse la ordia 
împărătească Abbas aga, beşliaga de Timişoara, cu patru viteji, spre 
a înştiinţa înaintarea padişahului la Timişoara. Abbas aga expune astfel 
ştirile pe care le-a cules pe drumul până la Timişoara şi înapoi: «După 
ce ne-am despărțit de ordia împărătească şi pe când plecăm la 
Timişoara, ne-am întâlnit cu caraulele duşmane. Cât pe-aci era să 
nimerim în oastea nemţească. După ce am scăpat de caraule, miercuri 
dis-de-dimineaţă am intrat în cetate; strecurându-ne în cetate, am 
predat paşei scrisoarea măriei sale sultanul. Vitejii gazii, cum au aflat 
că sultanul cu ordia sa se află pe drum, s-au bucurat atâta cu toții, 
parcă s-au născut din nou. Au mai aflat de la nişte francezi şi nemți, 
fugiți din oastea austriacă, despre austrieci că, atunci cînd au auzit de 
trecerea osmanlâilor peste Timiş, s-au retras lângă Bega, unde aveau 
de gând să primească lupta. Apoi, miercuri, când am ieşit pe drum 
spre a veni la Timişoara, n-am observat nici o frământare deosebită 
în forțele duşmanului». Numai pe drum, după ce s-au întâlnit de cinci 
ori cu catanele duşmane, au povestit ceea ce au pățit. Atât lui Abbas 
aga, cât şi celor de pe lângă el, li s-a dăruit un pumn de galbeni pentru 
aceste slujbe”. 

Oastea de Poartă (1) 


„În acest timp (august 1696) au fost făcute pregătirile necesare 
în oaste, aducându-se şi zahereaua. În a 4-a zi a lunii (muharrem 1108, 
13.08,1696), într-o zi de luni, cu sprijinul şi cu voia lui Allah, începând 
înaintarea pe țărmul râului Timiş, s-au pus în marş împotriva dușmanului. 
Poverile oştii şi vistieria împărătească, după ce au fost lăsate în urmă, la 
comanda ariergardei a fost adus Osman paşa din Kanizsa. l-au fost 
încredințate patru companii de spahii, veteranii silahdarilor, oştile 
pedestre ale comandanților de spahii şi ale fruntaşilor divanului, agalele 
marilor feude din ţinutul Rumeliei cu căpitanul, Osman aga cu 200 de 
oşti din Siria. Osman paşa primise porunca să nu le dea iertare celor 
rămaşi în urmă şi celor fugari. În timp ce beilerbeiul de Sivas, vizirul 
Dursun Mehmed paga, a fost numit comandant al iscoditorilor, având 
alături pe mutasarrâful Ali paşa din Ankara, Asçi Mustafa paşa şi curdul 
Mehmed paşa cu timarioții, zaimii, spahiii silihdarilor serdenghegidiii, 
cu gărzile şi oştile provinciilor lor, au alcătuit o forță de 4.820 de oameni. 
În urma iscoditorilor cerhagii înainta cortul împărătesc cu 26 de tunuri 
şahi, vizirul Mahmud paşa, agaua de ieniceri, în frunte cu ogeacurile din 
jurul său; în partea sa stângă, cu 8 tunuri şahi şi cu 2 havane, mergea 
Zagragi Mehmed aga; în dreapta sa, Sansongi Mehmed aga, din Salonic, 
cu 2 tunuri şahi şi 2 havane; mai spre stânga armurierul cu 10 tunuri 
şahi. În spatele acestora urmau ogeacurile tunarilor cu 7 tunuri şahi; în 
timp ce mai în urmă, la capătul flancului drept erau beilerbeiul Anatoliei, 
vizirul Daltaban Mustafa paşa, beilerbeiul Adanei şi Karamaniei, Hagi 
Husein paşa, beilerbeiul de Maraş, lunus paşa, mutasarrâful de Çankiri, 
Küciük Ismail paşa, şi mutasarrâful de Ankara, Uzun Ali paşa, cu forţele 
ținuturilor lor, împreună cu beii din Ayintab şi Karahisarul răsăritean şi 
cu ogeacurile de spahii care primiseră solde mărite”. 

Oastea de Poartă (2) 


„Din spatele acestora, urmau cu o ceată de oaste pedestră de 
arnăuți, Perkan Ibrahim paşa, la capătul flancului stâng se găsea 
beilerbeiul Rumeliei, vizirul Arnavud Suleiman paşa, cu 7 tunuri şahi şi 
cu forţele vilaietului său; apoi, mai erau lângă aceştia cu oştile lor: Hagi 
Mustafa paşa, cu 3 tunuri şahi, forțele egiptene, Hüdaverdi paşa, Adem 
paşa, Ibşir Hasan paşa, Mevlud paşa, Abdizade Mehmed paşa din 
Siria şi Ahmed paga din Niş. Potrivit cu porunca dată, au fost aranjați 
să urmeze agalele de dfetelii, Mustafa şi Bayram aga cu o unitate 
compusă din 500 de zaimi, silahdarii cu solde mărite. La capătul lor 
mergea, cu oastea pedestră a Bosniei, căpitanul de buluc Fazli cu 4 
tunuri şahi; în timp ce în spatele lor se găsea Tătar Salih paşa cu 8 tunuri 
şahi şi o ceată de pedestraşi arnăuți. Apoi, se mai hotărâse ca în locul 
cel mai din urmă, înaintea tuiurilor, în partea stângă să se găsească marele 
vizir cu ogeacul bostangiilor şi cu 8 tunuri şahi. S-a poruncit, ca până 
aproape de momentul luptei, să se înainteze şi să se păstreze această 
formaţie, atât pe drum, cât şi în conace, iar în timp de popas şi de 
conac să se facă tabără cu harabale împrejurul oştii împărăteşti. O dată 
ce acest aranjament a fost găsit cel mai potrivit, pe timp de conac s-a 
interzis oştii să facă altfel. În această ordine, oastea, pornind la marş în 
aceeaşi zi, după o cale de trei ore a ajuns la vatra satului Logon; în ziua 
următoare, marţi, 15 (muharrem 1108 — 14.08.1696), tot la o cale de 
trei ore, s-au aşezat pe pământul satului Baranda. Îndată ce a fost nevoie 
de construirea unui pod peste râul Timiş, ca să se poată trece în câmpia 
Becicherecului, aflată în faţa oştii împărăteşti, marele vizir, prin mollaua 
sa, a luat învoire de la padişah ca podarii şi toate paşalele să se despartă 
de oaste şi, avându-i la spate pe ostaşii ținutului, s-au despărțit de ordine. 
După ce au fixat locurile unde vor fi construite cele patru poduri de 
trecere, au cerut din materialele pregătite la Belgrad pentru poduri. 
Apoi, când au transportat cu harabalele 33 de tonbazuri arcuite cu fier 
şi gomana, s-au apucat să facă două poduri de câte 16 „„vase”. Pentru 
fixarea capetelor acestor poduri au fost trecuţi, în partea opusă, cu bacuri, 

cirnicuri şi vase, apoi Şerkan Ibrahim paşa, Hüdaverdi paşa sansongi, 
Mehmed aga, din Salonic (Selanik), cu oastea de poartă, 2.000 de ieniceri 
şi 1.000 de bosnieci. Acolo au fost însărcinați să sape un şanţ şi să păzească 
capătul podului cu 13 tunuri darbzene. Începută astfel, construcția podului 
a fost terminată aproape de chindie. 


Pregătiri militare 


Acelaşi neobosit Silahdar Mehmed Aga consemnează: „Astăzi, 
spre seară, au venit doi ostaşi din partea locuitorilor Timişoarei, care au 
înştiințat că duşmanul, după ce s-a retras pe pământul satului Hodfil, la 
patru ceasuri mai încoace de cetate, aici timp de trei zile s-a aranjat, 
pregătind tot ce era necesar pentru adăposturi şi asediu. Astfel, după 
ce au împletit aproape 500 de coşuri pentru tunuri, în a zecea zi a lunii 
(muharjem 1108 — 9.08.1696), joia, s-au ridicat cu toate forţele şi au 
venit sub cetatea Timişoara. În patru zile au luat loc în adăposturi, şi-au 
aşezat tunurile în redute, după care şi-au înşirat coşurile, iar în noaptea 
de luni, 14 (muharrem 1108 — 13.08), s-au întins de la Kanli-Tabia, 
până aproape de poarta Vam şi pe la spatele fortăreței interioare au 
intrat în adăposturi. După aşezarea a trei redute, şi-au instalat 20 de 
tunuri balyemez, 20 de havane, 8 kolonborne şi 60 de tunuri şi au început 
să bată cetatea Timişoara. 

În acest timp, după ştirile date de iscoadele austriece care au 
fost prinse, armata austriacă, compusă din 40.000 de pedestraşi şi 
20.000 de călăreţi, după spusele altuia din 35.000 de călăreți, urmărea, 
cu atenție, înaintarea oştii otomane în ajutorul Timişoarei. De aceea, 
comandantul duşman se despărți, cu 10.000 de călăreți, spre a ieşi în 
faţa oştii turceşti care venea pe drumul Dentei. Potrivit cu acestea, a 
avut loc o adunare în cortul marelui vizir, unde, după ce s-a citit rugăciunea 
pentru odihna morţilor, s-a hotărât ca imediat să se treacă la salvarea 
cetății Timişoara. 

În a 19-a zi (muharrem 1108 — 18.08), sâmbătă, după cum s-a 
arătat mai înainte, oastea otomană, ridicându-se de lângă Titel, a pornit 

la drum. Apoi, s-a aşezat la cinci ceasuri depărtare de vatra satului 
Orlanat, la dreapta râului Timiş şi la stânga apei Bega. 

În a 20-a zi (muharrem 1108 — 19.08), duminică, când au 
descins în vatra satului Modoş, cale de şapte ceasuri mai departe, s-a 
întors din Timişoara Osekli Abbas aga, trimis mai înainte acolo cu ocazia 
împresurării cetății Timişoara de către duşman, cu ştirea despre sosirea 
padişahului în ajutorul fortăreței. După explicaţiile date de acesta, 
austriecii împresurând cetatea din toate părțile, nu se putea intra în cetate 
spre a se procura nutreţul necesar; în faţa cetății, austriecii aruncaseră 
exact 18 cumbarale. Dar, când a aflat de sosirea oştii otomane în aceste 
părți, duşmanul s-a împrăştiat în toate părțile. A mai adăugat că dacă 
vor trimite o ceată de ostaşi asupra acestora, vor putea omori sau lua 
prizonieri pe foarte mulți. Potrivit cu aceste ştiri, porunca padişahului a 
fost strigată în oaste de către telalîi: «slujitorii pedeştri şi călări de pe 
lângă poveri, în afară de conducătorii cămilelor (deveci) şi de căruţaşi, 
nici unul să nu plece, fiecare să înainteze în coloana sa, sub fiecare 
steag de ținut să fie călăreți înarmaţi cu sulițe (cirid) şi, astfel, „duşmanii” 
vor fi ucişi”. 


Din nou la Timişoara 


„În ziua următoare, Joi, prima zi a lunii safer (1108 — 30.08), 
când am ajuns în câmpia Timişoarei, s-a descins în cortul împărătesc 
care era pregătit. Acum, muhafâzul cetăţii, Boşnak Giafer paşa, Bektaş 
paşa, oastea locului şi notabilii Timişoarei l-au întâmpinat şi l-au salutat 
pe padişahul nostru în faţa întăriturilor austriecilor. Astăzi, s-au trimis 
din partea padişahului un hatt-i humaiun şi 600 kile de orez ogeacului 
ieniceresc, care a fost predat marelui imbrohor Ahmed aga, ieniceriagasi. 
Hatt-i humaiunul fu citit în faţa ciorbagiilor adunaţi în cortul agalei de 
ieniceri; această atenţie vrăjind inima tuturor, cu toții s-au rugat pentru 
viața padişahului. Iarăşi, în această zi, a sosit la oastea împărătească, 
cu 6.000 de ostaşi din Crimeea, fiul hanului Şehbaz Ghiriai sultan. Dar 
nu i s-a arătat prea multă atenţie deoarece sosise după terminarea nunții, 


154 loan Haţegan 


adică întârziase. Vineri, a doua zi a lunii (safer 1108 — 31.08), padişahul 
cu şeih iil-islam, marele vizir şi garda palatului au plecat la cetatea 
Timişoara. Când au descins la noul chioşc, construit în reduta tunarilor 
din faţa porții azapilor, s-au tras salve de tunuri din cetate. După ce s- 
au împărțit favoruri tunarilor care se găseau în această cetate, rugăciunea 
de vineri a fost îndeplinită în geamia cea mare. După aceasta, tot ce era 
în cetatea interioară sau în afară, toate șanțurile, fortărețele, noile redute 
din fața marilor şanţuri, şarampoaiele si celelalte şanţuri şi munițiile cetății 
au fost cercetate. În cele din urmă, când au descins la Turnul tunarilor, 
legat de fortăreaţa interioară, a fost înfățișat sultanului vizirul Giafer paşa, 
beilerbei de Alep, care a fost înștiințat că este numit cu oastea sa 
permanentă şi oştile ținutului său, la paza Timişoarei. De aceea, paşa a 
fost căftănit, de sus până jos, cu blană de samur, după care s-au întors 
la cortul împărătesc. lenicerii, armurierii şi tunarii care au fost anul 
trecut la paza Timişoarei au fost scoşi. În locul acestora au fost puse 17 
companii de ieniceri, 4 companii de armurieri şi 4 companii de tunari. 
De asemenea, a fost văzută şi zahereaua din cetate. Astfel, la cele 
4.868, 5 chile de zaherea, aflate în cetate, au mai fost adăugate încă 
12.347 chile de zaherea şi 836 ocale de pesmeţi de la oastea 
împărătească. A fară de aceasta, au fost predate vizirului Giafer paşa, 
pe lângă cele 15 pungi cu aspri pentru lefurile oştii locale din cetate 
şi slujitorilor geamiei şi meceturilor, încă 45 de pungi de aspri pentru 
cheltuielile cetății”. 


Vilayetul de Timişoara în 1696 


În viziunea lui Silahdar Mehmed Aga, acest serhat sau ținut de 
margine arată cam aşa: „În ceea ce priveşte situaţia serhatului, i-a arătat 
că oastea duşmană, afară de forțele aflate, acum, în cetățile din 
Transilvania, se compune din 12 regimente împrăştiate în taberele de 
iarnă (kuşlak) ale satelor de la hotarul nemţesc. Muhafizul de Timişoara, 
vizirul Giafer paşa, a cerut să se semene bostan în împrejurimile cetății. 
Apoi, deoarece făcuse înlesniri raialei, aceasta a început să vină la cetate 

şi să vândă câte ceva. Astfel în timp ce mai înainte kila de orz de grâu se 
vindea cu un curuş, anul acesta, din pricina secetei şi a incendierii şi 
devastării de către duşman, o oca de fân s-a ridicat la 5 parale iar o 
oca de porumb la 3 parale. Cetatea Sebeş este păzită de 400 de 
pedestrași şi călăreţi ghiauri. Într-o zi, 200 de catane şi 100 de austrieci 
s-au repezit din spatele Timişoarei şi au atacat harabalele cu lemne 
pentru foc; ei au luat 30 de boi şi 10 flăcăi şi au ucis doi egipteni. O 
dată, capudanul de Cenad, cu 300 de călăreţi, 200 de austrieci, maghiari 
şi haiduci ghiauri, unii din cetatea sa şi alții adunaţi din pălăncile dintre 
Sente şi Sapoşka şi din Adakale, a înaintat până aproape de schitul de 
lângă Timişoara. Numai la ieşirea vizirului Giafer paşa, Arnavud Suleirnan 
paşa, cu oastea egipteană şi cu alți viteji gazii din cetate, fiind înfrânt, s-a 
întors. Cu o zi mai înainte de această întâmplare, 30 de luptători din 
Timişoara, 40 de călăreţi dintre curuţi au descins pe malul râului Mureş. 
Căpitanul de Sente a lăsat 120 de călăreți în spatele cetei noastre, în 
timp ce el însuşi a înaintat cu 180 de călăreți până în faţa Cenadului. 
Dar, îndată ce harțuitorii noştri au observat aceasta, căpitanul Veddi şi 
şase ostaşi dintre curuți au rămas la pândă iar ceilalți au fugit la Cenad. 
Căpitanul Veddi, la un moment dat, după ce a atras asupra sa 120 de 
călăreți, s-a amestecat iarăşi cu cei din ceată, pierzându-și urma. Cei 
din ceată, întâlnindu-se cu ceilalţi 180 de călăreţi, n-au ţinut seama de 
focul deschis de duşman şi cu săbiile goale au trecut la atac. În faţa 
acestui atac, duşmanul a fost, de îndată înfrânt. La prima ciocnire, 
aproape 100 dintre ei au fost trecuţi prin sabie iar căpitanul de Sapoşka 
a fost prins, împreună cu 23 de ghiauri. Cei 120 de călăreți din urmă, 
care îi urmăreau pe ai noştri, când au văzut aceasta, au început să fugă 
înapoi. Astfel, cetegiii «turci» s-au întors cu o pradă bogată la Timişoara. 
În vara aceasta, comandantul oştii austriece va fi iarăşi craiul Friderikus, 
herzogul Saxoniei, care o să coboare cu oastea sa la Varadin. Am aflat 
toate acestea, a mărturisit Mestan aga, de la prizonierii noştri scăpați 
din acele părți”. 

Griselini şi asediul Timişoarei din 1696 


„În luna iulie 1696, această armată se afla încă la Seghedin, pe 
când Mustafa ajunse cu oştile sale până la Niş. Cu ocazia unui consiliu 
de război, principele elector, împreună cu generalii Caprara, 
Stahremberg şi cu ceilalți ofiţeri de frunte hotărâră să simuleze un asediu 
asupra Timişoarei, pentru a-l atrage pe inamic la apărarea cetăţii şi la 
acceptarea unei bătălii, de al cărei succes ar fi urmat să depindă operaţiunile 
ulterioare. Astfel, principele-elector înainta în fruntea a cinci mii de 
cavalerişti şi a două mii de husari, precum şi numeroşi voluntari, cu toții 
aflați sub comanda celor mai iscusiţi generali, pentru a face o recunoaştere 
a terenului, a stării şi aşezării fortificațiilor oraşului. Acestea fură găsite mai 
tari decât le mersese vestea, fiind apărate de zece mii de oşteni. 

Geafer paşa cu flotila turcească ajunsese, între timp, la Slankamen. 
Deoarece avea ordin să recucerească Titelul, în spatele căruia se afla 
deja, generalul Heiderscheim, sosit prea târziu cu detaşamentul său, fu 
întărit în grabă cu regimentul Truchsess, cu patru companii din regimentul 
Heisler staționate la Kiskanizsa şi cu două escadroane din regimentele 
Bagno şi Marsigli. Aceste forțe reunite abia fură îndestulătoare pentru a- 
l opri pe Geafer din acţiune. După ce îşi asigură, cu multă trudă, această 
poziţie, primind ca întărire şi trupele aduse din Transilvania de generalul 
Rabutin, principele-elector trecu îndată Tisa, îşi croi drum prin mlaştina 
Aranca şi îşi ridică tabăra în apropierea Timişoarei. 

Principele-elector mai întreprinse, încă o dată, o recunoaştere la 
Timişoara, hotărând să atace cetatea numai dintr-o singură parte, atât 
pentru a-şi cruța trupele, cât şi datorită extinderii fortificațiilor, pe care 
nu le-ar fi putut înconjura în întregime. 

Deoarece anotimpul favoriza aceste lucrări, începu construirea 
unei linii de atac dinspre partea Palăncii Mari. Încă mai înainte, Pálffy 
adusese de la Arad artileria necesară şi alte maşinării de asediu, astfel 
că putu începe bombardarea cetăţii. 

Acum sosiră, însă, de la Stahremberg veşti că flotila turcă i-ar fi 
înfrânt pe imperiali, că Mustafa ar fi trecut Dunărea şi ar fi în drum cu 

oşstile sale, pentru a despresura Timişoara. De aceea, toate lucrările 
fură oprite iar maşinăriile de asediu duse înapoi. Principele-elector ridică 
tabăra şi porni în întâmpinarea duşmanului”. 


Bătălia de la Zenta 


„... În ziua şi în noaptea aceea, în a 24-a zi a lunii (safer 1109 — 
11.09) şi în ziua următoare, vineri, s-a continuat trecerea podului 
peste Tisa, şi până aproape de mijlocul timpului dintre dimineață şi 
amiază, trecuseră Şahbaz Ghirai sultan cu oastea tătară şi craiul Thököly 
Imre, principele Transilvaniei. lată că, în acest timp, un prins duşman, 
trimis de hanzade, a înștiințat că cei 12.000 de cavaleri pedeştri din 
Varadin, uniţi cu pedestraşii din Baia, o forță de 60.000 de oameni, 
pedeştri şi călări, trebuia să apere Transilvania, Ungaria de mijloc, 
Bacika, Seghedinul şi împrejurimile lor; în dorinţa lor de a ataca oastea 
otomană s-au ridicat din Varadin şi, după traversarea podului Karagol, 
au mers spre satul Peşir. O nouă grupare a forțelor turceşti, după aflarea 
acestei ştiri şi desfăşurarea luptei dramatice de la Zenta. Mulţi dintre 
turci îşi pierd aici toată prada lor bogată. Chilerul împărătesei pierde 
numeroase tacâmuri de aur. Şi eu am pierdut, spune autorul, un sandâk 
cu lucrurile mele. În noaptea aceea şi în ziua următoare, joi, până spre 
seară şi apoi spre noaptea de vineri, până la orele 5, am înaintat mereu 
fără tihnă şi odihnă, fără a sta şi am ajuns cu greu la Timişoara, unde, în 
fața varoşului, s-a trecut la conac”. Vistieria împărătească, 7 tunuri 
kolonborne, 3 havane, 12 tunuri şahi, tuiurile şi cea mai mare parte a 
oştii de pe lângă defterdar efendi, o luaseră spre dreapta şi au ajuns la 
Timişoara pe drumul drept, cu 6 ore înainte de padişah. Aceştia se 
împotmoliseră pe drum în mlaştina bisericii Horos, unde au lăsat 3 tunuri 
kolonborne şi un tun şahi cu câțiva oameni. Duşmanul, care strângea 
pierderile oştii turceşti, le-a scos şi le-a dus cu el. În ziua următoare, a 
26-a zi a lunii (safer 1109 — 13.09.1697), vineri, după ce s-au aşezat 
în spatele fortăreței interioare din Timişoara, marele vizirat fiind acordat 
vizirului Amugezade Htisein paşa, muhafâz de Belgrad, a fost trimis 

cu un hatt-i șerif, la Belgrad, micul imbrohor Cerchez Mehmed aga, ca 
acesta, cu o zi mai devreme să sosească la ordie. Până la sosirea marelui 
vizir, valiul de Siria, Bozoklu Mustafa paşa, a sosit la căimăcămie şi a 
cerut să se facă un nou sigiliu pentru marele vizir. Sansongi Mehmed 
aga din Salonic (Selanikli), adus la administraţia ienicerilor (kulkethudasi), 
a fost însărcinat să-i adune pe ienicerii împărăteşti. Padişahul, sosind în 
cetate, a vizitat fortăreaţa interioară şi cea exterioară. După ce a aruncat 
o privire asupra redutei şi a zidurilor sale, zidite din nou de răposatul 
vizir Giafer paşa, fost muhafăz de Timişoara, s-a închinat pentru sufletul 
său şi a descins la Turnul tunarului. 


De la Zenta la Timişoara 


„Ei (demnitarii otomani) l-au determinat pe măria-sa padişahul 
lumii să se întoarcă cu o clipă mai devreme spre Timişoara. Cu toate 
acestea, ei nici nu au stat măcar în noaptea aceea, până dimineaţa, ci, 
părăsind în grabă atâtea lucruri, munițiile, ghiulelele şi corturile, au pornit 
în grabă, uşor echipați, spre Timişoara. Unii dintre cei încercaţi în 
expediţii, ştiind că duşmanul legii nu poate să treacă râul în mai puțin de 
trei zile, s-au împrăştiat după ce toată oastea împărătească a pornit 
spre Timişoara şi, intrând în corturile pline de lucruri, dar goale de orice 
duşman şi prieten, le-au prădat. În noaptea aceea, era a douăzeci şi 
patra noapte a lui Safer cel norocos (11 septembrie), măria-sa padişahul 
lumii s-a străduit să se întoarcă cu griji şi cu necazuri. În a douăzeci şi 
cincea noapte a lunii mai sus arătate, la miezul nopţii, şi-au aşezat 
steagurile în fața Timişoarei şi au poposit acolo. După trei zile a venit la 
oastea islamică din Timişoara cineva căruia îi plăcea foarte mult halvaua, 
încărcând toate cutiile de halva într-un car cu boi. 

Lui Abdi aga, care făcea slujba de chehaia a fostului mare vizir, 
răposatul martir Elmas-Mehmed paşa, i s-a acordat din partea înaltei 
împărății titlul de vizir cu elaietul Rumeliei şi i s-a cerut să stea ca muhafâz 
la Timişoara. De asemenea, s-a dat firman şi valiului de Alep, vizirul 
Osman paşa, ca să rămână pentru paza cetății mai sus arătate. 

«Chemarea de la Belgrad a lui Amudjazade Husein paşa pentru 
demnitatea de mare vizir. Padişahul s-a convins de justeţea părerilor 
sale, expuse înainte de trecerea oștirii în partea Timişoarei; neascultarea 
lui a dus la înfrângerea relatată mai sus». 

...Devenind clar că era potrivit ca de azi înainte să se pornească 
spre Adrianopol, în a cincea zi a lunii mai sus arătate (2 1 septembrie), 
s-a pornit împărăteşte din fața Timişoarei şi, în a zecea zi, trecându-se 
peste fluviul Dunărea, s-a reuşit instalarea corturilor pe şesul 
Belgradului...” 


Dimitrie Cantemir despre Timişoara 


Figură enciclopedică la întretăierea veacurilor XVII-XVIII, 
Dimitrie Cantemir a lăsat în urma sa opere nemuritoare, multe dintre ele 
fund izvoare de primă mână timp de două secole pentru istoria Ţărilor 
Române, dar şi a turcilor otomani. 

O împrejurare l-a adus pe fiul domnului moldovean şi în părțile 
Banatului, pe care l-a străbătut de la vest spre est şi, apoi, spre sud. 
Deşi cunoscută, această călătorie nu a suscitat decât uneori comentariile 
necesare. Cunoştinţele pe care le avea el despre această zonă sud- 
vestică a României datau de câțiva ani. Trăind la Istanbul şi fiind 
preocupat de istoria turcilor otomani şi a imperiului lor tricontinental, 
Cantemir a ajuns, repede, să cunoască importanţa strategică a 
Timişoarei, alături de Belgrad ea constituind cheia de boltă a stăpânirii 
otomane la Dunărea de Mijloc, cetate aflată sub stăpânirea acestora 
între anii 1552-1716. Cantemir află, şi transcrie în a sa Istorie a creşterii 
şi descreşterii Imperiului Otoman, informaţii inedite asupra situației 
acestei cetăți. Astfel, la 1688, un inginer militar cretan, Andrea Cornaro, 
este făcut prizonier de turci, la Belgrad, şi reface fortificațiile acestei cetăți, 
după care este trimis la Timişoara pentru aceleaşi scopuri. În afara 
acestora, Cornaro execută, aici, şi planurile privind regularizarea râului 
Bega, care curge prin mijlocul oraşului; Cantemir ştie că, vara, apa râului 
seacă şi oraşul duce lipsă de apă. Nu cunoaştem cât anume a lucrat 

Cornaro aici şi nici dacă a reuşit să aplice planurile sale întrucât abia pe 
la mijlocul secolul al XVIII-lea se termină canalizarea râului. Pentru 
acelaşi an 1688, informaţii de primă mână le oferă Cantemir referitor 
la ajutorul în oameni şi saci cu făină trimis de marele vizir de la Belgrad 
la Timişoara, asediată de aproape 3 ani de trupele imperiale; cei 500 
spahii cu câte doi cai şi tot atâţia saci de făină vor ajunge cu bine în 
cetate, dar vor declanşa o cumplită răscoală a trupelor de ieniceri de 
aici, înăbuşită cu greu de Kogea Giafer paşa, comandantul otoman al 
cetăţii Timişoara. În toamnă au loc noi ciocniri între turci şi austrieci, la 
Orşova, Lipova şi spre Tisa, curmate doar de sosirea iernii 


Cantemir şi Timişoara (1) 


Luptele violente din cursul anului 1696 îl interesează mult pe 
Cantemir, care le consemnează cu obiectivitate. Intrarea lui Friedrich 
August, principe elector de Saxonia, cu trupe imperiale în Banat 
continuă cu asedierea Timişoarei, căreia îi soseşte în ajutor sultanul 
Mustafa al IV-lea, în fruntea armatei regulate de Poartă. Urmează 
retragerea imperialilor într-un loc la vreo opt ore de mers de Timişoara, 
întărirea lor în tabără, concomitent cu urmărirea lor de către turci, la 
sfatul lui Emeric Tökölly, care participă la campanie în calitate de aliat 
al sultanului. Datorită aceluiaşi, turcii îşi întăresc tabăra proprie cu 
şanţuri şi valuri de pământ, lucru neobişnuit la ei, dar salutar, de astă 
dată, întrucât atacul de noapte al trupelor imperiale declanşat prin 
mlaştinile din apropiere este respins destul de uşor. Pierderile sunt 
mari de ambele părți, printre morți aflându-se şi Mustafa, paşa de 
Timişoara. După o repriză reciprocă de tatonări, cele două armate se 
retrag din Banat fără a mai lupta. 

Momentul culminant al acestor lupte de la sfârşitul secolului al 
XVII-lea este reprezentat de bătălia de la Zenta din august 1697, la 
care participă sultanul Mustafa IV, Eugeniu de Savoya, viitorul 
cuceritor al Timişoarei la 1716 şi Dimitrie Cantemir; dintre 

contemporanii cunoscuţi trebuie remarcată şi prezenţa lui Luigi 
Ferdinando de Marsigli. Lucru curios: atât Cantemir cât şi Marsigli 
vor scrie câte o istorie a turcilor otomani, dar, în timp ce primul o va 
face pentru toată istoria otomană, cel de-al doilea doar pentru secolul 
său; Cantemir participă la luptă în tabăra otomană iar Marsigli în cea 
imperială. Primul va intra în cetatea Timişoarei, iar cel de-al doilea va 
rămâne cu sentimentul victoriei taberei sale, tabără care era şi a inimii 
lui Cantemir. 

Înfrângerea armatei otomane la Zenta creează premisele unui 
adevărat dezastru, datorită morții celei mai mari părţi a 
conducătorilor otomani şi a fugii celor rămaşi în viață, în frunte cu 
însuşi sultanul. Întrucât lupta s-a dat cu prilejul trecerii Tisei, sultanul 
fuge spre est prin câmpia bănăţeană şi în aceeaşi seară ajunge pe un 
loc mai ridicat, unde în 1696, se desfăşuraseră lupte. Abia aici îşi 
permite să-şi schimbe hainele spre a nu fi recunoscut, să se închine 
lui Alah ca mulţumire pentru viaţa salvată şi, apoi, să plece, în goana 
calului, spre Timişoara, unde, odată ajuns, se închide în castel, 
ordonând paşei de aici să ţină secretă sosirea sa şi să închidă porțile 
cetăţii în fața trupelor proprii, care vor ajunge aici în debandadă. 


Cantemir şi Timişoara (2) 


Cu trupele scăpate de la Zenta, mai degrabă resturi îngrozite 
ale armatei, se va apropia şi Cantemir de Timişoara, fără a putea 
pătrunde în interiorul cetăţii. Soldaţii se răspândesc în jur, după adăpost 
şi hrană. Problema cea mai mare o ridica apa potabilă, întrucât o 
secetă cumplită bântuia Banatul. Pentru un strop de apă, zice Cantemir, 
soldaţii se băteau cumplit şi doar cei puternici şi învingători reuşeau 
să o obțină; asemenea lupte se dădeau chiar şi pentru picătura din 
urma căruțelor sau a copitelor de animale. 

Mica suită a lui Dimitrie Cantemir se adăposteşte într-o vie 
din apropierea oraşului şi priveşte cu calm forfota oştenilor, întrucât 
descoperă, din întâmplare, un puț cu apă rece în vie, acoperit cu 

pământ. Cortul fiului de domn fiind instalat deasupra-i, toți moldovenii 
aşteaptă, liniştiţi, apariţia sultanului. Într-o dimineaţă, pe când un 
slujitor este trimis să ducă bucătarului obişnuita ulcea cu apă pentru 
pregătirea hranei, un soldat otoman observă ulcica, o smulge din 
mâna slujitorului, pe care-l ameninţă cu iataganul, o bea până la 
fund şi apoi îşi cheamă mai mulţi tovarăşi în ajutor, mergând cu 
mare larmă spre cortul „ghiaurului” care ține ascunsă apa. 
Observând situația şi dându-şi seama ca nu mai poate ţine ascunsă 
fântâna, Cantemir îşi mută repede cortul şi îi aşteaptă calm pe 
turcii înfuriați. Situaţia era deosebit de gravă dar Cantemir îi face 
față cu succes: la reproşurile înfuriaților oşteni le răspunde că a 
ținut ascunsă fântâna întrucât aflase în ea cadavrul unui ghiaur şi 
nu a dorit ca oştenii profetului să-şi spurce sufletul bând apă dintr-o 
asemenea fântână. Acum, fiind deja curățată, o pune cu plăcere la 
dispoziția lor. Comentează, mai târziu, Cantemir această mică min- 
ciună, zicând că prin ea a reuşit nu numai să scape nevătămat, ba şi 
să obțină mulțumirile musulmanilor. Pe lângă hazul farsei, să reținem, 
totuşi, primejdia reală, dar, în acelaşi timp şi prezența de spirit a 
autorului ei. 

Peste trei zile s-a arătat, în sfârşit, şi sultanul, şi-a regrupat cu 
chiu şi vai oştile rămase şi a pornit spre Belgrad, străbătând Banatul 
spre sud-vest, pe lângă cula Vârşeţului şi mlaştinile de la Alibunar, 
locuri predilecte pentru spionii turci şi austrieci datorită înălțimilor 
existente aici. 

Cu aceasta, experiența personală a lui Cantemir în Banat şi 
Timişoara se încheie, oferindu-ne şi un moment de delectare, pe 
lângă informaţiile deosebit de pertinente asupra stării regiunii. Din 
păcate, el nu lasă nici o descriere a cetăţii, momentul fiind nepotrivit 
pentru asemenea înfăptuiri. 

Ca o curiozitate a istoriei, astăzi trăieşte în Timişoara o 
descendentă pe linie feminină a Cantemireştilor. 

Refacerea cetăţii (1) 


Acelaşi neobosit cronicar, Silahdar Mehmed Aga, visează cu ochii 
deschişi la cum poate arăta Timişoara cu sultanul în interiorul ei: „Giafer 
paşa reparase şi restaurase această fortăreața mai mult decât se cerea 
şi se putea. Zidurile dinăuntru şi din afară ale fortăreței cu timpul se 
stricaseră şi ajunseseră într-un hal fără de hal, astfel că de pe ele nu se 
putea trage cu tunul şi în caz că se trăgea, stâlpii, bârnele şi bolțile 
«cetăţii» se dărâmau, căci ajunsese într-un hal că nu putea suporta nu 
numai bătăile de tun, dar crenelurile sale nu rezistau nici măcar la ridicarea 
tunurilor pe zid şi nu puteau susține unelte ca balistele scoase din 
cundacele tunurilor. Nu harabale şi călăreţi să stea deasupra zidurilor, 
dar nici măcar pedestraşii nu puteau merge pe ele. De aceea, Giafer 
paşa, după ce făcu să fie dărâmate zidurile ei dinăuntru şi din afară, de 
la un capăt până la altul, le-a făcut din nou mult mai întinse apoi, după 
ce a făcut ca stâlpii să fie fixați şi înşirați în două părți, legăturile lor 
strânse le-a umplut cu pământ. De asemenea poalele fortăreței fuseseră 
reparate şi restaurate. Apoi, din interior, în fiecare parte, s-au aşezat, în 
locuri potrivite, scări bătute cu pământ. De asemenea, drumurile pentru 
războinici, porțile cetăţii şi podurile de deasupra şanțurilor, toate au 
fost reînnoite. Acum zidurile ei sunt aşa de puternice încât un tun mare 
ca cel balyemez, cu cundacul său cu tot, poate fi urcat cu uşurinţă pe 
ziduri aşa cum se găseşte la poarta cetăţii dinăuntru, putându-se aduce 
de la un capăt la altul fără nici o sforţare şi supărare. Aceeaşi situație 
era şi pentru călăreți şi harabale. Giafer paşa, după ce făcu să fie curățate 
părțile interioare şi exterioare ale şanţurilor, a poruncit să se sape 
pământul cu încă 5-6 arşini înspre marginea din afară; şi aşa deveniră 
mai adânci şi mai largi ca în trecut. lar deschizăturile sau urechile celor 
patru tunuri mari ale fortăreței interioare, după ce fuseseră lungite, au 
fost acoperite şi învelite cu scânduri, aşa cum se obişnuieşte. Partea de 
deasupra a magaziei de muniții, dinspre dreapta, între două tunuri, de la 
streşinile turnurilor până la clădirile fortăreței şi aproape până la zidul 


164 loan Haţegan 


cu umplutură, a fost umplută cu pământ; apoi s-a aşezat deasupra o 
redută pentru tunari, înaltă, cu nouă creneluri; după aceea, curățind, 
s-a netezit drumul spre cele patru părți ale oraşului, cale de aproape 
două ceasuri de la case şi copaci. Apoi, cetatea a fost întărită cu diverse 
redute”. 


Refacerea cetăţii (2) 


„Astfel, spre partea dreaptă a fortăreței interioare, parcă 
forfecată, cu faţa spre miazăzi, se afla, dedesubt, o redută cu două 
creneluri şi cu zidul umplut, iar deasupra acesteia, o redută cu nouă 
creneluri; la cele două capete ale fortăreței de afară, cu fața spre sud, 
deasupra zidului umplut, «se aflau» două redute, una cu cinci şi alta cu 
şapte creneluri iar deasupra porții turnului Kanli o altă redută cu nouă 
creneluri. Sub pământ, cunoscută sub tabia yamacilor, se afla o redută 
cu un singur crenel; tot aici, deasupra zidului umplut, era o altă redută 
cu nouă creneluri; lângă vechiul palat, sub reduta spahiilor, o altă tabie 
cu un crenel, iar deasupra acesteia, în zidul umplut, o redută mare cu 
19 creneluri; sub poarta apei, o tabie cu un crenel; o dată ce pe zidul 
umplut era o redută cu 15 creneluri, tăria şi rezistenţa cetăţii Timişoara 
crescuse mult; apoi, la toate redutele fuseseră aşezate tunuri balyemez, 
câte două tunuri havane, aruncătoare de bombe şi grenade. Allah să-l 
milostivească pe Giafer paşa. Apoi, cetatea a mai fost întărită şi cu oști; 
în afară de cei 2.063 de viteji din oastea locală a cetăţii, se mai aflau 
2.050 de paze ienicereşti; apoi, la 468 de armurieri (cebeci) au mai 
fost adăugați 300, la 173 de tunari, încă 50 de topcii. Solda oştii locale, 
provenită de la slujitorii pioşi ai geamiei şi meceurilor, precum şi cei 
83.175 de curuşi pentru plata a două câşturi ale oştilor de poartă, au 
fost predaţi agalelor ienicereşti. Dar oastea locală, nemulțumită din cauza 
acestor plăţi neîndestulătoare, începuse să murmure şi, de aceea, s-a 
promis trimiterea îndată, din Belgrad, încă a unui câşti. După ce au 
păzit această cetate ca oaste de pază până aproape în ziua de Kasîm, 
au fost însărcinaţi să se întoarcă în ţările lor vizirul Kanijeli Osman paşa, 

valiu de Alep, valiul de Sivas, Cetrefilzade Iusuf paşa, valiul de Ankara, 
Uzun Ali paşa, cu «oştile» provinciilor de Adana şi Karamania; 1.000 
de pedestraşi dintre pedestraşii bosnieci ai marelui vizir, 250 de călăreți 
ai beilicului arnăuţilor, adică încă o oaste de aproape 5.000 pentru 
apărare. Lui Abdi aga, chehaiaua marelui vizir cel răposat, i-a fost 
acordat ținutul Rumeliei cu rangul de vizir, fapt pentru care a fost chemat 
lângă padişah şi a fost căftănit în acelaşi timp şi şi-a luat sarcina să păzească 
cetatea cu forțele ținutului său. Oastea egipteană, care păzise cetatea 
anul trecut, a fost scoasă afară. După ce valiul de Timişoara, Mustafa 
paşa, şi agalele oştii locale au fost căftănite, padişahul, luându-și rămas 
bun de la toţi, a părăsit cetatea şi a descins la cortul împărătesc. În timp 
ce era încă aici, l-a poftit înăuntru pe beilerbeiul de Alep, Osman paşa, şi 
i-a poruncit să fie căpetenia tuturor acestor forțe, după care l-a căftănit”. 


Tratatul de pace, 1699 


Iată cum sună articolul II al acestui tratat, semnat la Karlovitz, ce 
pune capăt luptelor de decenii şi consfinţeşte rămânerea Banatului sub 
stăpânire otomană. „Ținutul (eyalet) Timişoara, supus cetății Timişoara, 
cu toate părțile şi apele, aparţine stăpânirii înaltului Devlet cel veşnic; 
graniţa sa, care este, din partea Transilvaniei, de la capătul Ţării 
Româneşti şi până la apa Mureşului, «se mărgineşte» cu vechea graniță 
a Transilvaniei, arătată mai sus, şi granița sa din partea Mureşului, apoi 
hotărnicită cu malurile de dincoace ale râului Tisa; «cetățile» Sebeş şi 
Lugoj şi Lipova şi Cenad şi Kiiciiik-Kanisze şi Bekey şi Bechicerec şi 
Ranik, care sunt înăuntrul hotarului de mai sus, după cum s-a explicat, 
sunt din hotarele Transilvaniei de înainte de acest război. Astfel, tot ce 
se găseşte pe pământul Timişoarei, mărginită cu malurile de dincoace 
ale apelor Mureş şi Tisa, de azi încolo să nu fie dărâmat de zisul cezar 
şi eyaletul de mai sus să fie îngrijit în întregime; de azi înainte nici în 
locurile mai sus-arătate şi nici în apropierea malurilor Mureşului şi Tisei, 
în locuri mici şi mari, să nu se mai aşeze nimic pe zidurile cetăților şi nici 
să se mai clădească şi tot ce este între apele Mureş şi Tisa, ca mori de 

apă şi locuri de pescuit sau heleştee şi alte avantaje necesare raialelor 
ambelor părţi, să le folosească aşa cum se cuvine. Celor care vin din 
locurile supuse mai sus-zisului cezar nemtesc, aflate în partea de sus a 
apelor mai sus-amintite, atât raialelor austriece cât şi altora, când vin cu 
vase încărcate pe apele Mureşului şi Tisei şi pe fluviul Dunărea, după 
voia lor, la coborâre şi urcare, la sosire şi plecare, la trecere, să nu li se 
facă nici o piedică, nici o pagubă; aceştia să vină şi să meargă cu uşurinţă. 
De asemenea şi vasele de pescari ale raialei din Timişoara şi alte caice 
ale lor, potrivit cu prietenia, să lucreze fără piedică; la hotarele unde 
sunt mori de apă, trecerea şi traversarea vaselor de negustori, cu ştirea 
şi înțelegerea celor care sunt zabiţi, nu vor fi împiedicate sau stânjenite, 
să se aşeze hotar pe locuri şi apa Mureşului fiind un râu mare, dările 
pentru drepturi de moară sau alte pretexte să nu fie luate în seamă. Dar, 
cum s-a explicat, să nu fie nici un fel de piedici la trecerea vaselor 
supuse cezarului de mai sus, de asemenea şi insulele aflate în râurile de 
mai sus care acum sunt sub stăpânirea împăratului de mai sus, să fie în 
posesia sa dar raialele din ambele părți să trăiască în pace, linişte şi 
prietenie; orice oprimare şi agresiune, precum şi tot ce este contrar 
păcii, să fie oprite prin firmane întărite. 


Luigi Ferdinand de Marsigli la Timişoara 


Luigi Ferdinand de Marsigli este autorul unor lucrări de referință 
în epocă, despre Imperiul Otoman. Timp de mai bine de un deceniu, 
Marsigli cutreieră Banatul, dintr-un colt în altul, străbătându-i drumurile 
şi cunoscându-i, ca nimeni altul, relieful, bogăţiile, apele, drumurile şi 
oamenii. În scrisorile sale — doar parţial publicate — Marsigli oferă 
pentru această parte de pământ românesc informaţii de primă mână. O 
mare parte a operei sale, încă nepublicată, se păstrează la Bologna, 
aşteptându-şi cercetătorii. 

În ciuda acestor prezențe numeroase, Marsigli a fost de destul 
de puţine ori în Timişoara. Pe de o parte, întrucât el era inginer militar, 
topograf al armatei imperiale habsburgice care avea ca scop final 

cucerirea cetății şi intrarea îi era interzisă din pricina luptelor, pe de alta, 
întrucât valoarea fiindu-i cunoscută, otomanii se fereau să îi permită 
intrarea. Un inginer de valoarea sa putea schița oricând planurile cetății 
şi ale punctelor sale vulnerabile. 

Cu toate aceste impedimente, Luigi Ferdinand Marsigli a vizitat 
de două ori — cel puţin — Timişoara. Prima dată, evenimentul s-a 
petrecut în vara lui 1691 sau la începutul anului următor, în contextul în 
care Emeric Thököly s-a refugiat la Timişoara, lăsând Transilvania în 
mâinile habsburgilor. Având imunitatea diplomatică a unui sol, Marsigli 
vine la Timişoara, tratând cu Thököly. Faptul îl mărturiseşte în 
autobiografia sa, fără ca să îşi consemneze şi impresiile despre cetate. 
A doua oară când Marsigli ajunge în preajma cetății este vara anului 
1696, în momentul în care trupele imperiale încep asediul Timişoarei iar 
Marsigli este inginer militar şi responsabil pentru toate acțiunile genistice. 
Nici de astă dată nu se cunosc impresiile sale despre asediu. În sfârşit, 
ultima oară când Marsigli ajunge în cetate, probabil de mai multe ori, într- 
un interval de timp relativ scurt, este perioada anilor 1699-1702. Făcând 
parte din comisia comună turco-austriacă pentru delimitarea hotarelor 
Banatului şi a frontierelor dintre cele două imperii, Marsigli a stat mai mult 
timp în Timişoara, revenind aici de câteva ori atunci când problemele în 
litigiu cereau acest fapt. Informaţiile sale culese în decursul unui deceniu, 
despre Banat au fost, însă, folosite foarte bine în cuprinsul operei sale. 


Marsigli şi Banatul 1699-1701 


Marsigli a făcut parte din comisia austro-otomană pentru 
delimitarea noii frontiere dintre Austria şi Imperiul otoman, care urma 
cursul Mureşului de la vărsarea în Tisaâ, până la Carpaţii meridionali, în 
extremitatea lor vestică, şi până la Dunăre. De fapt, aceste lucrări 
începuseră îndată după semnarea tratatului de pace de la Carlovitz 
(1699), mai întâi în Bosnia şi Croaţia, apoi se continuaseră, din 1700, 
în Banat. Din această perioadă s-au păstrat, în manuscris zeci, ŞI, poate, 
sute de scrisori adresate de L. F. Marsigli comisarilor otomani (Balil 

paşa, guvernatorul Bosniei, Ibrahim Vapigi paşa, guvernatorul Timişoarei, 
care se referă în special la măsurătorile făcute pe teren (după metoda 
triangulaţiei), pentru fixarea liniei noilor frontiere. În afară de acestea 
mai sunt cuprinse probleme ca: rezolvarea litigiilor dintre otomani şi 
raialele din zona de frontieră, efectuarea comerțului prin anumite puncte 
de frontieră, combaterea contrabandei, dărâmarea unor cetăți amplasate 
prea aproape de noua frontieră (de exemplu, cetatea Caransebeş). 
Din loc în loc, scrisorile sunt însoțite de planuri şi hărți care reprezintă 
porțiuni din zona de frontieră (de exemplu partea de est a Banatului de 
la Dunăre până la Mureş, inclusiv, şi porțiuni dinregiunile vestice ale 
Olteniei). În timpul delimitării frontierei între Banat, Ţara Românească 
şi Transilvania, generalul L. F. Marsigli şi-a avut reşedinţa când la 
Timişoara, când la Făget, când pe râul Bistra, de unde a şi redactat un 
protocol relativ la noua frontieră. 


Un nou beilerbei 


Cronicarul otoman Mehmed Raşid sintetizează poziția Banatului 
şi a Timişoarei la anul 1700, motivând astfel şi numirea unui nou paşă 
(beilerbei). 

„Numirea lui Elci-Ibrahim paşa pentru paza Timişoarei 

Eialetul Timişoarei fiind hotar de seamă şi deosebit de important 
din toate punctele de vedere şi, de asemenea, fiind înconjurat într-o 
parte de munții Transilvaniei iar în celelalte trei părți de râuri ca: Mureş, 
Tisa şi Dunărea, beilerbeiul de Timişoara, Ahmed paga, a făcut cunoscut 
că, deşi nu era nici un motiv de discordie, totuşi, împuternicitul cel 
răufăcător, care era însărcinat din partea austriecilor pentru fixarea 
hotarelor, fiind foarte plin de sine şi îndărătnic, provoca, zilnic, discuţii 
contradictorii şi născocea motive de gâlceavă. 

Ahmed paşa, la rândul său, nu era împuternicit şi nu avea 
cunoştinţe pentru a purta aceste discuţii. De aceea, a fost nevoie să fie 
găsit un valiu mai potrivit pentru Timişoara. Astfel, s-a socotit ca Elci- 
Ibrahim paşa, legând prietenie şi devenind intim cu delegaţii austrieci şi 

cunoscând toată situația lor, va fi folositor înaltului Devlet în privința 
fixării hotarelor acestor părți. El însuşi fiind pe cale de a sosi la Belgrad, 
întorcându-se din misiunea de cu care fusese însărcinat, i s-a acordat 
eialetul Timişoarei, cerându-i-se ca, îndată ce, cu ajutorul preaînaltului 
Allah, va sosi la Belgrad, să trimită cu un om al său de încredere 
scrisoarea sau depeşa, ce-o fi, pe care o avea la el şi să pornească 
direct la Timişoara. De asemenea, predecesorului său, vizirului Ahmed 
paşa, i s-a dat firman să rămână în cetate cu slujba de muhafiz”. 


Ştiri mărunte (1) 


În alternanță cu diversele cronici otomane şi creştine ce detaliază 
fiecare aspect, mai există şi informaţii sintetice asupra unuia sau altuia 
dintre evenimentele timişorene. Iată câteva din sfârşitul de veac XVII şi 
din primii ani ai celui următor. Campania otomană a anului 1685 a fost 
posibilă datorită arsenalelor din Galipoli şi Timişoara care au furnizat 
muniţiile necesare. La sfârşitul lui 1686, voievodul Constantin 
Brâncoveanu ştie că Thököly a fost căftănit de sultan ca principe al 
Transilvaniei şi că hanul tătar cu oştirea sa iernează lângă Timişoara. 
Anul 1688 aduce o răscoală a garnizoanei din Timişoara soldată cu 
uciderea lui Ibrahim paşa, pretextul constituindu-l neplata soldelor. 
Urmează Djafer paşa, ce primeşte ordinul vizirului de a-i prinde şi ucide, 
pe as-cuns, pe răsculați. Prezenţa pretendentului transilvan Thököly la 
Timişoara atrage nenumărate solii, unele pro şi altele contra sa. Paşa de 
aici întreține o intensă activitate în sprijinul pretendentului. O acţiune de 
reparare a fortificațiilor timişorene se pregăteşte în iarna lui 1692 pe 
1693, atunci când Topal Husein paşa primeşte suficienți bani, meşteri 
şi provizii. O dată încheiate reparațiile, au fost numiți aici — cu soldă 
— numeroşi oşteni: 800 spahii cu 15 aspri soldă zilnică şi 300 ieniceri 
în pensie cu câte 10 aspri pe zi, 200 djebegii, 60 de topcii (artilerişti — 
n.n.) în plus aici staționează pentru câteva luni zaimii şi timarioții eialetului 
Sivas, în frunte cu alabeii şi cu beilerbeiul lor. Pentru plata atâtor solde 
s-au trimis 3 14 pungi cu aspri, scoase direct din vistieria imperială. La 

fel şi zahereaua (proviziile necesare cetăţii — n.n.). Pe 2 septembrie 
1695, Topal Husein, paşă de Timişoara, pleacă cu sultanul în expediție 
şi în locul său e numit Husein paşa ridicat dintre bostangiii din Edirne. 
Anul 1697 cu înfrângerea de la Zenta înseamnă atât prezența sultanului 
la Timişoara, cât, mai ales, mărirea garnizoanei. Dintre documentele 
otomane de valoare se remarcă şi Condica arsenalului de artilerie de la 
Timişoara pentru anul 1698. La încheierea păcii din 1699, noul paşă 
Elci Ibrahim paşa îşi ia funcţia în primire şi începe imediat operațiunea 
de întărire a fortificației de aici. 


Ştiri mărunte (2) 


Acțiunea de întărire a fortificațiilor exterioare şi interioare ale cetății 
Timişoara a fost o preocupare continuă a otomanilor. Aceştia s-au 
convins că starea de fapt a fortificațiilor este precară şi că rolul strategic 
al Timişoarei este atât de important încât merită să facă orice efort spre 
a o menține. Abia terminate lucrările din anii 1701-1702 şi încep altele. 
Primele se desfăşoară în anul 1704 iar celelalte în anul 1707. În acest 
ultim an se ordonă şi se execută lărgirea şi curățirea şanțului lui Hagi 
Mustafa paşa, ce înconjoară, prin interior, cetatea şi oraşul (în fapt, 
este primul dintre cele trei şanţuri ce înconjurau cele trei rânduri de 
ziduri), de la turnul Sângelui până la Poarta Azapilor. În acelaşi timp, 
s-a curăţat şi şanțul ce înconjoară pe exterior oraşul, la 700 de coți, de 
la interior spre întăritura de bârne (palisadă — n.n.) şi de la pulberărie 
până la tăbăcărie. În acelaşi timp, s-au reparat vechile redute (bastioane 
— n.n.) dintre care prima se afla în șanțul lui Mustafa paşa, chiar în fața 
arsenalului, iar cealaltă redută în afară, peste drum de Poarta Apei. S-a 
refăcut şi depozitul de pulbere din cetate, ce ajunsese aproape o ruină. 
Cum acesta nu era suficient, mai trebuie să se construiască un altul, din 
bârne, situat în afara cetăţii. Între timp, un sol francez — Pierre Puchat, 
marchiz des Alleurs — soseşte, pe 3 noiembrie 1704, în cetate şi se 
apucă să-i scrie regelui său despre mersul soliei dar şi despre Timişoara. 
Un fapt oarecum cunoscut este cel al prezenţei oamenilor voievodului 

muntean Constantin Brâncoveanu în Banat. Cum s-au petrecut faptele? 
În 1705, sultanul îi ordonă să trimită din Țara Românească scândură 
de brad pentru repararea cetăţii întrucât raialele (supuşii creştini — 
n.n.) de aici sunt atât de sărace încât nu mai au nici care cu boi cu care 
să-şi facă robotele. Aşadar, domnul muntean trimite 50 de care cu câte 
4 boi şi cu câte 2 căruţași. În august 1705, Georg Franz Krebich, 
sticlar din Boemia, cu căruţa cu sticlărie străbate întreg Banatul şi 
Timişoara. În 1708 este atestată breasla lucrătorilor la pulberăriile cetăţii. 
În anul 1709, o solie ardeleană vine la paşă, în legătură cu frământările 
din zonă. Şi aşa mai departe, ştirile se întind pe zile, luni şi ani. 


Planul Timişoarei, la 1700 


Copia planului Timişoarei, din anul 1700 sau anterior acestui an, 
semnat de „Radogna Meimar ò Ingeniere di Timisvar” (Radonia 
arhitectul sau inginerul Timişoarei — tradus din limba turco-osmană de 
către Cristina şi Costin Feneşan). Legenda se referă la: 1. Cetatea 
Interioară — 2. Poarta Nouă — 3. Bastionul Cetăţii Interioare — 4. 
Lacul (mlaştina) — 5. Poarta Turnului Sângeriu — 6. Bastionul Turnului 
Sângeriu (este posibil să fi fost amplasat aici, şi nu lângă castel, „Turnul 
Apei”) — 7. Bastionul lenicerilor — 8. Poarta Cocoşului (Oros Capisi) 
— 9. Casa Paşei — 10. Bastionul Spahiilor — 11. Geamia Ali Bei — 
12. Mahalaua Latină (probabil mahalaua ragusanilor) — 13. Geamia 
Mare — 14. Geamia Ungiar (Moscheea Invingătorului) — 15. Râul 
Beghei — 16. Termen nedescifrat — 17. Pulberăria — 18. Poarta 
Apei — 19. Bastionul Porții Apei — 20. Geamia Gingime — 21. 
Bastionul Porții Azapilor— 22. Poarta Azapilor— 23. Hanul — 24. 
Bastionul Arsenalului de Artilerie — 25. Pulberărie — 26, 27. Termen 
nedescifrat — (numărul porților este acelaşi ca şi pe harta Perette, dar 
unele construcții menţionate documentar ca, de pildă, „Turnul Tunarilor”, 
în care poposea sultanul în trecere prin Timişoara şi care era legat de 
castel, „Bastionul Yamaklar” sau „Poarta Ugrun” nu sunt indicate sau 
sunt indicate sub altă denumire). 

O solie franceză din 1704 


În data de 3 octombrie a anului 1704, în faţa porților cetăţii îşi 
face apariţia o suită de seniori străini, mândri de ei înşişi şi de solia pe 
care sunt împuterniciți să o ducă la Istanbul. Este vorba despre generalul 
Desailleurs şi suita sa. Străjile îi opresc intrarea şi abia după tratativele 
purtate cu Ibrahim paşa, mândrii seniori francezi pătrund pe porțile 
Timişoarei. Sunt adăpostiți într-o reşedinţă specială şi sunt primiți cu 
mare pompă de către Ibrahim. Dar nu li se permite trecerea mai departe, 
spre Vidin-Istanbul, fără o nouă împuternicire, pe care curierii paşei o 
aduc abia peste patru luni. Între timp, Desailleurs şi oamenii din suita sa 
rătăcesc pe străzile cetăţii şi ale oraşului, familiarizându-se cu locurile şi 
oamenii. Secretarul său, pe nume Chamillard, este cel ce ţine jurnalul 
călătoriei şi care consemnează şi câteva cuvinte despre oraşul nostru. 
După opiniile sale, Timişoara este un oraş înconjurat de apă şi pământul 
care iese pe alocuri din mlaștini este transformat în fortificaţii. Drumurile 
care duc spre porțile cetăţii sunt podite şi sprijinite pe piloni de lemn, la 
fel ca trotuarele. Bazarul este şi el podit cu blăni de lemn, iar negustorii 
greci şi evrei au mărfuri multe şi variate. Pe 1 februarie 1705, francezii 
îşi iau rămas bun de la Timişoara şi îşi continuă călătoria spre Istanbul. 


Timişoara anului 1707 


Un şir întreg de acte emise de diverse autorități militare otomane 
către marele vizir se păstrează în arhivele din Sofia. Dintre acestea, 
câteva sunt emise în cursul anului 1707, an calm în plan militar dar 
complex pentru Timişoara la nivelul pregătirilor de apărare. lată cuprinsul 
unora dintre acestea, cu menționarea aspectelor celor mai interesante. 
Pe 23 februarie, Mustafa, şeful topciilor (tunarilor), îi scrie marelui vizir 
despre starea arsenalului cetăţii, solicitând cantităţi mai mari de fier, 
puşti şi alte materiale auxiliare necesare arsenalului de aici. Pe 26 martie, 
Jusuf dejebegiul îl anunţă pe marele vizir asupra mortii fostului comandant 


Prin Timişoara de odinioară 173 


de djebegii Ismail. Pe 19 iulie 1707, muhafăzul (comandantul cetăţii) 
Timişoarei îi scrie aceluiaşi mare vizir asupra numărului djebegiilor de 
aici — 163 — şi asupra cuantumului soldelor lor— 19.560 aspri. Mai 
este nevoie şi de anumite cantităţi de grâu care lipsesc din magazii şi 
care trebuiesc rapid aduse. Peste numai două zile, în 21 iulie, Ali, 
comandantul cetăţii, îi scrie din nou marelui vizir despre nevoia refacerii 
fabricii de praf de puşcă din Timişoara. Aceasta nu are salpetru şi nici 
oameni care să-l adune, căci mai există doar un sat de creştini din 
Banat care fac acest lucru — înainte vreme erau câteva zeci de 
asemenea sate ce aveau ca obligaţie obținerea salpetrului şi transportul 
lui la Timişoara. Specialiştii timişoreni spun că pentru a obține o oca de 
praf de puşcă este nevoie de 300 dirhemi de salpetru, de 100 dirhemi 
de sulf şi ceva cărbune de lemn. Preţul unei ocale de praf de puşcă se 
ridică la 40 de aspri. Pentru tunuri, praful de puşcă are două calități 
diferite, una costând 35 şi alta 30 de aspri. Producţia lunară este de 
200 de ocale. Un alt aspect semnalat de Ali se referă la lucrările de 
reparare a cetății, lucru absolut necesar. Pentru începerea acestora este 
nevoie de materiale de construcţie, de căruţe, de dulgheri şi muncitori 
necalificaţi. Defterdarul susține că munca ar dura cinci luni, dacă ar 
lucra 50 de dulgheri şi toată trupa din garnizoană. În sfârşit, în 24 
noiembrie, acelaşi Ali îl informează pe marele vizir asupra numărului de 
tunari din Timişoara — 70 — şi asupra soldelor lor pe următoarele 
şase luni: 78.496 de aspri. 


O primire la paşa de Timişoara, în 1709 


Diplomaţii ardeleni Mihail Teleki şi János Papai, trimişi ai principelui 
Francisc Racoszy al II-lea la paşa de Timişoara, ajung aici la 28 februarie 
1709 şi rămân până în 6 martie. Scopul soliei era de a permite trecerea 
oştenilor angajați în Balcani pentru principele transilvan şi, într-un context 
mai larg, recunoaşterea lui Râkoczy drept principe al Transilvaniei. 
Relatarea celor petrecute în Timişoara, rămasă de la ei sub forma unui 
raport, este extrem de interesantă. Iat-o în rezumat, cu elementele proprii 

stilului epocii. După un incident petrecut la Becicherecu Mic, cu locuitorii 
satului, solii ajung, pe 28 februarie, la Timişoara, fiind întâmpinați şi 
găzduiți la Aga paşa şi la Ghomli aga. Pe 1 martie îi cer audiență paşei, 
care-i primeşte la orele patru după-amiază. Cei trei membri ai soliei şi 
tălmaciul Ahmed merg pe patru cai turceşti, fiind precedaţi de 12 ceauşi 
şi de restul slujitorilor. În mijlocul curții paşei îi aşteptau în ordine opt 
surlaşi, şase trâmbiţaşi, o tamburină, doi toboşari cu tobe mari turceşti, 
patru toboşari cu tobe mici. Chiar la intrarea în casa paşei aşteptau 
oamenii curții sale, îmbrăcați în haine strălucitoare. Descălecând, solii 
au intrat în palat. 

„Am intrat într-o casă mică, unde ne aştepta chehaia, de față 
fund mai multe agale; acolo ne-au pofiit pe noi doi să şedem pe scaune 
îmbrăcate în postav roşu; când ne-am aşezat pe ele, au început îndată 
muzicanții să cânte, şi au cântat vreo jumătate de ceas. Cu toate că 
acest fel de muzică se face, obişnuit, după încheierea şedinţelor divanului, 
de astă dată, ca să ne facă şi plăcerea aceasta, au amânat audiența 
noastră. în acest timp, paşa ne-a trimis răspuns că, deoarece timpul e 
scurt, acum nu poate sta mai mult de vorbă cu noi şi să amânăm pe 
mâine convorbirea mai lungă. Aici am băut cafea, apoi, curând ne-am 
urcat pe nişte trepte în casa în care se afla paşa. Când ne-am închinat în 
faţa lui a spus «Hosgheldi, ceafaghledi» (Să fii sănătos), ne-a poftit 
apoi să şedem pe scaune îmbrăcate în postav roşu şi ne-am aşezat. Am 
mâncat magiun (dulceaţă), cu o linguriţă de os, din cești în formă de 
pocal, ne-a dat cafea şi ne-a întrebat ce mai face principele. Ne-au dat 
şerbet, ne-am şters la gură cu o basma cusută cu aur, după obiceiul lor, 
apoi, după ce ne-au stropit cu apa de trandafir şi ne-au afumat cu 
miresme bune, am plecat de la el, închinându-ne, şi am mers la chehaia. 
Şi la acesta s-a săvârşit aceeaşi ceremonie”. În ziua următoare, 2 martie, 
ceremonialul plecării şi ajungerii la paşă se repetă, la fel ca şi ceremonialul 
servirii dulceţii şi cafelei. Între ele se desfăşoară tratativele, favorabile 
ambelor părți. În ziua următoare, 3 martie 1709, solii — precedaţi de 
acelaşi ceremonial şi aceiaşi slujitori — pleacă mai departe, prin Jebel, 
spre Belgrad. Era normal ca solii să fie impresionați de ceremonial şi 
de discuţii. 

O solie franceză la 1714 


Nu acelaşi lucru se petrece, însă, doar cinci ani mai târziu, cu 
Aubry de la Motraye, francez cu o viaţă aventuroasă. În 1714, plecând 
de la Londra spre Constantinopol — ca agent englez — de la Motraye 
se abate de la drumul obişnuit, prin Belgrad, întrucât ţine neapărat să 
cunoască Timişoara, despre care auzise, în apus, foarte multe comentarii. 
Şi a cunoscut-o într-un fel mai aparte. Dar să-l lăsăm să-şi depene el 
însuşi, povestirea. N-am ajuns la Timişoara decât la 3 mai (stil nou sau 
22 aprilie stil vechi). Am fost dus, mai întâi, de un ienicer din gamizoană, 
în fața paşei, care m-a primit foarte bine. Tălmaciul lui voia să locuiesc 
la el; dar a doua zi am fost prins de nişte friguri, cum mai avusesem între 
Cipru şi Jaffa. Am rămas la Timişoara cinci sau şase zile şi în intervalul 
când mă lăsau frigurile, am putut să vizitez oraşul şi împrejurimile. Această 
cetate şi-a luat numele de la râul Timiş, care curge prin șanțurile ei 
înconjurătoare. Acest râu, împreună cu terenul mlăştinos care se întinde 
în jurul cetăţii pe care îl inundă, împiedică apropierea duşmanului de 
aceasta apărând-o cu mult mai bine decât întăriturile destul de 
neînsemnate (construite) în parte după moda veche şi în parte după cea 
modernă. Casele sunt în general păcătoase şi prost clădite; oraşul are 
un «ciarşî» sau o piaţă, destul de mare, după obiceiul turcesc; dar nu 
poate fi numit un oraş frumos — pe lângă faptul că este clădit într-un 
loc lăsat şi mlăştinos, mai are şi străzile foarte murdare. Cel puţin atunci 
aşa erau căci, nemaivăzându-l după ce l-au luat germanii de la turci, nu 
pot spune nimic despre starea lui de acum. Guvernământul Timişoarei 
cuprindea altădată tot teritoriul care se întinde între Tisa şi Transilvania, 
şi de la Dunăre până la Oradea Mare inclusiv. Sultanul l-a stăpânit de la 
1552 până la 1716, când i-a fost luat de împărat, căruia înălțimea sa i 
l-a lăsat prin pacea de la Passarowitz. Deoarece frigurile mele se 
întețeau, în loc să scadă, tălmaciul paşei voia să mă oprească acolo 
până mă voi însănătoşi dar am invocat nişte treburi care mă rechemau 
grabnic la Constantinopol. Văzând că vroiam să plec neapărat, m-a 
sfătuit să mă duc la Vidin şi să-mi continui, apoi, calea pe Dunăre, pe 

o corabie ce trebuia să transporte nişte baloturi pe care paşa de 
Timişoara le trimitea la Ismail, iar de acolo voi putea merge la Chilia să 
mă îmbarce pe primul caic ce va pleca la Constantinopol. Am urmat 
sfatul din urmă; dar, cum căruţa paşei, încărcată cu pachetele lui, mi se 
părea prea împovărată pentru ca să pot sta în voie în locul pe care 
mi-l oferea căruțaşul, am închiriat o altă căruţă cu doi cai, şi, la 1 mai, 
am sosit la Vidin. 


III. 


SFÂRŞIT ŞI ÎNCEPUT DE LUME 

Începutul asediului din 1716 (1) 


Trupele imperiale s-au grupat, în vederea ocupării Timişoarei. 
Itinerarul urmat de trupele imperiale a fost Petruvaradin, apoi, în lungul 
valului roman, peste câmpia de la Zenta, unde au trecut Tisa, şi la 28 
august, au ajuns aproape de Timişoara, la Beregsău, unde şi-au organizat 
tabăra. 

Pentru a se asigura reuşita luptei, au mai fost aduse trupe din alte 
zone, astfel: 

— Un corp de armată staționat la Arad, format din 14 escadroane 
de cavalerie, pus sub comanda generalului Rothenhan, a ajuns în zona 
Timişoara la 21 august; 

— Un corp de armată venit de la Alba-Iulia şi Deva, format din 
4 batalioane de infanterie şi 14 escadroane de cavalerie, puse sub 
comanda generalului Steinville. 

Acesta din urmă a mărşăluit pe itinerarul Deva, Dobra, Hia, unde 
a ajuns la 14 septembrie. A continuat marşul pe 16 septembrie, prin Făget, 
Lugoj, Sinersig, Chevereş, ajungând la Timişoara la 21 septembrie. 

Înainte de a trece la analiza acţiunilor de luptă, am considerat 
necesar să fac o descriere a terenului, deoarece acesta a impus adoptarea 
unor măsuri tactice care, în final, au dus la obţinerea victoriei. Pentru 
aceasta, am folosit planul „Die Attaque vor Temeswar” („Atacul din 
fața Timişoarei”), plan care face parte dintr-o lucrare tipărită la Nürnberg. 
Din acest plan rezultă o bogată rețea de apă, în jurul cetății Timişoara. 
Pe lângă aceasta, în partea de nord şi nord-est, precum şi în partea de 
est şi sud-est a cetăţii, reţeaua de ape a format o întindere de mlaştini. 
Toate acestea au îngreunat şi limitat construirea unor căi de comunicaţie, 
accesul spre cetate fiind determinat de prezenţa, în număr mic, a 
drumurilor, cu toate că cetatea avea 5 porți. Drumurile care ieşeau din 
cetate ocoleau mlaştinile sau le traversau pe poduri special construite 
cu piloni foarte înalți. 

De aici rezultă concluzia că, pentru a ajunge la zidurile cetății, 
atacatorul era obligat să se îngrămădească pe aceste poduri, care puteau 

fi distruse încă înaintea începerii atacului sau erau ţinta tunurilor grele 
din cetate. Terenul era deschis şi lipsit de mlaştini doar în partea de 
nord a cetăţii. Cel ce se încumeta sau îşi punea în plan să cucerească 
cetatea, era nevoit să execute recunoașteri amănunțite, deoarece apele 
schimbau, de la an la an, configuraţia terenului. În urma acestor 
recunoaşteri trebuiau luate măsuri de organizare genistică. Pregătirea 
genistică a atacului consta în cercetarea terenului, executarea de planuri 
cu căile de acces favorabile şi consolidarea sau amenajarea acestora. 
O asemenea pregătire genistică se făcea cu mari sacrificii, deoarece 
artileriştii din cetate aveau misiuni bine precizate în executarea focului 
asupra punctelor obligatorii de trecere şi asupra atacatorului, care încerca 
să se apropii de zidurile cetăţii. 


Jurnal de asediu (1) 


Eugeniu de Savoya, cunoscând toate aceste servituți, a luat măsuri 
în consecință. Având în subordine 58 de batalioane şi 211 escadroane, 
după câteva atacuri nereuşite, a hotărât realizarea unei blocade, 
închizând toate căile de acces spre cetate. Era conştient că izolarea 
cetății îl va determina pe comandantul otoman să capituleze. Pentru 
împlinirea planului propus a fost nevoie de un studiu amănunțit al terenului, 
repartizarea forțelor şi mijloacelor în mod judicios, la toate acestea 
adăugându-se repartiția pieselor de artilerie, care, prin focul lor, trebuiau 
să reducă la tăcere tunurile din cetate. Sub această protecție se puteau 
executa în voie şanțurile de apropiere în vederea realizării dispozitivului 
de închidere. Planul conceput de Eugeniu de Savoya prevedea 
construirea mai multor trasee şi şanţuri de comunicaţie în vederea creării 
unor condiţii favorabile trupelor imperiale de a se apropia cât mai mult 
de zidurile cetății, ferite de focul duşmanului. La toate acestea se mai 
adăuga şi amenajarea platformelor pentru amplasarea bateriilor de 
tunuri şi obuziere, executarea de şanţuri de apropiere cunoscute 
sub numele de zig-zaguri, precum şi construirea sau repararea 
podurilor peste reţelele de apă şi mlaştinile existente, pe direcția de 

apropiere a trupelor imperiale. Trebuie avut în vedere faptul că toate 
aceste activități s-au executat în contact nemijlocit cu inamicul, care a 
avut patru tentative de străpungere a blocadei. La focul permanent 
executat de trupele otomane se mai adaugă starea vremii, care îngreuna 
sau prelungea terminarea, la timp, a amenajărilor genistice. Pentru a 
cunoaşte efortul depus de trupele imperiale, precum şi pierderile suferite, 
în oameni şi materiale, în această perioadă, mă voi folosi de un jurnal 
publicat în acelaşi an. În 1 şi 2 septembrie, 3.000 de soldaţi sub comanda 
generalului Wiirtenberg au început lucrul la tranşeele de apropiere. Focul 
duşman, pe lângă faptul că a stânjenit executarea lucrărilor, a ucis un 
căpitan şi 9 soldați şi a rănit 60 de soldaţi. în ziua de 3 septembrie nu 
s-a lucrat prea mult deoarece a plouat. Tot în aceste condiţii a fost 
executată o paralelă în lungime de 320 de paşi. Şi în această zi pierderile 
s-au ridicat la 4 morţi şi 32 de răniţi. În ziua de 4 septembrie s-a continuat 
lucrul fără evenimente deosebite, în ziua de 5 septembrie au fost 
amenajate două baterii, care au fost ocupate imediat cu 9 tunuri. În 
noaptea de 6/7 septembrie a fost amenajată încă o baterie, care după 
terminare a fost ocupată cu 5 tunuri. În ziua de 7 septembrie s-a continuat 
lucrul neterminat în zilele anterioare şi s-a realizat un zig-zag lung de 
200 de paşi. 


Jurnal de asediu (2) 


În ziua de 8 septembrie s-a continuat lucrul la șanțurile de 
apropiere, ajungându-se până la 6-7 paşi de şanţul palisadei. În această 
zi a fost rănit mortal maiorul de geniu Hochenfeld. 

În ziua de 9 septembrie s-a continuat lucrul, sub protecţia 
tragerilor de artilerie, care au executat un foc neîncetat de la ora 20 
până către ziuă. În aceeaşi noapte, sfidând tragerile de artilerie, trupele 
otomane au executat un atac, ieşind din cetate. Atacul otomanilor a fost 
destul de impresionant, deoarece soldaţii țineau în mâna stângă o făclie 
iar în cea dreaptă, sabia. Atacul nu a reuşit deoarece făcliile au fost un 
reper bun pentru trăgătorii imperiali. 

În ziua de 10 septembrie s-a continuat lucrul cu mai multă 
intensitate dar a fost întrerupt de o nouă tentativă de realizare a unei 
breşe în cercul ce forma blocada. Încercarea otomană a fost zădărnicită 
de către Regimentul de dragoni Schânbonv. 

În ziua de 11 septembrie au fost construite alte zig-zaguri, 
realizându-se, astfel, o apropiere mai mare şi în mai multe locuri față de 
palisada cetăţii. 

În ziua de 12 septembrie s-a lucrat fără încetare. 

În ziua de 13 septembrie s-a amenajat un nou amplasament 
pentru 15 mortiere şi o altă baterie pentru 4 tunuri, care aveau misiunea 
să execute breşe în palisade. 

În ziua de 14 septembrie au fost aduse de la Buda mai multe 
piese de artilerie. 

În noaptea de 15/16 septembrie au fost instalate tunurile şi 
mortierele în poziție iar în timpul zilei de 16 septembrie au început tragerile 
de artilerie cu o intensitate mult sporită. 

În ziua de 17 septembrie, artileria a executat un foc masiv 
asupra palisadelor iar numărul pieselor de artilerie a crescut prin 
aducerea unor tunuri de la Essek. În această zi, garnizoana asediată 
a fost somată să se predea, dar paşa, comandantul cetăţii, a răspuns 
că nu poate să execute această somaţie deoarece ar păta onoarea 
sultanului său. 

În 19 septembrie, artileria a mai fost înzestrată cu încă 18 tunuri. 
S-a început executarea unui foc masiv asupra palisadelor, pe întreg 
frontul. 

În zilele de 20-22 septembrie au fost realizate câteva breşe 
în palisade iar focul artileriei a avut un efect mare asupra cetății. 

În ziua de 23 septembrie, trupele otomane din mai multe 
unităţi de infanterie şi cavalerie, cu sprijinul focului de artilerie, au 
încercat să străpungă încercuirea. Nici de data aceasta acțiunea 
otomană nu a reuşit, trupele destinate atacului fiind obligate să se 
retragă. 

Sfârşitul asediului 


În ziua de 24 septembrie au fost amplasate câmpuri de mine pe 
direcţiile posibile de ieşire a duşmanului. Tot în această zi au fost 
construite poduri peste șanțul palisadelor. 

În ziua de 25 septembrie, a avut loc un puternic schimb de 
trageri de artilerie. Intensitatea tragerilor artileriei otomane a 
constituit un indiciu pentru comandanții imperialilor, care au luat 
măsuri sporite de apărare. 

În ziua de 26 septembrie, previziunea s-a transformat în realitate, 
deoarece trupele otomane au trecut, în forță, la ofensivă, acțiune ce a 
fost, din nou, zădărnicită. La această tentativă de ieşire din încercuire s-au 
alăturat trupele otomane şi tătare, care, concentrate la Belgrad, s-au 
pus în marş, ajungând până la localitatea Giroc, dar acțiunea eşuată l-a 
determinat pe comandantul corpului otoman şi tătar să se retragă, urmând 
acelaşi itinerar până la Belgrad. 

În ziua de 27 septembrie a fost executat un foc puternic de artilerie 
din ambele tabere. 

În zilele de 28 şi 29, tirul de artilerie a continuat; cu toate acestea, 
trupele imperiale au reuşit să instaleze podurile peste tranşee. 

În noaptea de 30 septembrie, în ciuda ploii ce nu mai contenea, 
trupele imperiale, sub comanda generalului Wiirtenberg, au asaltat şi 
cucerit palisadele cetăţii. În această acţiune au fost răniți 1.487 de ofiţeri 
şi soldați iar 455 au căzut la datorie. 

Până la 10 octombrie s-a continuat lucrul la amenajarea terenului 
şi construirea de noi baterii, care au fost ocupate de tunuri şi obuziere. 

La începerea blocadei, numărul pieselor de artilerie a fost de 61 
tunuri grele, 24 tunuri grele de tip vechi, 64 mortiere şi 56 tunuri-mortiere. 
Toate acestea au executat un foc metodic asupra cetăţii, producând 
mari pagube în efective şi materiale. 

În zorii zilei de 11 octombrie au început tragerile de artilerie pentru 
distrugerea zidurilor oraşului. La această misiune au participat 43 de 
piese de artilerie de mare calibru. 

Focul de artilerie nu a încetat nici noaptea iar, în zorii zilei de 12 
octombrie, acesta s-a intensificat. Pe la ora 11,30, un steag alb ridicat 
pe zidul cetăţii a constituit semnalul că cetatea capitulează. 


Cronica lui Mehmed Raşid (1) 


„La urechile celor din oastea împărătească a sosit ştirea că, prin 
voinţa lui Allah, afurisiții ghiauri, după înfrângerea oştii islamice, socotind 
aceasta un bun prilej, au pornit cu toată tabăra lor nenorocită asupra 
cetății Timişoara şi că au început să se pregătească pentru asediu prin 
săparea de şanţuri şi gropi adânci în toate părțile, ceea ce a vârât o 
groază foarte mare în ei. 

Dar, de azi înainte, fiind necesită ajutorarea ei grabnică, au fost 
înscrişi, în urma măsurii luate de defterdarul Elhadj-Mehmed efendi, 
serdenghecidii şi tarakkili, cu câte cinci aspri dați înainte, trei mii de 
îngrijitori de cai şi catârgii, cu câte 15 aspri soldă şi câte 25 guruşi 
bacşiş. Ei au fost trimişi, cu condiţia să intre în cetatea «Timişoara». 

„„„Pentru a sprijini treburile serhatului, demnitarii statului, aflați 
la oastea împărătească, socotiseră potrivit să se acorde rang de viziri 
muhafâzului de Belgrad, Sarî-Ahmed paşa, şi muhafâzului de 
Timişoara, Elhadj-Mustafa paşa. Această dorință fiind făcută arz la 
tronul împărătesc, se emisese şi se trimisese un hatt-i-humaiun măreț. 
Dar, sosind ştirea despre asedierea cetății Timişoara şi nemaifiind cu 
putință sprijinirea treburilor serhatului de către muhafâzul de mai sus 
şi dat fiind că acesta fusese motivul pentru care i se acordase titlul de 
Vizir, s-a emis un nou hatt-i-humaiun împărătesc ca să se anuleze hatt- 
i-humaiunul care îi fusese trimis mai sus pomenitului Elhadj-Mustafa 
paşa pentru rang. Vizirul Husein paşa, împreună cu serden-gheatii, 
spahii cu solde mărite şi alte categorii de oști, aflate lângă el, în total 
vreo 10-15 mii de ostaşi fricoşi, care, la înfrângerea trecută de la 
Varadin, fugiseră la adăpost din cauza atacului ghiaurilor, au atacat o 
dată, de nevoie, tabăra ghiaurilor. Dar, văzând șanțurile din jurul 
taberei, numărul mare al duşmanilor credinţei şi, de asemenea, văzând 

şi lipsa de zel a oştirii pentru lupta cu ghiaurii afurisiți şi, convingându-se 
şi de părerile ostaşilor, care mărturiseau neputinţa lor şi arătau, din 
suflet, disprețul lor faţă de lupta cu duşmanii josnici, el s-a întors cu ei 
şi a pornit spre Panciova. 


Cronica lui Mehmed Raşid (2) 


Trimiterea agăi de ieniceri de la curtea împărătească la cetatea 
Timişoarei. 

De la populaţia Timişoarei soseau, unele după altele, cu 
rugăminți de ajutor din partea oştii împărăteşti, strigăte de disperare 
din cauza atacului dușmanului legii. 

Kurt ,„Mehmed” paşa, care mai înainte de aceasta fusese numit 
cu un număr oarecare de ostaşi cu solde mărite (terakkili), stătea la 
Panciova. El a înștiințat oastea împărătească precum că, din cauza 
numărului mare al duşmanilor legii, a merge asupra lor nu ar avea alt 
sfârşit decât înfrângerea. De aceea, când s-a ţinut sfat în faţa marelui 
vizir, toți au arătat că nu se poate face nimic şi au şovăit în luarea 
unei hotărâri în această privinţă. Atunci aga de ieniceri, Husein aga, 
văzând că toți sunt cuprinşi de teamă, a arătat bravură, zicând: „Dacă 
porunciţi, vom merge, deoarece nu se poate să stăm şi să privim 
aşa!”. Lui i s-a acordat îndată titlul de vizir şi i s-a dat firman să se 
ataşeze oştii aflată lângă mai sus arătatul vizir Kurt „Mehmed” paşa, 
care se afla la Panciova. Chehaiaua de oaste, Mehmed aga, a fost 
numit locţiitor de agă. Afară de faptul că vizirul Husein aga, cel menționat 
mai sus, a luat cu el pe propriii săi ostaşi de gardă, au mai fost puşi să 
strige telalii, zicând: „Să vină ostaşii care sunt viteji şi au în inimile lor 
bravură”, „Să mergem să-i ajutăm pe fraţii noştri de aceeaşi credință!” 
În două zile, el a trecut podul de peste Dunăre, împreună cu vreo cinci 
mii de ostaşi voluntari, şi s-a grăbit să se întâlnească cu oastea care se 
afla la Panciova. 

Duşmanii credinţei care asediau cetatea Timişoarei, fiind în număr 
de peste 150.000 de afurisiţi, ei au săpat, în tabăra nenorocită, şanţuri şi 

gropi adânci şi largi şi au aşezat tunuri, barând, astfel, calea oştilor islamice. 
După ce au îndepărtat din toate părțile orice posibilitate de atac, au săpat 
şi au construit câte o tabără, din loc în loc, cu ajutorul a peste 30.000 de 
raiale ghiaure, întărituri de pământ, asemenea unor cetăți de pământ, iar 
cu ajutorul tunurilor şi humbaralelor, au provocat greutăţi şi pierderi mari 
bărbaţilor, femeilor şi copiilor asediați în interiorul cetății de mai sus. 


Cronica lui Mehmed Raşid (3) 


Atunci duşmanii legii au spus: „lată, şi oastea care venise în 
ajutorul vostru a fugit şi s-a întors înfrântă. De ce tărăgănaţi, de 
acum încolo, predarea cetăţii?”. Şi au început să forțeze şi mai mult 
pe cei din cetate, cu tunuri, puşti şi hambrale. Afară de aceasta, 
apărătorii cetății, ca: Elhadj-Mustafa paşa, precum şi aga de 
Timişoara, Salih aga, care era mazilit din funcţia de chehaia de oaste, 
au renunțat la conducerea luptei şi au devenit neputincioşi de a mai 
pregăti oastea. Ei ziceau că: „De şaptezeci şi două de zile suportăm 
asediul şi nu e nici un semn şi nici o veste de ajutor. Ce să facem?” 

Afară de faptul că ei spuneau astfel de cuvinte, care descurajau 
oastea, şi afurisiţii, purtători de viclenie, la rândul lor, încercau să 
convingă populația şi s-o înşele, zicând: „Dacă vă predaţi, nu numai 
că puteți pleca în linişte, cu toate bogățiile voastre, dar noi putem să 
şi plătim toate lucrurile voastre”. Astfel, ei puneau la cale viclenii şi 
înşelăciuni ca să ia cetatea cu o zi mai devreme. 

De aceea, ceata de ostaşi, precum şi populaţia cetăţii asediate, 
folosindu-se de presiunile pe care le făceau căpeteniile oştii, au cerut 
să-şi salveze vieţile şi avuţiile şi, în a patra zi a lunii zilka (20.10.1716), 
au predat ghiaurilor cetatea, în mod condiţionat. Prin porunca lui 
Allah, acest eveniment a sfâşiat inimile locuitorilor, deoarece cetatea 
mai sus arătată, deşi rămăsese mai înainte, în timpul ocupaţiei 
Belgradului, timp de vreo trei-patru ani, ca un punct înaintat în 
ținuturile ghiaure, stătuse, totuşi, în mâinile musulmanilor, datorită 
stăruinței depuse pentru apărarea cetăţii de un muhafiz dârz ca 

răposatul Djafer paşa şi datorită hotărârii sale pentru a sluji cinstea, 
onoarea şi credința, precum şi împărăția. 

O astfel de cetate întărită, care era digul graniţelor islamice şi 
lacătul Țării Româneşti şi al Moldovei, precum şi al altor ținuturi aflate 
pe partea cealaltă a Dunării, a intrat în mâinile ghiaurilor din cauza 
delăsării şi nepăsării apărătorilor, deşi avea în ea încă nenumărate 
cete de oşti şi, chiar dacă asediul ar fi durat timp de patru-cinci ani, 
tot ar fi avut cantități suficiente de zaherea, muniții şi arme de luptă. 
Deşi arzul care cuprindea această veste tristă sosise la Curtea 
împărătească de la Adrianopol şi deşi padişahul cel zelos, precum şi 
demnitarii devotați, se întristaseră foarte mult, totuşi, ştiindu-se sigur 
că inimile musulmanilor care se văitau din pricina înfrângerii de la 
Varadin, vor fi mâhnite şi mai mult, odată cu ştirea neplăcută despre 
Timişoara, această veste a fost ascunsă şi, abia după ce, timp de vreo 
cincisprezece-douăzeci de zile, au circulat în popor zvonuri ca: „ba 
Timişoara a căzut, ba nu a căzut”, s-a aflat, în cele din urma, adevărul, 
iar atunci populaţia a fost cuprinsă de jale şi de suferință. 


O scrisoare de la Timişoara: 16.08.1716 (1) 


„Timişoara este aşa de ruinată încât nici nu se poate bănui că ar 
mai semăna cu oraşul de altădată. Bombele mortierelor noastre, din 
care s-au aruncat: în prima noapte 923, a doua noapte 1.200 iara treia 
noapte 1.648, împreună cu cele 43 semicartaune azvârlite de către 
cele patru baterii au produs efectul dorit, cauzând turcilor o aşa de 
îngrozitoare spaimă, încât le era imposibil de a mai rezista unui astfel de 
foc nemaivăzut, încă, de ei. Pentru a fi în siguranță contra pericolului ce-i 
amenința, Paşa, care avea comandamentul suprem, fu nevoit a se 
adăposti sub un bastion, ale cărui cazemate de piatră erau boltite, şi, la 
urmă, fu nevoit a prezenta punctele de capitulare pe care generalisimul 
locotenent-general, Principele de Savoya, mai mult din mărinimia-i 
înnăscută, le-a acordat. 

Prin punctele de capitulare, turcii cereau să li se acorde libera 
ieşire din oraş pe drumul indicat de ei, cu toate insignele de onoare şi cu 
tot echipamentul lor, apoi cereau căruţe şi trăsuri pentru transportarea 
bagajelor precum şi alimente de drum. 

Cu unele modificări, Principele de Savoya a aprobat punctele de 
capitulare, şi-n urmă turcii au început a părăsi oraşul, însă nu conform 
acordului ce li s-a admis, ci au ieşit în dezordine, plecând ca nişte hoarde 
de țigani şi vagabonzi dezmățaţi. Înaintea Paşalei era purtată o coadă 
de cal aşezată în toc. Apoi, un grup de spahii şi tătari urmau pe paşă, 
călări. lar ceilalți veneau, deşiraţi, în dezordine, împreună cu ienicerii, 
ale căror steaguri erau transportate în căruţe. Această gloată era foarte 
tăcută iar noi (cei din armata imperială) ne plimbam liberi prin oraş; 
lucru despre care, la timp de pace, niciodată nu s-a auzit şi nici nu s-a 
văzut, în Timişoara, unde pe tot timpul cât au avut-o sub stăpânire, în 
oraş era multă neorânduială din partea aripatelor lor”. 


O scrisoare de la Timişoara: 16.08.1716 (2) 


„În ceea ce priveşte oraşul, acesta se compune numai din case de 
lemn, având şi o ierugă adâncă de apă, căptuşită bine cu ziduri de stejar iar 
parapetele sunt îmbrăcate cu trunchiuri de stejar aşa de groase încât se 
opreau gloanţele în ele. Drumul acoperit este prevăzut cu baterii şi cu un 
şanţ exterior, în bună stare, cu palisade, precum şi cu artilerie, munițiuni, 
proviant şi altele şi, cu toate acestea, turcii tot au consimțit să se predeie! 

Ca munițiuni de răsboiu ne-au rămas 136 tunuri de fer, din care 
cele mai multe neutilizabile şi 10 mortiere; printre tunurile amintite se 
găsesc două care pot trage 60 funți. Apoi ne-au mai rămas 5.000 măji 
iarbă de puşcă, 3.000 măji de plumbi, precum şi alte materiale. 

Între diferitele provianturi ne-au rămas şi câteva mii de măji de 
mei şi pesmeți. 

Odată cu plecarea turcilor, fu numit, ca şi comandant al oraşului, 
General- Wachmeister-ul conte Wallis, căruia i s-au dat în garnizoană 6 
batalioane de pedestraşi şi câteva companii de grenadiri. 

Terenul mocirlos din jurul cetăţii a fost, în acest an, aşa de uscat 
cum nici când nu s-a văzut, mai cu seamă pe locul unde este bivuată 
armata noastră; turcii acum nu se mai plimbau cu bărcile, ca altădată... 
În toate localităţile din împrejurimi a plouat, pe când aici aproape 
totdeauna a fost timp foarte frumos; mai în zilele din urmă, vremea e 
aşa de plăcută încât zici că suntem în plină vară. 

Dintre mărfuri, nu se mai găseau de cumpărat decât foarte puţine, 
întrucât evreii şi parte din sârbi se grăbiseră din vreme a strânge totul 
de pe la neguțători. Preţul cafelei s-a scumpit enorm, aşa că şi chiar la 
Viena se poate procura mai uşor decât aici”. 


Cronica lui Silahdar Mehmed Aga (1) 
Invazia ghiaurilor asupra cetăţii Timişoara 


Başvechilul cezarului nemtesc, un necredincios blestemat, a găsit 
prilej de pradă şi s-a întors cu harabale de tunuri, muniții şi zaherea, 
luate de la noi. Apoi, după ce a aşezat oastea austriacă în față, a trecut 
Dunărea pe la Varadin, în câmpia Pecika. De acolo peste podul aşezat 
pe râul Tisa, a trecut pe partea Timişoarei. 

Când a venit pe la mijlocul lunii ramazan (1128), a asediat cetatea 
Timişoara din patru părți şi a împrejmuit-o cu un şanţ mare şi 
şarampoaie. După ce a trecut în câmpia Bacika, din fața Tisei, aproape 
100.000 din raialele Timişoarei: bătrâni neputincioşi la lucru, femei cu 
copii, cu avuţii, cu îmbrăcămintea şi animalele lor, şi-a ales dintre 
raialele sale ghiaure, aproape 30.000 «de oameni» puternici, potriviţi 
pentru război; le-a pus pe cap şepci (şapkalar) şi în mâini săbii, pe 
unii i-a aşezat în întărituri iar pe alţii i-a însărcinat să taie tufişuri şi 
lemne spre a le aşterne peste șanțurile cetății; după ce au cărat pământ 
«pentru astuparea» acestora, au trecut peste ele tunurile, luptând zi şi 
noapte. Atunci musulmanii, care erau asediați, au scos, prin poarta 
Ugrun, un om îmbrăcat în haine de ghiaur şi l-au trimis la marele vizir 
din Belgrad, să-i dea de ştire. După ce au fost recrutaţi câte 1.000 de 

ostaşi serdenghecidii dintre spahii şi silahdari cu câte 14 aspri «pe 
zi», în prima zi a lunii şevval (1128), într-o zi de vineri, potrivit cu 
dorinţa sa, viziratul a fost acordat agalei de ieniceri Zileli Husein aga. 
Aceştia i-au fost ataşaţi şi numiți pentru ajutorarea Timişoarei şi, chiar 
în aceeaşi zi, au plecat la Panciova. De asemenea, prin aianul oştii, 
Mibhter lusuf aga, au fost trimise ilustre porunci întărite, ca şi măria sa 
hanul Kaplan Ghirai să ajungă o zi mai devreme, cu oastea de pe 
lângă el, în ajutorul Timişoarei. Însă Cerchez Mehmed paşa, deşi 
construise palanca Orşova, pe când o păzea, auzind de înfrângerea 
turcilor la Varadin, s-a speriat că ghiaurii vor veni şi asupra sa. De 
aceea, a dat foc cetăţii pe care o construise cu însăşi mâna sa şi a 
trecut în partea Vidinului. S-a trimis firman acestuia să se adune, cu 
toată oastea sa, într-un loc cu Ibriş Hagi Husein aga şi iarăşi, să treacă 
Dunărea în partea Orşovei; apoi, să ajungă împreună cu hanul tătăresc 
în ajutorarea Timişoarei. Măria sa hanul tătăresc, la rândul său, după 
ce a trecut prin Moldova şi Țara Românească, a venit cu Cerchez 
Mehmed paşa, într-un loc apropiat de Orşova. Drumurile lor, care 
treceau prin palanca Mehadiei, au fost distruse de ghiaurii care se 
întăriseră aici, dând foc pălăncii sale. Apoi au plecat din platoul Helmaş 
sub Yeni-Palanca. 


Cronica lui Silahdar Mehmed Aga (2) 


„Acolo l-au găsit ca muhafâz pe Kurd Mehmed paga, care nu 
putea intra în Timişoara. Luând un prins (dil), l-au întrebat despre 
Timişoara, iar el a spus: «Astăzi sunt 12 zile de când oastea nemţească 
a luat Timişoara prin capitulare şi cei care au ieşit dintr-însa au fost duşi 
şi lăsaţi sub Panciova. A avut loc un sfat unde s-a spus: Nu se poate 
înainta, căci duşmanul a luat toate părțile noastre şi nici nu ne putem 
întoarce, deoarece duşmanul fără de credinţă, venit la Panciova, va ieşi 
asupra noastră şi nu vom putea rezista nici într-un fel. De aceea am 
văzut numai putinţa trecerii de la Yeni-Palanca spre Ihram, o localitate 
din faţă». Cu cinci sau zece caice au trecut în partea localităţii Ihram, şi 

cei mai mulți au vâslit peste Dunăre. Husein paşa, agă de ieniceri, a 
mers şi cu pericol de moarte a ajuns aproape de Timişoara. Dar a 
găsit-o ocupată şi cu şanţuri adânci şi lungi, în patru părți, întărită cu 
şarampoaie, cu numeroase redute, metereze şi tunuri. Atunci a mers 
prin spatele fortăreței interioare, pe un drum plin de păduri, pe unde 
nici pasărea nu zboară, dar mulți au căzut cu caii lor în şanţ şi au fost 
ucişi de mâna ghiaurului; de asemenea, mulţi au murit ucişi de bătăile 
tunurilor şi puştilor ghiaure. S-au întors disperaţi şi au venit la Panciova, 
unde au arătat marelui vizir cele întâmplate. Acesta le-a dat învoire şi 
au trecut Dunărea în partea Belgradului şi au intrat în cetate. După 
aceea, duşmanul a întețit asediul cetății, a început să tragă şi mai mult 
cu tunurile asupra cetăţii; asediatorii rămaşi sub focul dușmanului, 
îndată ce au înţeles că nu vor veni apărătorii, în a 28-a zi a lui şevval 
(1128), într-o zi de joi, au predat cetatea Timişoara prin capitulare. 
Austriecii au dat celor din Timişoara harabale îndeajuns ca să iasă cu 
avuţia şi lucrurile lor din cetate, aşa cum acceptaseră. Aceştia, în număr 
de 6.000 de suflete, au fost duşi sub pază la Panciova, unde au fost 
lăsați. Austriecii, găsind cetatea Panciova lăsată de noi pustie, au 
stăpânit-o, iar de aici s-au întins şi la Yeni-Palanca. Kurd Mehmed 
paşa, neputând să reziste, a predat cetatea prin capitulare, ieşind de 
aici şi trecând în palanca Ihram. În noaptea zilei de vineri, după ce s-a 
înnoptat, când cei din Timişoara au capitulat, eu, sărmanul autor, l-am 
visat pe măria sa profetul, care venea, trist şi amărât, din partea 
Rumeliei. ŞI în a 9-a zi a lunii zilkade (1128), zi de duminică, a sosit la 
Adrianopol ştirea cu data capitulării Timişoarei. Neamul lui 
Muhammed a fost cuprins de amărăciune şi tristețe, dar porunca este 
a lui Allah”. 

Harta Perette, 1716 


Pentru comparaţie cu alte planuri, iată şi harta făcută în faţa şi în 
interiorul cetăţii, în 1716, reprodusă după Mihai Opriş, unul dintre cei 
mai serioşi cercetători ai trecutului Timişoarei. 

„Planul Timişoarei, foarte exact ridicat, în anul 1716, de către domnul 
Perette, căpitan, inginer şef în serviciul majestăţii sale imperiale şi catolice, 
în fortărețele Raab (Gyor) şi Timişoara. 

A — Porţile Prințului Eugen; B — Poarta Turnului (de la 
Chardacque); C — Porţile Belgradului; D — Poarta Apei; E — Porţile 
Aradului; F — Poarta Transilvaniei; G — Catedrala sau Marea Moschee; 
H — alte moschei ale Oraşului (sunt indicate cinci edificii), I — Moscheea 
Castelului; K — moscheea din Palanca Mică; L — moschei din Palanca 
Mare (sunt indicate trei edificii); M — franciscanii (sunt indicate două 
edificii, ambele având forma alungită — terminată cu o absidă spre est — 

tipică pentru biserici, amplasate în două cvartale diferite), N— băile 

oraşului şi O — cele din Palanca Mare; P — morile acţionate cu cai; 
Q — mori de apă în afara oraşului; R— Noul Ravelin; S — diguri nou 
construite; T — vechi dig turcesc, înălțat cu 3 picioare până la E; V — 
bordura şanțului, supraînălțată pentru a reţine apele; X — moară care a 
fost proiectată şi marcată 4(?), se va executa mai comod în G; Y — 
podurile noi, care fuseseră ruinate de artileria imperială; Z — vechi poduri 
reparate; (7) — retranşare făcută de turci în spatele breşelor noastre, 
marcată P; 2 — Paauf(?) sau Casa Inginerilor”. 

Un episcop ortodox în asediul din 1716 


Iată cum descrie episcopul loan Vladislavievici păţania sa din 
1716, la zece ani de la evenimente, într-o scrisoare prin care cere 
permisiunea de a face hagialâc la locurile sfinte ale creştinătăţii: 


„Înalt Consiliu de Război, preaîndurători domni 

Întrucât locurile sfinte ale muntelui Sinai şi Ierusalimului sunt 
închinate cultului creştin, se cuvine ca făgăduielile evlavioase, făcute 
potrivit învățăturii creştineşti, pentru alinarea necazurilor omeneşti, să 
fie duse la îndeplinire. 

Astfel, făgăduind eu încă cu şase ani în urmă, pe când slăvita cetate 
a Timişoarei era supusă jugului şi turbării turcilor, fiind împresurată de oştile 
cele biruitoare ale Maiestăţii Sale Chesaro-Crăieşti, iar eu eram în temnița 
nelegiuită a turcilor, precum şi iarăşi anul trecut, fiind în grea boalăa trupului, 
cum că voi cerceta locurile legii celei sfinte, ci neputând eu face aceasta fără 
de pasuşurile înaltului Consiliu Aulic de Răboi, ale domnilor celor 
preaîndurători, am socotit că se cade a mă ruga cu supunere de înaltul 
Consiliu Aulic de Război, ca să-mi dea pasuşurile pentru a-mi putea îndeplini 
făgăduinţa, aşa ca să pot pleca şi mă întoarce slobod, netăgăduindu-mi-le, 
pentru care înaltă milostivire nu voi lipsi a mă ruga la amintitele locuri sfinte 
de măritul Dumnezeu pentru sănătatea înaltului Consiliu Aulic de Război şi 
pentru binecuvântarea veşnică a Augustei Case de Austria. 


Al înaltului Consiliu Aulic de Război, al 
domnilor mei preaîndurători preasupus slujitor 
Ioan Vladisavievici, 

episcop de rit grecesc al Timişoarei” 

Arzuri otomane din 1716 


Foarte interesante sunt arzurile (scrisorile) trimise, din Timişoara 
anului 1716, de diferiți slujbaşi şi ofiţeri, spre marele vizir şi alți înalți 
demnitari otomani, solicitând ajutoare militare, logistice, provizii şi 
raportând asupra situației fortificaţiei. Pentru că Timişoara capitulează 
pe 12 octombrie, acelaşi an, aceste scrisori au şi o mai mare relevanţă 
asupra stării de spirit din interiorul Timişoarei din 1716. Să răsfoim 
câteva dintre ele. O scrisoare din 28 mai anunță nevoia a 200 de tunari 
care ar trebui trimişi rapid din tabăra sultanului de la Niş. Defterdarul 
cetăţii scrie şi el, în aceeaşi zi, că pentru hrana lor trebuie trimise şi 
câte 25 ocale de carne, zilnic. Pe 9 iunie se solicită marelui vizir 50.000 
guruşi absolut necesari pentru plăţile în curs. Pe 28 iunie, defterdarul 
îi scrie marelui vizir că Mustafa paşa a făcut o trecere în revistă a 
efectivelor din cetatea principală. Marele vizir scrie timişorenilor, din 
Istanbul, pe 11 august 1716, că le trimite 4.434 pâini şi 858 kilograme 
orez pentru hrana spahiilor ce apără cetatea. Tot acelaşi scrie că trimite 
şi 4.626 pâini şi 935 kg grâne pentru 6 zile, hrană a 737 luptători. Pe 
19 august 1716, Feizulah, cadiul (judecătorul — n.n.) din Timişoara, 
adevereşte existenţa lui Abdulah, fiul lui Beizade Mehmed bei, într-o 
pricină bănească cu defterdarul cetății. Pe 6 septembrie, un necunoscut 
îi scrie marelui vizir despre consumul de alimente de către luptători în 
număr de 2 agale, 2 kethuda, 34 sergenți şi 650 luptători de rând, ce 
consumă 830 pâini, 152 ocale carne, 143 kg grâne. Proviziile existente 
mai ajung doar pentru două zile. Pe 16 septembrie, defterdarul din 
Timişoara arată că 700 spahii îi cer măcelarului principal al cetăţii 
840 ocale de carne. Această cantitate le va ajunge pentru şase zile. 
După această dată, arzurile otomane se răresc şi încetează, apoi. În 
vara aceluiaşi an, puţin înainte de începerea asediului, mulți căruțaşi, 
dulgheri, muncitori necalificaţi şi țigani au lucrat intens la ultimele măsuri 
de fortificare. În van, căci asediul început imediat înseamnă sfârşitul 
epocii otomane. 

Înfăţişarea Timişoarei otomane 


Multe sute de pagini s-au scris, despre Timişoara, în vremea 
turcilor otomani. Multe alte sute şi mii se vor scrie. Curiozitatea 
omenească este veşnic vie. Dintre toate aceste mărturii, doar câteva 
au permis o reconstituire a realităților de odinioară. Pentru aceasta 
este nevoie de citirea exhaustivă a scrierilor vechi, delimitarea tuturor 
informațiilor ce permit localizarea unor obiective de altă dată, 
amplasarea lor în contextul real, prin comparare cu vecinătățile, 
suprapunerea acestora pe o hartă contemporană, la o scară 
compatibilă. Un asemenea efort a făcut şi arhitectul transilvan Paul 
Niedermaier, cel care s-a ocupat, aproape o viaţă, cu structura şi 
dezvoltarea oraşelor şi fortificațiilor nord-carpatice. Rezultatul 
muncii Domniei Sale, în privința Timişoarei medievale, a fost 
consemnat într-o lucrare editată în Germania, care are un plan al 
Timişoarei din anul 1717, la scara 1 : 5.000 în care arată structura 
arhitectonică şi urbană a cetăţii, a Palancii Mari şi Mici în acel 
an, suprapunându-se peste structura urbană actuală. Pentru o 
mai vizibilă lecturare, am trasat cu albastru braţele de apă ale 
râului, cu albastru mai închis centura de apă a nordului cetății şi 
a nordului Palancii Mari, cu roşu zidurile şi bastioanele cetăţii, 
cu galben contururile străzilor şi cu verde conturul terenurilor joase 
şi mlăştinoase. Se remarcă existenţa unor cartiere cum ar fi Palanca 
Mare la nord, vest şi est de Cetate, Cetatea propriu-zisă, Castelul 
şi Palanca Mică. 

Cetatea „otomană” a Timişoarei (1) 


Multe generaţii de timişoreni au visat să vadă cu ochii lor cum 
arăta Timişoara din vremea stăpânirii otomane. An de an, decenii şi 
secole de-a rândul s-au strâns diferite mărturii care — coroborate — 

au dus la o posibilă înfăţişare a cetăţii în perioada amintită. Din deja 
pomenitul plan al Timişoarei din anul 1717, conturat de arhitectul Paul 
Niedermayer, vă prezentăm, acum suprapunerea tramei stradale 
„otomane” şi a celei actuale. Arhitectul citat oferă şi o denumire a străzilor 
din veacul al XVIII-lea, cu denumirile actuale. Ne-am permis să-l 
completăm acolo unde denumirea s-a schimbat, după 1989. Obiectivele 
civile şi religioase sunt marcate, pe schiță, cu litera D, cele militare cu 
litera F iar străzile veacului al XVIII-lea cu cifre arabe de la 1 la 47. O 
identificare ceva mai precisă a acestor D şi F ar arăta astfel: Bastionul 
Porții Apei (F 12) se afla pe unde este, acum, Sala de Sport nr. 2, în 
zona din spatele actualului ceas floral de lângă magazinul „„Bega”; Poarta 
Apei (F 11) se afla pe locul actualului ceas floral; Bastionul Porții 
Azapilor se afla pe locul Bastionului dintre străzile Popa Şapcă şi Hector, 
Poarta Azapilor (F 9), numită şi a Aradului sau a Lugojului, se afla la 
extremitatea nordică a Bastionului de azi, înspre Fântâna Punctelor 
Cardinale; Bastionul de artilerie (F 8) se afla în zona de azi a fântânii 
mai sus citate; poarta F 7 se afla la colțul Pieței Unirii cu str. E. 
Grigorescu — acolo unde-i „Casa rasciană”; Poarta Cocoşului (F 6), 
numită şi Poarta Seghedinului sau Poarta Prințului Eugen, se afla în 
curtea nordică a Spitalului Militar, chiar în zona intrării de azi din str. 
Gh. Lazăr; Bastionul ienicerilor (F 5) se afla pe actuala stradă Sfântul 
loan, în zona actualei capele militare; Bastionul turnului sângeriu (F 4) 
se poate localiza în zona Comisariatului Militar — IPROTIM, paralel 
cu fosta stradă dintre Spitalul Oftalmologic şi Comisariatul Militar, Poarta 
Turnului Sângeriu se afla chiar în curtea actualului Comisariat Militar; 
Mica poartă a Cetăţii (Kucuk Kale kapi, F 2) se afla între castel şi 
intrarea monumentală spre discoteca Discoland; Poarta Apei (F 1) se 
afla între capătul nord-estic al castelului şi prima clădire din str. L. Blaga. 

Cetatea „otomană” a Timişoarei (2) 


Alte obiective vechi, ce pot fi identificate pe actuala tramă stradală, 
sunt celebre în toate descrierile epocii de stăpânire otomană. Nouă, 
celor ce suntem obişnuiţi cu această tramă stradală, ne poate părea 
extrem de curios, dar realitatea epocii aceasta era. Haideţi să localizam 
câteva moschei şi biserici din cartierul Cetate. În actuala piaţă a Libertăţii, 
la începutul străzii C. Brediceanu se afla, odinioară, o moschee numită 
şi alui Ali bei (D 1), în perimetrul de mai târziu al bisericii franciscanilor, 
apoi a piariştilor. Întrebarea pusă de mulţi cercetători ai istoriei timişorene 
este dacă această moschee a fost transformată dintr-o biserică creştină 
sau a fost construită direct ca moschee. Poate lectura foarte atentă a 
cronicilor otomane să permită un răspuns sigur. O altă moschee se afla 
pe actuala stradă Eugeniu de Savoya, într-un perimetru unde azi se 
găsesc gogoşeria şi lacto-barul. Moscheea cea Mare (D 3) se afla în 
actuala piaţă Sfântul Gheorghe cu orientarea N-V spre S-E cu intrarea 
chiar pe liniile de tramvai de azi de la intrarea în piață. Aceeaşi întrebare: 
a fost iniţial biserică creştină şi s-a transformat în moschee? A fost 
reclădită cândva ca şi moschee? Pe locul acestei moschei — sfințită în 
1716 ca biserică creştină — s-a înălțat celebra biserică Sf. Gheorghe, 
demolată prin 1912-1913. Moscheea Gingime sau Cincime (D 4) se 
afla la încrucişarea actualelor străzi Eugeniu de Savoya şi Traian Doda, 
în spațiul liber din faţa Cărții Funciare şi, parțial, pe locul Dicasterialului. 
Pe strada de azi Gh. Lazăr, în locul Liceului „N. Lenau” figurează o 
altă moschee (D 8), fără nominalizare la P. Niedermayer. Celebra baie 
a oraşului, din epoca turcească, despre care aminteşte şi documentul 
din ianuarie 1718 este localizată (D 14) în Piaţa Libertăţii, în zona 
chioşcurilor de ziare de acum, până spre havuzul din faţa statuii. Marea 
pulberărie otomană se afla pe locul Palatului Dicasterial; ea a fost 
dărâmată abia prin anul 1756. Dacă urmăriţi cu atenţie suprapunerile 
lui Paul Niedermayer, fie că sunteți total sau parțial de acord cu datele 
sale, vă veţi apropia de o Timişoara, pe care puţini muritori o mai cunosc. 

Planul Timişoarei şi al împrejurimilor sale, 
cu atacul Palăncii (Mari) şi fortificarea cetăţii, 1716 


Pentru a compara veridicitatea datelor oferite de arhitectul Paul 
Niedermayer, vă oferim, acum, o schiță a Cetăţii (fortificația şi castelul), 
aşa cum au văzut-o inginerii militari austrieci în anul 1716 şi cum au 
desenat-o, pentru a uşura atacul final, dar şi în ideea refortificării, pe 
viitor, a acestei extraordinare cetăţi a Timişoarei. Din totalul schiţei am 
ales doar partea cetăţii şi castelului, unde se observă foarte bine atât 
centurile de fortificații, cât şi trama stradală. Am trasat cu roşu străzile 
de odinioară, spre a fi mai uşor vizibile. Litera A indică Oraşul, litera B 
(nevizibilă în fragmentul nostru) indică Palanca Mare, litera C arată 
poziția Castelului, litera D indică Palanca Mică, litera E marea suburbie, 
invizibilă în fragmentul ales acum, litera G indică direcția atacului, litera 
H arată poziția bateriilor, litera K arată casele din Cetate, litera N indică 
principalele bastioane, litera O indică ravelinurile. Se observă bine cele 
două rânduri de fortificaţii dintre Oraş şi Palanca Mare, inclusiv 
bastioanele. Se observă şi poziționarea porților cetăţii: una la sud, două 
pe latura vestică, una la S-V, alta la N-V şi ultimele două la est; prima 
la N-E şi cealaltă la S-V. Mai putem observa cu atenţie şi fortificațiile 
ce înconjurau castelul şi intrândul spre nord al castelului (numit de multe 
ori, Insulă sau cetatea interioară). Obiectivele citate la schița Niedermayer 
sunt vizibile şi aici, exact în aceleaşi locuri. La fel se întâmplă şi cu trama 
stradală. Ceea ce apare nou este prezenţa unor spaţii libere, plantate 
cu copaci. lar pentru omul de acum poate părea foarte curioasă 
prezenţa, pe locul parcului de la Continental, a unei zone mlăştinoase şi 
a unei alte zone mlăştinoase din zona Corsoului până la Parcul Central 
de astăzi. Numeroasele braţe de apă ale Timişului Mic, unele naturale, 
altele artificiale (vizibile prin lăţime, respectiv îngustime), delimitează 
suprafeţele construite şi fortificate. De fapt, Timişoara medievală era 
alcătuită dintr-o mulțime de insule şi insulițe, majoritatea populate şi 
fortificate natural şi de mâna omului. 

Vechea cetate a Timişoarei în viziunea 
arhitectului Paul Niedermayer 


Harta Timişoarei, 1717, scara 1 : 5000; 

a) Oraşul, b) Prima cetate, c) Cetatea interioară (castelul), d) 
Palanca Mică, e) Palanca Marc; 

d 1 — Moscheea lui Ali bei; d 2 — Moschee; d 3 — Marea 
Moschee; d 4— Moscheea Gjngime; d 5 — Ungiar Moschee; d 6 — 
Moscheea din Palanca Mică; d 7 —până la D10, moschei din Palanca 
Mare; d 11 — Biserica francis-canilor (?); d 12 — Biserica Sf. 
Ecaterina (?); d 13 — Baia din Palanca Mare; d 14 — Poarta Aradului; 
d 15 — Poarta Transilvaniei; d 16 — Noul Ravelin; 

f 1 — Poarta Nouă; f2— Poarta Belgradului; f3 — Kanakgi 
— Poarta Turnului Sângeriu; f4— Bastionul; f5— Bastionul ienicerilor; 
f6— Poarta Cocoşului; f7 — Poarta; f8 — Bastionul de Artilerie; f 
9 — Poarta azapilor; f 10 — Bastionul Azapilor; f 11 — Poarta Apei; 
f 12 — Bastionul Porții Apei; f 13 — Poarta Prințului Eugen; f 14 — 
Poarta Aradului; f 15 — Poarta Transilvaniei; f 16— Noul Ravelin. 


Noua cetate 


Străzile vechi, în înfăţişarea din secolului al XVIII-lea: 1. 
Paradeplatz — Piaţa Libertăţii; 2. Wienergasse — Vasile Alecsandri; 
3. Domplatz — Piaţa Unirii; 4. Jagergasse — Sg. Muşat (JH); 
5. Schlossgasse — Lucian Blaga; 6. Peterwardeinergasse — Alba Iulia; 
7. Piaristengasse — E. Ungureanu; 8. Ballgasse — E. Ungureanu; 
9. Spitalgasse — Mărăşeşti; 10. Pistolengasse — Mărăşeşti; 
11. Rosselgasse; 12. Seminarplatz — Piaţa Sf. Gheorghe (JH); 
13. Praesidentengasse — F. Mercy; 14. Sieben-Kurfurstengasse — 
Regimentul 5 Vânători; 15. Bischofsgasse — A. Pacha (JH); 
16. Spiongasse— M. Corvin; 17. Kranzgasse/Floriangasse; 18. Kleine 

Proviantgasse — Paul Chinezu; 19. Drei-Mohrengasse — Paul Chinezu; 
20. Pfarrgasse — Bolyai (JH); 21. Postgasse — V. V. Delamarina; 
22. Stabskaserngasse — D. Cantemir; 23. Seminargasse; 24. 
Promenade gasse — C. Brediceanu (JH); 25. Hauptwache — 9 Mai 
(JH); 26. Siebenburgengasse — M. Eminescu/ Proclamaţia; 27. Prinz 
Eugengasse — Eugen de Savoia (JH); 28. Krongasse— Eugen de 
Savoia (JH); 29. Einhorngasse — Eugen de Savoia (JH); 30. 
Schulsselgasse — Eugen de Savoia (JH); 31. Trompetergasse — Eugen 
de Savoia (JH); 32. Provianteasse — Eugen de Savoia (JH); 33. 
Theatergasse — Gh. Lazăr; 34. Domherrngasse — Palanca; 35. 
Wiener-Kaserngasse — E. Grigorescu; 36.Kirchgasse — Gh. Coşbuc; 
37. Fleischmnarkt — Gh. Dima; 38. Ferdinandsplatz — Piaţa Mărăşti; 
39. Ferdinandsplatz — str. Oituz; 40. Wallgasse — str. Oituz; 41. 
Proviantplatz — str. Popa Şapcă; 42. Johannplatz — bd. Revoluţiei; 
43. Alte-Festungsgasse — Telbisz (JH); 44. Schlossplatz — Piaţa 
Huniade; 45. Schanzgasse; 46. Barmherzigengasse — Sf. loan; 47. 
Promenade — Sf. loan. 


Palanca Mare (1) 


Timp de aproape patru veacuri, acest cartier a creat numeroase 
legende, numeroase supoziţii în jurul său. A dispărut odată cu marea 
epidemie de ciumă dintre anii 1738-1739, a dată cu majoritatea 
populației sale. Doar câteva desene de la sfârşitul veacului al XVII-lea 
şi începutul celui următor şi câteva schițe şi planuri din jurul anului 1716 
mai amintesc de cel mai mare cartier al Timişoarei medievale. Cartierul 
ocupa jumătate din suprafața construită a Timişoarei iar unii autori creştini 
afirmă chiar că era tot atât de mare cât întreaga Vienă a epocii. Cartierul 
se întindea din vestul cetății, peste toată partea nordică şi până în partea 
estică (cea mai lată a cartierului). Între această parte şi cea nordică 
existau două braţe de apă şi câteva spaţii libere, mlăştinoase, ce 
despărţeau o reţea stradală mai densă şi mai ordonată. Partea sud- 
estică a Palăncii Mari era numită şi oraşul rascienilor — al ortodocșilor 

— ŞI avea, în centrul său (zona de azi a Bd. C. D. Loga — parcul din 
Fabric), două biserici creştine: una a franciscanilor şi alta — biserica 
Sfintei Ecaterina. Partea nordică a Palăncii Mari s-a dezvoltat, spontan, 
în jurul principalului drum comercial ce intra în Timişoara. Străzile (de 
fapt ulite) erau dispuse radial, dinspre oraş spre periferie. Aici existau 
zone întinse slab construite, în schimb cu grădini mari. Se impune o 
remarcă — deosebit de importantă pentru toţi cei interesaţi de trecutul 
oraşului: denumirile porților. Trebuie să facem distincție între porțile cetății 
şi porțile cartierului Palanca Mare. Ele sunt diferite ca poziționare şi 
nume. Astfel, în Palanca Mare erau trei asemenea porți de ieşire. Prima 
se afla la nord-est (notată pe plan cu F15) şi se numea Poarta 
Transilvaniei sau Ardealului şi se poate estima (după scala schiţei 
Niedermayer) că se afla la circa 520 m N-E de cazarma actuală dintre 
str. Oituz şi Popa Şapcă. A doua (FI4) se numea Poarta Aradului şi 
se afla la aproximativ 320 m N-E de biserica evanghelică din piața 
M. Luther (a Punctelor Cardinale). Iar celebra poartă Forforos/ 
Forforoza sau Poarta Prințului Eugen (pentru că prin ea a intrat acesta 
în cetate, — atenţie! se confundă tot timpul cu poarta Cocoşului, de 
la începutul străzii Eugeniu de Savoya, deşi sunt la mare distanță una 
de alta, ce se afla pe planul Niedermayer la 320 m N-V de capătul 
nordic al străzii Mărăşeşti de acum. 


Palanca Mare (2) 


Întregul cartier Palanca Mare era înconjurat efectiv de braţele de 
apă ale Timişului Mic, având forma unei semilune. În dreptul bd. 
Revoluției de azi intrau două brațe de apă ce alcătuiau două insule. Pe 
schița Niedermayer figurează patru moschei, în acest cartier. Să le 
urmărim poziționarea geografică. Prima dintre ele (notată cu d 7) se 
afla undeva între Calea Bogdăneştilor şi str. Gh, Lazar, mai aproape de 
aceasta din urmă. O alta (notată cu d 9) se afla pe spaţiul de azi al bd. 
Take Ionescu. În colţul cel mai estic al părţii sud-estice a cartierului, 
undeva în zona Parcul Copiilor de azi, la 850 m E de încrucişarea 

străzilor Bolyai şi Telbis, se afla o altă moschee (notată cu d 10). În 
zona bd. C. D. Loga, la 600 m de încrucişarea mai sus amintită, se afla 
o biserică a franciscanilor minoriţi de Bosnia (notată, pe plan, cu dl). 
La circa 40 m est de ea se afla celebra biserică Sfânta Ecaterina, celebră 
mai ales după demolarea sa, probabil una dintre cele mai vechi biserici 
ale oraşului; tradiția spune că aici a fost înmormântată una dintre soțiile 
regelui Carol Robert de Anjou, pe nume Ecaterina. Baia publică din 
cartierul Palanca Mare (notată cu d 13) se afla la 410 m N de sfârşitul 
străzii E. Ungureanu de azi, în zona poligrafiei „Helicon” de acum. Tot 
în perimetrul Palăncii Mari, sau imediat la nord de ea, în amplasamentul 
de azi al antenelor radio dinspre Calea Lipovei, se afla odinioară câmpia 
Baba Husein, cu mănăstirea de dervişi (călugări rătăcitori otomani) Baba 
Husein, loc de adunare al unor oști otomane şi tătare dar şi loc de 
pelerinaj pentru credincioşii otomani. O altă moschee sau biserică, numită 
Neue Kirche (Biserica Nouă), se afla în aceeaşi Palanca Mare, la circa 
660 m E de sfârşitul străzii Gh. Coşbuc de azi, pe linia bd. Take Ionescu 
în zona celor şase case şi a depoului de tramvaie. Din acelaşi perimetru 
se remarcă descoperirea (pe 17 ianuarie 1900, cu ocazia tăierii unor 
copaci pe actuala stradă M. Kogălniceanu, de către doi muncitori) 
unui tezaur de 42 de monede de aur otomane din veacul al X VI-lea. Pe 
29 august 1716, trupele imperiale cuceresc moscheea notată cu D 7, iar 
pe 1 octombrie 1716, după patru ore de asediu şi lupte îndârjite, începe 
primul bombardament imperial asupra Palăncii, cucerită câteva zile mai 
târziu. Acum începe crepusculul acestui cartier, finalizat în 1739. 


Palanca Mică 


A fost, cu siguranță, cea mai mică parte locuită a vechii Timişoare. 
Ocupa, cu aproximaţie, o suprafaţă cu axele de 300 pe 200 m, într-un 
perimetru situat la sud de Castel. Avea o stradă principală de 200 m, ca 
o parte a drumului comercial ce intra prin Palanca Mare, străbătea Cetatea, 
trecea pe la est de Castel, străbătea, apoi, două mici insulițe fortificate, 
intra şi străbătea Palanca Mică şi apoi ieşea, pe la sud, spre Belgrad. La 

E de această stradă principală mai era una; la V, o stradă în formă arcuită 
şi trei mici străduţe perpendiculare pe ea, cu orientarea vest-est. Pentru 
lămurire, a se vedea schiţa Niedermayer în care D 6 reprezintă moscheea, 
aşezată într-un spaţiu liber din dreapta străzii principale. Se mai remarcă 
braţele de apă care înconjoară, din toate părțile Palanca Mică, centura 
de fortificaţii dinspre vest, sud şi, parțial, la est, bastionul, la partea sudică 
pe traseul drumului comercial. Moscheea provenea dintr-o biserică 
amintită din secolul al XIV-lea, ce va fi demolată în prima treime a veacului 
al XVII-lea, atunci când nevoile militare impun distrugerea acestui mini- 
cartier. În privinţa parcelelor, se remarcă partea estică cu parcele mari şi 
grădini pe măsură, în timp ce partea centrală şi cea vestică, în zona străzii 
curbe, are parcele mai mici, mai înghesuite, cu o mare concentraţie de 
clădiri. Între Palanca Mică şi castel se aflau trei rânduri de şanţuri cu apă 
ale cetății şi trei vârfuri de palisade, ce vor fi demolate imediat după anul 
1719. Pe planul alăturat, cu verde, sunt haşurate zonele joase şi 
mlăştinoase, cu albastru, braţele de apă, cu negru zidurile de apărare şi 
cu portocaliu rețeaua stradală. Pentru comparație, iată şi partea din schița 
din 1716, cu atacul asupra Timişoarei, în care se observă mai clar spațiul 
construit şi cel ocupat de grădini şi copaci (fructiferi ori nu). 


Alte elemente ale Timişoarei medievale 


Multele spuse până acum reprezintă abia începutul cunoaşterii 
noastre despre ceea ce au fost, în realitate, cetatea, oraşul şi palăncile 
vremurilor de acum trei-patru veacuri. Pe la mijlocul veacului XX, 
împătimitul Bela Schiff, într-o serie de articole, reunite, apoi, într-o carte 
— Timişoara noastră veche — încerca să contureze, prin 
suprapunere, traseul cetății medievale şi cel al cetăţii austriece, spre a 
lămuri publicul asupra formei şi fondului problemei. ÎI reproducem şi 
spre ştiinţa altor generații. Liniile punctate reprezintă conturul cetății 
medievale, „turceşti”, iar cele continue pe cel al cetăţii din secolul al 
XVIII-lea. Numerele din interior desemnează: 1. Cetatea veche; 2. 
Castelul; 3. Palanca Mică; 4. Palanca Mare; 5. Poarta Eugen; 6. Poarta 

Belgradului; 7. Poarta Aradului; 8. Poarta Lugojului, mai apoi a 
Transilvaniei; 9. Noua poartă vieneză; 10. Poarta Petrovaradinului; 11. 
Domul; 12. Biserica iezuită; 13. Biserica franciscanilor; 14. Călugării 
mizericordieni; 15. Fosta casă Mercy; 16. Casa generalilor de azi 
(1930); 17. Cazarma Transilvaniei; 18. Biserica Sfânta Ecaterina; 19 şi 
20. Cazarma de sus şi de jos din Palanca Mare (partea sud-estică); 
21. Fosta fabrică de bere. Unul dintre lucrurile mult vehiculate în 
istoriografie şi literatură a fost acea celebră „fântână a paşei” (Pascha- 
brunnen) ce se afla pe actuala Cale a Torontalului, la ieşire pe stânga 
(acolo unde, astăzi, este o „mândră vilă-palat”, în „stilul” kitsch-ului 
perfect postrevoluţionar). Din fericire, clădirea nouă s-a ridicat alături 
de ruinele pivniţelor — singurele ce sunt din epoca otomană. Aici era 
una dintre reşedinţele de vară ale beilerbeiului de Timişoara, situată la 
nord de Palanca Mare. Ea a fost distrusă de mai multe ori, în timpul 
asediilor şi incursiunilor diverse. În august 1716 este printre primele 
ocupate şi distruse de austrieci. După unele surse, aici se semnează— 
pe 13 octombrie 1716 — armistițiul şi capitularea garnizoanei otomane. 
Mai târziu este refăcută şi devine „Presidentengarten”, loc celebru prin 
clădiri şi grădini, cu o istorie la fel de zbuciumată ca şi oraşul. Dintre 
alte puncte cunoscute odinioară menționăm Moscheea Muradie, ce 
era ridicată la vest de Palanca Mare, în zona actualei străzi Popa 
Laurențiu. Sau locul numit Hisarardi, ce se afla la sud de castel. Un 
îndemn pentru cititori, de a căuta şi analiza, ei înşişi, descoperirile 
istoriografiei, spre a-şi forma o părere proprie, autorizată, asupra acestor 
aspecte de mult dispărute. 


Relatare despre cucerirea cetăţii Timişoara, 1716 


În ciclul numeroaselor relatări (pe tipul diario) occidentale despre 
cucerirea Timişoarei de către trupele imperiale se înscriu şi câteva 
relatări italieneşti. Cea pe care vom încerca să o rezumăm a fost tipărită 
la Neapole şi se bazează pe o relatare din 17 octombrie 1716 din 
Viena, deci pe material foarte recent sosit din teatrul de război. Se 

ştie că pe 1 octombrie, imperialii au dat un asalt general asupra Palăncii 
cetății, (de fapt, este vorba despre Palanca Mare) şi, datorită numărului 
mare, au lichidat rezistenţa, în ciuda focului puternic al inamicului. 
Cum moda era — pe acea vreme — de a da nobilimii ce-i al nobilimii, 
adică pomenirea celor mai importanţi dintre ei, sunt enumeraţi nobili 
comandanți de trupe ce au fost răniți la acest atac: principele Alexandru 
de Wittemberg, Ahumada — mareşal general de câmp, Levingstein 
— sergent general, coloneii Rudolfin din regimentul lui Wittemberg, 
baronul Gheje din regimentul lui Arrach Faber, colonelul regimentului, 
contele Katzianer al regimentului Nicola Palfi, Falck din regimentul 
Wirmond, baronul Degano din regimentul lui Ottokar de Stahremberg, 
Nicola Corrado din regimentul Faber şi baronul de Visse din regimentul 
lui Livingston. Lista continuă cu 24 căpitani, 37 locotenenţi, 10 stegari, 
14 sergenți şi 1.327 soldați, în total 1.487 răniţi. Numărul morților a 
fost de 455, dintre care 9 căpitani, 1.510 locotenenţi, 2 stegari, 9 
sergenți, 25 caporali şi 391 de soldați. Dintre toți sunt nominalizați It. 
colonelul regimentului Stharremberg, sergentul major Kazianer din 
regimentul Eister, contele de Tratembach din regimentul Haslingerm şi 
baronul Beck din regimentul Kourne. O constatare a autorului: numărul 
răniților dintre cei mari a fost deosebit de mare, întrucât poziția 
strategică a cetăţii şi îngustimea liniilor de asediu la Timişoara a făcut 
absolut necesară prezenţa ofițerilor superiori în prima linie şi, astfel, 
au fost expuşi cu precădere focului duşman. După cucerirea Palăncii 
Mari, imperialii au găsit, aici, 8 tunuri şi o mulţime nesfârşită de cadavre 
inamice (obişnuita lăudăroşenie care să glorifice propriile trupe şi vitejia 
acestora, în timp ce duşmanii sunt slabi şi pot fi ucişi uşor). 

Presa din Roma despre Timişoara, octombrie 1716 


Un editor, Giovani Francesco Chracas, şi un tipograf, Marco al 
Corso, scot o tipăritură de 4 pagini despre marele eveniment al anului: 
„relatare despre cucerirea Palăncii şi capitularea cetății şi fortăreței 
Timişoara în fața armatelor imperiale comandate de către serenisimul 
general imperial, principele Eugeniu de Savoya”. Date inedite, şi greu 
accesibile din alte relatări, privitoare la atacul pregătit asupra Pălăncii 
Mari, sunt oferite cu lux de amănunte. Să reluăm faptele: pe 30 
septembrie 1716 sunt reunite 30 de batalioane şi 30 de companii de 
grenadieri, cu 1.500 de infanterişti care stau pe locul declanşării atacului, 
cărora li se dau fascine (legături de nuiele pentru a umple șanțurile), 
grenade: primesc, fiecare, direcția de atac, apoi sunt consemnați la linişte 
până a doua zi dimineaţa. Pe 1 octombrie, ora 13 şi jumătate (ora 
italiană) se dă semnalul de atac — trei bombe, urmat de bombardamentul 
cu toată artileria. Grenadierii cu poduri trec șanțurile, urmaţi de restul 
de batalioane care, în momentul trecerii podurilor, asistă la încetarea 
bombardamentului austriac. Sub focul viu al inamicului, podurile volante 
sunt aruncate peste noile şanţuri şi, sub conducerea personală a prințului 
Alexandru de Wittemberg, cu sabia scoasă în mână, se năpustesc spre 
breşa făcută de tunuri şi trec peste breşă, intrând în interiorul Palăncii. 
Puterea atacului îi face să străbată suprafața acesteia până la celelalte 
ziduri. În luptă cad 400 până la 500 de soldaţi şi 700 sunt răniți. Este 
ucis de o lovitură de tun mareşalul de câmp Hochberg de Hennesdorf, 
răniți cei amintiţi şi de relatarea napolitană citată mai sus. Cel de-al 
doilea moment povestit este cel al asediului general asupra cetăţii, 
prevăzut pe 12 octombrie. Toate bateriile sunt îndreptate asupra 
fortificațiilor. Prinţul de Bevern şi generalii Leimbruck, Langler îşi propun 
ca, din dimineaţa zilei de 11 octombrie, să concentreze loviturile a 43 
de tunuri spre a face o breşă în zidurile acesteia şi să neutralizeze artileria 
grea de pe ziduri. Pe 12 octombrie începe bombardamentul masiv iar 
pe la ora 11 şi jumătate apare steagul alb al armistiţiului. Restul sunt 
fapte cunoscute. 

Actul de capitulare a Timişoarei, 13 octombrie 1716 (1) 


O relatare din Roma consemnează condiţiile capitulării şi oferă 
date absolut necunoscute istoricilor şi publicului, deşi ele au fost tipărite 
în aceeaşi lună octombrie 1716. În primul rând, prinţul Eugen îl linişteşte 
pe beilerbei, susţinând că nu va proceda ca şi otomanii, în 1552, care, 
încălcându-şi cuvântul, i-au măcelărit pe oştenii creştini ce capitulaseră. 
Cum erau voci împotriva capitulării, în ambele tabere şi, dorind, să-şi 
dovedească puterea voinţei şi a corectitudinii, acelaşi prinț Eugen a 
ordonat ca porțile cetăţii să fie păzite împreună, de un număr egal de 
oşteni imperiali şi otomani. Mai ales poarta din Palanca Mică— la sud 
de actualul castel al Huniazilor — era astfel păzită întrucât pe aici au 
plecat oştenii otomani pe drumul spre Belgrad. 

Trupele şi locuitorii otomani ai Timişoarei care doreau să plece 
s-au concentrat în acest cartier mic, fapt ce se şi întâmplă pe 17 
octombrie, sub paza armatei imperiale; între timp au fost tratate cele 10 
puncte ale actului de capitulare şi, apoi, au fost parafate. Iată cum sună 
— în alternanță —cererile otomane şi răspunsul imperial austriac. Punctul 
I: Otomanii cer ca să poată pleca din Cetate cu toate femeile, copiii şi 
tot ce au în case, alte lucruri, căruţe, cai şi alte animale; să poată pleca 
şi oamenii de orice altă naţionalitate şi cei care rămân să nu sufere; 
răspunsul imperial a fost afirmativ, cu excepția dezertorilor, care rămân 
aici. Punctul II: Otomanii solicită ca întreaga armată, atât cavaleria cât 
şi infanteria, şi locuitorii să poată ieşi din Cetate cu toate armele lor, cu 
steaguri şi muzica militară şi ca marşul de la Timişoara la Belgrad să fie 
făcut în opt etape zilnice: prima după podul de la Timiş, a doua la Jebel 
sat pe râul Maraz, a treia la podul de la Bischova (Deta), a patra la 
Margita pe acelaşi râu Maraz, a cincia la Alibunar, a şasea la Pancevo, 
a şaptea la Borcea, unde se va trece şi fluviul. Se mai cere o escortă 
sigură până la Borcea ca şi atenționarea paşei de Belgrad că aceştia 
sunt asediaţii veniţi din Timişoara. Răspunsul austriac: de acord, dar, 
până la trecerea fluviului, la Timişoara rămân ostatici. 

Actul de capitulare a cetăţii Timişoara, 1716 (2) 


Punctul III: turcii solicită ca, pentru transportul femeilor, copiilor, 
al bunurilor lor să nu fie obligaţi să meargă pe jos, ci să li se dea 
7.000 de căruţe cu caii necesari, iar, în cazul în care se rupe vreo 
căruță, moare vreun cal sau vreun căruțaş, imperialii să ofere alții la 
schimb; iar dacă vreun turc ar vrea să cumpere — pe banii lui — o 
căruță sau un cal, să fie liber s-o facă. Răspunsul prințului Eugen a 
fost: este evident că un asemenea număr de căruţe nu poate fi procurat, 
aşa încât oferă 1.000 de căruţe; otomanii nu pot cumpăra altele, iar 
dacă se ivesc dificultăți se vor adresa oficialilor care însoțesc acest 
marş. Punctul IV: otomanii solicită să le fie asigurate cele necesare 
mâncării şi țăranilor să le fie permis să le vândă diverse produse, la un 
preţ real. Prinţul Eugen răspunde scurt: se acordă. Punctul V: convoiul 
otoman va rula în ordine şi compact, se va opri în ordine şi nu va fi 
deranjat de alţii. I se răspunde la fel de scurt: de acord. Prin punctul 
VI, otomanii solicită să poată pleca cu toată artileria, muniţiile şi alte 
dotări militare. Li se răspunde că toate acestea sunt considerate capturi 
de război şi vor rămâne pe loc, în condițiile identificării şi notării lor 
de către comisia comună. La cel de-al şaptelea punct se solicită ca 
robii şi alți creştini ce trecuseră la mohamedanism să fie liberi să plece. 
Prinţul este de acord, ca şi românii, sârbii, armenii, evreii şi țiganii de 
aci, să fie liberi să plece sau să rămână; fac excepție dezertorii din 
armata imperială care rămân pe loc. Punctul VIII este consacrat 
„„Coruzzi”-lor, de fapt curuților (urmaşi ai răsculaților din Tököly, ce 
au intrat în slujba otomanilor), care sunt liberi să se retragă cu 
otomanii la Belgrad. Răspunsul prinţului Eugen este următorul: aceste 
canalii pot merge unde vor. La cel de-al IX-lea punct, privitor la 
posibilitatea vinderii pe loc (fie către cei care rămân, fie către trupele 
imperiale) a averii celor ce pleacă, se răspunde afirmativ: pot să vândă 
liber tot ceea ce au şi ceea ce vor. Ultimul punct, al X-lea, prevede că 
aceste condiţii nu vor fi încălcate sub nici un motiv de nici una dintre 
părți. Actul a fost semnat la Timişoara, la 13 octombrie 1716, din partea 

creştină de către prințul Eugen de Savoya şi din partea otomană de 
către Mehmed Aga Azetani şi de către Hagi Mehmed. 


Otomanii părăsesc Timişoara 


Zilele ce au urmat semnării capitulării au fost înfrigurate pentru 
toți. Comisia mixtă şi-a intrat în atribuţii şi a început inventarierea 
obiectivelor şi logisticii militare care urmau să fie predate imperialilor. 
Printre ele, tunurile de diferite calibre, dintre care 120 erau cu stema 
imperială habsburgică, semn că datau din 1552, de la cucerirea cetății 
de către otomani, sau fuseseră capturate de către aceştia în ultimii 164 
de ani, din diverse cetăţi şi aduse la Timişoara. În total au fost identificate 
136 tunuri şi 19 obuziere. Dintre acestea, două se află şi azi semiîngropate 
în faţa Casei cu Atlanti de pe str. Victor Vlad de la Marina nr. 3. S-au 
inventariat şi 5.000 chintale praf de puşcă, 300 chintale plumb pentru 
gloanţe, inclusiv 1.000 chintale pesmeţi, plus alte provizii şi materiale 
militare diferite. Vă mai aduceți aminte de inventarul din 1686, unde 
sunt înşirate câteva zeci de asemenea dotări logistice? Cam aceleaşi 
lucruri rămân, acum, în cetate. În privinţa trupelor din garnizoana 
otomană: la începutul asediului erau 18.000. Dintre aceştia, 3.000 au 
murit, 3.000 sunt răniți şi bolnavi şi pleacă sănătoşi doar 12.000 de 
oşteni. Capitularea cetăţii Timişoara a fost un eveniment cu consecințe 
mari asupra populației mahomedane. Majoritari în Cetate şi minoritari 
în cartiere, mahomedanii sunt cuprinși de o activitate intensă: unii îşi 
vând casele celor ce rămân, alţii îşi fac întâi bagajele, apoi vând din 
casă celorlalți sau armatei, prin numeroşii negustori ce o însoțeau; se 
duc pentru ultima dată la moschee şi se roagă lui Allah, îşi iau rămas 
bun de la cei ce rămân şi aşteaptă cu îngrijorare, plecarea. Scene 
cutremurătoare, pe care nu le vom putea cunoaşte niciodată, s-au 
petrecut între zidurile cetăţii în aceste zile, 13—17 octombrie 1716. 
Mulţi otomani se născuseră şi crescuseră aici; s-au născut relaţii de 
afaceri sau de prietenie între ei şi creştini, evrei, țigani. Era greu să te 
rupi de casă şi să-ţi iei lumea în cap. Pentru creştini (români, sârbi, 

armeni), situația era cu totul alta. Să ne amintim de primarul Nicolae 
Muntean (Nicola Muncian) şi de episcopul ortodox Ioanicie 
Vladislavlevici care au fost, pe ascuns, în tabăra imperială şi au furnizat 
informații militare prețioase, pentru care au şi fost încarceraţi de otomani. 
Cum creştin la creştin trage, şi cei timişoreni s-au bucurat nespus. Iar, 
în dimineaţa zilei de 17 octombrie 1716, atunci când lungul convoi al 
celor 1.000 de căruţe şi al zecilor de mii de oşteni şi locuitori — toţi, 
strânşi în cartierul Palanca Mică — a părăsit zidurile şi, prin poarta 
Belgradului (cea medievală ce era aşezată undeva în zona bd. C. D. 
Loga de azi, în preajma Primăriei de azi), s-a îndreptat spre Belgrad, 
toți ştiau că s-a încheiat o epocă din istoria Timişoarei. 

Foto 2. Începutul Timişoarei medievale după, M. Opriş 

Foto 4. Timişoara la 1242 după 
Paul Niedermaier Foto 5. Carol Robert de Anjou 

Foto 6. Sigiliul Timişoarei din anul 1368 


Foto 7. Timişoara în secolul al XIV-lea, după un tablou de F. Ferch 

Foto 8. Timişoara în secolul 


Foto 9. Timişoara în secolul 
al XIV-lea, al XIV-lea 
după M. Opriş : 

Foto 10. Biserica Sf. Ecaterina Foto 11. Carol Robert şi Basarab I 

Foto 12. Călugăr la rugăciune Foto 13. Filippo Scolari 

Foto 14. Ospăţul lui Herodes 

Foto 15. Cetatea Timişoarei în secolul al XV-lea după F. Ferch 

Foto 16. Cetatea Timişoarei după un desen de Schuler 

Foto 17. Loan de Hunedoara Foto 18. Stema Huniazilor 


Foto 19. Matia Corvin Foto 20. Pavel Chinezu 


Foto 22. Turnul Apei 

Foto 23. Studenţi 

Foto 24. Timişoara într-o miniatură persană 

Foto 27. Scrisoarea timişorenilor către papă, 1582 

Foto 28. Vechea cetate a Timişoarei, desen de Catul Bogdan 


Foto 29. Timişoara anului 1596 


222 loan Haţegan 


“Foto 31. Timişoara veacului al XVII-lea 

Foto 33. Ritualul cafelei la otomani 

Foto 34. Negustori a) otoman; b) grec; c) evreu 

Foto 36. Medresă musulmană 


Foto 35. Sf. Iosif cel Nou de la Partoş 

Foto 37. 


226 loan Haţegan 


d cita up Ap Dre tidvis 
p Pee ap ah mia > 


Ei p-ta cu KE aa iyan ST 
ti APEI i iei 
Pesaro esa poeme ii g 
fr 3 KEA pap Ata 
ag la vash NAIL: da 3 
uwa dal pozei erect 
TI ani DA pa) e aa 
ih Pia a APA: el 


i acacia i 
azi roata op 


Enhi; imponis, U KREN omneis m ind fă nifiynemo JAE 


Pe aa TA ag 


Vera iedrman ATZU 


Foto 40. Timişoara 

Foto 42. Familie otomană 


ie ZE 


wyg’ 
v 


V 


Foto 43. Străzile Timişoarei la 1663 

Foto 47. Pagină dinc cronica lui 
Osman aga 


Foto 48. Poem de omagiu în cinstea 
unui mare vizir 


Foto 49. Timişoara medievală 

Foto 50. Fortificațiile unei cetăți după L. F. Marsigli 


Foto 51. Bătălia de la Zenta 

Foto 52. Timişoara anului 1696, după o stampă din timpul asediului 

Foto 53. Copia planului Timişoarei din anul 1700 sau anterior acestui an, 
semnat de «Radogna Meimar o Ingeniere di Temisvar» (Radonia arhitectul sau 
iginerul Timişoarei — D1 38 c45, 46; tradus din limba turco-osmană de către 
Cristina şi Costin Feneşa,). Legenda se referă la cifrele indicate: 1. Cetatea 
interioară; 2. Poarta Nouă; 3. Bastionul cetăţii interioare; 4. Lacul (mlaştina); 5. 
Poarta Turnului Sângeriu; 6. Bastionul Turnului Sângeriu (este posibilă să fi fost 
amplasat aici, şi nu lângă castel, «Turnul Apei»); 7. Bastionul Ienicerilor; 8. 
Poarta Cocoşului (Oros Capisi); 9. Casa Paşei; 10. Bastionul Spahiilor; 11. Giamia 
Ali Bei; 12. Mahalaua Latină (probabil mahalaua ragusanilor); 13. Giamia Mare; 
14. Giamia Ungiar (Moscheia Învingătorului?); Râul Bega; 16. Termen nedescifrat; 
17. Pulberăria; 18. Poarta Apei; 19. bastionul Porții Apei; 20. Giamia Gingime; 21. 
Bastionul Porții Azapiclor; 22. Poarta Azapilor; 23. Hanul; 24. Bastionul 
Arsenalului de Artilerie; 25. Pulberărie; 26, 27. Termen nedescifrat — (numărul 
porţilor este acelaşi ca şi pe harta Perette, dar unele construcții menționate 
documentar ca, de pildă, «Turnul Tunarilon» — în care poposea sultanul în 
trecere prin Timişoara şi care era legat de castel, «Bastionul Yamaklan» sau «Poarta 
Ugrun», nu sunt indicate sau sunt indicate sub altă denumire). 

Foto 54.a. Timişoara — Cetate, 1716 


Foto 54.b. Timişoara — Palanca Mare, 1716 

Foto 54.c. Timişoara — Palanca Mică, 1716 

Foto 56. Secţiuni prin fortificațiile Timişoarei 

Foto 57. Plan olandez al asediului, 

Foto 58. Planul Timişoarei în 


236 loan Haţegan 


Den 2. O are Palà ka mit 
nd Im z. OR de N bad 


Foto 59. Plan german al asediului Timişoarei 


Foto 60. Reprezentarea cetăţii medievale peste harta stradală actuală 
din Cetate, după Paul Niedermaier 

Foto 61. Reprezentarea cetăţii medievale peste harta stradală actuală, 
după Paul Niedermaier 

Foto 63. Palanca Mică, după Paul Niedermaier 

Foto 64. Capitularea garnizoanei otomane 


Ei desi, 


Foto 65. Tratativele de pace de la Poj arevac, 17 

Foto 66. Eugeniu de Savoya 


